
	“Улсын хэвлэлийн газар” Улаанбаатар хотноо 1969 онд эрхлэн хэвлүүлсэн “К. Маркс, Ф. Энгельс : Гурван боть түүвэр зохиол (1-р боть)” номоос 

	Цогт охин тэнгэр сангийн захиалгаар Цагаан бамбарууш хэвлэлийн газарт 2025 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

1895 ОНЫ ХЭВЛЭЛД Ф. ЭНГЕЛЬСИЙН БИЧСЭН УДИРТГАЛ1

	 

	Дахин хэвлэгдэж байгаа энэ зохиол бол Марксаас тухайн үеийн эдийн засгийн байдлыг үндэс болгон, өөрийн материалист ойлголтын үндсэн дээр түүхийн тодорхой нэг үеийг тайлбарлах гэсэн эхний оролдлого байв. «Коммунист Тунхагт» бүх шинэ түүхийн талаар энэ онолыг ерөнхийд нь хэрэглэсэн бөгөөд Маркс бид хоёр «Neue Rheinische Zeitung2» сонинд бичсэн өгүүллүүддээ цаг үеийн улс төрийн үйл явдлыг тайлбарлахад уг онолыг үргэлж хэрэглэж байсан юм. Энэ нь түүхэн хөгжлийн шүүмжлэлтэй бөгөөд бас бүх Европт холбогдолтой олон жилийн туршид үргэлжилсэн шалтгааны дотоод холбоог илрүүлэх, улмаар зохиогчийн ойлголтын дагуу улс төрийн үйл явдлыг шалтгааны нөлөөнөөс, эцсийнхээ дүнд эдийн засгийн шалтгааны нөлөөнөөс болсон гэж үзэхэд оршиж байв.

	Цаг үеийн түүхийн үйл явдал болон цувран гарсан үйл явдлыг эргэцүүлэн бодсоноор, эдийн засгийн эцсийн шалтгааныг олж мэдэж хэзээ ч чадахгүй. Хэвлэлийн зохих тусгай газруудаас өдий төдий материал гаргаж өгч байгаа одоо үед ч гэсэн, Англид сууж байхдаа ч аж үйлдвэрийн хөгжил, дэлхийн зах зээл дээрх худалдааны хөгжлийн явц, бас үйлдвэрлэлийн аргад гарч байгаа өөрчлөлтийг ажиглах бололцоогүй бөгөөд их нарийн төвөгтэй бас тэгээд байнга өөрчлөгдөж байгаагаас гадна гол чухал хүчин зүйлс нь гэнэт хүчтэй тодрон илрэхийн өмнө урт хугацаанд далд нөлөөлж байдаг эдгээр хүчин зүйлийн ерөнхий дүнг хэдийд ч гаргаж чаддаг болгохын тулд тэдгээрийг өдрөөс өдөрт ажиглах бололцоогүй юм. Ямар нэг үеийн эдийн засгийн тодорхой байдлыг уг үйл явдалтай нь нэг зэрэг мэдэж хэзээ ч болохгүй бөгөөд зөвхөн хожим хойно материал цуглуулж шалгасны дараа түүнийг сая мэдэж болно. Үүнд туслах чанарын чухал арга нь тоо бүртгэл боловч энэ нь ямагт хожимдож гардаг. Иймд цаг үеийн үйл явдлуудыг шинжилж үзэхэд шийдвэрлэгч ач холбогдолтой хүчин зүйлийг байнгын хүчин зүйл гэж үзэх, энэ авч үзэж байгаа үеийн эхээр тогтсон эдийн засгийн байдлыг бүх үед хувиршгүй байх зүйл гэж үзэх буюу бэлхэн илэрхий болж байгаа үйл явдлаас аяндаа гарч байгаа учраас бүрэн илэрхий байгаа энэ байдлын зөвхөн тийм өөрчлөлтийг хэрэгсэж үзэхэд хүрэх нь тун үлэмж байдаг. Ийм учраас улс төрийн будилааныг эдийн засгийн хөгжлөөр бий болсон нийгмийн бэлхэн байгаа ангиудын ба тэдгээрийн фракцуудын эрх ашгийн тэмцэл гэж үзэх, харин улс төрийн нам тус бүрийг эдгээр анги, фракцын улс төрийн нэлээд адил төсөөтэй илэрхийлэл гэж үзэх явдлаар хязгаарлахад хүрэх нь материалист аргад тун үлэмж тохиолддог.

	Эдийн засгийн байдлын тухайн үед болж байгаа өөрчлөлтүүд, шинжлэгдэж байгаа процессын жинхэнэ үндсийг ингэж огт үл тоомсорлох явдал нь алдаа гарахын уг сурвалж болох нь аяндаа илэрхий юм. Гэвч цаг үеийн үйл явдлыг нэгтгэн тодорхойлох бүх нөхцөл нь алдаа гарахын уг сурвалжийг өөртөө яриангүй агуулж байдаг боловч энэ нь цаг үеийн үйл явдлын түүхийг бичих явдлаас хэний ч албаар татгалзуулахгүй.

	Энэ зохиолыг Маркс бичиж эхлэх үед алдаа гарах дээр дурдсан уг сурвалжаас зайлсхийх нь бүр ч сэтгэшгүй зүйл байв. 1848—1849 оны хувьсгалын үед тэр үед болж байсан эдийн засгийн өөрчлөлтийг ажиглаж байх буюу тэр ч байтугай хараанаасаа алдахгүй байх ч бололцоогүй байв. Бас Лондонд хавчигдаж байсан эхний саруудад, 1849—1850 оны намар, өвөл ингэх бололцоогүй байлаа. Гэвч Маркс чухамхүү тэр үед зохиолоо бичиж эхэлсэн юм. Хэдийгээр тийм тохиромжгүй байдалтай байсан боловч Маркс хоёрдугаар сарын хувьсгалын өмнөх Францын эдийн засгийн байдал, хоёрдугаар сарын хувьсгалын дараах энэ орны улс төрийн түүхийг нарийн сайн мэдэж байсны үрээр уг үйл явдлууд ба тэдгээрийн дотоод холбоог одоо хүртэл хосгүй тийнхүү бүрэн тодорхойлж чадсан бөгөөд энэ тодорхойлолт нь хожим Марксын өөрийнх нь хийсэн хоёр удаагийн шалгалтыг гайхамшигтай давсан юм.

	Нэгдүгээр шалгалт нь Маркс 1850 оны хавраас эхлэн эдийн засгийн асуудлуудаар ажиллах завтай болж, юуны урьд сүүлийн арван жилийн эдийн засгийн түүхийг судалж эхэлсэн явдалтай холбогдон хийгдсэн юм. Маркс өөрөө одоо хүртэл дүгнэлт хийхдээ төдий л бүрэн биш материалаас тэн хагасыг ь туршлагад холбогдуулалгүй хийж байсан нь энэ шалгалтын дүнд уг баримтаас түүнд бүрэн тодорхой болсон, үүнд: 1847 оны дэлхийн худалдааны хямрал чухамдаа хоёр, гуравдугаар сарын хувьсгалуудыг төрүүлсэн бөгөөд 1848 оны дундаас аажмаар дахиад сэргэж байгаад, 1849—1850 онд бүрэн цэцэглэсэн аж үйлдвэрийн цэцэглэлт нь Европын дахин бэхэжсэн харгислалыг амьдруулагч хүч байжээ. Энэ нь шийдвэрлэгч чанартай байв. Эхний гурван өгүүлэлд (Гамбургт 1850 онд «Neue Rheinische Zeitung. Politisch-ökonomische Revue»3-ийн нэг, хоёр, гуравдугаар сарын дугааруудад гарсан өгүүллүүдэд) хувьсгалт хүч удахгүй дахиад өрнөхийг горилсоор байсан бол 1850 оны намар (тав - аравдугаар сард)4 гарсан сүүлчийн хавсарсан дугаарт зориулан Маркс бид хоёрын бичсэн түүхийн тойм энэ хоосон горьдлогыг үүрд орхисныг дурдвал: «Шинэ хямралын дараагаар шинэ хувьсгал гарч сая болно. Гэвч тэр хувьсгал гарч болох нь тэр хямрал гарч болохтой адил зайлшгүй юм». Гэвч энэ нь бидний хийсэн ганц гол өөрчлөлт юм. Урьдах өгүүлэлд гаргасан уг үйл явдлын тухай тайлбар, түүнд өгүүлсэн шалтгааны холбооны талаар өөрчлөх юм юу ч байгаагүйг мөн тэр тойм 1850 оны 3 дугаар сарын 10-наас намар цагийг дуусталх үйл явдлыг өгүүлсэн үргэлжлэл харуулж байна. Тийм учраас би энэ үргэлжлэлийг энэ хэвлэлд дөрөвдүгээр өгүүлэл болгож орууллаа.

	Хоёрдугаар шалгалт нь бүр ч хатуухан байлаа. 1851 оны 12 дугаар сарын 2-нд Луи Бонапарт4 төрийн эргэлт хийсний дараахан Маркс 1848 оны хоёрдугаар сараас хувьсгалт үеийг түр дуусгасан энэ үйл явдлыг хүртэлх түүхийг дахин боловсруулсан юм («Луи Бонапартын брюмерын арван найман», гуравдугаар хэвлэл, Гамбург, Мейснер, 1885 он). Бидний дахин хэвлэж байгаа зохиолд авч үзсэн үеийг энэ товхимолд нэлээд товч боловч дахин шинжлэн үзжээ. Нэг жил гаруйн дараа болсон шийдвэрлэгч үйл явдалтай холбогдуулан бичсэн энэ хоёрдугаар тодорхойлолтыг нэгдүгээр тодорхойлолттой нь харьцуулан үзвэл, зохиогч зөвхөн яльгүй зүйлийг өөрчилснийг олж мэднэ.

	Дэлхийн орон бүхний ажилчны намууд эдийн засгийн өөрчлөлтийн талаар тавих шаардлагаа санал нэгтэй дүгнэсэн томьёо болох үйлдвэрлэлийн хэрэгслийг нийгмээрээ эзэмших шаардлагыг энэ зохиолд анх удаа товчхон томьёолон оруулсан нь уг зохиолыг онц чухал ач холбогдолтой болгож байна. Хоёрдугаар бүлэгт «пролетарийн хувьсгалт шаардлагуудыг дүгнэсэн эхний болхи томьёо» гэж нэрлэсэн «хөдөлмөрлөх эрхийн» тухай өгүүлэхдээ: «Гэтэл хөдөлмөрлөх эрхийн цаана нь капиталыг захирах засаг, капиталыг захирах засгийн цаана нь үйлдвэрлэлийн хэрэгслийг эзэмших, түүнийг эвлэлдсэн ажилчин ангид захируулах, улмаар хөлсний хөдөлмөр, капитал, энэ хоёрын харилцааг устгах явдал оршиж байна» гэжээ. Энэ мэтээр энд феодалын, хөрөнгөтний, мөн жижиг хөрөнгөтний социализм зэрэг бүх төрлийн социализмд түүнчлэн ажилчны үл гүйцэлдэх, урсгал коммунизмын дэвшүүлсэн бүрхэгдмэл «хөрөнгө хогшлын нийтлэг чанараас» одоогийн ажилчны социализмын эрс ялгагдах үндэслэлийг анх томьёолсон юм. Маркс хожим сүүлд энэ томьёог арилжааны хэрэгслийг эзэмших явдалд хамааруулсан бөгөөд уг томьёо «Коммунист Тунхгаас» ингэж аяндаа өргөжсөн нь гол үндэслэлээс гарсан зөвхөн нэг дүгнэлт юм. Англид саяхан зарим цэцэрхэгчид «хуваарилах хэрэгсэл» ч нийгэмд шилжсэн байх ёстой гэж үүн дээр нэмжээ. Энэ ноёд үйлдвэрлэл, арилжааны хэрэгслээс ялгаатай хуваарилалтын эдийн засгийн хэрэгсэл гэж юу байдгийг хараахан хэлж чадахгүй байх аа. Тэд албан татвар, ядуусыг харж үзэх явдал, саксенвельдын5 болон бусад нэмэгдэл зардал зэрэг хуваарилалтын улс төрийн хэрэгслийг хэлж байгаа юм биш биз дээ? Гэтэл эдгээр хуваарилалтын хэрэгсэл, нэгдүгээрт, одоо нэгэнт нийгмийн эрх мэдлийн зүйл болоод, улс буюу хүй нэгдэлд хамаарагдаж байна, хоёрдугаарт, бид чухамхүү үүнийг устгахыг хүсэж байгаа юм.

	 

	* * *

	 

	Хоёрдугаар сарын хувьсгал дүрэлзэн гарч байхад бид цөмөөрөө хувьсгалт хөдөлгөөний нөхцөл, явцын тухай ойлголтын хувьд өнгөрсөн түүхэн туршлагын нөлөөнд, гол төлөв Францын туршлагын нөлөөнд байсан юм. Чухамдаа Франц л 1789 оноос эхлэн Европын бүх түүхэнд гол рольтой байгаад, одоо нийтийг хамарсан эргэлтэд дахин дохио өгөөд байна. Ийм учраас 1848 оны 2 дугаар сард Парист тунхаглагдсан «нийгмийн» хувьсгалын, чухамдаа пролетарийн хувьсгалын шинж чанар, явцын тухай бидний ойлголт 1789—1830 оны төлөв байдлын тухай дурсамжаар тодорхой өнгөлөгдсөн байх нь цөм зүйн хэрэг байсан бөгөөд зайлшгүй байв. Харин Парисын бослогын цуурай нь Вена, Милан, Берлиний ялгуусан бослогуудад тодорч, Оросын хил хүртэлх бүх Европ хөдөлгөөнд татагдан орж, дараа нь 6 дугаар сард Парист пролетари, хөрөнгөтөн хоёр хоорондоо ноёрхлын төлөө анхдугаар агуу их тулалдаан хийж, хөрөнгөтөн ангийн ялалт ч орон бүхний хөрөнгөтнийг донсолгон, тэднийг тун сая түлхэгдэн унасан монарх - феодал харгисуудын нөмөрт оруулсан тул шийдвэрлэх их тулалдаан эхэлсэн бөгөөд энэ нь өөрчлөлтөөр дүүрэн хувьсгалт урт үеийн дотор туйлдаа хүрэх ёстой боловч пролетари нарын бүрэн ялалтаар л дуусаж болно гэдгийн хувьд тэр үеийн нөхцөл байдалд бидэнд ямар ч эргэлзээ байж болохгүй байлаа.

	Бид 1849 оны ялагдлын дараа ирээдүйн түр засгийн газруудыг тойрч in partibus6 бөөгнөсөн бүдүүлэг ардчиллын хоосон горьдлогуудыг огт зөвшөөрөхгүй байв. «Ард түмэн», «харгисуудыг» хурдан бүрэн ялна гэж тэд бодсон бол «харгисуудыг» зайлуулсны дараа, мөн энэ «ард түмний» доторх эсрэг этгээдүүдийн хооронд урт удаан тэмцэл үргэлжилнэ гэж бид бодож байв. Бүдүүлэг ардчилал нь хүчтэй шинэ хөдөлгөөн гэнэт тэсрэн гарахыг хоног тоолон хүлээж байсан, гэтэл бид, ер нь хувьсгалт үеийн эхний шат дууссан, дэлхийн эдийн засгийн шинэ хямрал эхэлтэл юу ч болохгүй гэж бүр 1850 оны намар хэлж байсан билээ. Тийм учраас хожим бараг бүгдээрээ Бисмаркийн ивгээлийг хүлээж, Бисмарктай7 эвлэрсэн хүмүүс биднийг хувьсгалаас урвагчид гээд биднээс салсан юм.

	Гэвч бидний ч буруу байсан, тэр үед бидний баримталж байсан үзэл хоосон горьдол байсныг түүх харуулав. Түүх цаашдаа бидний тэр үеийн төөрөгдлийг замхруулсан төдийгүй, пролетари нарын тэмцлийн нөхцөлүүдийг ч огт өөр болгов. 1848 онд хэрэглэсэн тэмцлийн арга аль ч талаараа хуучраад, одоо түүнийг нэлээд дэлгэрэнгүй авч үзвэл зохих болжээ.

	Урьдын бүх хувьсгал нэг ангийн ноёрхлыг нөгөө ангийн ноёрхлоор солиход оршиж байлаа. Гэвч одоо хүртэл ноёрхож ирсэн ангиудыг захиргаан доорх ард олон түмэнтэй нь харьцуулж үзвэл өчүүхэн цөөнх байв. Ийм учраас ноёрхогч нэг цөөнх нь түлхэгдэн унаж, түүний оронд өөр цөөнх төрийн жолоог атгаж, төрийн ёс журмыг өөрсдийн эрх ашигт тохируулан өөрчилж байв. Энэ нь тухайнхаа удаа бүрд эдийн засгийн хөгжлийн тухайн байдлын үед ноёрхох чадалтай, ноёрхох учиртай болсон тэр цөөнх хэсэг байсан, чухам ийм учраас, гагцхүү ийм учраас эргэлтийн үед захиргаан доорх олонх нь нэг бол эргэлтэд энэ хэсэгт ашигтай оролцож, эсхүл эргэлттэй зүгээр эвлэрдэг байжээ. Гэвч тохиолдол нэг бүрийн тодорхой агуулгыг авч үзэхгүй бол энэ нь цөөнхийн хувьсгал байсанд энэ бүх хувьсгалын ерөнхий хэлбэр оршино. Эдгээр хувьсгалд олонх оролцохдоо, санаатай ч, санамсаргүй ч гэсэн зөвхөн цөөнхийн ашиг тусын тулд л зүтгэж байсан хэрэг билээ. Гэтэл олонхын энэ оролцоо буюу тэдний идэвхгүй байдал хийгээд тэдний талаас эсэргүүцэл гарахгүй байгааг харахад энэ цөөнх бол бүх ард түмний төлөөлөгч юм шиг харагдах тийм хоосон үзэгдлийг бий болгож байв. 

	Ялсан цөөнх эхний том амжилтын дараа ёс юм шиг хоёр хэсэг хуваагдаж, нэг хэсэг нь нэгэнт олсон амжилтад сэтгэл ханаж, нөгөө хэсэг нь цааш явахыг хүсэн, наад зах нь зарим талаар өргөн олон ард түмний жинхэнэ буюу зохиомол эрх ашигт тохирсон шинэ шинэ шаардлага тавьдаг. Эдгээр нэлээд эрс шаардлага заримдаа биелэвч их төлөв тун богино хугацаанд баримтлагдаж, нэлээд дундаж намууд дахин дийлж, эрс ололтуудыг бүрэн буюу зарим талаар үгүй хийж тэгэхэд нь дийлэгдэгсэд урвалт гарсан гэж хашхирч эхлэх буюу санамсаргүй ялагдлаа гэж тайлбарладаг. Үнэндээ уг байдал их төлөв ийм байсан, үүнд анхны ялалтын үр дүнд олж авсан зүйл нь үлэмж радикал намын хоёр дахь ялалтын ачаар л батжиж, үүнийгээ бүтмэгц тухайн үед чухал болох зүйлүүд биелж, радикалууд, тэдний ололт нь дахиад хэрэггүй болдог.

	Аливаа хувьсгалт тэмцлийн салшгүй зүйлүүд болсон эдгээр шинж чанар XVII зууны үеийн английн их хувьсгалаас эхлэн шинэ үеийн бүх хувьсгалд илэрсэн юм. Энэ шинж чанарууд пролетари нарын эрх чөлөөгөө олохын төлөө тэмцэлд ч байж байсан боловч ямар чиглэлээр тийнхүү эрх чөлөөгөө олж болохыг эрхбиш ойлгосон хүмүүсийг 1848 онд хуруу даран тоолж болох байв. Тэр ч байтугай Парист олон түмэн пролетарийн ялалтын дараа ч ямар замаар явбал зохих нь тэдэнд өөрсдөд нь ч огт тодорхойгүй байв. Тэгэвч аяндаа, урсгалаараа гарсан сааташгүй хөдөлгөөн бэлхэн байлаа. Энэ нь хэдийгээр цөөнхөөр удирдуулсан боловч энэ удаа цөөнхийн эрх ашигт биш, харин олонхын жинхэнэ эрх ашигт нийцсэн хувьсгалыг амжилтаар дуусгаж болох чухамхүү тийм байдал байгаагүй юм гэж үү? Олон түмэн нэлээд урт удаан хувьсгалт үеүдэд урагш тэмүүлсэн цөөнхийн бүлгүүдийн хуурамч, хоосон мэхэнд ингэж амархан хууртагдсан ахул энэ нь тэдний эдийн засгийн байдлын хамгийн тодорхой тусгал болж байсан үзэл санаа, мөн тэдний хараахан ойлгоогүй боловч тэдэнд там тум мэдэгдэж байсан хэрэгцээнүүдийн зохистой, тодорхой илрэлээс өөр зүйл биш байсан үзэл санааг дээрх мэхнээс дутуу ухаарч байсан байж болох уу? Үнэндээ горьдлого замхарч, санал алдагдахын хамт л олон түмний энэ хувьсгалт санаа сэтгэл ихэвчлэн эцэж цуцах явдлаар солигдох буюу өөр зүгт эргэх явдлаар нэн даруй солигддог байв. Гэвч энд хуурамч мэхийн тухай биш, харин асар олонхын жинхэнэ эрх ашгийг биелүүлэх тухай яригдаж байсан бөгөөд үнэндээ энэ эрх ашиг тэр үед асар олонход огт ойлгогдохгүй байсан боловч өөрийн практик биелэлтийн явцад үзтэл илэрхий болсон учир тэдэнд удахгүй хангалттай тодорхой болох ёстой байв. Үүнээс гадна Марксын гуравдугаар өгүүлэлд нотолсныг үзвэл, 1848 оны «нийгмийн» хувьсгалаар үүссэн хөрөнгөтний бүгд найрамдах засгийн хөгжил нь 1850 оны хаврын үед хаант засгийн талыг баримтлах үзэл нэмэр хандив болсон тийм санаа сэтгэлтэй том хөрөнгөтний гарт жинхэнэ ноёрхол бөөгнөрч, харин нийгмийн бусад бүх анги, тариачид, жижиг хөрөнгөтнүүд пролетари нарыг тойрч бөөгнөрөөд, хамтын ялалтын үед, мөн тэр ялалтын дараа шийдвэрлэгч хүчин зүйл нь тэр ангиуд биш, харин туршлагажсан пролетари нар болох ёстой байсан юм. Ийм нөхцөл байхад цөөнхийн хувьсгал нь олонхын хувьсгал болж хувирна гэж бүрэн найдаж болохгүй байсан гэж үү?

	Бид, мөн бидэн шиг сэтгэж байсан хүмүүс цөм буруу байсныг түүх харууллаа. Тэр үед Европ тивийн эдийн засгийн хөгжлийн байдал нь үйлдвэрлэлийн капиталист аргыг арилгахад хангалттай бүрэлдэж хараахан чадаагүй байсныг түүх тодорхой харуулсан; түүх үүнийг 1848 оноос эхлэн бүх Европ тивийг хамарч, Франц, Австри, Унгар, Польшид, бас саяхан Орост том аж үйлдвэрийг анх удаа үнэхээр бэхжүүлэн, Германыг шууд аж үйлдвэрийн тэргүүн зэргийн орон болгосон эдийн засгийн хувьсгалаар нотолсон бөгөөд энэ бүгд нь өргөжих тун их чадлыг бүр 1848 онд олсон капиталист үндэс дээр болжээ. Гэвч аж үйлдвэрийн чухамхүү энэ хувьсгал ангиудын харилцааг газар бүхэнд тодорхой болгож, мануфактурын үеэс харин Дорнод Европт цехийн урлалаас улиран уламжлагдсан завсрын олон категорийг арилгаж, жинхэнэ хөрөнгөтөн хийгээд том аж үйлдвэрийн жинхэнэ пролетари нарыг төрүүлэн, тэднийг нийгмийн хөгжлийн тэргүүн байранд гаргав. Үүний улмаас 1848 онд Англиас гадна зөвхөн Парис болон аж үйлдвэрийн зарим том төвд энэ хоёр том ангийн хооронд болж байсан тэмцэл одоо Европ дахинд дэлгэрч, 1848 онд санаанд ч ормооргүй байсан тийм их хүчтэй боллоо. Тэр үед өөр өөртөө бүхнийг, анагаагч - панацея бүхий янз бүрийн явцуу бүлгүүдийн олон тооны бүрхэг бүдэг евангели судар байсан бол одоо тэмцлийн эцсийн зорилгуудыг тодорхой томьёолсон, нийтээр зөвшөөрөн хүлээсэн, Марксын туйлын тодорхой нэг онол байна. Тэр үед орон нутаг, үндэсний онцлогуудаараа хуваагдан тасарсан, зөвхөн нийтээрээ зовон зүдэрсний улмаас холбоотой бөгөөд аргагүйн эрхээр баяр баясгалан нь цөхрөл болдог, хөгжөөгүй үй олон байсан бол одоо ялалтад итгэсэн илтгэл, сахилга бат, зохион байгуулалт, тооны талаар өдөр ирэх тутам хүчжин жолоо хумихгүй урагшаа тэмүүлэн давшиж байгаа социалистуудын олон улсын нэгдмэл их арми байна. Хэрэв пролетари нарын энэ хүчирхэг арми ч эрс шийдвэртэй нэг цохилтоор ялалт хийж, зорилгоо биелүүлж чадахгүй, байр сууриа шургуу тэмцлээр дараалан эзэлж, аажмаар урагш давшихаас өөр аргагүй байгаа юм бол, энэ нь 1848 онд зөвхөн гэнэтийн дайралтаар нийгмийн өөрчлөлт хийх ямар ч бололцоогүй байсныг бүрэн нотолж байна.

	Хаан угсааны хаант засгийн үзэлтэй хоёр фракц болон хуваагдсан хөрөнгөтнүүд8 юуны урьд өөрийн мөнгөний ажил хэрэгт аюулгүй, тайван байдлыг шаардаж байсан бөгөөд хэдийгээр дийлдсэн боловч аймшигтай сүртэй хэвээрээ байсан пролетари нар тэднийг эсэргүүцэн, жижиг хөрөнгөтөн, тариачид пролетари нарыг улам их тойрон бөөгнөрөөд, асуудлыг бүрэн шийдвэрлэх ямар ч найдваргүй атугай ч хүчээр дэлбэлэх байнгын аюул заналтай байв. Хуурамч ардчилсан үзэлтэн болох гэж санаархагч гуравдугаар Луи Бонапартын төрийн эргэлтийн тулд бий болсон мэт тэр байдал нь ийм байлаа. Луи Бонапарт 1851 оны 12 дугаар сарын 2-нд армийн тусламжтайгаар хүнд байдлыг эцэс болгож, Европын дотоод байдлыг тайван болгосон боловч Европыг дайны шинэ эрин үед9 оруулсан юм. Дороос гарсан хувьсгалуудын үе түр дуусаж, дээрээс хийх хувьсгалуудын үе залгав.

	1851 онд эзэн хаант улсад эргэж орсон нь тэр үеийн пролетари нарын эрмэлзлүүд төлөвжин боловсроогүй байсны шинэ нотолгоо болов. Гэвч эзэн хаант улс тэр эрмэлзлүүдийг төлөвжин боловсроход нь хүргэх нөхцөлүүдийг бий болгох ёстой байсан юм. Дотоодын тайван байдал нь аж үйлдвэрийг дахин өрнөх бүрэн бололцоотой болгоод, армийг эзэмших, хувьсгалт үзэл бодлыг гадаад бодлого руу хандуулах нь чухал болсны улмаас дайнууд гараад, Бонапарт тэр дайнуудыг ашиглан, «үндэсний зарчмыг10» хамгаалах нэрийдлээр Францад аннекс авах явдлыг элдэв арга заль гарган мэрийсэн юм. Түүнийг дуурайгч Бисмарк тэр бодлогыг Прусст эзэмшиж аваад, 1866 онд Германы холбоо11 ба Австрийн талаар, тэрчлэн засгийн газартайгаа мөргөлдсөн Пруссийн танхимын талаар өөрийн төрийн эргэлт, дээрээс гаргасан хувьсгалаа хийв. Гэтэл хоёр Бонапартад Европ дэндүү бага байсан тул түүхийн тавилангаар Бисмарк нь Бонапартыг түлхэн унагаж, Пруссийн ван Вильгельм12 эзэн хаант бага герман гүрнийг13 бий болгосноор барахгүй, Францын бүгд найрамдах засгийг бий болгосон юм. Үүний ерөнхий үр дүн нь Польшоос бусад Европын их үндэстнүүдийн биеэ даасан байдал, дотоодын нэгдэл үнэндээ нэлээд бага хил хязгаар дотор, тэгэхдээ ажилчин ангийн хөгжлийн процесс үндэсний бэрхшээлүүдэд огт чөдөрлөгдөн саатахгүй байхад хангалттай тийм өргөн хил хязгаарын дотор үнэхээр бий болов. 1848 оны хувьсгалыг булшлагчид тэр хувьсгалын гэрээсийг гүйцэтгэгч нь болов. Гэтэл тэдний зэрэгцээгээр 1848 оны үйл хэргийг залгамжлагч пролетари нар Интернационалаар уламжлан сүр жавхлантай босож ирэв.

	1870—1871 оны дайны дараа Бонапарт тайзнаас арилж, бас Бисмаркийн үүрэг биелж дуусаад, тэр өөрөө дахиад жирийн юнкер болох болов. Харин энэ үе Парисын коммунаар дууссан юм. Тьер14 итгэл эвдэж, Парисын үндэсний гвардиас15 их бууг нь хулгайлахыг оролдоход ялгуусан бослого гарсан юм. Парист пролетарийн хувьсгалаас өөр ямар ч хувьсгал гарах бололцоогүй нь дахин илрэв. Ялалтын дараа ажилчин анги ноёрхлыг аяндаа, ямар ч маргаангүй олж авав. Ажилчин ангийн энэ ноёрхол тэр үед ч тогтож байх бололцоогүй байсан нь энэ товхимолд тодорхойлж байгаа үеэс хойш хорин жилийн дараа бас илэрхий байв. Франц, нэг талаар, Мак-Магонын16 бөөрөнцөг суманд Парисынхны цус урсгаж байгааг хайхрамжгүй ажиглан, түүнийг хувь заяанд нь даатган орхиж, нөгөө талаар, коммун нь бланкистууд (олонх) прудонистууд (цөөнх) гэсэн хоёр намд хуваагдаад, аль аль нь юу хийхээ мэдэхгүй байсан тэр хоёр намын үр ашиггүй тэмцэлд туйлдан ядарч байв. 1871 оны хөнгөн хялбар ялалт нь 1848 оны гэнэтийн дайралтын адил үр ашиггүй байлаа.

	Тэмцэгч пролетари нарыг Парисын Коммуны хамт бүрмөсөн оршуулна хэмээн найдацгааж байжээ. Гэтэл огт өөр болж, пролетари нарын хамгийн хүчирхэг өрнөлт нь Коммуны үе болон франц - пруссийн дайны үеэс эхэлсэн юм. Цэргийн албанд тэнцэх хүн бүгдийг олон сая цэрэгтэй армиудад оруулж, галт зэвсэг, их бууны сум, хосгүй хүчтэй тэсэрдэг бодисууд хэрэглэх болсон, энэ бүхэн нь цэргийн үйл хэрэгт бүрэн эргэлт гаргаж, тэр эргэлт нь нэг талаар, хэрхэн төгсөхийг нь тооцож болдоггүй дэлхийн хосгүй хэрцгий ширүүн дайнаас өөр ямар ч дайн гарах бололцоогүй болгон, Бонапартын дайнуудын үеийг шууд төгсгөл болгож, аж үйлдвэрийн тайван хөгжлийг хангасан юм. Тэр эргэлт нь, нөгөө талаар, цэргийн зардлыг геометрийн дэвшилтээр нэмэгдүүлж, албан татварыг маш их хэмжээнд зайлшгүй хүргэж, улмаар хүн амын ядуу хоосон ангиудыг социализмын ивгээлд шидэж оруулсан юм. Эльзас - Лотарингийг аннекст авч, мөн зэвсэглэлээр ухаан жолоогүй хөөцөлдсөний шууд шалтгаан нь франц, Германы хөрөнгөтнүүдийг бие биеийнхээ эсрэг шовинизм дэгдээх болгоод, харин тус хоёр орны ажилчдад хэлхээ холбооны шинэ шижим болсон юм. Парисын Коммуны ойн өдөр ч бүх пролетари нарын нийтийн анхны баярын өдөр болов.

	1870—1871 оны дайн болон Коммун дарагдсан явдал нь Марксын зөгнөж хэлсэн ёсоор европын ажилчны хөдөлгөөний гол төвийг Францаас Германд түр шилжүүлэв. Францад 1871 оны 5 дугаар сард цус асгаруулсан явдлаас сэхэж сэргэхэд олон жил хэрэгтэй болсон нь илэрхий хэрэг. Харин Германд францын өлзийтэй олон миллиардын хөрөнгөөр17 шууд дулаан саравчны нэмэлт нөхцөлүүдтэй болсон аж үйлдвэр улам хурдан хөгжихөд социал - демократ нам улам хурдан, улам гуйвалтгүй өссөн юм. 1866 онд тогтоосон бүх нийтийн сонгуулийн эрхийг Германы ажилчид чадамгай ашигласны үрээр намын гайхамшигтай өсөлт нь социал - демократ намын авсан саналын тоо 1871 онд 102 000, 1874 онд 352 000, 1877 онд 493 000 болсон маргаангүй тоонуудаас дэлхий дахинд илэрхий болсон юм. Дараа нь дээрээс социалистуудыг эсэргүүцсэн хуулийн хэлбэрээр эдгээр амжилтыг18 зөвшөөрөн хүлээсэн бөгөөд нам түр зуур цохигдож, 1881 онд түүний авсан саналын тоо 312 000 хүртэл буурав. Гэвч нам энэ байдлыг хурдан давж чадаад, хурдан өсөлт нь онц хуулийн дарлалын дор хэвлэл, ил байгууллагагүй, эвлэл холбоо байгуулах, хурал цуглаан хийх эрхгүйгээр чухам л жинхэнэ ёсоор эхэлж, түүний авсан саналын тоо нь 1848 онд 550 000, 1887 онд 763 000, 1890 онд 1 427 000 болсон юм. Энэ үед төрийн хавчлага суларч, социалистуудын эсрэг хууль үгүй болж, социалистуудын авсан саналын тоо 1 787 000 хүртэл нэмэгдсэн бөгөөд энэ нь бүх хураасан саналын дөрөвний нэг гаруй болж байв. Засгийн газар ба ноёрхогч ангиуд бүх арга хэрэгслээ үр ашиггүй, чиг зорилгогүй, хий дэмий шавхжээ. Шөнийн манаачаас эхлэн рейхстагийн канцлер хүртэлх эрх баригчид өөрсдийн хүч чадалгүйн мэдэгдэхүйц нотолгоонуудыг, тэгэхдээ доромжлогдсон ажилчдаас шүү! хүлээж авснаа зөвшөөрөхөд аргагүйд хүрсэн бөгөөд эдгээр нотолгоо нь олон сая байв. Төр мухардалд орж, ажилчид замдаа дөнгөж орж эхэлж байв.

	Германы ажилчид хамгийн хүчирхэг, хамгийн сахилгатай, хамгийн хурдан өсөж байгаа социалист нам болж байгаагаараа л ажилчин ангийн үйл хэрэгт анхны туслалцаа үзүүлэхийнхээ зэрэгцээ түүнд бас хоёр дахь том туслалцаагаа үзүүлсэн юм. Тэд бүх нийтийн сонгуулийн эрхийг яаж ашиглах хэрэгтэйг орон бүхний хань нөхдөдөө харуулан, тэдэнд шинэ зэвсэг буюу хамгийн хурц зэвсэг олгосон юм.

	Бүх нийтийн сонгуулийн эрх Францад аль хэдийнээс аваад байсан боловч Бонапартын засгийн газар түүнийг хортой хэрэглэсний харгайгаар нийтийн дунд бүтэлгүй санал төрүүлжээ. Коммуны дараа түүнийг ашиглах тийм ажилчны нам байгаагүй юм. Энэ эрхийг бас Испанид бүгд найрамдах засгийн үеэс эхлэн дагаж шийтгүүлсэн боловч Испанид сонгуульд оролцохыг түдгэлзэх нь аль хэдийн сүрхий оппозиц нам бүхэнд нийтийн журам болсон байв. Швейцар дахь бүх нийтийн сонгуулийн эрхийн туршлагын үр дүн нь ажилчны намыг мөн л нэг их урамшуулахгүй байлаа. Роман орнуудын хувьсгалт ажилчид сонгуулийн эрхийг засгийн газрын мэхлэх зэвсэг, урхи гэж үзэж заншжээ. Германд уг байдал өөр байлаа. Бүх нийтийн сонгуулийн эрх, ардчиллыг байлдан олж авах нь тэмцэгч пролетари нарын тэргүүний нэн чухал зорилтуудын нэг гэж «Коммунист Тунхагт» нэгэнт тунхагласан бөгөөд Лассаль19 энэ шаардлагыг дахин тавьсан юм. Бисмарк бүх нийтийн сонгуулийн эрхийг20 өөрийн төлөвлөгөөнд ард олныг сонирхуулах ганц арга болгож дагаж шийтгүүлэн хэрэглэх нь аргагүй болоход манай ажилчид тэр дор нь энэ хэрэгт буйр суурьтай хандаж, Август Бебелийг анхдугаар зохион байгуулах рейхстагт илгээсэн юм. Манай ажилчид тэр үеэс эхлэн сонгуулийн эрхийг эдэлж, энэ нь тэдэнд маш их ашигтай болж, орон бүхний ажилчдад үлгэр жишээ болсон юм. Францын марксист программын үгээр хэлбэл тэд сонгуулийн эрхийг transformé de moyen de duperie qu’il a été jusqu’ici en instrument d’emancipation — одоо хүртэл хууран мэхлэх зэвсэг байснаас нь эрх чөлөөний зэвсэг болгон хувиргав21. Бүх нийтийн сонгуулийн эрх гурван жил тутам манай хүчнийг бүртгэж дүгнэх бололцоо олгож, бас санал гэнэт нэмэгдэх нь тогтмол байсны ачаар энэ эрх ажилчдад ялах найдвар, дайсны айдсыг нэг адил их болгож, энэ мэтээр суртал нэвтрүүлгийн шилдэг зэвсэг болсон бөгөөд бидний өөрийн хүчний тухай, манай бүх дайсны намуудын хүчний тухай нарийн тодорхой мэдээнүүдийг бидэнд өгч улмаар цаг нь болоогүй байхад няцаж, цаг нь болоогүй байхад муйхар зориглох явдлаас биднийг хамгаалж, манай ажиллагаанд бодож үзэх зүйрлэшгүй их бололцоо олгосноос өөр ямар ч ашиг тус өгөөгүй гэж бодлоо ч гэсэн, санал өгөх эрх ганцхан ийм ашиг тус өгсөн ч гэсэн энэ нь хангалттайгаар барахгүй их зүйл билээ. Гэвч энэ эрх үүнээс хавьгүй илүү зүйл өгсөн юм. Энэ эрх нь сонгуулийн өмнөх ухуулгын үед биднээс хол хөндий байгаа ард олонтой ойртож уулзах, намуудыг бүх ард түмний өмнө өөрийн үзэл, ажиллагааг манай довтолгооноос хамгаалахад хүргэснээс гадна, парламент дахь дайснуудад, бас түүний гаднах олон түмэнд хэвлэл, хурлуудынхаас хавьгүй илүү чөлөөтэй, нэр хүндтэйгээр рейхстагийн индэр дээрээс үг хэлэх бололцоог манай төлөөлөгчдөд олгов. Сонгуулийн өмнөх ухуулга, рейхстагт хэлсэн социалист үг Социалистуудын эсрэг засгийн газар ба хөрөнгөтний хуулийг тасралтгүй өм цөм цохиж байсан болохоор тийм хууль нь засгийн газар хийгээд хөрөнгөтөнд ямар тус хүргэх билээ дээ.

	Бүх нийтийн сонгуулийн эрхийг ингэж амжилттай ашиглахын зэрэгцээгээр бас пролетарийн тэмцлийн цоо шинэ арга хэрэглэх болсон бөгөөд энэ арга цаашдаа хурдан хөгжсөн юм. Хөрөнгөтнүүдээс ноёрхлоо зохион байгуулахад хэрэглэж байсан төрийн тэр албан газрууд нь ажилчин ангиас мөн тэр албан газруудыг эсэргүүцэн тэмцэх өөр бололцоонуудыг нээж өгөв. Ажилчид тусгаар улсуудын ландтаг, хотын захиргаад, олборын шүүхүүдийн сонгуульд оролцож, хэрэв сонгуулийн албан тушаалтныг сонгох санал хураалтад ажилчдын санал хангалттай тоогоор оролцвол тийм албан тушаал бүрийг хөрөнгөтнүүдтэй булаацалдаж байв. Тэгээд засгийн газар хийгээд хөрөнгөтнүүд ажилчны намын нууц ажиллагаанаас айхаасаа, ил ажиллагаанаас айх нь хавьгүй илүү, бас бослогын амжилтаас айхаасаа сонгуулийн амжилтаас айх нь хавьгүй илүү болсон юм.

	Учир нь гэвэл энэ талаар тэмцлийн нөхцөл их өөрчлөгджээ. Хуучин маягийн бослого, 1848 оныг хүртэл газар бүхэнд чухамдаа уг хэргийг шийдвэрлэж байсан гудамжны баррикадтай тэмцэл нэлээд хуучирчээ.

	Энэ талаар бид хоосон санаанд автагдахгүй байя: гудамжны тулалдаанд цэргийг бослого жинхэнэ ялах нь, өөрөөр хэлбэл, хоёр армийн хоорондын тулалдаанд нэг нь ялдаг шиг ялах нь нэн ховор тохиолдол байдаг. Тэгээд ч босогчид тийм ялалт гарна гэж төдий л их боддоггүй байв. Босогчдын бүх ажил хэрэг нь, байлдагч хоёр орны армиудын хоорондох тэмцэлд ямар ч рольгүй буюу ямар ч гэсэн тун бага рольтой санаа сэтгэлийн нөлөөгөөр цэргийн зориг сэтгэлийг гуйвуулахад оршиж байв. Хэрэв ингэж амжвал цэргүүд буудахыг татгалздаг буюу дарга нар нь баримжаагаа алдаж, тэгээд бослого ялдаг. Хэрэв тэгж амжихгүй бол цэргийн тоо цөөн байлаа ч гэсэн сайн зэвсэг, сургалт, нэгдмэл командлал, байлдах хүчийг оновчтой хэрэглэх чадвар, сахилга журам зэргийн давуу талууд нь цэргийн талд нөлөөлдөг юм. Дан ганц тактикийн талаар бослогын гүйцэтгэж чадах зүйл нь хамгийн ихдээ л ямар нэгэн баррикадыг уран аргын бүх горим, журмаар байгуулан хамгаалахад оршино. Резервүүдийн байрлал, тэдгээрийн харилцан дэмжих, мөн тэдгээрийг ашиглах, товчоор хэлбэл, бүтэн хотыг хамгаалахад байтугай, хотын ямар нэг районыг хамгаалахад ч чухал байдаг салбар ангиудын ажиллагааг зохицуулан уялдуулах явдлыг хийхэд тун бүтэл муутай байдаг бөгөөд ер нь их төлөв болдог ч үгүй юм, ингэхлээр шийдвэрлэгч нэг газарт байлдааны хүчнүүдийг бөөгнөрүүлэх явдал энд аяндаа хасагдана. Ийм учраас тэмцлийн голлох хэлбэр нь идэвхгүй хориглолт байдаг бөгөөд зарим нэг газарт давшивч тэр нь санамсаргүй ухасхийх, жигүүрээс нь дайрах аттакийн төлөвтэй зөвхөн онцлог тохиолдол байдаг ба уг давшилт нь ёс шиг ухарсан цэргүүдийн орхисон байруудыг зөвхөн эзлэх явдлаар хязгаарлагддаг. Үүнээс гадна цэрэгт их буу, сайн зэвсэглэж сургууль хийлгэсэн инженерийн ангиуд байдаг бол босогчдод тийм зэвсэг хэрэгсэл бараг байдаггүй. Ийм учраас 1848 оны 6 дугаар сард Парист, 1848 оны 10 дугаар сард Венад, 1849 оны 5 дугаар сард Дрезденд болсон баррикадтай тулалдаануудад босогчид хамгийн баатарлаг зориг гаргасан боловч давшигч цэргүүдийн удирдагчид нь улс төрийн наана цаана бодолд баригдалгүй, дан цэргийн бодлын үүднээс ажиллаж, цэргүүддээ найдаж эхлэхийн хамт бослого ялагдаж байсан нь гайхалтай хэрэг биш.

	Босогчид 1848 оноос өмнө олон удаа амжилт олж байсан нь маш олон янзын шалтгаантай юм. Парист 1830 оны 7 ба 1848 оны 2 дугаар сард, тэрчлэн Испанийн гудамжны тулалдааны олонход нь босогчид, цэргүүд хоёрын дунд үндэсний гварди гуйвж, босогчдын талд шууд орох буюу идэвхгүй, шантармал байдлаараа цэргүүдийн дотор ч гуйвалт бий болгож байснаас гадна босогчдод бас зэвсэг нийлүүлж байжээ. Үндэсний гварди анхнаасаа эхлэн бослогыг эсэргүүцэж байсан газарт, жишээ нь 1848 оны 6 дугаар сард Парист бослого ялагдаж байв. 1848 онд Берлинд ард түмэн ялсан нь нэг талаар 3 дугаар сарын 19-ний шөнө ба өглөө нь тэдэнтэй байлдааны шинэ их хүч нийлсэн, нөгөө талаар цэргүүд эцэж ядарсан, хангамж муу байсан, бас тэдний ажиллагааг боогдуулсан тушаал гарсны учир юм. Гэвч босогчид ялж байсан нь ерөнхийдөө цэргүүд буудахаас татгалзсан ба дарга нар нь шийдвэргүй болсон буюу тэдний ажиллагаа боогдсоны учир юм.

	Үүнээс үзэхэд, гудамжны байлдааны шилдэг үед ч баррикад нь материаллаг талаар нөлөөлөхөөсөө ёс суртахууны талаар нөлөөлөх нь илүү байжээ. Баррикад нь цэргүүдийн дотор гуйвалт төрүүлэх арга хэрэгсэл байжээ. Баррикад нь тэр зорилгоо гүйцэтгэхийг хүртэл тэсэж чадвал, ялж, тэгж эс чадвал уг тэмцэл нь ялагдлаар дуусаж байжээ. Энэ бол ирээдүйд гудамжны тулалдаанд ялах боломжийг судлахад бас анхаарвал зохих гол зүйл мөн22.

	1849 онд тийм боломж нэлээд муу байв. Хөрөнгөтнүүд засгийн газруудын талд орчхоод, «гэгээрэл ба өмчтэй» этгээдүүд босогчдыг эсэргүүцсэн цэргүүдийг дайлж байв. Баррикад сэтгэл татахаа байж, цэргүүд түүний ар талд байгаа хүмүүсийг «ард иргэд» биш, харин самуун дэгдээгчид, дажин гаргагчид, дээрэмчид, хуваан завших талынхан, нийгмийн хог шаарнууд гэж үздэг болж, офицерууд нь яваандаа гудамжны байлдааны тактикийг эзэмшиж, гэнэт бий болсон бэхлэлтүүдийг шууд халз дайрахгүй, харин цэцэрлэг, хашаа, байшингуудаар дамжин ороож ирдэг болжээ. Тэгээд золбоотойхон хөдөлбөл энэ нь арван удаагийн есөд нь амжилттай болдог байжээ.

	Тэр үеэс хойш цөм цэрэгт ашигтай өөр олон өөрчлөлт гарчээ. Том хотууд ихээхэн өссөн боловч армиудын тоо хэмжээ илүү өсжээ. Парис, Берлиний хүн ам 1848 оныхоос 4 дахин нэмэгдээгүй байхад гарнизонууд нь 4 дахинаас илүү нэмэгдсэн байна. Төмөр зам хөгжсөний улмаас эдгээр гарнизоны тоо 24 цагийн дотор 2 дахинаас илүү нэмэгдэж болох ба 48 цагийн дотор маш том армиудын хэмжээнд хүртэл нэмэгдэж болно. Маш их өссөн энэ армийн зэвсэглэл урьдынхтай зүйрлэшгүй их сайжирсан байна. 1848 онд бинтгүй, амнаас нь цэнэглэдэг, чихлүүр буу байсан бол одоо замгаас нь цэнэглэдэг хүхээг хайрцагтай, урьдын буунаас 4 дахин хол, 10 гаруй дахин мэргэн, 10 гаруй дахин хурдан бууддаг бага калибртай буу бий болжээ. Урьд нэлээд хүч муутай бөөрөнцөг сумтай мөн бутархай сумтай их буу байсан бол одоо нэг нь тэсрэхдээ хамгийн сайн баррикадыг эвдэж чадах гар бөмбөг бий болсон байна. Урьд бэхлэлтийн хэрмийг эвдэх саперын ёотуу байсан бол одоо динамит сум бий болжээ.

	Гэтэл босогчдын талын бүх нөхцөл муудсан байна. Ард түмний бүх давхраа талархах бослого дахин гарах болов уу даа. Ангийн тэмцэлд бүх дунд давхраа пролетарийг хүрээлэн нэгдэж, хөрөнгөтнийг тойрон нягтарсан харгис намыг бараг байхгүй болгочихоор тийм байдал хэзээ ч гарахгүй байх аа. Ингэхлээр «ард түмэн» ямагт хуваагдмал тэмцэх бөгөөд тэгэхлээр 1848 онд их нөлөөтэй байсан тийм хүчирхэг хөшүүрэг байхгүй болно. Цэргийн алба хаасан хүмүүс босогчдын талд олон байвал тэднийг зэвсэглэхэд үлэмж төвөгтэй болно. Ангийн буу ба зэвсгийн дэлгүүрээс авсан сайхан тоноглосон бууны замгийн зарим хэсгийг цагдаагийн газрын тушаалаар салган авч урьдаас хэрэгцээгүй болгоогүй байлаа ч гэсэн, ойроос ч буудахад тэр буунууд цэргийн хүхээг хайрцагтай буутай дүйцэж хэрхэвч чадахгүй. 1848 оноос өмнө, дарь, тугалгаар зохих цэнэгийг өөрснөө хийж болдог байсан бол одоо цөм том аж үйлдвэрийн нарийн бүтээгдэхүүн болсноороо л адил боловч тусгай хийцтэй сум буу бүхэнд шаардагдах тул түүнд зориуд тохируулсан байлдааны сумгүй бол бууны ихэнх хэсгийг ашиггүй болгох бөгөөд сумыг нь ч түргэн бэлтгэж болохгүй болжээ. Бас 1848 оноос хойш том хотуудын хороод шинээр байгуулсан урт, шулуун гудамжнууд нь шинэ маягийн их буу ба винтовоор буудахад зориуд тохируулсан юм шиг болжээ. Баррикадын тэмцэлд Берлиний хойд ба зүүн хэсгүүд дэх ажилчдын шинэ хороодыг сонгож авбал тэгсэн хувьсгалч нь солиотой хүн байж таарна биз ээ.

	Энэ нь ирээдүйд гудамжны байлдаан ямар ч роль гүйцэтгэхгүй болсон гэж байгаа хэрэг үү? гэвэл хэрхэвч тийм биш ээ. Энэ бол 1848 оноос хойш нөхцөл байдал ард иргэний байлдагчдад тун ч тохиромж муутай, цэргүүдэд тун их тохиромжтой болсныг л хэлж байгаа юм. Ингэхлээр энэ тохиромжгүй байдлыг өөр зүйлүүдээр тэгшитгээд өгвөл ирээдүйн гудамжны тэмцэл ялж сая чадна. Ийм учраас гудамжны тэмцэл аливаа их хувьсгалын эхэнд тохиолдох нь түүний цаашдын явцад тохиолдохоосоо цөөн байх ба түүнийг нэлээн их хүч гаргаж хийх хэрэгтэй болно. Тэгээд эдгээр хүч нь Францын их хувьсгалын туршид ба 1870 оны 9 дүгээр сарын 4, 10 дугаар сарын 31-нд Парист23 болсонтой адилаар ил давшилтыг баррикадын идэвхгүй тактикаас эрхэмд үздэг болох байх24.

	Ноёрхогч ангиуд, яагаад буугаар буудаж, сэлмээр цавчиж байгаа газар луу биднийг дуудаж байна вэ? Бид ялагдана гэдгээ урьдаас мэдээд, гудамжинд шууд гарахгүй байгааг мятарлаа гэж яагаад зэмлэж байна вэ? Бас яагаад биднийг их бууны зууш болгох гэж шалаад байна вэ? гэдэг нь уншигчид одоо ойлгомжтой бол оо биз.

	Энэ ноёд ийнхүү цөхөртлөө гуйвж гувшиж, өдөж сөдөж байгаа нь ёстой дэмий байна. Бид тийм ч тэнэг хүмүүс биш ээ. Тэд хожмын дайнд цэргүүдээ хуучин Фрицийн25 үеийнх шиг шугам жагсаалаар буюу Ваграм ба Ватерлоогийн26 үеийнх шиг бүхэл дивизүүдийг цуваагаар, бас тэгэхдээ цахиур буу бариулаад жагсаахыг дайсандаа үүний нэгэн адил сүрхий шаардаж мэдэх дэг ээ. Хэрэв улсуудын хоорондын дайны нөхцөл өөрчлөгдсөн бол, ангийн тэмцлийн нөхцөл ч түүнээс дутуугүй өөрчлөгджээ. Учир мэдэхгүй олон түмнийг тэргүүлсэн, учир мэддэг цөөн тоотой цөөнхийн хийж байсан гэнэтийн дайралт хийгээд тийм хувьслуудын үе өнгөрчээ. Нийгмийн байгууллыг бүрэн өөрчлөн байгуулах хэрэг болж байгаа газарт олон түмэн өөрсдөө энэ хэрэгт оролцон юуны төлөө тэмцэл болж байгааг, бас тэд юуны төлөө цусаа асгаруулж, амь насаа үрэгдүүлж байгаагаа ойлгох ёстой27. Сүүлчийн тавин жилийн түүх үүнийг бидэнд сургасан юм. Гэвч юу хийх хэрэгтэйг олон түмний ойлгоход урт удаан хугацааны шургуу ажил чухал бөгөөд бид одоо энэ ажлыг хийж, манай дайснуудыг цөхрүүлж байна. 

	Хуучин тактикийг хянаж үзэх нь чухал байгааг роман гарлын хэлтэй орнуудад бас улам их ойлгож эхэлж байна. Германд сонгуулийн эрхийг ашигласан ба эзлэн авах бололцоотой бүх байр суурийг байлдан авсны жишээг газар бүхэнд дуурайж байгаа бөгөөд бэлтгэлгүй аттакууд газар бүхэнд чухал биш болсон байна28. Хуйвалдаан, бослого, бусад аливаа ажиллагаанд нэмэр хандив үл оруулах нэг ч нам байхгүй, бас зуу гаруй жилийн дотор удаа дараагийн хувьсгалуудад хөрс нь нэлээд сэндийлэгдсэн Францад ч үүний улмаас засгийн газар нь армид найдаж хэрхэвч үл чадах ба ер нь бослого гарахад тохиромжтой нөхцөлүүдээр Германыхаас хавьгүй илүү байгаа Францад ч социалистууд хэрэв ард түмний өргөн олныг чухамдаа тариачдыг өөрийн талд урьдаар татан оруулбал л баттай ялалт хийж сая болно гэдгийг тэд улам ухаарч байна. Францад суртал нэвтрүүлгийн тэвчээртэй ажил ба парламентад хийх ажлыг намын ойрын зорилго гэж үзэх болжээ. Тэгээд ч амжилт олжээ. Хотын өдий төдий захиргаануудыг гартаа авсан төдийгүй, танхимуудын бүрэлдэхүүнд 50 социалист хуралдаж байгаа бөгөөд тэд бүгд найрамдах улсын гурван сайд, нэг ерөнхийлөгчийг огцруулжээ. Бельгийн ажилчид ноднин жил сонгуулийн эрхийг байлдан авч, сонгуулийн тойргуудын дөрөвний нэг хувьд нь ялав. Швейцар, Итали, Данид ба Болгар, Румынд ч социалистууд парламентад өөрсдийн төлөөлөгчидтэй байна. Австрийн бүх нам хойшид рейхстагт бидний орох замыг хаах бололцоогүй болсон гэдэг дүгнэлтийг санал нэгтэй гаргаж байна. Бид тэнд гарцаагүй орох бөгөөд гагцхүү ямар хаалгаар нэвтрэх тухай маргаж байна. Орос оронд ч гэсэн, залуу Николайн урагшгүйгээр эсэргүүцэж байгаа үндэсний хурал болох цуут Земийн собор29 (Орон нутгийн захиргаануудын чуулган. Орч). хуралдвал, бид тэнд өөрсдийн төлөөлөгчидтэй болно гэж итгэн найдаж болно.

	Үүний улмаас гадаад дахь манай нөхөд хувьсгал эрхээсээ хэрхэвч няцахгүй нь аяндаа илэрхий биз ээ. Хувьсгал хийх эрх бол ганцхан үнэхээр «түүхт эрх», чухамдаа Мекленбург зэрэг орчин үеийн бүх улс цөмөөрөө үндэслэн тогтсон ганц эрх бөгөөд Мекленбургийн тайж нарын хувьсгал 1755 онд «үе залгамжлах тухай гэрээ» буюу феодализмын одоо хүртэл хүчинтэй байгаа энэ алдартай баримт бичгээр30 дууссан юм. Хувьсгал хийх эрх нийтийн ухамсарт бас шингэсэн учраас генерал Фон Богуславский31 ч ард түмний гагцхүү энэ эрхийг үндэс болгоод эзэн хааныгаа төрийн эргэлт хийх эрхтэй гэж үзэж байна.

	Гэвч бусад улсад юу ч болж байлаа гэсэн Германы социал - демократ нь онцлог байдалтай байгаа бөгөөд тун наад зах нь түүний ойрын онцлог зорилт нь үүгээр тодорхойлогдоно. Сонгуульд түүний оролцуулж байгаа хоёр сая сонгогч, тэрчлэн сонгогч биш боловч түүнийг дагаж байгаа залуучууд, эмэгтэйчүүд бол олон улсын пролетари армийн шийдвэрлэгч «гавшгай отряд», хамгийн олон тоотой, хамгийн нягт олон түмэн юм. Энэ олон түмний өгсөн санал нь бүх саналын дөрөвний нэг хувь гаруй болж байгаагаас гадна ямагт өсөж байгааг рейхстагийн зарим орон тоог нөхсөн сонгууль, тусгаар улсуудын ландтаг, орон нутгийн захиргаад, олборын шүүхүүдийн сонгууль нотолж байна. Түүний өсөлт нь байгальд болж байдаг ямар нэг процессын адил урсгалаараа тасралтгүй, тайван гүйцэлдэж байна. Үүнд саад хийх гэсэн засгийн газрын бүх оролдлого амжилтгүй болов. Бид одоо 2 1/4 сая сонгогчийн саналыг авч чадна гэж бодож болно. Энэ байдлаар цаашаа үргэлжилбэл, бид энэ зууны эцсээр нийгмийн дунд давхраануудын ихэнх хэсэг буюу жижиг хөрөнгөтөн, жижиг тариачдыг талдаа татаж, тус орны доторх бусад бүх хүчийг дуртай ч, дургүй ч сөгдүүлэн шийдвэрлэгч хүчин болж өснө. Энэ өсөлтийг өөрөө засгийн газрын ноёрхогч системээс давуу болж хөгжих хүртэл гар хойш таталгүй дэмжиж дөхөм үзүүлэх, манлай хэсгийн тулалдаанд, өдөр тутам бэхжиж байгаа энэ гавшгай отрядыг устгахгүй, харин шийдвэрлэгч өдрийг хүртэл түүнийг халдашгүй онгон дархан байлгах32 нь манай гол зорилт мөн. 1871 онд Парист тохиолдсоны адилаар цус асгаруулах ба цэргүүдтэй том тулалдаан хийх зөвхөн тийм нэг явдал л Германы социалист дайчин хүчнүүдийн энэ тасралтгүй өсөлтийг түр саатуулж, тэр ч байтугай хэсэг зуур ухруулж болох байлаа. Бид цаашид түүнийг давж туулна. Олон сая гишүүнтэй намыг газрын хөрснөөс арилгаж болохгүй бөгөөд үүнийг хийхэд Европ, Америкийн хүхээг хайрцагтай буу хүрэлцэхгүй. Гэвч энэ нь хөгжлийн хэвийн явцад саад болж, бид хүнд үед гавшгай отрядгүй болж мэдэх бөгөөд шийдвэрлэгч тулалдаан33 хойшлогдон удааширч үлэмж хүнд хохиролтой болж магадгүй билээ.

	Дэлхий дахины түүхийн ёж нь бүх юмыг толгойгоор нь хөнтрүүлэн тавьж байна. «Хувьсгалч», «түлхэн унагагч» бид ил бус ажиллагааны аргаар буюу эргэлт хийх аргаар амжилт олохоосоо ил ажиллагааны аргаар хавьгүй илүү амжилт олж байна. Дэглэмийн намууд гэж өөрсдийгөө нэрлэдэг намууд өөрсдийнхөө бий болгосон ил байдлын улмаас мөхөж байна. Тэд цөхрөөд: la legalité noustue, — ил байдал биднийг алж байна гэж Одилон Баррогийн34 хамт хашхирч байхад харин бид ил байдалд уян хатан булчинтай, ягаан хацартай болоод, мөнх амьдрал шиг цэцэглэж байна. Бид энэ намуудын тааллыг дагаж гудамжны тэмцэлд татагдан орохоор тийм тэнэг биш байвал, тэд эцэстээ тэр үйлийн үртэй ил байдлаа өөрснөө эвдэх л болно.

	Тэд одоогоор эргэлтийг эсэргүүцсэн шинэ хууль зохиож байна. Тэгэвч юм толгойгоороо хөнтөрчхөөд байна. Эргэлтийг эсэргүүцэгч эдүгээгийн улангассан дайснууд өөрсдөө өчигдөрхөн, түлхэн унагагчид байгаагүй гэж үү? Бид 1866 оны иргэний дайныг дэгдээсэн гэж үү? Бид Ганноверийн ван, Гессений курфюрст, Нассаугийн херцогийг хууль ёсны үе залгамжилсан овгийн газруудаас нь хөөн зайлуулж, тэр газруудыг нь эзэлсэн гэж үү? Германы холбоог түлхэн унагаж, бурхны өршөөлөөр гурван хааныг ширээнээс нь буулгасан энэ хүмүүс эргэлтэд сэтгэл гонсойж байна гэж үү? Quis tulerit Gracchos de seditione querentes?35 эргэлтийг Бисмаркийн талынхны хараан зүхэхийг хэн зөвшөөрөх бил ээ?

	Гэвч тэд эргэлтийг эсэргүүцэн хуулийн төслүүдээ хийж, тэдгээрийгээ улам хэрцгий болгож, эрүүгийн хуулийг резин шиг сунадаг болгож л байг. Тэд чадалгүйнхээ л шинэ нотолгоог гаргана. Тэд социал - демократыг сүрхий хохируулахын тул огт өөр арга хэмжээнүүд авахад хүрнэ. Тэгээд, хуулийг сахин баримталж буй нь одоо ашиг болж байгаа социал - демократын эргэлтийн өөдөөс тэд дэглэмийн намуудын эргэлтийг, өөрөөр хэлбэл хууль зөрчихгүйгээр гарч чадахгүй тийм л эргэлт хийж болох юм. Гудамжны тэмцэлд татагдан орохгүй байгаа ажилчдыг эсэргүүцэн хэрэглэж бараг болохоор ганц аргыг тэдэнд пруссийн хүнд сурталт ноён Рёслер36, пруссийн генерал ноён Фон Богуславский нар үзүүлэв. Энэ нь үндсэн хуулийг зөрчих диктатур хэмжээгүй эрхт хаант засагт буцаж орох явдал regis voluntas suprema lex37 гэнэ. Ингэхлээр Ноёд оо, зориглож үз, хий чалчих хэрэггүй, хөдлөх л хэрэгтэй!

	Гэвч эзэн хаант Герман гүрэн бол бүх жижиг улс ба ер нь орчин үеийн бүх улсын адилаар гэрээний үр дүн байгаа, үүнд: нэгдүгээрт эзэн хаадын хоорондын гэрээний үр дүн, хоёрдугаарт, эзэн хаадаас ард түмэнтэй байгуулсан гэрээний үр дүн мөнийг мартаж болохгүй. Нэг тал нь гэрээг зөрчвөл, уг гэрээ бүхлээрээ хүчингүй болж, нөгөө тал нь гэрээний үүргүүдээс чөлөөлөгдөнө. Үүнийг 1866 онд бидэнд Бисмарк их тодорхой харуулсан юм. Ингэхлээр хэрэв та нар гүрний үндсэн хуулийг зөрчвөл социал - демократ нь бас үүргээсээ чөлөөлөгдөөд та нартай өөрийнхөө үзэмжээр харилцах болно. Тэр үед социал - демократ чухам юу хийх вэ гэдэг энэ нууцаа одоо та нарт мэдэгдэхгүй байлгүй дээ.38

	Бараг яг 1600 жилийн өмнө Ром гүрэнд эргэлтийн мөн тийм аюултай нам ажиллаж байжээ. Тэр нам шашны хийгээд төрийн бүх үндэс суурийг сэндийлж, эзэн хааны таалал бол дээд хууль мөн гэдгийг үгүйсгэсэн бөгөөд эх орон байхгүй, интернационалч байсан тэгээд Галлигаас Ази хүртэлх тус гүрний бүх хязгаарт дэлгэрч, түүнээс гадагш нэвтэрч байжээ. Тэр нам удаан хугацаанд далдуур, нууц ажиллаж байсан боловч нэлээд урт үед ил тэмцэхэд хүрэлцэхээр хүчтэй байсан байна. Христостон гэдэг нэрээр алдаршсан, эргэлтийн тэр намын талынхан цэргийн дотор ч олон байсан бөгөөд христостны бүхэл бүтэн ангиуд байжээ. Ноёрхогч бөөгийн сүм хийдийн ёслол дээр цэргийн ёслол үйлдүүлэхээр тэдгээрийг явуулахад эргэлтийн намын талын цэргүүд эсэргүүцлийн тэмдэг болгож, дуулгандаа тусгай тэмдэг - загалмай хаддаг зоригтой байжээ. Хуарангуудад дарга нарын хяхдаг ердийн хяхалт хавчилга нь үр дүнгүй болдог байжээ. Эзэн хаан Диоклетиан39 нь цэргүүдийнхээ дотор эмх журам, захирагдах ёс, сахилга бат хэрхэн муудаж байгааг цаашид сэтгэл тайван харж байж чадахгүй болжээ. Тэгээд тэр эзэн хаан цаг алдалгүй эрчимтэй арга хэмжээ авчээ. Тэгээд социалистууд чухамдаа христостны эсрэг хууль гаргажээ. Эргэлтийн намынхны хурал хийхийг хориглож, тэдний хурал хийх газруудыг хаасан буюу тэр ч байтугай эвдэж сүйтгэсэн ба Саксонд нусны улаан алчуур хэрэглэхийг хориглосонтой адилаар христосын загалмай зүүх зэргийг хориглосон байв. Христостныг улсын албан тушаалд байх эрхгүй болгосноор барахгүй, ефрейтор ч байх ёсгүй болгожээ. Тэр үед «хүний нэр төрийг бодох» зохих дадлагатай болсон шүүгчид байгаагүй ба төрийн эргэлт40 гарахгүй болгох гэж ноён Фон Кёллерийн41 оруулсан хуулийн төслийн ёсоор байвал зохих тийм шүүгчид байгаагүй тул шүүхэд христостны өмгөөлүүлэх эрхийг шууд хоригложээ. Тэгэвч тэр онц хууль нь үр дүнгүй болжээ. Христостнууд тэр хуулийн бичгийг доромжлон байшингийн туурганаас хуулж хаяснаар барахгүй, Никомедид эзэн хааныг ордондоо заларч байх үед түүнийг нь шатаасан ч гэж ярьцгаадаг билээ. Тэгээд эзэн хаан, манай он тооллын 303 онд христостныг үй олноор нь хавчин хяхаж өшөө хонзонгоо авчээ. Энэ нь иймэрхүү хяхалтын сүүлчийнх нь байжээ. Энэ хавчлага хяхалт нь сүрхий нөлөөтэй болж, 17 жилийн дараа армийн албан хаагчдын дийлэнх нь христостон байсан ба бүх Ром гүрний дараачийн эзэн хаан бөгөөд агуу их Константин42 гэж лам нарын нэрлэсэн Константинаас христосын шашныг төрийн шашин болгож тунхаглажээ.

	 

	Лондон, 1895 оны 3 дугаар сарын 6.

	Ф. Энгельс

	 

	1894—1895 онд «Die Neue» сэтгүүл, Bd 2, № № 27, 28-д (товчлон) хэвлэж, Karl Marx «Die Klasscnkämpfe in Frankrcich 1848 bis 1850» Berlin, 1895 oн гэсэн номд нийтлэгджээ.

	 

	K. Маркс, Ф. Энгельсийн зохиол 2 дахь удаагийн хэвлэл 22-р боть. 529—548 дахь талын эхээр хэвлэв.



	



	1848—1850 ОНЫ ФРАНЦ ДАХЬ АНГИЙН ТЭМЦЭЛ43

	 

	1848-аас 1849 оны хувьсгалын он дараалсан түүхийн бичгийн хэдхэн бүлгээс бусад томоохон анги бүр нь хувьсгалын ялагдал гэсэн гарчигтай явах болно!

	Гэвч энэ ялагдлуудаар хувьсгал сөнөсөнгүй. Харин хувьсгалын өмнөх уламжлалын үлдэгдэл, бас ангийн эрс эсрэг тэсрэг байдлын хэмжээнд хүртэл хурцдаагүй нийгмийн харилцааны үр дүн сөнөж, хүмүүс, хоосон горьдлого, төсөөлөл, төслүүд сөнөсөн бөгөөд 2 дугаар cap хүртэл хувьсгалт нам тэдгээрээс ангижраагүй байсан ба мөнхүү намыг тэдгээрээс 2 дугаар сарын ялалт ангижруулаагүй, харин хэдэн удаагийн ялагдал л ангижруулсан билээ.

	Товчоор хэлбэл: хувьсгал эмгэнэлтэй бөгөөд инээдэмтэй шууд ололтоороо биш, харин хувьсгалын эсэргүү нягтарсан чийрэг хүчин бий болгож, дайсан бий болгож, эргэлтийн нам тэр дайсантай тэмцэн байж жинхэнэ хувьсгалт нам болсноор л замаа гаргасан юм.

	Үүнийг толилуулан буй энэ өгүүллүүдээр нотолж өгөх зорилт тавив.


I : 1848 ОНЫ 6 ДУГААР САРЫН ЯЛАГДАЛ

	 

	7 дугаар сарын хувьсгалын дараа банкны эзэн либерал Лаффит44 өөрийн compér45 херцог Орлеанскийг46 хотын захиргаа руу ёслолын байдалтай үдэж явахдаа «Одоогоос эхлээд банкны эзэд ноёрхох болно» гэж үг алджээ. Лаффит хувьсгалын нууцыг илчилжээ.

	Луи-Филиппийн үед францын хөрөнгөтнүүд ноёрхож байгаагүй, харин тэдний зөвхөн нэг хэсэг банкны эзэд, бирж, төмөр замын баячууд, нүүрсний уурхай, төмрийн хүдрийн уурхай, ойн эзэд, тэдэнтэй хэлхээ холбоотой газрын өмчтөнүүдийн нэг хэсэг болох санхүүгийн аристократ гэгдэгчид ноёрхож байсан юм. Тэд хаан ширээнд сууж, танхимуудад тулган тушааж хуулиуд гаргуулан, яамдын сайдаас эхлээд сангийн тамхины мухлагуудын эрхлэгчид хүртэлх улсын ашигтай албан тушаалуудыг эрхлэн хуваарилж байв.

	Чухамхүү аж үйлдвэрийн хөрөнгөтнүүд албан ёсны оппозицын нэг хэсэг нь байсан бөгөөд өөрөөр хэлбэл танхимуудад зөвхөн цөөнх нь байсан юм. Тэдний оппозиц нь санхүүгийн аристократын дангаараа ноёрхох ноёрхол улам нэвтрэх тусам, 1832, 1834, 1839 онуудын бослогыг47 цус асгаруулан дарсны дараа ажилчин ангийг ноёрхох ноёрхлоо батажсан гэж боддог болох тусмаа эрс шийдэмгий болсон юм. Зохион байгуулах хуралд ч, Үндэсний хууль тогтоох хуралд ч хөрөнгөтний харгислалыг хамгийн хатуу баримтлагч, Руаны фабрикийн эзэн Гранден48 депутатуудын танхимд Тизогийн хамгийн эрс тэс дайсан байв. Францын хувьсгалын эсэргүү явдалд Гизогийн49 рольд дэвших гэсэн арчаагүй чармайлтаараа хожим алдаршсан; Леон Фоше50, Луи-Филиппийн51 ноёрхлын эцсээр панзчид ба тэдний зарц засгийн газрыг эсэргүүцэн, хөрөнгөтнийг хамгаалж бичиг цаасаар дайтав. Бордо ба францын бүх дарс хийгчдийг төлөөлөн, тэр үеийн ноёрхогч системийг Бастиа52 эсэргүүцэн ухуулга хийж байв.

	Жижиг хөрөнгөтөн, түүний бүх давхраа, тэрчлэн тариачид засаг төрийн хэрэгт оролцохоос бүрэн хасагдсан байв. Бас дээр дурдсан ангиудыг хамгаалагчид, тэдгээрийн үзэл суртлын төлөөлөгчид, тэр ангиудын эрдэмтэд, эмч зэрэг хүмүүс, товчоор хэлбэл тэр ангиудын «оюун билигтнүүд» гэгдэгчид албан ёсны оппозицын эгнээнд буюу pays légal53-д огт хамаарагдахгүй байв.

	Санхүүгийн гачигдал нь хамгийн анхнаасаа эхлэн Долоодугаар сард тогтсон хаант засгийг54 том хөрөнгөтний эрхшээлд оруулж, том хөрөнгөтний эрхшээлд ингэж орсон тэр засгийн санхүүгийн гачигдлыг улам нэмэгдүүлэгч ширгэшгүй ундарга болсон юм. Улсын төсөвт, улсын орлого зарлагын хоорондын тэнцвэрийг сэргээгээгүй байгаа цагт төрийн жолоодлогыг үндэсний үйлдвэрлэлийн эрх ашигт захируулж болохгүй. Улсын зарлагыг хорогдуулахгүй буюу ноёрхож байгаа горим журмын гол эрх ашгийг зөрчихгүйгээр, бас албан татварын оногдлын ихээхэн хэсгийг том хөрөнгөтнүүдэд үүрүүлэхгүйгээр тэр тэнцвэрийг сэргээж яаж болох бил ээ?

	Түүгээр ч барахгүй, улсын өр нь, танхимуудад ноёрхон хууль тогтоож байсан хөрөнгөтний фракцын эрх ашигтай шууд нийцэж байв. Улсын зарлага нь орлогоосоо хэтэрч байсан нь хөрөнгөтний тэр хэсгийн панзанд ашигтай тийм л зүйл болж байсан ба түүний баяжихад их чухал эх булаг болж байв. Жил бүрийн эцэст зарлага нь орлогоосоо улам их хэтэрсэн байдаг байв. Дөрөв буюу таван жил тутмын дараа шинэ зээл авдаг байв. Шинэ зээл бүр нь зориуд дампуурлын даваан дээр байлгаж байгаа улсыг цөлмөн тонох тохиромжтой шинэ бололцоог санхүүгийн аристократад олгож, улсыг хамгийн ашиггүй болзлоор банкны эздээс шинэ зээл авхуулдаг байжээ. Үүнээс гадна шинэ зээллэг бүр нь улсын хүүтэй цаасанд капиталаа оруулсан хүмүүсийг биржийн гүйлгээгээр дамжуулан дээрэмдэх бас нэг бололцоо олгож байсан бөгөөд тэр гүйлгээний нууцыг засгийн газар ба парламентын гишүүдийн олонх нь мэддэг байжээ. Ер нь улсын зээллэгийн тогтворгүй байдал, улсын нууцыг мэддэг явдал нь цаасан мөнгөний ханшийг гэнэт онц их гуйвуулах бололцоог банкны эздэд, бас танхимуудад, мөн хаан ширээнд сууж байгаа тэдний хамсаатнуудад олгож, мөнгөний ханшийн тэр гуйвалтын уршгаар жижгэвтэр олон капиталист ямагт үгүйрч, биржийн томчуул түргэн, асар их баяждаг байжээ. Улсын зарлагын хэтрэлт нь хөрөнгөтний ноёрхогч хэсгийн эрх ашигтай шууд нийцэж байсан учраас Луи Филиппийг хаан байх үеийн сүүлийн жилүүдийн улсын онц зардал Наполеоны55 үеийн онц зардлаас хоёр гаруй дахин давж, тэр үед францын гадаадад гаргадаг бүх зүйл нь жилд дунджаар 750 сая франкад хүрэх нь ховор байхад харин улсын онц зардал нь жил бүр 400 сая орчим франк цөлмөж байжээ. Үүгээр ч барахгүй, улсын гараар ингэж дамжсан тэр асар их хөрөнгө нь янз бүрийн заль мэх, хээл хахууль, нийтийн хөрөнгийг шамшигдуулан завших, гэрээ хэлэлцээгээр луйвардан завших бололцоог бий болгож байв. Их хэмжээний бүхэл зээллэгт улсын хөрөнгийг тонож байсан шиг тийм явдал сангийн жижиглэсэн захиалгад давтагддаг байжээ. Танхим, засгийн газар хоёрын хоорондын харилцаанд тохиолдож байсан зүйлүүд нь тусгаар албан газрууд ба тусгаар үйлдвэрийн эздийн хоорондын харилцаанд олон дахин тохиолдож байв.

	Ноёрхогч анги ер нь улсын зарлага ба улсын зээллэгүүдийг ашиглаж байсныхаа адилаар төмөр замын барилгыг ч ашиглаж байв. Танхимууд зардлынхаа гол ачааг улсад үүрүүлэн, санхүүгийн завшин мөлжигч аристократуудыг алтан үр шимээр хангаж байв. Зарим сайд ч оролцоод олонхын бүх депутат нь хувь нийлүүлэгчдийнхээ хувьд төмөр зам байгуулахыг сонирхоод, дараа нь тэд тэр төмөр замыг улсын хөрөнгө зардлаар барьж байгуулахыг хууль тогтоогчдын хувиар шаардан тийнхүү бариулсан явдал санамсаргүй илрэхэд депутатуудын танхимд гарсан будилааныг хэн бүхэн мэднэ.

	Гэтэл санхүүгийн өчүүхэн реформ ч гэсэн банкны эздийн эсэргүүцэлд бут цохигдож байв. Жишээ нь шуудангийн реформ байна. Түүнийг Ротшильд эсэргүүцжээ. Улс өөрийнхөө өсөж байгаа хүүг төлдөг орлогын тэр эх булгийг зүрхэлж хорогдуулах байсан уу?

	Долоодугаар сарын хаант засаг нь францын үндэсний баялгийг мөлжихийн тул хувь нийлүүлсэн компани л байсан бөгөөд түүний ашгийг сайдууд, танхимууд, 240 000 сонгогч ба тэдний гар хөл бологчид хувааж авдаг байсан юм. Луи Филипп нь энэ компанийн захирал, буюу хаан ширээнд суусан Робер Макер байв. Энэ систем нь 7 дугаар сарын өдрүүдэд туг дээрээ gouvernement à bon marché — хямд төсөр зардалтай засгийн газар хэрэгтэй гэж бичсэн аж үйлдвэрийн хөрөнгөтний эрх ашигт мөн, худалдаа, тариалан, хөлөг онгоцны тээвэрт байнгын аюул, хохирол учруулж байв.

	Санхүүгийн аристократууд хууль тогтоож, засаг төрийн жолоог барьж, засаг төрийн зохион байгуулалттай бүх аппаратыг эзэгнэж, өөрсдийнхөө ноёрхол ба хэвлэлээр дамжуулан олон нийтийн санаа сэтгэлийг захирч байсан болохоор вангийн ордноос эхлэн café borgne56 хүртэлх бүх салбарын хүрээнд үйлдвэрлэлийн аргаар бус, харин нэгэнт бэлхэн байгаа бусдын баялгийг залилан завших аргаар баяжих мөнөөхөн тэр шунал, ичгүүртэй хууран мэхлэх мөнөөхөн тэр явдал, мөнөөхөн тэр садар самуун байдал ноёрхож байв. Хөрөнгөтний нийгмийн чухамхүү дээд хэсгүүдийн дотор хязгааргүй дон туссан шунахайрал нь алхам бүрд хөрөнгөтний хуулиудтай ч харшлах цадиггүй хэлбэрээр илэрч, завшин мөлжиж хуримтлуулсан баялаг нь заяаныхаа чанарт тохирсон хангалтыг тэр хэлбэрээс эрж, зугаа цэнгэл нь савсаг самуун явдал болж мөнгө, бузар явдал, цус гурав тэр хэлбэрээр нийлэн нэг урсгал болж байв. Санхүүгийн аристократ бол баяжих аргаараа ч жаргал цэнгэлийнхээ шинж чанараар ч хөрөнгөтний нийгмийн толгойд люмпен пролетариуд сэргэн мандсантай адил юм.

	Люмпен пролетари нарыг садар самууны газар, ядуусыг ивгээн тэтгэх газар, солиотын байранд оруулах, хэрэгтний суудалд суулгах, ялын ажил хийлгэх, цаазаар авах довжоонд аваачихтай ив ижилхэн явдал 1847 онд хөрөнгөтний нийгмийн хамгийн дээд тайзан дээр байнга гардаг болоод ирэхээр францын хөрөнгөтний засгийн эрхэнд оролцоогүй хэсгүүд нь «хээл хахууль авагчид гарлаа!» гэж хашхиран, ард түмэн A bas les grands voleurs! A bas les assassins!»57 гэж хашхирч байв. Аж үйлдвэрийн хөрөнгөтнүүд өөрсдийн эрх ашигт занал учирч байгааг харж, жижиг хөрөнгөтнүүдийн санал сэтгэл зэвүүцлээр дүүрч, ард түмэн түүнд эгдүүцэж байжээ. Парист санхүүгийн аристократын ноёрхлыг илрүүлэн, түүнийг «La dynastie Rothschild»58 «Les juifs rois de Tépoque»59 гэх зэргээр хараасан шог зохиолууд дүүрэн байв.

	Rien pour la gloire60 Нэр алдар ямар ч ашиг хонжоо өгөхгүй! La paix partout et toujours61 Гурав - дөрвөн хувийн хүүтэй мөнгөн тэмдэгтийн ханшийг дайн бууруулж байна! гэж Францын биржийн худалдаачид туг дээрээ бичсэн байв. Ийм учраас тэдний гадаад бодлого нь францчуудын үндэснийхээ сэтгэлийг удаа дараа доромжилсон хэрэг болж байв. Ялангуяа Польшийг дээрэмдэж, Краковыг Австритай нийлүүлсэн62 ба Зонденбундийн63 швейцарын дайны үед Гизо Ариун холбооны64 талд орсон явдал, францчуудын үндэснийхээ нэр сүрийг бодох сэтгэлд бүр ч их зэвүүцэл төрүүлжээ. Энэ жижиг дайнд Швейцарын либералууд ялсан нь Франц дахь хөрөнгөтний оппозицын өөрсдийнхөө нэр сүрийг бодох сэтгэлийг өргөж Палермод гарсан ард түмний цусаа асгаруулсан бослого нь идэвх суларчхаад байсан олон түмэнд цахилгаан гүйдэл цохих адил цочоо өгч, тэдний агуу их хувьсгалт уламжлалын дурсамж, шургуу эрмэлзлийг сэргээв65.

	Эцэст нь бүх нийтийн дургүйцлийн тэсрэлт хурдсаад, гомдол гуньхрал нь дэлхий нийтийн чанартай эдийн засгийн хоёр үйл явдлын улмаас бослого болж өсөв.

	1845, 1846 онуудад төмсний өвчин гарсан ба тариа ургаагүйн улмаас ард түмний дотор нийтийн үймээн хүчтэй болов. 1847 онд юмны үнэ асар их болсон нь Европын нийт эх газар хийгээд Францад цуст мөргөлдөөнд хүргэв. Санхүүгийн аристократын ичгүүргүй бузар наргианы зэрэгцээгээр амьдралын чухал хэрэгслийн төлөө ард түмний тэмцэл болж байв! Өлсгөлөнгийн дажинд66 оролцогчдыг Бюзанд цаазаар авч, Парист хааныхан гэдсээ хагартал цадсан луйварчдыг шүүхээс булааж авч байв!

	Хувьсгалын тэсрэлтийг хурдатгасан эдийн засгийн 2 дахь том үйл явдал нь Англи дахь худалдаа, аж үйлдвэрийн түгээмэл хямрал байв. Энэ хямрал нь 1845 оны намар төмөр замын хувь нийлүүлсэн тэмдэгтээр панз хийгчдийн дампуурлаар эхлээд, 1846 онд санамсаргүй тохиолдлын явдлуудад жишээ нь, талх тарианы гаалийг хүчингүй болгох гэж байсан явдалд саатаж байгаад, эцэст нь 1847 оны намар колонийн таваараар худалдаа хийдэг Лондоны том худалдаачдын дампуурлаар дэлгэрч, тэр дампуурлын дараагаар Английн банкнууд нь даруй сүйрч, аж үйлдвэрийн тойргуудад фабрикууд хаагдсан юм. Европын эх газарт энэ хямралын балаг нь бүрэн мэдэгдэж гүйцээгүй байхад хоёрдугаар сарын хувьсгал үүсэн гарчээ.

	Худалдаа, үйлдвэрт халдварласан эдийн засгийн тахал өвчин санхүүгийн аристократуудын хэмжээгүй эрхт засгийг тэсвэрлэшгүй байдалтай болгов. Оппозиц хөрөнгөтнүүд, биржийн засгийн газрыг унагаж, танхимуудад өөрсдийгөө олонх болгохын тул сонгуулийн реформын төлөө будаалгын кампанийг франц даяар явуулах болов. Парист аж үйлдвэрийн хямралаас өөр нэг үр дүн гарсныг хэлбэл: тухайн байдлын улмаас гадаадын зах зээл дээр өөрийн ажил хэргийг явуулж чадахгүй болсон олон фабрикийн эзэд, бөөнөөр худалдаа хийдэг худалдаачид дотоодын зах зээл рүү дайрахаас өөр аргагүй болжээ. Тэд том фирмүүд байгуулж, тэр фирмүүдийн өрсөлдөөн нь зуушны худалдаачид ба мухлагчдыг үй олноор нь хоосруулав. Үүгээр Парисын хөрөнгөтний энэ хэсгэ их сүйрэл учирч, тэд хоёрдугаар сард хувьсгалч төлөвтэй болчихсон нь тайлбарлагдана. Реформ хийх гэсэн саналд Гизо ба танхимуудаас шууд мөчөөрхсөн хариу өгөхдөө, уг хэрэг нь ард түмэн, арми хоёрын мөргөлдөөнд хүрч, үндэсний гвардийн67 идэвхгүй байдлын удмаас армийн зэвсэг хураагдаж, долоодугаар сарын хаант засаг түр засгийн газарт байр сууриа бууж өгөх ёстой болчхоод, нэгэнт оройтсон хойно Баррогийн68 засгийн газрыг томилон байгуулах гэж Луи Филипп шийдвэрлэсэн нь мэдээжийн хэрэг.

	Хоёрдугаар сарын баррикадууд дээр үүсэн бий болсон түр засгийн газрын бүрэлдэхүүн нь ялалтын үр ашгийг хоорондоо хуваасан янз бүрийн намыг зайлшгүй тусгасан байв. Энэ засгийн газар, Долоодугаар сарын хаант засгийг хамтын чармайлтаар түлхэн унагаасан боловч бие биедээ дайсагнасан эрх ашигтай янз бүрийн ангийн зохицолдоо л байхаас өөр аргагүй байв. Түүний бүрэлдэхүүний үлэмж олонх нь хөрөнгөтний төлөөлөгчид байв. Ледрю-Роллен69, Флокон70 нар бүгд найрамдах засгийн үзэлтэй жижиг хөрөнгөтний төлөөлөгчид байсан бөгөөд бүгд найрамдах засгийн үзэлтэй хөрөнгөтнүүдийг «National71» сонины хүмүүс, үе залгамжлагчдын оппозиц — Кремьё72, Дюпон73 де л’Эром нарын зэрэг хүмүүс төлөөлсөн байв. Ажилчин анги зөвхөн хоёр төлөөлөгчтэй байсан нь Луи Блан74, Альбер75 нар байв. Үүнээс гадна Ламартин76 түр засгийн газарт ямар нэг тодорхой эрх ашиг, ямар нэг тодорхой ангийг төлөөлж байгаагүй бөгөөд хоёрдугаар сарын хувьсгал ба бүх нийтийн бослогыг түүний хоосон горьдлого, яруу сайхантай нь хамт, түүний аман илэрхийлэл, зохиомол агуулгатай нь хамт илэрхийлж байв. Хоёрдугаар сарын хувьсгалын энэхүү төлөөлөгч, байр байдал үзлийнхээ хувьд ерөнхийдөө хөрөнгөтний талын хүн байв.

	Парис улс төрийн төвлөрлийнхөө улмаас францыг ноёрхож байсан бол хувьсгалт донсолгооны үед ажилчид Парисыг ноёрхож байв. Түр засгийн газрын анхдугаар алхам нь ялалтдаа согтсон Парисаас эрүүл Францад тал засаж улмаар энэ давуу нөлөөнөөс ангижрах гэсэн оролдлого байв. Ламартин бүгд найрамдах засгийг тунхаглах эрхийг баррикадын дайчидтай булаацалдаж байв. Тэгээд үүнийг гагцхүү франц үндэстний олонх гүйцэтгэж болох тул түүний санал хураалтыг хүлээх хэрэгтэй, парисын пролетари нар ялалтаа засгийн эрхийг булаах явдлаар гутаах ёсгүй гэж байв. Хөрөнгөтнүүд пролетари нарт нэг л юмыг булааж авахыг, тухайлбал тэмцлийг булааж авахыг зөвшөөрч байв.

	Хоёрдугаар сарын 25-ны үдийн алдад бүгд найрамдах засгийг тунхаглаагүй байхад бүх сайдын албан тушаалыг түр засгийн газрын хөрөнгөтөн этгээдүүд, «National» сониныг тойрон бүлэглэсэн генералууд, банкны эзэд, өмгөөлөгчид хоорондоо зэгж хуваачихсан байв. Харин ажилчид энэ удаад 1830 оны долоодугаар сарынх шиг тэгж мэхлүүлэхгүй гэж шийджээ. Тэгээд тэд тэмцлийг сэргээж, зэвсгийн хүчээр бүгд найрамдах засаг тогтооход бэлхэн байжээ. Распайль77 үүнийг мэдэгдэхийн тул хотын захиргаанд очжээ. Тэгээд бүгд найрамдах засгийг тунхаглахыг Парисын пролетари нарын нэрийн өмнөөс түр засгийн газарт тушаагаад, ард түмний энэ тааллыг 2 цагийн дотор биелүүлэхгүй бол 200 000 хүн дагуулан буцаж ирнэ гэжээ. Нас барсан тэмцэгчдийн бие хараахан хөрж гүйцээгүй баррикадуудыг буулгаагүй, бас ажилчид зэвсгээ хураалгаагүй байсан болохоор тэдний өөдөөс эсэргүүцүүлэн тавьж болох ганц хүч нь үндэсний гварди байв. Ийм байдалд түр засгийн газрын төрийн ухаан бодол, хууль цаазын ёсыг бодох сэхээ нь дорхноо арилжээ. Хоёр цагийн хугацаа дуусаагүй байхад Парисын хэрмэн хананууд дээр:

	République francaise! Liberte, Egalité, Fraternite!78 гэсэн түүхт үгсийг том үсгээр дурайтал бичиж наасан байв.

	Бүх нийтийн сонгуулийн эрхийн үндсэн дээр бүгд найрамдах засгийг тунхаглахын хамт урьд нь хөрөнгөтнүүдийг хоёрдугаар сарын хувьсгалд түлхсэн хязгаарлагдмал зорилго, учир шалтгаануудын тухайд дурсахыг ч больжээ. Хөрөнгөтний хэдхэн фракцын оронд францын нийгмийн бүх ангиуд гэнэт засаг төрийн эрхэнд оролцох бололцоотой болж, дээр доорх суудлуудыг орхин хувьсгалын тайзан дээр гарч хамт тоглохоос аргагүй болжээ! Хэмжээт эрхт хаант засаг арилахын хамт хөрөнгөтний нийгмийн өөдөөс биеэ даасан мэт байсан засаг төрийн тэр байдал арилж, бас түүний хамт тэрхүү хуурмаг засгийн улмаас бий болж байсан ноцтой биш мөргөлдөөнүүд ч арилсан юм!

	Пролетари нар бүгд найрамдах засгийг түр засгийн газарт, түүнчлэн түүгээр дамжуулан бүх францад тулган хүлээлгэж, биеэ даасан нам болж тэргүүн сууринд дэвшээд, үүнийхээ хамт францын бүх хөрөнгөтнийг өөртэйгөө тэмцэх болгожээ. Пролетари нар хувьсгалаар эрх чөлөөг олж авсан огт биш, харин түүний төлөө тэмцэх үндэс суурьтай болсон юм.

	Харин хоёрдугаар сарын бүгд найрамдах засаг юуны урьд хөрөнгөтний ноёрхлыг нэлээд бүрэн гүйцэд болгох ёстой байжээ, үүнд: тэр засгийн улмаас санхүүгийн аристократын зэрэгцээгээр бүх хөрөнгөлөг ангиуд засаг төрийн эрхэнд оролцох бололцоотой болсон юм. Бүгд найрамдах засаг том газрын эзэд, легитимистуудыг79 Долоодугаар сарын хаант засгийн учруулсан улс төрийн тэр мөхөс байдлаас ангижруулсан юм. «Gazette de France80» сонин оппозицын бусад сонины хамт ухуулга хийж байсан нь учиртай хэрэг байсан бөгөөд Ларошжаклен81 хоёрдугаар сарын 24-нд депутатуудын хуралдаан дээр өөрийгөө хувьсгалын талын хүн гэж хэлсэн нь учиртай хэрэг байв. Бүх нийтийн сонгуулийн эрх нь францын хувь заяаг Францын ард түмний асар олонх болж байсан нэр төдий өмчтөнүүд болох тариачдын гарт өгсөн юм. Хоёрдугаар сарын бүгд найрамдах засаг, эцэст нь, капиталын халхавч болж байсан хааны титмийг хэмх цохиж, хөрөнгөтний ноёрхлыг ил болгожээ.

	Ажилчид долоодугаар сарын өдрүүдэд хөрөнгөтний хаант засаг тогтоолгосон шигээ хоёрдугаар сарын өдрүүдэд хөрөнгөтний бүгд найрамдах засаг тогтоолгов. Долоодугаар сарын хаант засаг өөрийгөө бүгд найрамдах засгийн байгууллагууд бүхий хаант засаг гэж зарлах нь аргагүй болсны адилаар хоёрдугаар сарын бүгд найрамдах засаг өөрийгөө нийгмийн байгууллагууд бүхий бүгд найрамдах засаг гэж зарлах нь аргагүй болсон юм. Парисын пролетари нар ийм буулт хийлгэсэн юм.

	Ажилчин Марш82 тун сая байгуулагдсан түр засгийн газарт ажилчдын амьдралыг хөдөлмөрөөр хангах, бүх ард иргэдэд ажил олгох зэрэг үүргийг хамарсан хуулийн төслийг тулган бичүүлэв. Түр засгийн газар хэд хоногийн дараа амлалтаа мартаад, пролетари нарыг хайхрахгүй янзтай болоход нь 20 000 ажилчин Хөдөлмөрийг зохион байгуулъя! Хөдөлмөрийн тусгай яамтай болъё! гэсэн үг цуурайтуулан, бөөнөөрөө хотын захиргаа руу явжээ. Түр засгийн газар удтал маргалдан хэлэлцсэнийхээ дараа дургүй байлаа ч гэсэн байнгын тусгай комисс байгуулж, ажилчин ангиудын байдлыг сайжруулах арга сүвэгчлэхийг түүнд даалгажээ. Энэ комиссыг Луи Блан, Альбер нараар даргалуулан, Парисын гар үйлдвэрийн эвлэлүүдийн төлөөлөгчдөөр байгуулсан байлаа. Люксембург хэмээх ордыг комиссын хуралдаан хийх байр болгон гаргаж өгчээ. Түр засгийн газрын хуралдаж байсан байрнаас ажилчин ангийн төлөөлөгчдийг ингэж зайлуулаад, түр засгийн газрын хөрөнгөтөн хэсэг нь засаг төрийн жинхэнэ эрх, төрийн жолоог дангаараа барих болжээ. Санхүү, худалдааны хийгээд нийгмийн ажил эрхэлсэн яамдын зэрэгцээгээр банк, биржийн зэрэгцээгээр еврейн социалист сүм сүндэрлэн босож, түүний тэргүүн лам Луи Блан, Альбер нар нь дагшин орон нээх, шинэ евангели судар бий болгох, пролетари нарт ажил олгох үүрэг хүлээжээ. Тэдэнд ямар ч төсөв, захиран гүйцэтгэх ямар ч эрх мэдэл байгаагүй нь засаг төрийн аливаа байгууллагаас ялгаатай байжээ. Тэд өөрсдийн толгойгоор хөрөнгөтний байгууллын баганыг хуга мөргөх ёстой байв. Люксембургийн ордонд ийнхүү шидэт чулууны эрэл, хийж байх үед, хотын захиргаанд гүйлгээтэй зоос цутгаж байжээ.

	Гэвч Парисын пролетари нарын шаардлага нь хөрөнгөтний бүгд найрамдах засгийн хүрээнээс хальсан учраас Люксембургийн комиссын бүрхэгдмэл хэлбэртэй байхаас өөрөөр биелж үнэхээр болохгүй байв.

	Ажилчид хөрөнгөтөнтэй хамт хоёрдугаар сарын хувьсгал хийсэн бөгөөд тэд түр засгийн газарт нэг ажилчин оруулж хөрөнгөтөн олонхтой зэрэгцүүлэн суулгаад, хөрөнгөтөнтэй зэрэгцэн өөрсдийн эрх ашгийг хамгаалахыг хичээж байв. Хөдөлмөрийг зохион байгуулъя! гэж байлаа. Гэтэл хөлсний хөдөлмөр бол хөдөлмөрийн нэгэнт байж байгаа хөрөнгөтний зохион байгуулалт мөн. Хөлсний хөдөлмөр байхгүй бол капитал ч, хөрөнгөтөн ч, хөрөнгөтний нийгэм ч байж чадахгүй. Хөдөлмөрийн тусгай яамтай болъё! гэж байлаа. Гэтэл санхүү, худалдаа хийгээд нийгмийн ажил эрхэлсэн яамд чинь хөрөнгөтний хөдөлмөрийн яамд биш гэж үү? Эдгээрийн зэрэгцээгээр пролетарийн хөдөлмөрийн яам байвал, зөвхөн хүч чадалгүйн яам, сайхан хүслийн яам, Люксембургийн комисс л байх байлаа. Ажилчид хөрөнгөтнүүдтэй мөр зэрэгцэн явж эрх чөлөөгөө олох бололцоотой гэж итгэхдээ бас Францын үндэсний хүрээний дотор бусад хөрөнгөтөн үндэстэнтэй мөр зэрэгцэн пролетарийн хувьсгал хийхээр найдаж байжээ. Францын үйлдвэрлэлийн харилцаа нь түүний гадаад худалдаа, түүний дэлхий дахины зах зээл дээрх байдал, энэ зах зээлийн хуулиудаас шалтгаалж байв. Франц дэлхий дахины зах зээлийн танхай эзэн Англид нөлөө нь хүчтэй тусах Европын хувьсгалт дайн гаргахгүйгээр уг байдлыг эвдэж чадах байсан уу?

	Нийгмийн хувьсгалт эрх ашгийг өөртөө бөөгнүүлсэн анги хэрэв босох юм бол хувьсгалт ажиллагааныхаа агуулга материалыг шууд өөрийнхөө байдлаас олж аваад дайснуудыг устган, тэмцлийн хэрэгцээгээр шаардагдах арга хэмжээнүүдийг авдаг бөгөөд өөрийнх нь ажиллагааны үр дүн түүнийг цааш нь ахиулдаг юм. Тийм анги өөрийн зорилтын тухай онол бясалгах явдалд автагдахгүй. Францын ажилчин ийм үзэл баримталж байгаагүй ба өөрийн хувьсгалыг хийж чадах хараахан болоогүй байв.

	Ер нь аж үйлдвэрийн пролетари нарын хөгжил нь аж үйлдвэрийн хөрөнгөтний хөгжлөөс шалтгаалдаг. Пролетари нар гагцхүү хөрөнгөтний ноёрхлын үед өөрсдийн хувьсгалыг нийт үндэсний хувьсгал болтол дээшлүүлж чадах үндэсний өргөн хүрээтэй болж орчин үеийн үйлдвэрлэлийн хэрэгслийг бий болгох бөгөөд тэр нь үүнийхээ хамт пролетари нарын эрх чөлөөгөө олох арга хэрэгсэл болно. Гагцхүү хөрөнгөтний ноёрхол феодалын нийгмийн материаллаг үндсийг тасалж, пролетарийн хувьсгал гарч болох ганц үндэс суурийг засаж тэгшилдэг юм. Европ тивийн эх газар дээр Францын аж үйлдвэр хамгийн их хөгжсөн аж үйлдвэр нь, Францын хөрөнгөтөн хамгийн хувьсгалч хөрөнгөтөн нь байв. Гэвч хоёрдугаар сарын хувьсгал санхүүгийн аристократын эсрэг шууд чиглэсэн байгаагүй гэж үү? Энэ баримт нь Францад аж үйлдвэрийн хөрөнгөтөн ноёрхож байгаагүйг гэрчилж байлаа. Орчин үеийн аж үйлдвэр нь өмчийн харилцааг өөртөө зохицохоор өөрчлөн зохиосон тэр газарт л аж үйлдвэрийн хөрөнгөтний ноёрхол байж болох бөгөөд аж үйлдвэрийн хөгжилд үндэсний хүрээ хангалтгүй тул аж үйлдвэр дэлхийн зах зээлийг эзэмших юм бол хүч чадлынхаа тийм хэмжээнд хүрч сая чадна. Францын аж үйлдвэр дотоодынхоо зах зээлийг нэлээд хэмжээгээр тогтоож барихдаа ч хориглох гаалийн нэлээд өөрчлөгдсөн системийн ачаар л тэгж чадаж байна. Ийм учраас францын пролетари нар хувьсгалын үед Парист өөрсдийнхөө арга чадлаас цааш давшихыг шаардагч жинхэнэ хүч, нөлөөтэй байсан атугай ч францын бусад хэсэгт үй олон тариачин, жижиг хөрөнгөтөн олон түмний дотор бараг живж арилан, аж үйлдвэрийн тархай сарниун тусгаар төвүүдэд бөөгнөсөн байв. Тэмцлийн дээд шатанд хүрч хөгжсөн орчин үеийн хэлбэрээр капиталыг эсэргүүцсэн тэмцэл, хөлсний ажилчнаас аж үйлдвэрийн хөрөнгөтнийг эсэргүүцсэн тэмцэл францад газар бүхэнд тэр болгон түгж дэлгэрээгүй байв. Хоёрдугаар сарын өдрүүдийн дараа энэхүү тэмцлийн нийт үндэсний хувьсгалын агуулга улам багасаж капиталист мөлжлөгийн гол бус аргуудыг эсэргүүцсэн тэмцэл буюу тариачдаас барьцаат зээллэг, мөнгө хүүлэх явдлыг эсэргүүцсэн тэмцэл, жижиг хөрөнгөтнөөс том худалдаачин, банк, фабрикийн эздийг эсэргүүцсэн, товчоор хэлбэл дампуурлыг эсэргүүцсэн тэмцэл нь санхүүгийн аристократыг эсэргүүцсэн нийтийн бослогын бүрхүүлд далдлагдаж байв. Ийм учраас Парисын пролетари нар өөрсдийн эрх ашгийг уг нийгмийн эрх ашиг болгон дэвшүүлж тавихын оронд өөрсдийн эрх ашгийг хөрөнгөтний эрх ашгийн зэрэгцээгээр хамгаалахыг хичээж байсан ба улаан тугийг гурван өнгөт тугийн өмнө бөхийлгөсөн83 нь гайхалтай биш ээ. Хувьсгалын явц нь пролетари, хөрөнгөтөн хоёрын хооронд зогсож байгаа үндэсний олон түмнийг, үүнд тариачид, жижиг хөрөнгөтнийг хөрөнгөтний байгууллын эсрэг, капиталын ноёрхлын эсрэг хөдөлгөж; тэр олон түмнээс пролетари нарыг өөрийн тэргүүний тэмцэгчид гэж үзэж, тэдэнтэй нийлэх нь аргагүй болохоос өмнө францын ажилчид нэг ч алхам урагш давшиж чадаагүй бөгөөд хөрөнгөтний байгуулалд гар хүрч огтхон ч чадаагүй юм. Ажилчид зургаадугаар сард учиргүй их ялагдал хүлээж байж41 тэр ялалтыг худалдан авчээ.

	 

	 

	Пролетари нарт эрх чөлөө олгох: 

	XIX зууны үеийн хувьсгалын нууцыг Европын индэр дээрээс илрүүлэн хэлсэн нь Парисын ажилчдын бүтээл болох Люксембургийн комиссын гавьяа юм. «Moniteur84», урьд нь социалистуудын гажууд зохиолуудад булшлагдан, зарим талаараа аймшигтай зарим талаараа инээдэмтэй, дээр үеийн ямар нэг домгууд мэтээр зөвхөн хааяа нэг хөрөнгөтний чихэнд дуулдаж байсан «зэрлэг солиорлыг» албан ёсоор сурталчлах болсондоо ичиж нүүр нь улайсан байна. Гайхсан Европ, хөрөнгөтний зүүрмэглэж байсан нойрноосоо давхийн сэржээ. Тэгээд ер нь хөрөнгөтнийг санхүүгийн аристократтай хутгаж байсан пролетари нар бодохдоо; ангиуд байгааг үгүйсгэж хамгийн ихдээ л үндсэн хуульт хаант засгийн уршиг гэж үзэж байсан бүгд найрамдах засгийн үзэлтэй маанаг хүмүүс ухаарахдаа; тэр үеийг хүртэл засгийн эрхэнд оролцох эрхгүй байсан хөрөнгөтний тэр давхрааныхан манж үг хэлэхдээ, бүгд найрамдах засгийг дагаж шийтгүүлэхийн хамт хөрөнгөтний ноёрхол арилсан гэж бодож байжээ. Тэгээд тэр үед хаант засгийн үзэлтнүүд бүгдээрээ бүгд найрамдах засгийн үзэлтнүүд болчихсон, Парисын саятнууд бүгдээрээ ажилчид болчихсон юм. Ангиудын харилцааг устгачихлаа гэж сэтгэлдээ бодсон нь fraternité — ах дүүгийн барилдлагаа, ах дүүсэг ёс гэдэг үгтэй тохирч байв. Хоёрдугаар сарын хувьсгалын жинхэнэ лоозон нь ангийн зөрчлүүдээс ингэж амгалан тайван хөндийрөх, ангиудын эсрэг тэсрэг эрх ашгуудыг ингэж зөөлөн сэтгэлээр эвлэрүүлэх санаа, ангийн тэмцлээс дээш гарах гэсэн ийм мөрөөдөлт эрмэлзэл, нэг үгээр хэлбэл fraternité байжээ. Дан ганц ташаа ойлголт л нийгмийг ангиудад хуваасан гэж үзэж байсан бөгөөд хоёрдугаар сарын 24-нд Ламартин түр засгийн газрыг «un gouvernement qui suspende се malentendu terrible qui existe entre les différentes classes»85 гэж нэрлэсэн юм. Бүх нийтийн ийнхүү уужим сэтгэлт ах дүүгийн барилдлагад Парисын пролетари нарын сэтгэл нь ханажээ.

	Түр засгийн газар бүгд найрамдах засгийг тунхаглахад нэгэнт аргагүй хүрсэн болохоор тэр засгийг хөрөнгөтнүүдэд ч, хөдөө орон нутагт ч хүлээн авахуйц болгох гэж өөрийн талаас бүх хүчээрээ чармайж байв. Түр засгийн газар улс төрийн гэмт хэргийн учир цаазаар авах шийтгэлийг хүчингүй болгож, анхдугаар бүгд найрамдах засгийн цуст аллагыг хэрэгсэхгүй болгоод, хэвлэлд аливаа үзлийг чөлөөтэй хамгаалж болох болгож, Арми, шүүх, захиргааны эрх мэдлийн зөвхөн заримаас бусад нь хуучин түшмэдийн гарт үлдсэн бөгөөд Долоодугаар сарын хаант засгийн том хэрэгтнүүдийн нэгэнд нь ч хариуцлага хүлээлгэсэнгүй. «National» сонины хөрөнгөтний бүгд найрамдах засгийн үзэлтнүүд хаант засгийн үзэлтэн гэдэг нэр ба өмсгөлөө бүгд найрамдах засгийн үзэлтний хуучин нэр ба өмсгөлөөр сольсондоо их хөгжөөнтэй байв. Бүгд найрамдах засаг нь хөрөнгөтний хуучин нийгэмд зөвхөн үдэшлэгийн гоёлын шинэ хувцас байв. Залуу, бүгд найрамдах засаг хэнийг ч айлгахгүй, харин өөрөө юм бүхнээс айж байх ба дагамтгай зөөлөн байдлаар өөрийн оршихуйг хамгаалах хийгээд дайсныг зэвсэггүй болгохыг өөрийн гол үүрэг гэж үзэж байв. Тус бүгд найрамдах засаг энх тайвныг эрхэмлэнэ гэж дотоодын эрх ямбатай ангиуд ба гадаадын харгис гүрнүүдэд чанга дуугаар мэдэгдсэн бөгөөд өөрөө амьдар, бусдыг амьдруул гэдэг лоозонтой байв. Яг энэ үед хоёрдугаар сарын хувьсгалын дараахан герман, польш, австри, унгар, италичууд, эдгээр ард түмэн тус бүр өөр өөрийн байдлын онцлог нөхцөлтэй уялдан бослого гаргасан юм. Хөдөлгөөнд хамрагдаад байсан Англи, хөдөлгөөнөөс айсан Орос орон хоёр сандарсан юм. Тэгээд Францын бүгд найрамдах засаг өөрийн замд нийт үндэсний дайсантай тохиолдоогүй юм. Ингэхлээр хүчийг оргилуулан, хувьсгалт процессыг хурдатгаж, түр засгийн газрыг урагш нь давшуулах түлхэц болох буюу түүнийг таягдан хаяулж чадах гадаадын тийм том хурцдал байгаагүй юм. Парисын пролетари нар бүгд найрамдах засгийг өөрийн бүтээл гэж үзээд, хөрөнгөтний нийгэмд түр засгийн газрын байр суурийг бэхжүүлэхэд тус дөхөм болох алхам бүрд нь баяр хүргэж байсан нь зүйн хэрэг: Парисын пролетари нар Коссидьерыг86 Парис дахь өмчөө хамгаалахад нь цагдаагийн туслалцааг дуртай үзүүлж, цалин хөлсний талаар ажилчид, эзэд хоёрын хоорондын маргааныг нэг тийш нь болгох бололцоог Луи Бланд олгож байв. Парисын пролетари нар хөрөнгөтний бүгд найрамдах засгийн нэр хүндийг Европын нүдний өмнө ариунаар хамгаалахыг өөрийн point d’honneur87 гэж үзэж байв.

	Тус бүгд найрамдах засаг дотоод, гадаадын алинд нь ч ямар ч эсэргүүцэлтэй тохиолдсонгүй. Энэ нь түүний зэвсгийг хураажээ. Түүний зорилт нь ертөнцийг хувьсгалт аргаар өөрчлөх биш, харин өөрийгөө хөрөнгөтний байгууллын нөхцөлд тохируулах явдал байв. Түр засгийн газар энэ зорилтоо биелүүлэхийн тул хэчнээн хэнээрхэн оролдсоныг түүний санхүүгийн арга хэмжээнүүд хамгийн сайн харуулж байна.

	Улсын ба хувийн зээллэг тогтворгүй болсон байлаа. Улсын зээллэг нь төр өөрийгөө мөнгө хүүлэгчид - санхүүгийн эздэд мөлжүүлнэ гэдэг итгэл дээр үндэслэсэн байв. Гэтэл хуучин төр арилсан бөгөөд хувьсгал санхүүгийн аристократын эсрэг чиглэсэн байв. Европын худалдааны хямралын сүүлчийн татвалзуур хараахан зогсоогүй, дампуурал дараа дараагаар гарч байв.

	Тэгээд хоёрдугаар сарын хувьсгал дэгдэн гарахаас урьд хувийн зээллэг боогдож, таваарын гүйлгээнд бэрхшээл учирч, үйлдвэрлэл бусниулагдчихсан байв. Хувьсгалт хямрал нь худалдааны хямралыг хүчтэй болгосон юм. Хөрөнгөтний үйлдвэрлэлийн бүх харилцаа, хөрөнгөтний нийгмийн бүх байгуулал хөндөгдөхгүй онгон дархан байх болно гэдэг итгэл дээр хувийн зээллэг тулгуурлаж байсан бол хөрөнгөтний үйлдвэрлэлийн уг үндэс, пролетари нарын эдийн засгийн боолчлогдолд занал учруулж байсан хувьсгал, биржийн өөдөөс люксембургийн сфинксийг88 сөргөж тавьсан хувьсгал тэр зээллэгт яаж нөлөөлөх ёстой байсан бэ? Пролетари нарын эрх чөлөөгөө олох нь хөрөнгөтний үйлдвэрлэл, хөрөнгөтний байгууллыг устгахтай адил тул хөрөнгөтний зээллэгийг устгах хэрэгтэй байлаа. Улсын ба хувийн зээллэг нь хувьсгалын эрчмийг харуулагч эдийн засгийн термометр мөн. Зээллэгийн буурах хэмжээгээр хувьсгалын өрнөлт дээшилж, хувьсгалын бүтээлч хүч нэмэгдэнэ.

	Түр засгийн газар хөрөнгөтний эсрэг багийг бүгд найрамдах засгаас хуулж хаяхыг хүссэн юм. Ингэхийн тул юуны урьд улсын шинэ хэлбэртэй арилжааны өртөг, түүний биржийн ханшийг хангах хэрэгтэй байв. Бүгд найрамдах улсын биржийн үнийн хамт хувийн зээллэг зайлшгүй дахин дээшлэх ёстой байв.

	Бүгд найрамдах засаг хаант засгаас залгамжилж авсан үүргүүдээ биелүүлэхийг хүсэхгүй буюу биелүүлж чадахгүй байх гэдэг эргэлзээг арилгах, тэрчлэн хөрөнгөтний шударга чанар ба бүгд найрамдах засгийн төлбөрийн чадварт итгүүлэхийн тул түр засгийн газар зохисгүйгээр барахгүй, гэнэн хүүхэд шиг гайхуулжээ. Түр засгийн газар улсад зээллэг өгөгчдөд зээллэгийг зохих хугацааг нь дуусахаас өмнө 5—,4 1/2, — 4 хувийн хүүг цаасан мөнгөөр төлжээ. Капиталистуудын итгэлийг алдахаас их айж түүнийг худалдан авахыг хичээнгүйлэн их яарч байгааг капиталистууд мэдмэгц тэдний хөрөнгөтний биеэ тоосон дээрэнгүй итгэл найдвар тэр дорхноо сэргэв.

	Гэвч түр засгийн газрыг бэлэн мөнгөнийх нь нөөцөөс салгасан энэ жүжиг шиг үзэгдэл түүний мөнгөний бэрхшээлийг бага болгоогүй нь мэдээж хэрэг. Мөнгөний гачигдлыг удаан нууж болохгүй болж, улсад зээллэг өгөгчдөд тал зассан энэ гэнэтийн өглөгийг жижиг хөрөнгөтөн, зарц ажилчид өөрсдийн өврөөс гаргаж төлөхөд аргагүй хүрчээ.

	Хадгаламжийн дэвтрээр 100-гаас дээш франкийг бэлэн мөнгөөр олгохгүй гэж зарласан байлаа. Хадгаламжийн кассуудад хадгалуулсан мөнгийг хурааж аваад, засгийн газрын хуулиар эргүүлж үл төлөх улсын өр болгосон байв. Энэ нь ерөөсөө хавчигдмал байдалд байсан жижиг хөрөнгөтнийг бүгд найрамдах засгийн эсрэг хорсгосон юм. Жижиг хөрөнгөтнүүд хадгаламжийн дэвтрийн оронд улсын өрийн баримт аваад, бирж дээр худалдаж, улмаар биржийн мөнгө хүүлэгч том этгээдүүдийн эрхэнд орохоос өөр аргагүй болсон бөгөөд гэтэл хоёрдугаар сарын хувьсгал нь тэр мөнгө хүүлэгч этгээдүүдийн эсрэг чиглэсэн байжээ.

	Банк бол Долоодугаар сарын хаант засгийн үед ноёрхож байсан санхүүгийн аристократуудын сүм дуган болсон байв. Бирж улсын зээллэгийг гартаа атгаж байдгийн адил банк нь худалдааны зээллэгийг захирч байв.

	Хоёрдугаар сарын хувьсгал зөвхөн банкны ноёрхолд биш, түүний оршин тогтоход нь занал учруулж байсан тул банк бүгд найрамдах засгийн нэрийг гутаахыг анхнаасаа эхлэн хичээж, зээллэг авч чадахааргүй байдлыг түгээмэл болгосон юм. Банкнаас банкны болоод фабрикийн эзэд, худалдаачдад зээллэг олгохыг гэнэт зогсоосон юм. Энэ маневр нь тэр даруйдаа хувьсгалын эсэргүү явдал гаргаж чадсангүй, харин банканд өөрт нь эргэж зайлшгүй цохилт болжээ. Капиталистууд банкны зооринд хадгалуулж байсан мөнгөө буцааж авав. Банкны тэмдэгттэй байсан хүмүүс банкны кассад очиж тэр тэмдэгтүүдээ алт, мөнгөөр солих гэж зүтгэлээ.

	Түр засгийн газар жинхэнэ хууль ёсоор, хүчээр оролцохгүйгээр банкийг дампууруулж бүрэн чадах байсан бөгөөд үүний тул идэвх үл гарган, банкийг зөвхөн хувь заяаных нь эрхэнд зөнд нь орхих хэрэгтэй байв. Банк дампуурвал, агшин зуур галав юүлж, бүгд найрамдах засгийн хамгийн хүчирхэг, аюулт дайснаас, тухайлбал долоодугаар сарын хаант засгийн алтан суурь болсон санхүүгийн аристократаас францын хөрсийг цэвэрлэх байлаа. Банк дампуурвал, засгийн газраас үндэсний банк байгуулж, үндэсний зээллэгийг үндэстний хяналтад оруулахын тулд сүүлчийн удаа хийх цөхөрсөн оролдлого гэж хөрөнгөтнүүд үзэх байв.

	Гэтэл засгийн газар ингэхийн оронд банкны тэмдэгтэд зориулж албадлагын ханш тогтоосон юм. Түүгээр ч барахгүй мужийн бүх банкийг францын банкны салбарууд болгож, энэ мэтээр өөрийн салбаруудыг бүх францад дэлгэрүүлэх бололцоог тэр банканд олгожээ. Засгийн газар хожим нь банкнаас зээллэг авч, баталгаанд нь улсын ой модыг барьцаалжээ. Хоёр сарын хувьсгал өөрийн түлхэн унагавал зохих байсан банкны ноёрхлыг энэ мэтээр шууд бэхжүүлэн өргөтгөсөн юм.

	Гэтэл түр засгийн газар орлогын алдагдлын улам хүндэрч байгаа ачаанд дарагдан нуруу нь улам бөгтийж байв. Түр засгийн газар эх оронч өргөл барьцыг дэмий гуйж байв. Гагцхүү ажилчид түүнд өглөг өгчээ. Шинэ албан татвар оногдуулах баатарлаг арга хэрэглэх ёстой болжээ. Гэвч хэнд түүнийг оногдуулах вэ? Биржийн чононууд, банкны вангууд, улсад зээллэг өгөгчид, мөнгөний хүүгээр амьдрагчид, үйлдвэрийн эздэд оногдуулах уу? Гэтэл ийм арга хэрэглэвэл хөрөнгөтнийг бүгд найрамдах засагт талархалтай байлгаж болохгүй байлаа. Ингэвэл, нэг талаар улсын ба худалдааны зээллэг олж авахын төлөө царай алдаж өдий төдий өргөл барьц өргөчхөөд нөгөө талаар тэр зээллэгээ баллах хэрэг болох байжээ. Гэсэн ч хэн нэг этгээдийн түрийвчийг хоослох ёстой байжээ. Хөрөнгөтний зээллэгт хэнийг өргөл барьц болгосон бэ? Jacques le bonhomme89 тариачныг өргөл барьц болгосон.

	Түр засгийн газар дөрвөн төрлийн шууд албан татварын франк тутамд 45 сантимын нэмэгдэл татвар тогтоожээ. Засгийн газрын хэвлэл нь энэ албан татвар гол төлөв том газрын эзэд ба Сэргээлтээр миллиардын90 эзэд болсон хүмүүст оногдсон мэтээр Парисын пролетари нарт худал хэлж байв. Үнэн хэрэг дээрээ тэр албан татвар юуны урьд тариачдад, өөрөөр хэлбэл Францын ард түмний асар олонход оногджээ. Тариачид хоёрдугаар сарын хувьсгалын зардлыг үүрч, бас хувьсгалын эсэргүү явдлын гол арми тэндээс бүрэлдэж байв. 45 сантимын албан татвар нь тариачдын амьдралд холбогдсон асуудал байхын хамт тариачид түүнийг бүгд найрамдах улс тогтож байх эсэхтэй холбоотой асуудал болгосон юм. Энэ үеэс эхлэн 45 сантимын албан татвар нь тариачдад бүгд найрамдах засгийн дүр болж харагдах болсон бөгөөд тариачид Парисын пролетари нарыг тэдний хөрөнгөөр хүүдгэнэгчид хэмээн үзэх болжээ.

	1789 оны хувьсгал феодалын албан татварын хүнд үүргээс тариачдыг чөлөөлөх явдлаар эхэлсэн бол 1848 оны хувьсгал капиталд хор хүргэхгүй, түүний төрийн машиныг хэвээр ажиллуулж байхын тул хөдөөгийн ард иргэдэд шинэ албан татвар оногдуулахыг урьдал болгожээ.

	Түр засгийн газар зөвхөн нэг аргаар, чухамдаа төрийн дампуурал зарлах аргаар бүх бэрхшээлийг арилгаж, төрийг хуучин хэвшсэн байдлаас нь гаргаж болох байлаа. Ледрю - Роллен хожим Үндэсний хурал дээр францын одоогийн сангийн яамны сайд, биржийн мөнгө хүүлэгч этгээд Фульдийн саналыг ариун санаагаар дургүйцэн тодорхойлсныг бүгдээрээ мэдэж байна. Үнэндээ Фульд91 сайн мууг танихуйн модноос алим92 идүүлэх саналыг түүнд тавьжээ.

	Түр засгийн газар хөрөнгөтний хуучин нийгмээс улсад олгосон векселийг хүчинтэй гэж зөвшөөрөн хүлээснээрээ түүний эрхшээлд оржээ. Түр засгийн газар хувьсгалт хуучин өрийг хураагч сүрт зээлдүүлэгч болохын оронд хөрөнгөтний нийгмийн будилсан өртний байдалд оржээ. Түр засгийн газар хөрөнгөтний нийгмийн харилцааны хүрээний дотор биелүүлж болох үүргүүдийг биелүүлж чадахын тул хөрөнгөтний нийгмийн энэ суларч ганхсан харилцааг бэхжүүлэх ёстой байв. Зээллэг авах нь түр засгийн оршин тогтноход чухал нөхцөл болж, харин пролетари нарт хийсэн буулт, тэдэнд өгсөн амлалт нь заавал бут цохивол зохих дөнгө болсон юм. Ажилчдыг эрх чөлөөтэй болгох явдал ба энэ тухай үг яриа ч тухайн үед оршиж байгаа ангийн эдийн засгийн харилцааг хөдөлбөргүй бат зөвшөөрөн хүлээх явдалд тулгуурласан зээллэгийг сэргээхийн эсрэг байнгын эсэргүүцэл болж байсан тул энэ шаардлага шинэ бүгд найрамдах засагт тэсвэрлэшгүй аюул болжээ. Иймээс ажилчдыг учрыг нь олж дуусгах хэрэгтэй байв.

	Хоёрдугаар сарын хувьсгал армийг Парисаас үлдэн зайлуулсан юм. Үндэсний гварди, өөрөөр хэлбэл хөрөнгөтний янз бүрийн давхраа нь цэргийн ганц хүч болж байсан боловч пролетари нарыг дийлэхгүй гэдгээ мэдэж байлаа. Үндэсний гварди тэгээд хамгийн шургуу эсэргүүцэл өдий төдий элдэв саад тотгор үүсгэснийхээ дараа ч гэсэн зэвсэгт пролетари нарыг өөрийн эгнээнд цөөн цөөнөөр нь оруулахаас аргагүй болжээ. Ингэж пролетари нарын нэг хэсгийг нөгөө хэсгийнх нь эсрэг тавих эцсийн ганц зам үлджээ.

	Түр засгийн газар энэ зорилгоор гавшгай гвардийн 24 батальоныг тус бүрдээ мянган хүнтэйгээр, 15-аас 20 хүртэл насны залуу хүмүүсээр байгуулжээ. Энэ хүмүүсийн ихээхэн хэсэг нь аж үйлдвэрийн пролетари нараас эрс ялгаатай бөгөөд том хот бүхэнд байдаг люмпен пролетари нар байв. Янз бүрийн гэмт хэрэгтэн, хулгайч этгээдүүдээс бүрддэг энэ давхраа нь олон нийтийн хоолны газрын ширээний шавхруугаар амьдардаг этгээдүүд, эрхэлсэн ажилгүй хүмүүс, тэнүүлчид — gens sans feu et sans аvue байдаг бөгөөд тэд харьяалагдсан үндэстнийхээ соёлын байдлын хэмжээгээр ялгаатай байх боловч газар бүхэнд ямагт лаццароний93 шинж чанарыг хадгалж байдаг. Тэд түр засгийн газраас элсүүлсэн идэр залуу насандаа хамгийн тогтворгүй байх бөгөөд хамгийн их баатар зориг, эрэлхэг зүтгэл гаргаж чадах боловч хамгийн жудаггүй дээрэм хийх, хамгийн бузар булайгаар урван тэрсэлж ч чадах билээ. Түр засгийн газраас тэдэнд өдөрт 1 франк 50 сантим төлж байсан буюу өөрөөр хэлбэл тэднийг худалдан авчээ. Түр засгийн газраас тэдэнд тусгай хувцас олгож, энгийнхнээс ялгаруулсан юм. Тэдний зарим даргаар нь байнгын цэргийн офицеруудыг өгсөн бөгөөд эх орныхоо төлөө үхэх мөн бүгд найрамдах засагт үнэнч зүтгэх тухай хурц хоосон үгээр тэдний сэтгэлийг хөдөлгөсөн хөрөнгөтний хөвгүүдийг тэд өөрсдөө сонгож авсан байна.

	Ингэхлээр Парисын пролетари нарыг мөн тэдний дотроос цуглуулсан 24 000 чийрэг залуу, шийдчихсэн хүмүүсийн бүрэлдэхүүнтэй арми эсэргүүцэж байв. Пролетари нар Парисын гудамжинд «ура» цуурайтуулан гавшгай гвардид баяр хүргэж байв. Тэд гавшгай гвардийг баррикадын тулалдааны тэргүүний тэмцэгчид гэж үзэж байв. Тэд түүнийг хөрөнгөтний гвардиас ялгаатай пролетарийн гварди гэж үзэж байжээ. Тэдний энэ алдаа, уучлалтай хэрэг байсан юм.

	Засгийн газар гавшгай гвардийн зэрэгцээгээр аж үйлдвэрийн ажилчдын арми байгуулж өөрийгөө хүрээлүүлэхээр шийдвэрлэсэн байв. Мари94 гэгч сайд, хямрал ба хувьсгалын улмаас гудамжинд хаягдсан зуун мянган ажилчныг үндэсний уран дархны газрууд гэдэгт оруулахаар бүртгэжээ. Энэ хоосон цуурайтай нэр нь уйтгартай, үр бүтээлгүй ганцхан төрлийн 23 су-гийн хөлстэй газар шорооны ажилд ажилчдыг ашиглах явдлыг халхалж байв. Энэ үндэсний уран дархны газрууд нь гадаа байж байдаг английн хөдөлмөрийн хуаран95 шиг л юм байв. Түр засгийн газар эдгээрийг үзэхдээ, ажилчдын өөрсдийнх нь эсрэг хандуулах пролетарийн хоёрдугаар армитай боллоо гэж бодож байв. Ингэж бодсон нь ажилчид гавшгай гвардийн талаар эндүүрсэнтэй адилаар энэ удаад хөрөнгөтнүүд үндэсний дархны газруудын талаар эндүүрсэн хэрэг байжээ. Хөрөнгөтнүүд бослогын арми бий болгожээ.

	Гэвч ганц зорилгод хүрч чаджээ.

	Люксембургийн ордонд Луи Бланы номнож байсан ардын уран дархны газрууд гэдгийг ингэж үндэсний уран дархны газрууд гэж нэрлэж байв. Марийн уран дархны газрууд Луи Бланы төлөвлөгөөнөөс огт өөрөөр байгуулагдсан боловч хаяг нь адил байсан учраас эндүүрлийн будилаанд хүргэсэн бөгөөд тэр будилаан нь Испанийн зарц нарын тухай инээдмийн жүжигт гардаг будилаантай адил юм. Түр засгийн газар өөрөө тэдгээр үндэсний уран дархны газрыг Луи Бланы зохиосон зүйл гэдэг цуурхлыг сэм тарааж, Луи Блан эдгээр уран дархны газрыг номлогч бөгөөд түр засгийн газрын гишүүн байсан тул энэ цуурхал нь үнэн зүйл шиг санагджээ. Тал хувьд нь гэнэдэн, тал хувьд нь санаатайгаар хоёр зүйлийг хутгаж байсан хөрөнгөтнүүдэд, бас Франц, Европын зориуд төөрөлдүүлж байсан олон нийтийн сэтгэлд эдгээр хөдөлмөрийн хуаран нь социализмыг хэрэгжүүлэх эхний алхам шиг санагдаж, эдгээр уран дархны газрын зэрэгцээгээр социализмыг ичгүүртэй зүйл болгож байв.

	Үндэсний уран дархны газрууд нь агуулгынхаа талаар биш бол нэрийнхээ талаар пролетари нараас хөрөнгөтний аж үйлдвэр, хөрөнгөтний зээллэг, хөрөнгөтний бүгд найрамдах засгийн эсрэг эсэргүүцлийг агуулжээ. Тэгээд хөрөнгөтнүүдийн бүх өшөө нь тэр уран дархны газар луу чиглээд, хөрөнгөтнүүд хоёрдугаар сарын хоосон горьдлогыг шууд таягдаж чадахуйцаар бэхэжмэгцээ цохилтоо чиглүүлж болох зүйл гэж тэдгээр уран дархны газрыг үзжээ. Бас жижиг хөрөнгөтнүүд өөрсдийн бүх дургүйцэл, бухимдлыг нийтийн бай болсон үндэсний уран дархны газруудын эсрэг чиглүүлжээ. Тэд өөрсдийнхөө байдлыг өдөр тутмаар улам тэсвэрлэшгүй болоод байхад зүгээр идэж суудаг ажилчид хэчнээн мөнгө цусал аа бол гэж шүд зуун тооцоолж байв. Социализм гэдэг чинь ажил хийж байгаа нэрийдлээр сул цалин авахыг хэлдэг юм шүү! гэж тэд аман дотроо бувтнаж байв. Тэд үндэсний уран дархны газар, люксембург хэмээх ордны хоосон гоё үг яриа, Парисын ажилчдын гудамжны жагсаалыг өөрсдийн гамшиг зовлонгийн шалтгаан гэж үзэж байлаа. Аврагдан зайлах ямар ч найдваргүйгээр дампуурахад хүрээд байсан жижиг хөрөнгөтнүүдээс өөр хэн ч коммунистуудын заль мэх гэдэг хоосон зүйлийг тэгж үхтлээ эсэргүүцэж байгаагүй юм.

	Энэ мэтчилэн хөрөнгөтөн, пролетари хоёрын хооронд болох тулалдаанд нийгмийн бүх дунд давхраа, шийдвэрлэгч бүх байр суурь, бүх давуу байдал нь хөрөнгөтний гарт оржээ. Энэ үед хоёрдугаар сарын хувьсгалын долгио тус тив даяар, өндөр мандаж, ээлжит шуудан бүрээр Италиас ч, Германаас, Европын зүүн өмнөд захаас ч шинэ шинэ хувьсгалт мэдээ ирж, ард түмнийг урамшуулан, бас тэр мэдээнүүд нь ялалтын шинэ нотолгоонууд болж байсан боловч уг ялалтын үр дүн нь ард түмний гараас нэгэнт алдагдчихсан байж билээ.

	Гуравдугаар сарын 17, дөрөвдүгээр сарын 16-нд болсон тулалдаанууд нь бүгд найрамдах засгийн халхавч дор далдлагдсан ангийн их тэмцлийн эхний тулалдаанууд байв.

	Пролетари нарын ямар ч шийдвэртэй ажиллагаа хийхгүй байсан хоёрдмол байдал гуравдугаар сарын 17-нд илрэв. Пролетари нарын жагсаал нь анхандаа түр засгийн газрыг хувьсгалт замд эргүүлж оруулах, хэрвээ түр засгийн газраас хөрөнгөтөн гишүүдийг гаргуулах хэрэгтэй болох аваас тэднийг хөөж гаргуулах, үндэсний хурал, үндэсний гварди хоёрын сонгуулийн өдрийг хойшлуулах зорилготой байжээ. Гэтэл үндэсний гвардид төлөөлөгчид нь байсан хөрөнгөтнүүд түр засгийн газрын эсрэг дайсагнасан жагсаал хийжээ. Тэр жагсаал нь «à bas Ledru-Rollin!»96 гэж хашхиран хотын захиргаа руу хөдөлжээ. Үүний улмаас ард түмэн гуравдугаар сарын 17-нд «Ледрю-Роллен мандтугай! Түр засгийн газар мандтугай!» гэж хашхирахаас аргагүй байжээ. Ард түмэн, хөрөнгөтний бүгд найрамдах засгийг аюулд оршиж байна гэж үзээд, хөрөнгөтөнд хариу цохилт өгөхийн тул тэр бүгд найрамдах засгийн талд орохоос аргагүй болжээ. Тэгээд түр засгийн газрыг өөрөө захирахын оронд түүний байдлыг бэхжүүлжээ. Уг байдал гуравдугаар сарын 17-нд инээдэмтэй хачин үзэгдлээр шийдвэрлэгдсэн юм. Үнэндээ энэ өдөр Парисын пролетари нар аугаа их хүчээ дахин харуулсан боловч энэ нь хөрөнгөтнөөс пролетари нарыг няцаах гэж мэрийхийг нь түр засгийн газарт ч, түүний гадна ч улам гааруулжээ.

	Дөрөвдүгээр сарын 16-ных бол түр засгаас хөрөнгөтөнтэй хамтарч зохиосон эндүүрэл байжээ. Ажилчид, үндэсний гвардийн ерөнхий штабыг сонгох асуудлыг хэлэлцэхээр Марсын талбай, морин тойруулга хоёрт бөөнөөрөө цугларчээ. Гэтэл зэвсэглэсэн ажилчид Марсын талбайгаас хотын захиргаанд очиж, түр засгийн газрыг түлхэн унагаад, коммунист засгийн газар тунхаглахыг зорьж, Луи Блан, Бланки97, Кабе98, Распайль нараар толгойлуулан Марсын талбайд цугласан мэт цуурхал гэнэт Парисын захаас захад цахилгаан шиг хурдан таржээ. Бүх нийтээр цугларах дохио өгч, (хожим нь Ледрю-Роллен, Марраст99, Ламартин нар энэ санаачилгыг гаргасан сайн нэрийн төлөө хоорондоо маргалдсан билээ) нэг цагийн дотор зэвсэгтэй 100 000 хүн бэлхэн гарч, үндэсний гварди, хотын захиргааны бүх боомтыг эзлээд, «Коммунистууд сөнөтүгэй! Луи Блан, Бланки, Распайль Кабе нар сөнөтүгэй!» гэж бүх Парис даяар хашхирч байв. Эх орон ба нийгмийг аврахад бэлхэн гэж үнэнчээ илэрхийлсэн олон газрын төлөөлөгчид түр засгийн газарт ирэв. Эцэст нь ажилчид Марсын талбай дээр эх орныхоо төлөө цуглуулсан мөнгийг түр засгийн газарт өгөхөөр ирээд, Парисын хөрөнгөтнүүд маш их болгоомжтой явуулсан хий тэмцлээр ажилчдын сүүдрийг тун сая ялаад байгааг мэдээд, их гайхжээ. Дөрөвдүгээр сарын 16-ны аюулт халдлага нь армийг Парист буцааж ирүүлэх (чухамдаа тэр бүх инээдтэй болхи явдлын жинхэнэ зорилго нь энэ байсан юм) ба мужуудад холбооны үзэлтний харгис жагсаал хийхийн шалтаг болжээ.

	Бүх нийтийн шууд сонгуулиар бий болсон Үндэсний хурал тавдугаар сарын 4-нд хуралдав100. Бүх нийтийн сонгуулийн эрх нь хуучин маягийн бүгд найрамдахчуудын хэлж байсан шиг тийм ид шидийн хүч чадалтай байгаагүй юм. Тэр бүгд найрамдахчууд бүх францыг, тун үгүйдээ францчуудын олонхыг эрх ашиг, үзэл нэгтэй citoyens101 гэж үзэж байсан юм. Тэд үүнийг ард түмнийг бишрэх шүтээн мэтээр үзэж байв. Гэтэл уг сонгууль нь тэдний зохиож бодсон ард түмний оронд жинхэнэ ард түмнийг, өөрөөр хэлбэл ард түмний хуваагдсан янз бүрийн ангийн төлөөлөгчдийг харуулав. Ямар учраас сонгуульд тариачид, жижиг хөрөнгөтнүүд, дайнч санаа сэтгэлтэй хөрөнгөтнүүд хийгээд хуучин байдлыг сэргээхийг хүсэгч том газрын эздийг дагасныг бид мэдэж байна. Гэвч бүх нийтийн сонгуулийн эрх нь маанаг бүгд найрамдахчуудын бодож байсантай адил ид шидтэй дохиур байгаагүй боловч өөр нэгэн зүйрлэшгүй илүү чанартай байсан, үүнд: энэ эрх нь ангийн тэмцлийг өрнүүлж, хөрөнгөтний нийгмийн янз бүрийн дунд давхраануудыг хоосон горьдлого, санаа сэтгэлийнхээ гутралыг арилгахад хүргэсэн бөгөөд хэрэв хаант засаг хөрөнгөтний зөвхөн зарим фракцын эрхийг хязгаарлан, нэрийг нь гутааж, бусад фракцад хударгаар сууж нуугдах бололцоо олгож, тэдгээрийг ерөнхий оппозицын яруу алдраар хүрээлүүлж байсан бол энэ эрх нь мөлжигч ангийн нийт фракцуудыг төрийн оройд гарган, тэдгээрийн хуурамч багийг хуулж хаясан юм.

	Тавдугаар сарын 4-нд нээгдсэн Үндэсний зохион байгуулах хуралд хөрөнгөтний бүгд найрамдахчууд, «National» сонины бүгд найрамдахчууд голлож байв. Легитимистүүд ба орлеанистууд102 ч эхлээд бүгд найрамдах засгийн үзэлтний багтай л гарч ирэх зүрхтэй байжээ. Гагцхүү бүгд найрамдах засгийн төлөө гэсэн нэрээр л пролетари нарын эсрэг тэмцлийг эхэлж болох байсан юм.

	Бүгд найрамдах засгийг, өөрөөр хэлбэл ард түмний зөвшөөрөн хүлээсэн бүгд найрамдах засгийг хоёрдугаар сарын 25-наас биш, харин тавдугаар сарын 4-нөөс тогтож эхэлсэн гэж тоолох хэрэгтэй бөгөөд энэ нь Парисын пролетари нараас түр засгийн газарт тулган хүлээлгэсэн бүгд найрамдах засаг биш, нийгмийн албан газруудтай бүгд найрамдах засаг биш, баррикадын байлдагчдын мөрөөдөж байсан тэр засаг биш байв. Үндэсний хурлын тунхагласан хууль ёсны ганц бүгд найрамдах засаг нь хөрөнгөтний байгууллыг эсэргүүцэх хувьсгалт зэвсэг биш, харин тэр байгууллыг улс төрийн талаар өөрчлөн, хөрөнгөтний нийгмийг шинээр бэхжүүлсэн өөрчлөлт, товчоор хэлбэл хөрөнгөтний бүгд найрамдах засаг байв. Энэ нотолгоо Үндэсний хурлын индрээс цуурайтаж, бүгд найрамдах засгийн ба түүний эсрэг хөрөнгөтний хэвлэлд цуурай нь туссан юм.

	Хоёрдугаар сарын бүгд найрамдах засаг нь хөрөнгөтний бүгд найрамдах засгаас өөр засаг үнэхээр байгаагүй, өөр засаг байж ч чадахгүй байсан боловч түр засгийн газар пролетари нарт хавчигдан түүнийг нийгмийн албан газруудтай бүгд найрамдах засаг гэж зарлах нь аргагүй болсон ба Парисын пролетари нар өөрсдийн төсөөлөл, бодлоос өөрөөр хөрөнгөтний бүгд найрамдах засгийн хүрээнээс хальж чадахгүй байсан бөгөөд газар бүхэнд түүний төлөө зүтгэж байснаас гадна тэдэнд өгсөн амлалтууд нь шинэ бүгд найрамдах засагт тэсвэрлэшгүй аюултай болсон хийгээд түр засгийн газрын бүх оршин тогтнох процесс нь пролетари нарын шаардлагыг тасралтгүй эсэргүүцэн тэмцэх явдал болчихсоныг бид үзсэн билээ.

	Бүх Франц орон, Үндэсний хурлаар дамжин, Парисын пролетари нарын хэргийг шүүгч болсон юм. Үндэсний хурал хоёрдугаар сарын хувьсгалын анги нийгмийн холбогдолтой бүх хий үзэгдлийг даруй тасалж, хөрөнгөтний бүгд найрамдах засгийг, зөвхөн хөрөнгөтний л бүгд найрамдах засгийг шууд тунхаглав. Үндэсний хурал өөрийнхөө томилсон Гүйцэтгэх комиссоос пролетари нарын төлөөлөгч Луи Блан, Альбер нарыг яаравчлан зайлуулаад, хөдөлмөрийн тусгай яам байгуулах саналыг хэрэгсэхгүй болгож, «Одоо зөвхөн хөдөлмөрийг хуучин байдалд нь буцааж оруулах хэрэгтэй болж байна» гэсэн сайд Трелийн103 үгийг ихэд сайшаан хүлээж авчээ.

	Гэвч бас энэ бүхнээр дууссангүй. Ажилчид хөрөнгөтний идэвхгүй дэмжлэгтэйгээр хоёрдугаар сарын бүгд найрамдах засгийг тогтоосон байлаа. Пролетари нар хоёрдугаар сарын тэмцэлд ялагчид гэж өөрсдийгөө зүй ёсоор үзэж, ялагчийн ихэмсэг шаардлага тавьж байв. Тэд гудамжны тэмцэлд ялагдах ёстой байсан ба тэд хөрөнгөтөнтэй холбоотой биш, харин хөрөнгөтнийг эсэргүүцэн тэмцэж байсан болохоороо ялагдах ёстой байсныг нь тэдэнд харуулах ёстой байлаа. Пролетари нар хөрөнгөтөнтэй нэгдэн, хаант засгийг эсэргүүцэн тулалдсан нь хоёрдугаар сарын бүгд найрамдах засаг байгуулж, тэр засгаас социализмд буулт хийх тэр үед хэрэгтэй байсан бол үүний дараа бүгд найрамдах засгийг социализмд хийсэн буултаас нь ангижруулж, хөрөнгөтний бүгд найрамдах засгийн ноёрхлыг албан ёсоор тогтооход хоёр дахь тулалдаан хэрэгтэй болжээ. Тэгээд хөрөнгөтнүүд зэвсэг барьж, пролетари нарын шаардлагыг няцаах хэрэгтэй болсон юм. Хөрөнгөтний бүгд найрамдах засгийн жинхэнэ өлгий нь хоёрдугаар сарын ялалт биш, харин зургаадугаар сарын ялагдал байв.

	Пролетари нар тавдугаар сарын 15-нд Үндэсний хуралд дайран орж, урьдынхаа хувьсгалт нөлөөг сэргээх гэж бүтэлгүй оролдлого хийж, уг байдлын шийдвэрлэгдэх цагийг хурдатгаад, эрчим зоригтой жолоодогчдоо хөрөнгөтний шорончдын саварт оруулсан юм104. Il faut еп finir! Үүнийг эцэс болгох хэрэгтэй! Үндэсний хурлаас пролетари нарыг шийдвэрлэх тулалдаанд албадан оруулах гэсэн хатуу шийдвэр нь энэ цуурайтай үгээр илэрсэн юм. Гүйцэтгэх комиссоос ардуудын бөөгнөрөн хурал цуглаан хийх зэргийг хориглох чанартай хэд хэдэн хууль гаргав. Үндэсний Зохион байгуулах хурлын индрээс ажилчдыг шууд өдсөн, доромжилсон, хараасан үг яриа цуурайтжээ. Гэвч довтлох гол газар нь үндэсний уран дархны газрууд болсныг бид үзсэн юм. Зохион байгуулах хурлаас Гүйцэтгэх комисст тэр уран дархны газруудыг шууд зааж өгсөн бөгөөд тэр комисс өөрийнхөө төлөвлөгөөг үндэсний хурлаас гагцхүү тушаалын хэлбэрээр батлахыг хүлээж байсан ажээ.

	Гүйцэтгэх комисс үндэсний уран дархны газруудад орох явдлыг хүндрүүлж, өдрөөр олгодог цалин хөлсийг хийснээр нь бодож олгох журамтай болгоод, Парист төрөөгүй бүх ажилчдыг Солоньд газар шорооны ажил хийлгэх нэрийдлээр зайлуулав. Тэндээс санал алдагдан буцаж ирсэн ажилчдаас нөхдөдөө хэлэхдээ тэр газар шорооны ажил гэдэг нь ажилчдыг зайлуулсан явдлыг далдалж чимсэн зөвхөн хоосон үг гэж ярьдаг байжээ. Эцэст нь эхнэргүй бүх ажилчдыг үндэсний уран дархны газруудаас хүчээр зайлуулах буюу армид шилжүүлэхийг тушаасан хууль зургаадугаар сарын 21-нд «Moniteur» гэдэг сонинд нийтлэгдэв.

	Ажилчид өлбөрч үхэх буюу тэмцэж эхлэх хоёрын нэгийг хийхээс өөр аргагүй болов. Тэд зургаадугаар сарын 22-нд маш том бослого хийж, орчин үеийн нийгмийн хуваагдсан хоёр ангийн хоорондын энэ анхдугаар том тулалдаанаар хариулав. Энэ нь хөрөнгөтний байгууллыг хэвээр байлгах устгах энэ хоёрын нэгийг үзэхийн төлөө тэмцэл байв. Бүгд найрамдах засгийн нүүрийг далдалж байсан бүрхүүл хуу татагдлаа.

	Ажилчид, удирдах дарга наргүй, ажиллагааны ерөнхий төлөвлөгөөгүй хөрөнгө, хэрэгсэлгүй, ихэвчлэн зэвсгээр дутагдаж байсан боловч арми, гавшгай отрядууд, Парисын үндэсний гварди, мужуудаас татаж авчирсан үндэсний гвардийнхныг хэчнээн их хосгүй эрэлхэг зоригтой, чадамгай самбаатайгаар бүтэн тав хоногийн турш тэвдүүлсэн билээ. Тэгээд хөрөнгөтнүүд үхтэл айсныхаа өшөө хонзонг зүйргүй харгис хэрцгийгээр авч, олзлогдсон 3000 гаруй хүнийг хядсан юм.

	Францын ардчилсан үзэлтнүүдийн албан ёсны төлөөлөгчид нь бүгд найрамдах ёсны үзэл суртлын нөлөөнд их автагдсан байснаа зургаадугаар сарын тулалдаанаас хойш хэдэн долоо хоногийн дараа л тэр тулалдааны утга учрыг ухаарч эхэлжээ. Тэд өөрсдийнхөө тархи толгойд зохиосон бүгд найрамдах засгийг замхруулсан дарийн утаанд мансуурчихсан юм шиг байжээ.

	Зургаадугаар сарын ялагдлаас бидэнд шууд төрсөн сэтгэгдлийг «Neue Rheinische Zeitung»62 сонины үгээр дамжуулан хэлэхийг уншигчид зөвшөөрөх биз ээ. Үүнд:

	«Хоёрдугаар сарын хувьсгалын эцсийн албан ёсны үлдэгдэл — Гүйцэтгэх комисс нь ноцтой явдлуудтай тулгаран хий үзэгдэл мэт замхран, Ламартины баярын пуужин нь Кавеньякийн105 шатаах пуужин болж хувирав. Нэг нь нөгөөгөө мөлжин, сөргөлцөгч ангиудын ах дүүгийн барилдлагаа хэмээн хоёрдугаар сард тунхаглагдан Парисын байшингуудын нүүр, шорон, хуаран бүхэн дээр маш том үсгээр бичигдсэн fraternité гэдэг нь ийм байлаа. Тэр ах дүүгийн барилдлагын жинхэнэ дүрээрээ байгаа жирийн илэрхийлэл нь иргэний дайн, хамгийн аймшигтай иргэний дайн, хөдөлмөр капитал хоёрын дайн байлаа. Зургаадугаар сарын 25-ны орой хөрөнгөтний Парис гэрлээр чимэглэн баяр хийж, пролетарийн Парис шатаж, цус нь асгарч, ёолох дуун цуурайтаж, ах дүүгийн барилдлагаа гэдэг нь байшингийн цонх бүрийн дэргэд ингэж дурайсан байна. Энэ ах дүүгийн барилдлагаа нь хөрөнгөтнүүдийн эрх ашиг пролетари нарын эрх ашигтай нийлж байсан үед л тогтож байв.

	Хоёрдугаар сарын явдлыг ард түмний хамт гүйцэтгэсэн холбоотнууд гэвэл энэ нь хөрөнгөтнөөс ард түмний төлөө гуйлга гуйсан, бас пролетари арсланг аргадан нойрсуулж байх хэрэгтэй байхдаа нэрээ гутаан, урт номлол унших зөвшөөрөл олсон социалист номлолчид, 1793 оны хуучин хувьсгалт уламжлалыг ёсорхон баримтлагчид, хөрөнгөтний хуучин ёс журмыг зөвхөн титэмт тэргүүнгүйгээр хэвээр байлгахыг шаардагч бүгд найрамдагчид, засгийн газрыг солихын оронд үе залгамжлагч төр нь санамсаргүй тохиолдлоор унасан үе залгамжлагч оппозицынхан, зарцын хувцсыг тайлж хаяхыг биш, түүний зөвхөн өнгөн талыг өөрчлөхийг эрмэлзэгч легитимистууд байв...

	Хоёрдугаар сарын хувьсгал сайхан хувьсгал, бүх нийтийн талархал татсан хувьсгал байсан бөгөөд учир нь вангийн засгийн эсрэг түүгээр тодорсон зөрчлүүд нь даамжралгүй, найрсгаар бие биеийнхээ хажууд үүрэглэж байсан ба тэр зөрчлүүдийн цаад шалтгаан болсон нийгмийн тэмцэл нь хий үзэгдэл, зөвхөн хоосон үг яриа, өгүүлбэр болж байв. Харин зургаадугаар сарын хувьсгал нь түлхэн хөндийрүүлэгч, их зэвүүн хувьсгал байсан юм, учир нь гэвэл үг өгүүлбэрийн оронд жинхэнэ байдал илрэн гарч бүгд найрамдах засаг, аймшигтай амьтны өөрийнх нь биеэ хамгаалан далдалж байсан титмийг хуулан хаяж, толгойг нь ил гаргасан билээ. Эмх журам хэрэгтэй! гэдэг Гизогийн байлдааны уриа байв. Варшавыг оросууд эзлээд байх үед Гизо ч Себастиани106 эмх журам хэрэгтэй! гэж хашхирч байв. Эмх журам хэрэгтэй! гэсэн Францын Үндэсний хурал, бүгд найрамдагч хөрөнгөтөн хоёрын хэрцгий цуурайг Кавеньяк даган хашхирч байв. Түүний тэсэрдэг сум нь пролетари нарын биеийг сэглэн, эмх журам хэрэгтэй! гэж нижигнэв. 1789 оноос хойш Францын хөрөнгөтний олон удаагийн хувьсгалд ангийн ноёрхол, ажилчдын боолчлогдлын улс төрийн хэлбэр солигдох нь үлэмж байсан боловч тэр ноёрхол, боолчлол, хөрөнгөтний эмх журамд гар хүрэлгүй хэвээр нь байлгаж байсан учраас тэр хувьсгалуудын нэг нь ч эмх журамд халдаагүй юм. Зургаадугаар сарын хувьсгал энэ эмх журамд халджээ! Зургаадугаар сард харамсалтай хэрэг болжээ!» («Neue Rheinische Zeitung», 1848 оны 6 дугаар сарын 29.)107

	Зургаадугаар сард харамсалтай хэрэг болжээ! гэж Европ даяар цуурайтав.

	Хөрөнгөтнүүд Парисын пролетари нарыг 6 дугаар сард бослогод түлхсэн юм. Даруй үүнд нь пролетари нарыг баллах санаа агуулагдаж байсан юм. Пролетари нар ухамсарласан шууд хэрэгцээнийхээ улмаас хөрөнгөтнийг хүчээр түлхэн унагах оролдлого ч хийсэн биш бөгөөд пролетари нар энэ зорилтыг биелүүлж ч чадахааргүй байсан юм. Бүгд найрамдах засгаас пролетари нарын хоосон горьдлогыг бодолцох хэрэгтэй гэж үзэж байсан тэр цаг өнгөрснийг «Moniteur» сонин пролетари нарт албан ёсоор мэдэгдэж, хөрөнгөтний бүгд найрамдах засгийн үед пролетари нарын байдлыг өчүүхэн ч гэсэн сайжруулах гэх нь үл гүйцэлдэх хэрэг бөгөөд түүнийг биелүүлэх гэж оролдмогц л тэр үл гүйцэлдэх явдал нь гэмт хэрэг болно гэдэг үнэнийг тэдний ялагдал өөрсдөд нь харуулж өгөв. Тэгээд хоёрдугаар сарын бүгд найрамдах засгаар хангуулах гэж пролетари нарын хүссэн шаардлагуудын оронд, чухамдаа хэлбэрээр сүржин боловч агуулгаараа яльгүй бөгөөд бас ч хөрөнгөтний чанартай шаардлагуудын оронд: Хөрөнгөтнийг түлхэн унагая! Ажилчин ангийн диктатур байгуулагтун! гэсэн эрэлхэг зоригтой дайчин лоозон гарч ирсэн юм.

	Пролетари нар өөрийн булшийг хөрөнгөтний бүгд найрамдах засгийн өлгий болгоод, тэр засгийг капиталын ноёрхол, хөдөлмөрийн боолчлогдлыг мөнхжүүлэх зорилттой төр болох жинхэнэ дүрээрээ даруй гарч ирэхээр болгосон юм. Бүх дөнгөнөөс чөлөөлөгдсөн хөрөнгөтний ноёрхол нь ямагт нэг дайсантай, тэр нь сорвиор дүүрсэн биетэй, эвлэршгүй, бас тэр дайсны оршиж байх нь хөрөнгөтний өөрсдийнх нь амьдралын чухал хэрэгцээ болсон учраас ялагдашгүй дайсантай байгаа тул тэр ноёрхол нь нэн даруй хөрөнгөтний хядлага болж хувирах ёстой болжээ. Пролетари нар тайзнаас түр зайлуулагдаж, хөрөнгөтний диктатурыг албан ёсоор зөвшөөрөн хүлээсний дараа хөрөнгөтний нийгмийн дунд давхраа — жижиг хөрөнгөтөн, тариачид байдлаар доройтож, тэдний хийгээд хөрөнгөтний хоорондох эвлэршгүй зөрчил хурцдах тусам пролетари нарт улам ч ойртох ёстой болов. Тэд өөрсдийн гамшиг зовлонгийн шалтгааныг урьд нь пролетари нар хүчтэй болсонд оршиж байна гэж үзэж байснаа одоо тэр шалтгааныг пролетари нарын ялагдсанд оршиж байна гэж үзэх ёстой болжээ.

	Зургаадугаар сарын бослого энэ тивийн газар бүхэнд хөрөнгөтөнд өөрийнх нь байдлыг ухамсарлуулж, хоёрдугаар сарын хаант засагтай хамтран ард түмний эсрэг ил холбоо байгуулахад хүргэсэн юм бол энэ холбооны улмаас хамгийн түрүүн хэн хохирсон бэ? Энэ тивийн хөрөнгөтнүүд өөрснөө хохирсон юм. Зургаадугаар сарын ялагдал хөрөнгөтнүүдийн ноёрхлоо бэхжүүлэхэд нь түүнчлэн сэтгэл хагас ханасан ба санал алдагдсан ард түмнийг хөрөнгөтний хувьсгалын хамгийн доод шатанд тогтоож байхад нь саад болсон юм.

	Бас Франц улс өөрийн оронд иргэний дайн хийж чадахуйц байхын тул айл хөршүүдтэйгээ ямар ч гэсэн найрамдалтай байх нь чухал гэдэг нууцыг Европын харгис гүрнүүдэд зургаадугаар сарын ялагдал харуулж өгсөн юм. Энэ нь өөрийн үндэсний тусгаар тогтнолын төлөө тэмцэж эхэлсэн ард түмнүүдийг Орос, Австри, Пруссийн эрх мэдэлд өгсөн боловч үүний хамт үндэсний эдгээр хувьсгалын хувь заяа нь пролетарийн хувьсгалын хувь заяатай авцалдан, нийгмийн их эргэлтүүдээс шалтгаалах болж, биеэ даасан мэт байдал нь арилсан юм. Ажилчин хүн боол байгаа цагт унгар, польш, итали хүний аль нь ч эрх чөлөөтэй байж чадахгүй!

	Бас Ариун холбоо гэдгийн ялалт нь Европын байдалд өөрчлөлт гаргаж, Францад гарах пролетарийн аливаа шинэ бослого дэлхийн дайн зайлшгүй гаргана гэж бодох үндэстэй болгов. Францад гарах шинэ хувьсгал үндэсний хүрээнээс дорхноо хальж, Европын тайзыг эзлэн авах нь аргагүй болох бөгөөд гагцхүү энэ тайзан дээр XIX зууны нийгмийн хувьсгал гарч болох юм.

	Ингэхлээр гагцхүү зургаадугаар сарын ялагдал л Европын хувьсгалын санаачилгыг Франц орон өөртөө авч болох бүх нөхцөлийг бий болгожээ. Гурван өнгөт туг нь зургаадугаар сарын бослого гаргагчдын цусанд нэвтэрсний дараа сая, улаан туг Европын хувьсгалын туг болсон юм.

	Хувьсгал мөхжээ. Хувьсгал мандтугай! гэж бид уриалъя!

	 


II : 1849 ОНЫ ЗУРГААДУГААР САРЫН 13

	 

	1848 оны хоёрдугаар сарын 25-ны үйл явдал Францыг бүгд найрамдах улс болгож, зургаадугаар сарын 25-ны үйл явдал Францад хувьсгал тулгажээ. Хоёрдугаар сарын өмнө хувьсгал нь төрийн хэлбэрийг унагасан хэрэг байсан бол зургаадугаар сарын дараа тэр нь хөрөнгөтний нийгмийг унагасан хэрэг байлаа.

	Хөрөнгөтний бүгд найрамдах фракц зургаадугаар сарын тэмцлийг удирдаж, ялсан нь засгийн эрхийг зүйн ёсоор тэр фракцын гарт өгөв. Бүслэгдмэл байдал нь, эсэргүүцэх чадалгүй, гар хөл нь хүлэгдсэн Парисыг тэр фракцын өлмийд сөгдүүлж, мужуудад бүслэгдмэл байдлын амьсгал, бас ялалтын баяр хийж байгаа хөрөнгөтний бүдүүлэг, сүртэй, бардан зан, тариачдын хувийн өмчийн үхширмэл үзэл ноёрхож байв. Ийнхүү дороос ямар ч аюул занал байсангүй ээ!

	Гүйцэтгэх комисст Ледрю-Роллен, Үндэсний зохион байгуулах хуралд Уулын нам, хэвлэлд «Réforme» сонин төлөөлөгчтэй байсан ардчилсан буюу жижиг хөрөнгөтний бүгд найрамдахчуудын улс төрийн нөлөө нь ажилчдын хувьсгалт хүчний хамт алдагджээ. Тэд хөрөнгөтний бүгд найрамдахчуудын хамт дөрөвдүгээр сарын 16-нд108 пролетари нарын эсрэг хуйвалдаан байгуулж, зургаадугаар сарын өдрүүдэд тэдэнтэй хамт пролетари нарын эсрэг тулалдав. Тэд зөвхөн пролетари нарыг түшиглэж байхдаа л хөрөнгөтний эсрэг хувьсгалт байр сууриа хадгалж байж чадах атлаа өөрсдийн хүчний тогтож байсан үндсийг ингэж өөрснөө тасалсан байна. Тэгээд огцрох цаг нь болжээ. Хөрөнгөтний бүгд найрамдахчууд жижиг хөрөнгөтөнтэй холбоотой байх дургүй байсан ч гэсэн түр засгийн газар ба Гүйцэтгэх комиссын үед тэдэнтэй далд санааны үүднээс байгуулсан хуурамч холбоогоо илт таслав. Холбоотон байснаа жигшигдэн хаягдсан ардчилсан бүгд найрамдахчууд гурван өнгөт бүгд найрамдахчуудын бие хамгаалагч болтлоо буурч, ингэхдээ тэд тэр бүгд найрамдахчуудаас нэг ч буулт олж аваагүй боловч бүгд найрамдах засгийн эсрэг хөрөнгөтний фракцуудаас тэдэнд ба бүгд найрамдах засагт аюул занал учрах бүрд тэдний ноёрхлыг хамгаалах ёстой болдог байв. Эдгээр фракц, орлеанист, легитимистүүд анхнаасаа эхлэн Үндэсний Зохион байгуулах хуралд цөөнх байв. Тэд зургаадугаар сарын өдрүүдээс өмнө хөрөнгөтний бүгд найрамдах засгийн баггүй гарч ирэхийг зүрхлэхгүй байсан бөгөөд зургаадугаар сарын өдрүүдийн ялалт францын бүх хөрөнгөтнийг Кавеньякийг тойруулан агшин зуур нэгтгэж, тэд түүнийг өөрсдийн аврагч гэж үзэж, түүнд баяр хүргэж байсан ба зургаадугаар сарын өдрүүдийн дараа удалгүй бүгд найрамдах засгийг эсэргүүцэгч нам дахин биеэ даан гарч ирэхэд Парисын бүслэгдмэл байдал, цэргийн диктатур нь тэр хөрөнгөтнүүдэд савраа тун болгоомжтой, халирхайгаар сарвайх бололцоо олгосон юм.

	Хөрөнгөтний бүгд найрамдахчуудын фракц нь 1830 оноос хойш Парисын «National» сониныг тойрч, өөрийн зохиолчид, илтгэгчид, «оюун билигтэн», нэр төр хичээгчид, депутатууд, генералууд, банкны эзэд, өмгөөлөгчдөөр дамжиж нэг бүлэг болов. «National» сонин мужуудад өөрийн салбар сонинуудтай байв. «National» сонины бүлэг этгээд нь гурван өнгөт тугтай бүгд найрамдах засгийн үе залгамжилсан хаант засгийнхан байв. Тэд улсын бүх албан тушаал, яамдын сайд, цагдаагийн газар, шуудангийн захиргаа, мужийн захиргаануудын даргын албан тушаал, армийн орон гарсан дээд офицеруудын албан тушаалыг даруй эзэлж авав. Тэднийхний генерал Кавеньяк, гүйцэтгэх засгийг толгойлж байсан ба тэднийхний ерөнхий эрхлэгч Марраст Үндэсний зохион байгуулах хурлын байнгын дарга нь болов. Марраст бас уулзалт хийхдээ ёслолын түшмэлийн хувиар «эрхэм журамт» бүгд найрамдах засгийн нэрийн өмнөөс зочдыг дайлах үүрэг гүйцэтгэдэг байв.

	Францын хувьсгалт зохиолчид ч бүгд найрамдах засгийн уламжлалын өмнө нэг ёсондоо сөгдөж, Үндэсний зохион байгуулах хуралд роялистууд ноёрхож байсан мэт хуурамч санаа бодлыг бэхжүүлэв. Гэтэл Үндэсний зохион байгуулах хурал зургаадугаар сарын өдрүүдээс эхлэн дан ганц хөрөнгөтний бүгд найрамдах засгийн үзлийн төлөөлөгч болж, тус Хурлын гадна гурван өнгөт тугтай бүгд найрамдахчуудын нөлөө балран унах тусам, хөрөнгөтний бүгд найрамдах засгийн үзлээ улам шийдэмгий харуулж байв. Энэ Зохион байгуулах хурал хөрөнгөтний бүгд найрамдах засгийн хэлбэрийг хамгаалах хэрэг тохиолдоход ардчилсан бүгд найрамдахчуудын саналтай байсан бөгөөд харин бүгд найрамдах засгийн агуулгыг хамгаалах хэрэг тохиолдоход хэлж байгаа үгийнхээ байдлаар ч тэр Зохион байгуулах хурал, роялистуудын фракцуудаас ялгагдахгүй байсны учир нь гэвэл чухамдаа хөрөнгөтний эрх ашиг, түүний ангийн ноёрхол, түүний ангийн мөлжлөгийн материаллаг нөхцөлүүд нь хөрөнгөтний бүгд найрамдах засгийн агуулга байдгаас тэр билээ.

	Эцэстээ мөхөө ч үгүй, алагдаа ч үгүй, харин ердөө л ялзарсан энэ Зохион байгуулах хурлын ажил хэрэг, амьдралд роялизм биш, харин хөрөнгөтний бүгд найрамдах засгийн үзэл шингэсэн байжээ.

	Зохион байгуулах хурал тайзны нүүрэн талд эрхэм хүндэт олонд төрийн жүжиг тоглон ноёрхож байсан бүх үеийн турш тайзны ар талд зургаадугаар сарын бослогын олзлогдогсдыг цэргийн шүүхэд тасралтгүй яллан шийтгэх буюу шүүхийн тогтоолгүйгээр цөлөх зэргээр хэлмэгдүүлэх явдал тасралтгүй үргэлжилж байв. Зохион байгуулах хурал зургаадугаар сарын бослого гаргагчдыг гэмт хэрэгтэн гэж шийтгэж байгаа биш, харин дайсан гэж устгаж байгаагаа зөвшөөрөн хүлээх аятайхан далимтай байв.

	Үндэсний Зохион байгуулах хурлаас зургаадугаар сарын өдрүүдийн ба тавдугаар сарын 15-ны явдал, эдгээрт оролцсон социалист, ардчилсан намуудын жолоодогчдын хэргийг мөрдөн байцаах комисс байгуулсан нь түүний эхний арга хэмжээ байлаа. Мөрдөн байцаалт нь Луи Блан, Ледрю-Роллен, Коссидьер нарын эсрэг шууд чиглэсэн байв. Хөрөнгөтний бүгд найрамдахчууд эдгээр өрсөлдөгчдөөс ангижрахыг тэсэж ядан хүсэж байлаа. Тэд өсөө авах хэрэгтээ үе залгамжлагч хаант засгийн оппозицын жолоодогч байсан ноён Одилон Баррогоос илүү тохиромжтой этгээд олсонгүй. Либерализмын биелэл болсон энэ этгээд, энэ nullité grave109 хоосон чалчигч, энэ хөшүүн этгээд үе залгамжлагч хаант засгийн төлөө өс авах төдийгөөр зогсохгүй, харин үүнээс гадна өөрөө ерөнхий сайдын албан тушаалыг алдсан явдлаа ч хувьсгалчдад хариуцуулан тохохыг хүсжээ. Энэ бол түүний хайр найргүй байдлын найдвартай баталгаа юм! Энэ Барро мөрдөн байцаах комиссын даргаар томилогдоод 2 дугаар сарын хувьсгалыг жинхэнэ шүүхийн хэрэг болгосон үүнд: Гуравдугаар сарын 17-нд эсэргүүцлийн жагсаал, дөрөвдүгээр сарын 16-нд хуйвалдаан, тавдугаар сарын 15-нд амь насанд халдсан явдал, зургаадугаар сарын 23-нд иргэний дайн болсон! гэж үзжээ. Барро эрдэмтэн маягийн, эрүүгийн хэргийн судалгаагаа яагаад хоёрдугаар сарын 24-н хүргэсэнгүй вэ? «Journal des Debats»110 үүнд хариу өгөхдөө: Хоёрдугаар сарын 24 бол нэг ёсондоо Ромыг үндэслэн байгуулсан өдөр гэжээ. Төрийн гарал нь хэлэлцэж үл болох, зөвхөн итгэж болох үлгэр домгийн далайд живэн замхарч байна. Луи Блан, Коссидьер нарыг шүүхэд шилжүүлжээ. Үндэсний хурал 5 дугаар сарын 15-нд өөрийгөө цэвэрлэж эхэлсэн ажлыг ингэж дуусгав.

	Капиталд барьцаат зээллэгийн хэлбэрээр албан татвар оногдуулахаар түр засгийн газраас төлөвлөж, Гудшогийн111 дахин оруулсан төлөвлөгөөг Зохион байгуулах хурлаас хэрэгсэхгүй болгож, ажлын өдрийг 10 цагаар хязгаарласан хуулийг хүчингүй болгож, өрийн учир шоронд хорих ялыг дахин бий болгов. Францын хүн амын үлэмж хэсэг буюу бичиг үл мэдэгчдийг тангарагтны шүүхэд оролцохгүй болгов. Тэрчлэн үүнийхээ хамт тэдний сонгуулийн эрхийг хасахгүй байж яаж болох бил ээ? Сонинуудад дахин барьцаа бий болгож, эвлэлүүдийн эрхийг хязгаарлав.

	Хэдийгээр хөрөнгөтний бүгд найрамдахчууд хөрөнгөтний хуучин харилцаанд хуучин баталгаануудыг буцааж олгох ба хувьсгалын долгионоос үлдсэн ул мөрийг устгах гэж яарсан боловч тэдэнд гэнэт аюул учруулж болох эсэргүүцэл тулгарсан юм.

	Зургаадугаар сарын өдрүүдэд өмчийг аврах, зээллэгийг сэргээхийн төлөөнөө кафе, рестораны эзэд, marchands de vin112, жижиг худалдаачид, мухлаг гаргагчид жижиг дархны газрын эзэд зэрэг Парисын жижиг хөрөнгөтнүүдээс өөр хэн ч тийм шургуу тэмцээгүй юм. Мухлагуудынхан гудамжнаас мухлагуудад очих хөдөлгөөнийг сэргээхийн тул баррикадыг эсэргүүцэж үймэлдэн хөдлөв. Гэтэл баррикадын ар талд мухлагуудын худалдан авагчид, өртнүүд, наад талд нь тэдгээрт зээллэг олгогчид байв. Харин баррикадыг эвдлээд, ажилчид цохигдож, мухлагийн эзэд ялалтад согтууран, мухлагууддаа буцаж ирэхэд нь өмчийг аврагчид, зээллэг олгогчдын албан ёсны төлөөлөгчид мухлагуудын үүд хаалгыг таглан, тэднийг занасан үг хэлж: Векселийн хугацаа хэтэрсэн байна! Байрны хөлс төлөх хугацаа хэтэрсэн байна! Өрийн тооцооны хугацаа хэтэрсэн! Мухлагууд баларчээ! Мухлагийн эзэд ч баларчээ? гэж угтжээ.

	Өмчийг аварч гэнэ! Гэвч тэдний сууж байсан байшин нь тэдний өмч биш, тэдний худалдаа хийж байсан мухлаг нь тэдний өмч биш, тэдний борлуулж байсан бараа таваар нь тэдний өмч биш билээ. Тэдний хэрэглэж байсан лангуу нь ч, тэдний хоол идэж байсан таваг нь ч, тэдний унтаж байсан ор нь ч, тэдний юм биш байв. Чухамдаа тэднийг л эсэргүүцэн тэр өмчийг аварчээ. Тэгэхдээ тэдэнд байшингаа хөлслүүлсэн байрын эзэд, тэдний векселийг бүртгэн бодогч банкны эзэд, бэлэн зээллэг олгосон капиталистууд, мухлагчдад бараагаа худалдуулахаар итгэн өгсөн фабрикийн эзэд, жижиг дархны газруудад түүхий эдийг зээллэгээр өгсөн бөөнөөр худалдагчдын төлөөнөө тэднийг эсэргүүцэн тэр өмчийг аварчээ. Зээллэгийг сэргээж гэнэ! Гэвч дахин бэхэжсэн зээллэг нь юуны урьд өр төлөх чадваргүй өртнүүдийг эхнэр, хүүхдүүдийнх нь хамт орон сууцнаас нь хөөн гаргаж, тэдний хоосон горьдлого байсан хогшлыг капиталд шилжүүлэн өгч, зургаадугаар сарын босогчдын хүүрэн дээр дахин сүртэйгээр босож ирсэн өрийн шоронд өөрсдийг нь хийж, өслөгч амьд тэнгэр сахиусны дүрээ үзүүлжээ.

	Жижиг хөрөнгөтнүүд ажилчдыг цохиод, зээллэг олгогчдын гарт өөрсдийгөө эсэргүүцэлгүйгээр өгснөө мэдээд айдас нь хүрсэн байна. Тэдний Хоёрдугаар сараас эхлэн архаг шиг үргэлжилсэн боловч ойшоомооргүй байсан дампуурал нь зургаадугаар сарын явдлын дараа албан ёсоор зарлагдах нь энэ билээ.

	Жижиг хөрөнгөтнийг өмчийн төлөө тэмцэлд шахан оруулж байх үед тэдний нэр төдий өмчийг хөдөлгөхгүй байлаа. Пролетари нартай том тооцоо хийсний дараа одоо мухлагчидтай ч жижиг тооцоо хийх боломжтой болжээ. Парист 21 сая гаруй франкийн векселийн, мужуудад 11 сая гаруй франкийн векселийн хугацаа тус тус хэтэрсэн байв. Парист 7 000 гаруй худалдааны газрын эзэд хоёрдугаар сараас хойш байшингийн хөлс төлсөнгүй.

	Хэрэв Үндэсний хурал хоёрдугаар сараас эхэлсэн улс төрийн гэмт хэргийг мөрдөн байцаахаар тогтоосон бол жижиг хөрөнгөтнүүд хоёрдугаар сарын 24-нөөс урагших иргэний өрийг магадлан шалгахыг шаардсан юм. Жижиг хөрөнгөтнүүд биржийн танхимд олноороо цугларан, сүрдүүлсэн шаардлага тавихдаа: хувьсгалаас шалтгаалан ажил зогссоны улмаас л дампуурсан ба хоёрдугаар сарын хувьсгалаас өмнө ажил хэрэг нь сайн байснаа нотолсон худалдаачин бүр, худалдааны шүүхээр дамжуулан, өрнийхөө хугацааг сунгуулах ёстой бөгөөд харин зээллэг олгогчид ердийн хүүгийн нэхэмжлэлийг устгах ёстой гэжээ. Үндэсний хуралд энэ асуудлыг «concordats à l'amiable»113-ийн хэлбэрээр хуулийн төсөл болгож хэлэлцжээ. Үндэсний хурал уг асуудлыг шийдсэн юмгүй, эргэлзэж байв. Яг энэ үед босогчдын эхнэр, хүүхдүүд, өршөөл гуйсан өргөдөл өгөхөөр Сен-Дений их хаалганы дэргэд бэлтгэж байгааг Үндэсний хурал гэнэт мэджээ.

	Жижиг хөрөнгөтнүүд зургаадугаар сарын хий үзэгдэл дахин босож ирж байгааг мэдээд бэмбэгэнэсэн байна. Үндэсний хурал ч дахиад ширүүн догшин болжээ. Зээллэг олгогч ба өртний хоорондын concordats а l'amiable — дотносог хэлэлцээрийн гол зүйлүүдийг хэрэгсэхгүй болгов.

	Ингээд Үндэсний хуралд хөрөнгөтний бүгд найрамдах засгийн төлөөлөгчдөөс жижиг хөрөнгөтний ардчилсан төлөөлөгчдийг өөрсдөөсөө нэгэнт түлхэн зайлуулсны дараа парламентын энэ задлалт, хөрөнгөтний эдийн засгийн бодит утга санаатай болж, өртэй жижиг хөрөнгөтнүүдийг зээллэг олгогч хөрөнгөтнүүдийн дур зоригийн эрхэнд өгчээ. Тэдгээр өртний үлэмжхэн хэсэг нь үгүйрэн хоосорч, бусад нь капиталд бүрэн боолчлогдох нөхцөлд ажил хэргээ үргэлжлүүлэх боломж олж авсан байна. Үндэсний хурлаас 1848 оны наймдугаар сарын 22-нд concordats a l’amiable-г хэрэгсэхгүй болгож, 1848 оны есдүгээр сарын 19-нд бүслэлтийн байдалтай байх үед хунтайж Луи Бонапарт114, Венсенийн хоригдол коммунист Распайль нар Парисын төлөөлөгчдөөр сонгогджээ. Гэтэл Хөрөнгөтнүүд банкны эзэн еврей, орлеанист Фульдийг сонгожээ. Ийнхүү Үндэсний зохион байгуулах хурлын эсрэг хөрөнгөтний бүгд найрамдах дэглэмийн эсрэг, Кавеньякийн эсрэг тал бүрээс нь нэг зэрэг ил дайн зарлажээ.

	Парисын жижиг хөрөнгөтнүүдийн үй олноороо дампуурсны нөлөө нь, шууд хэлмэгдэгчдийн хүрээнээс хол давж, хөрөнгөтний таваарын эргэлтийг донсолгох ёстой байсан ба ер нь зургаадугаар сарын бослогын улмаас гарсан зардал нь улсын зардлыг их нэмэгдүүлсэн бөгөөд үйлдвэрлэлд зогсолт гарсан, хэрэглээ ба гадаадаас оруулах зүйл хорогдсоны харгайгаар улсын орлого улам их буурсан нь аяндаа илэрхий хэрэг. Кавеньяк ба Үндэсний хурал гагцхүү шинэ зээллэг авч уг байдлаас гарах арга эрэхээс өөр аргагүй болсон бөгөөд энэ нь тэр хоёрыг санхүүгийн аристократын талхинд улам гүнзгийгээр чихэж оруулсан ажээ.

	Зургаадугаар сарын ялалтаар жижиг хөрөнгөтнүүд дампуурч, хөрөнгөнөөсөө хагацсан бол гавшгай гварди, Кавеньякийн энэ янычар хэмээх шилмэл цэргүүд «төлөв томоотой» бүгд найрамдах засгийн зочломтгой эзэн, бүрээч хоёрын ролийг нэг зэрэг гүйцэтгэсэн этгээд болох гурван өнгөт тугийн үнэнч зүтгэлтэн Маррастын зочин хүлээн авах өргөөнд «нийгмийн залуу аврагчид» гэж тал бүрээсээ баяр хүргүүлж, завхай эмэгтэйчүүдийн нялуун хайраар шагшуулжээ. Гэвч гавшгай гвардийнхныг нийгмийн талаас ингэж их дөвийлгөсөн ба тэдэнд хэтэрхий их цалин олгох болсон нь армийг хорсгосноос гадна бүгд найрамдах засгийн үзэлтнүүдээс Луи-Филиппийн үед «National» сониноороо дамжуулан тариачид ба армийн хагасыг өөрсдийн талд татахдаа хэрэглэсэн үндэсний бүх хоосон горьдлого үгүй болжээ. Австриас Англитай нийлж, Хойд Италийг Австрид өгөхийн тул, Хойд Италид Кавеньяк Үндэсний хурал хоёрын гүйцэтгэсэн зуучийн роль буюу засгийн эрх барьж байсан энэ нэг өдрийн явдал нь «National» сонины оппозицын 18 жилийн үр дүнг устгав. «National» сонины засгийн газар шиг үндэсний чанаргүй, Английн эрхшээлд тийм их орсон нэг ч засгийн газар байгаагүй бөгөөд гэтэл Луи-Филиппийн үед «National» сонин Катоны115 Carthaginem esse delendam116 гэдэг үгийг өдөр тутам давтан бичиж амьдарч байсан ба Венийн гэрээг цуцлахыг «National» сониноос ямар нэгэн Гизо-гоос шаардаж байхад ариун холбоо гэдгийн өмнө тийм их сөхрөн сөгдөж байсан нэг ч засгийн газар байгаагүй билээ. «National» сонины гадаад хэлтсийн эрхлэгч байсан Бастид117 өөрийн өгүүлэл бүрийг яаралтай мэдээгээрээ няцааж байхын тул түүхийн тавилангаар Францын гадаад явдлын яамны сайд болжээ.

	Цэргийн диктатураас францад гадаадын дайн, «яруу алдар» хоёрыг тулгарсан асуудал болгоно гэж арми, тариачид нэг үед итгэж байв. Гэтэл Кавеньяк хөрөнгөтний нийгмийг ноёрхсон илдийн диктатур биш, харин илдийн тусламж хэрэглэсэн хөрөнгөтний диктатурын дүр байв. Цэргийг одоо зөвхөн жандармын рольтой байлгах хэрэгтэй болжээ. Кавеньяк хөрөнгөтний албан тушаалынхаа басамжлан доромжлогч болзолд шившигтэй захирагдаж байгаагаа эртний бүгд найрамдах засгийн үзэлтний төлөв даруу багаар нарийн чанд халхалж байв. L’argent n’a pas de maitre! Мөнгөнд тухайлсан эзэн байдаггүй! Кавеньяк, ер нь Зохион байгуулах хурал ч гуравдугаар язгуурын энэ хуучин лоозонг хөрөнгөтөнд ван байдаггүй, ноёрхлынх нь жинхэнэ хэлбэр нь бүгд найрамдах засаг мөн гэсэн улс төрийн хэлээр хөрвүүлэн дархалжээ.

	Энэ хэлбэрийг боловсруулах, бүгд найрамдах засгийн үндсэн хууль зохиоход л Үндэсний зохион байгуулах хурлын «их органик ажил» оршиж байв. Христосын хуанлийг бүгд найрамдах улсын хуанли гэж, ариун Варфоломейг118 ариун Робестьер119 гэж нэрийг нь солих нь хөрөнгөтний нийгмийг тэр үндсэн хуулийн өөрчлөхөөс буюу өөрчлөх ёстой байснаас илүүгээр уг байдлыг өөрчлөхгүй биз ээ. Энэ үндсэн хууль гаднах дүрсийг өөрчлөхөөс цааш хэтэрсэн газартаа нэгэнт оршиж байгаа баримтуудыг протоколд тэмдэглэдэг болжээ. Тэгээд энэ үндсэн хуульд бүгд найрамдах засаг байгаа баримтыг бүх нийтийн сонгуулийн эрх байгаа баримтыг хэмжээт эрхт хоёр танхимын оронд Үндэсний бүрэн эрхт нэгдмэл хурал байгаа баримтыг сүр бадруулан бүртгэжээ. Үндсэн хуульд вангийн үе залгамжилсан бөгөөд хүлээх хариуцлагагүй байнгын засгийг шилжин солигддог бөгөөд хүлээх хариуцлагатай, сонгууль бүхий вангийн засаг болох дөрвөн жилийн хугацаатай ерөнхийлөгчийн захиргааны засгаар сольж, Кавеньякийн диктатур байгаа баримтыг бүртгэн тэмдэглэж, хууль ёсны болгожээ. Цаашлаад мөнхүү үндсэн хууль тавдугаар сарын 15-ны ба зургаадугаар сарын 25-ны сүрдүүлгийн дараа Үндэсний хурлаас өөрийн аюулгүй байдлын эрх ашгийн төлөөнөө болгоомжлон даргадаа олгосон засгийн онц эрхээ үндсэн хуулийн зэрэгт өргөмжлөхгүй өнгөрч эс чадав. Үндсэн хуулийн бусад зүйл нь нэр томьёо төдийхөн байв. Хуучин хаант засгийн механизмаас вангийн пайзыг хуулж хаяад оронд нь бүгд найрамдах засгийн пайз наажээ. «National» сонины ерөнхий эрхлэгч байгаад, одоо үндсэн хуулийн ерөнхий редактор болсон Марраст тэр эрдмийн зорилтыг оюун билиг гарган зүйл дуусгажээ.

	Зохион байгуулах хурал Чилийн нэг түшмэлтэй төсөөтэй болж буй үүнд: тэр түшмэл галт уул дэлбэрч, хөл доорх газрыг нь онгилж хаях гээд газар доорх нүргээн мэдэгдээд байсан яг тэр үед хувийн өмчийн газрыг нарийн зааглахын тул газрыг хуваарилах гэсэн ажээ. Зохион байгуулах хурал хөрөнгөтний ноёрхлын бүгд найрамдах засгийн маягтай илэрхийлэгдсэн хэлбэрийг онолын талаар боловсруулан гаргахдаа үнэн хэрэг дээрээ аливаа томьёоллыг үгүйсгэн, sans phrase120 дарангуйлал, бүслэгдмэл байдлын хүчээр тогтож байв. Зохион байгуулах хурал үндсэн хуулийг боловсруулж эхлэхээсээ хоёр хоногийн өмнө түгшүүртэй байдлын хугацааг сунгасан юм. Урьд цагт бол нийгмийн эргэлтийн процесс тэнцвэртэй болж, ангийн шинээр тогтсон харилцаа тогтвортой болж, ноёрхогч ангийн тэмцэлдэгч фракцууд зохицох арга олж, тэр зохицол нь уг фракцуудад өөрсдийн хоорондын тэмцлийг үргэлжлүүлэхийн зэрэгцээгээр сульдаж ядарсан ард түмнийг тэмцлээс зайлуулах бололцоо олгосон цагт үндсэн хуулийг зохиож баталдаг байв. Энэ удаагийн үндсэн хууль нийгмийн ямар ч хувьсгалыг батлаагүй, харин хувьсгалыг хуучин нийгэм түр ялсныг баталсан юм. 

	Зургаадугаар сарын өдрүүдээс өмнө үндсэн хуулийн эхний төсөлд121 «droit аu travail» буюу хөдөлмөрлөх эрх заагдсан бөгөөд энэ нь пролетари нарын шаардлагыг нэгтгэсэн анхны болхи томьёолол байлаа. Энэ нь одоо droit à l’assistance122, нийгмийн дэмжлэг авах эрх болж хувирсан бөгөөд гар хоосон хүмүүсээ ямар нэг байдлаар тэжээдэггүй орчин үеийн ямар улс байна вэ? Хөдөлмөрлөх эрх нь хөрөнгөтний утгаараа бол утгагүй хоосон үг, сайн санааны арчаагүй хүсэл бөгөөд гэтэл хөдөлмөрлөх эрх бол капиталыг захирах засаг, капиталыг захирах засаг бол үйлдвэрлэлийн хэрэгслийг эзэмших, түүнийг эвлэлдсэн ажилчин ангид захируулах, ингэхлээр хөлсний хөдөлмөр, капитал хоёрыг мөн энэ хоёрын хоорондох харилцааг устгах явдал мөн. «Хөдөлмөрлөх эрхийн» цаана нь зургаадугаар сарын бослого зогсож байсан юм. Хувьсгалт пролетари нарыг хэрэг дээрээ hors la loi, хуулийн хамгаалалтгүй болгосон зохион байгуулах хурал, үндсэн хуулиас, хуулиудын энэ хуулиас тэдний томьёоллыг үндсээр нь хасаж, «хөдөлмөрлөх эрхийг» харааж зүхэх ёстой болсон байлаа. Зохион байгуулах хурал үүнийг хийгээд ч зогсоогүй юм. Платон123 яруу найрагчдыг бүгд найрамдах улсаасаа хөөж зайлуулсны адилаар Зохион байгуулах хурал ашиг орлогын өсгөн нэмэгдүүлж хураах албан татварыг бүгд найрамдах улсаасаа үүрд зайлуулсан юм. Гэтэл энэ албан татвар нь тухайн үед оршиж байгаа үйлдвэрлэлийн харилцааны дотор биелж болох хөрөнгөтний арга хэмжээ байх байснаар барахгүй, хөрөнгөтний нийгмийн дунд давхраануудыг «төлөв томоотой» бүгд найрамдах засагтай хүлж өгөх, улсын өрийг хорогдуулах, бас бүгд найрамдах засгийг эсэргүүцэгч олонх хөрөнгөтөнд цохилт өгөх ганц арга хэрэгсэл байв.

	Гурван өнгөт тугтай бүгд найрамдахчууд concordats à l'amiab1е124-ийн тухай асуудлын талаар жинхэнэ хэрэг дээрээ жижиг хөрөнгөтнүүдийг том хөрөнгөтнүүдийн төлөөнөө хохируулав. Тэд орлогын өсөн нэмэгдүүлж хураах албан татварыг хуулиар хориглоод, энэ ганц баримтыг зарчмын зэрэгт дэвшүүлжээ. Тэд хөрөнгөтний реформыг пролетарийн хувьсгалтай зэрэгцүүлэн нэг хөлгөн дээр тавив. Үүний дараа ямар анги тэдний бүгд найрамдах засгийн тулгуур болж үлдсэн бэ? Toм хөрөнгөтнүүд тулгуур болж үлдэв. Гэвч тэдний олонх нь бүгд найрамдах засгийн эсрэг байв. Тэд, нэг талаар, эдийн засгийн амьдралын хуучин нөхцөлийг дахин батжуулахын тул «National» сонины бүгд найрамдахчуудыг ашиглаж, нөгөө талаар, нийгмийн хуучин харилцаанд тохирсон улс төрийн хэлбэрүүдийг сэргээхийн тул нийгмийн хуучин харилцааны батжилтыг ашиглахыг завдаж байв. Кавеньяк өөрийнхөө намын ухаангүй пуритануудыг шуугин хашхиралдахыг харгалзахгүйгээр, Луи-Филиппийн сайдууд байсан Дюфор125, Вивьен126 нарыг бүгд найрамдах засгийн сайдаар томилохоос аргагүй болсныгоо бүр аравдугаар сарын эхээр мэдсэн юм.

	Гурван өнгөт үндсэн хууль нь жижиг хөрөнгөтөнтэй зохицох аливаа явдлыг хэрэгсэхгүй болгоод, нийгмийн ямар ч шинэ хэсгийг улс төрийн шинэ хэлбэртэй холбож чадаагүй атлаа хуучин байгууллыг хамгийн шургуу, улайран хамгаалагч корпорацын уламжлалт халдашгүй дархан эрхийг яаравчлан сэргээжээ. Тэгээд түр засгийн газраас халдах ёстой байсан шүүгчдийг солихгүй байх явдлыг үндсэн хуулиар бататгажээ. Түүний түлхэн унагасан нэг хаан нь халдашгүй дархан, харгис догшин шүүгчид болж мянга түм дахин босож иржээ.

	Францын хэвлэл нь ноён Маррастын үндсэн хуулийн зөрчлийг жишээ нь Үндэсний хурал, ерөнхийлөгч хоёр гэх мэтчилэн хоёр эзэн оршиж байгааг олон талаар илчилсэн ажээ.

	Гэвч энэ үндсэн хуулийн гол зөрчил нь дор дурдсан зүйлд оршино, үүнд: пролетари, тариачид, жижиг хөрөнгөтнүүдийн нийгмийн боолчлогдлыг мөнхжүүлэх ёстой байтлаа бүх нийтийн сонгуулийн эрх олгосноороо засгийн улс төрийн эрхийг тэр ангиудад эдлүүлсэн байна. Хөрөнгөтнүүдийн нийгмийн дотор эдэлж байсан засгийн хуучин эрхийг баталж байгаа байтлаа энэ засгийн улс төрийн баталгааг тэр ангиасаа хассан байна. Хөрөнгөтний улс төрийн ноёрхлыг алхам бүрд хөрөнгөтний дайсны ялалтад дөхөм болох ардчилсан хүрээгээр хязгаарлаж, хөрөнгөтний нийгмийн уг үндсийг хэцүү байдалд оруулав. Заримд нь улс төрийн чөлөөлөгдлөөс нийгмийнхэд давшихгүй байхыг шаардаж, заримд нь нийгмийн сэргээлтээс улс төрийн сэргээлт рүү ухрахгүй байхыг шаардаж байна.

	Хөрөнгөтний бүгд найрамдахчуудад эдгээр зөрчлийг хайхрахын хэрэг бага байв. Хөрөнгөтний бүгд найрамдахчууд хуучин нийгмээс хувьсгалт пролетари нарыг эсэргүүцэн тэмцэхэд л тэр нийгмийн зөвхөн хошуучлагчийн хувьд л чухал байгаад, өөрсдийн ялалтаас хойш хэдэн долоо хоногийн дараа чухал биш болсныхоо хэрээр нам байхаа больж буураад бүлэг этгээдийн байдалтай болжээ. Үндсэн хууль тэдэнд том будилаан болов. Үндсэн хууль юуны урьд энэ бүлгийн ноёрхлыг тогтоох ёстой байжээ. Кавеньяк, ерөнхийлөгч хэвээр байх ёстой, Хууль тогтоох хурал нь Зохион байгуулах хурлын үргэлжлэл байх ёстой байжээ. Тэд ард олны улс төрийн эрх мэдлийг хоосон юм болгохоор найдаж, тэр ч байтугай хөрөнгөтний олонхыг «National» сониныхны ноёрхол анархийн ноёрхол хоёрын нэгийг сонгож ав гэсэн зургаадугаар сарын өдрүүдийн төвөгтэй байдлын өмнө үргэлж сүрдүүлээд, тэр хоосон юмаар дураараа наадаж болно хэмээн боджээ.

	Үндсэн хуулийг боловсруулах ажил есдүгээр сарын 4-нд эхлээд аравдугаар сарын 23-нд дуусжээ. Есдүгээр сарын 2-нд Зохион байгуулах хурал үндсэн хуулийн нэмэлт болон салбарласан хуулиудыг гаргахаас нааш хуралдаанаа дуусгахгүй гэж шийдвэрлэжээ. Тэгэвч Зохион байгуулах хурал амьдралынхаа ажиллагааг дуусахаас бүүр наана арван хоёрдугаар сарын 10-наас эхлэн ерөнхийлөгч хэмээх үрээ ажилд оруулахаар шийджээ. Зохион байгуулах хурал тийнхүү үндсэн хуулийн зохиомол хүндээ ээжийн хүү хэмээн баяр хүргэх болно гэж итгэсэн байв. Сонгуулахаар нэр дэвшүүлсэн хүмүүсийн нэг нь ч 2 сая хүний санал авахгүй бол сонгох эрхийг үндэстнээс Зохион байгуулах хуралд шилжүүлнэ гэж урьдаас болгоомжилж шийдвэрлэсэн байлаа.

	Дэмий болгоомжилжээ! 

	Үндсэн хуулийг хэрэглэж эхэлсэн эхний өдөр бол Зохион байгуулах хурлын ноёрхлын эцсийн өдөр болжээ. Түүнийг нугаслах ялын тогтоол сонгуулийн хайрцгийн ёроолд хэвтэж байв. Зохион байгуулах хурал «ээжийн хүүг» эрээд, «авга ахын ач хүүг» олжээ. Саул-Кавеньяк нэг сая санал авч, Давид-Наполеон зургаан сая санал авчээ. Саул-Кавеньяк зургаа дахин цохигджээ127.

	1848 оны арван хоёрдугаар сарын 10, тариачдын бослогын өдөр байв. Францын тариачдын хувьд хоёрдугаар сарын явдал яг энэ өдрөөс эхэлсэн юм. Хувьсгалт хөдөлгөөн, болхи ов мэх, гэнэн заль, тэнэг өргөмжлөл, болгоомжлох сүсэг бишрэл, хөнгөмсөг хоосон санааны баясалт, дэлхий дахины түүхийн шог, соёлтой хүний ухаанд үл ойлгогдох явдалд тэдний орсныг илэрхийлсэн энэ бэлгэ тэмдэг нь соёл иргэншлийн доторх зэрлэг ёсны төлөөлөгч болж байгаа ангийн шинж тэмдгийг хадгалж байв. Бүгд найрамдах засаг оршин тогтож байгаагаа албан татвар цуглуулагчийн дүрээр тэр ангид мэдэгдэж, тэр анги оршин тогтож байгаагаа хуандийн дүрээр түүнд мэдэгдсэн юм. Наполеон бол 1789 онд шинэ тулгар тогтсон тариачин ангийн эрх ашиг, фантазын бүрэн илэрхийлэл болсон ганц хүн байв. Тариачид бүгд найрамдах засгийн фронт дээр түүний нэрийг бичсэнээр гадаад улсуудад дайн, өөрийн улсын дотоодод өөрийн ангийн эрх чөлөөний төлөө тэмцэл зарласан юм. Наполеон бол тариачдад хүн биш, харин программ байсан юм. Тэд «Plus d’impots, à bas les riches, à bas la république, vive l'Empereur!» — «Албан татвар сөнөтүгэй, баячууд сөнөтүгэй, бүгд найрамдах засаг сөнөтүгэй, хуанди мандтугай!» гэж хашхиран, туг барьж, хөгжим дуугаргаж, сонгуульд очив. Хуандийн цаана нь тариачны дайн халхлагдаж байв. Тэдний саналаа өгөөгүй бүгд найрамдах засаг нь баячуудын бүгд найрамдах засаг байлаа.

	Тариачид арван хоёрдугаар сарын 10-нд тэр үеийн засгийн газрыг түлхэн унагаж, coup d’état128 гаргасан юм. Тариачид Францын нэг засгийн газрыг түлхэн унагаж, өөр засгийн газар байгуулсан энэ өдрөөс эхлэн тэдний хараа нь Парис руу байнга чиглэдэг болжээ. Тэд нэг агшинд хувьсгалт жүжиг тоглогчид болсон бөгөөд түүнээс хойш тэдэнд найраг дууны идэвхгүй, хайнга ролийг хүчээр тулган оногдуулж болохгүй болсон юм.

	Сонгуульд тариачдын хийсэн ялалтыг гүйцээхэд бусад анги туслав. Наполеоныг сонгосон явдал нь пролетари нарын хувьд бол Кавеньякийг халж, Зохион байгуулах хурал унаж, хөрөнгөтний бүгд найрамдах засгийг огцруулж, зургаадугаар сарын ялалтыг хүчингүй болгосон хэрэг байлаа. Наполеоныг сонгосон нь жижиг хөрөнгөтний хувьд өртөн нь зээлдүүлэгчийг ноёрхсон хэрэг байв. Наполеоныг сонгосон нь том хөрөнгөтний олонхын хувьд бол юу болсныг дурдвал энэ олонх нь хувьсгалыг эсэргүүцэхдээ түр зуур ажиглах нь аргагүй болсон боловч түр зуурын шинж чанартай байсан зүйлийг үндсэн хуулиар бэхжүүлэхийг хүсэх болсноос хойш түүнд тээр болж байсан тэр фракцаас шууд салсан хэрэг байлаа. Кавеньякийн оронд Наполеон сонгогдсон нь том хөрөнгөтний олонхын хувьд бол бүгд найрамдах засгийн оронд хаант засаг тогтож, роялист ёсны сэргээлт эхэлж, херцог Орлеанскийн тал руу мятархай хандсан явдал, нил цэцгийн хооронд хавчуулагдсан сараана цэцэг129 байв. Эцэст нь арми Наполеоныг сонгосон нь гавшгай гварди ба энх тайвны магтаалыг эсэргүүцэн, дайны төлөө саналаа өгсөн хэрэг байлаа.

	Ингээд «Neue Rheinische Zeitung» сонины бичсэнийг үзвэл, Францын хамгийн мулгуу хүн агшин зуур ингэж олон талын130 учир утгатай хүн болсон131 ажээ. Учир нь Наполеон бол юу ч биш, өөрөөсөө бусад юу ч болж чадахаар хүн байв. Гэвч янз бүрийн анги Наполеоны нэрийг янз бүрийн утгатай хэлж байсан боловч тэд цөмөөрөө сонгуулийнхаа хуудсан дээр ««National» сонины нам сөнөтүгэй. Кавеньяк тонилтугай, Зохион байгуулах хурал сөнөтүгэй, хөрөнгөтний бүгд найрамдах засаг сөнөтүгэй!» гэж бичсэн байв. Сайд Дюфор Зохион байгуулах хурал дээр үүний тухай хэлэхдээ: «Арван хоёрдугаар сарын 10-ны үйл явдал бол хоёрдугаар сарын 24-ний үйл явдал дахин гарсан лугаа адил» гэжээ.

	Жижиг хөрөнгөтөн, пролетари нар en bloc132 Кавеньякийг эсэргүүцэн, Зохион байгуулах хуралд эцсийн шийдвэр гаргах бололцоо олгохгүйн тул нэр дэвшсэн нэг хүн дээр саналаа бөөгнүүлэн, Наполеонд саналаа өгчээ. Гэвч энэ хоёр ангийн хамгийн тэргүүний хэсэг нь сонгуульд өөрсдийн хүмүүсийн нэрийг дэвшүүлсэн байв. Наполеон, хөрөнгөтний бүгд найрамдах засгийг эсэргүүцэн нийлсэн бүх намын хүний нэр байсан бөгөөд Ледрю-Роллен, Распайль нар тус тусдаа намын нэрийтгэл нэр байсан, үүнд: Ледрю-Роллен нь ардчилсан жижиг хөрөнгөтний, Распайль нь хувьсгалт пролетари нарын нэрийтгэл нэр байв. Пролетари нар ба тэдний социалист жолоодогчид Распайльд саналаа өгсөн гэж нийт даяар сонсгон зарласан бөгөөд тийнхүү саналаа өгсөн нь зөвхөн илэрхийллийн шинж чанартай байсан ба ерөнхийлөгчийг өөрөөр хэлбэл үндсэн хуулийг эсэргүүцсэн эсэргүүцэл байв. Энэ нь бас Ледрю-Роллений эсрэг саналаа өгсөн хэрэг байсан бөгөөд пролетари нар биеэ даасан улс төрийн намын ёсоор, ардчилсан намаас тусгаарласныг илэрхийлсэн анхдугаар үзэгдэл байлаа. Харин энэ ардчилсан нам, ардчилсан жижиг хөрөнгөтнүүд, парламент дахь тэдний төлөөлөгч Уул нь Ледрю-Роллений нэрийг дэвшүүлсэн явдалд сүрхий баяр хөөртэй мэт хандсан авч тэд өөрөө өөрийгөө ямагт мэхлэн хуурч сурсан юм санжээ. Энэ нь ерөнхийдөө пролетари нарыг эсэргүүцэн биеэ даасан нам болж тэмцэх гэсэн сүүлчийнх нь оролдлого байлаа. Арван хоёрдугаар сарын 10-нд зөвхөн бүгд найрамдах хөрөнгөтний нам төдийгүй, ардчилсан жижиг хөрөнгөтнүүд ч уулынхаа хамт бут цохигдов.

	Францад Уулын зэрэгцээгээр одоо Наполеон гарч ирсэн нь тэдний аль нь ч нэр холбогдсон түүхт их үзэгдлүүдийнхээ үхээнц шог дүрс байсны нотолгоо юм. Уулынхан, 1793 онд бусдаас авч хэрэглэсэн хоосон яриа, хуурамч сэхүүн зан авираараа хуучин Уулын шог дүрс байсны адилаар Луи-Наполеон хуандийн бүргэд хадсан гурвалжин малгай өмсчихсөн байхдаа хуучин Наполеоны арчаагүй шог дүрс л байлаа. 1793 оны уламжлалт заншлыг шүтдэг явдал энэ мэтээр төгсгөл болохын хамт Наполеоныг шүтдэг уламжлалт заншил мөн эцэс боллоо. Уг хувьсгал нь өөрийн онцлог нэрийг олж авахаараа л сая хувьсгал болсон бөгөөд орчин үеийн хувьсгалт анги — аж үйлдвэрийн пролетари нар тэргүүн сууринд ноёрхон гарч ирсэн цагт л тэгэх бололцоотой болсон юм. Тариачны гүжирмэг шог нь хуучин хувьсгалтай төсөөтэй классик байдлыг дооглон тасалсан учраас тэгээд ч арван хоёрдугаар сарын 10-ны үйл явдал Уулын намыг балмагдуулан сандруулсан юм гэж хэлж болно.

	Арван хоёрдугаар сарын 20-нд Кавеньяк тушаалаасаа огцорч, Зохион байгуулах хурал Луи-Наполеоныг бүгд найрамдах улсын ерөнхийлөгчөөр тунхаглав. Зохион байгуулах хурал дангаараа ноёрхож байсан сүүлчийн өдөр, арван хоёрдугаар сарын 19-нд зургаадугаар сарын босогчдод өршөөл үзүүлэх тухай саналыг хэрэгсэхгүй болгов. Зохион байгуулах хурал зургаадугаар сарын 15 000 босогчдыг шүүхийн тогтоолгүйгээр цөлөх ял оногдуулсан зургаадугаар сарын 27-ны хуулийг хүчингүй болговол мөнөөхөн зургаадугаар сарын нядлааг няцаасан хэрэг болно биз дээ?

	Луи-Филиппийн сүүлчийн сайд байсан Одилон Барро нь Луи Наполеоны анхдугаар сайд болов. Наполеон өөрийн засгийг арван хоёрдугаар сарын 10-наас биш, харин 1804 онд сенатын хууль гарснаас эхэлсэн гэдэгтэйгээ адилаар өөрийн засгийн газрын ажиллагааг арван хоёрдугаар сарын 20-ноос биш, харин хоёрдугаар сарын 24-нд хааны хууль гарсан үеэс эхэлсэн гэж тоолдог ерөнхий сайдтай болов. Луи-Филиппийн хойчийг хууль ёсоор залгамжлагчийн хувьд Луи-Наполеон, засгийн өөрчлөгдлийг зөөлөн аргаар хийж, тэр үед бий болж бараг амжаагүй байсан учраас өтлөх болоогүй байсан хуучин засгийн газрыг хэвээр нь үлдээв.

	Ийм арга сонгож авах санааг хөрөнгөтний роялист фракцын удирдагчдаас түүнд хэлж өгчээ. «National» сонины бүгд найрамдахчуудад шилжихэд санамсаргүйгээр дамжлага шат болж байсан үе залгамжлагч хаант засгийнхны хуучин оппозицын тэргүүн нь хөрөнгөтний бүгд найрамдах засгаас хаант засагт шилжихэд бүрэн санаатайгаар дамжлага шат болоход бүр ч тохиромжтой байжээ.

	Одилон Барро бол сайд тушаал олж авах гэж оролдоод оролдоод бүтээгүй боловч нэр нь хараахан гутаагүй байсан хуучин ганц оппозиц намын жолоодогч байв. Хувьсгал бүх оппозиц намыг зөвхөн хэрэг дээрээ биш, ам хэлээрээ ч хуучин үг ярианаасаа аргагүй няцах болгож, эцэст нь цөмийг нь гутамшигтай новш гэж ард түмнээр түүхийн новш дээр хаяулахын тул Төрийн толгойд дараа дараагаар нь хурдан гаргасаар байлаа. Хөрөнгөтний либерализмын бие болж, 18 жилийн турш өөрийн хар санаа, хоосон хөндий чанараа өнгөнийхөө ихэмсэг зангаар халхалж байсан Барро урвалтын нэг ч шатыг алгасаагүй юм. Заримдаа тэр, өөрийн одоогийн байдлын хурц өргөс, урьдынхаа байдлын зөөлөн навч хоёрын эрс ялгаанаас айхдаа толинд өөрийгөө хараад л сайдын ёсны тэвчээр нь дахин бий болж, хүний ёсонд биширдэг байв. Толинд харахад нь, түүний ямагт атаархдаг бөгөөд түүнийг сургуулийн хүүхэд шиг доромжилдог байсан Гизо дүрээрээ, Одилоны олимпын маягийн духтай Гизогийн дүр л харагддаг байжээ. Харин өөртөө байгаа Мидасын133 чихийг л олж хардаггүй байжээ.

	Хоёрдугаар сарын 24-ний Барро, арван хоёрдугаар сарын 20-ны Барро байсан нь л илэрч, орлеанист, вольтерч түүнд легитимист, долигонуур тэрсүү этгээд Фаллу134 шүтлэгийн яамны сайд болж нийлжээ.

	Хэд хоногийн дараа дотоод явдлын яамыг Мальтусын үзэлтэн Леон Фошид өгөв. Хууль зүй, шашны хэрэг, улс төрийн эдийн засгийн хэрэг! Энэ бүхнийг Баррогийн яам эрхэлж байснаас гадна энэ яам нь легитимистүүдийг орлеанистуудтай холбож байсан юм. Гагцхүү бонапартист л дутуу байв. Сулук135 нь Туссен-Лувертюр136 байгаагаа хараахан харуулаагүй байсан учраас Бонапарт нь Наполеоны рольд санаархаж байгаагаа нуусаар байв.

	«National» намынхан шургалж амжсан бүх дээд албан тушаалаасаа даруй зайлуулагдав. Цагдаа, шуудангийн захиргаад, ерөнхий прокурорын газар, Парисын даргын албан тушаал цөм хаант засгийн хуучин сүгүүдийн гарт оржээ. Легитимист Шангарнье гэдэг хүн Сена мужийн үндэсний гварди, гавшгай гварди, армийн нэгдүгээр дивизийн шугамын цэргийн нэгдсэн командлалыг гартаа авч, орлеанист Бюжо137 Альпийн армийн командлагчаар томилогджээ. Албан тушаалтнуудыг ингэж халж солих явдал Баррогийн засгийн газрын үед тасралтгүй үргэлжилж байв. Түүний засгийн газрын хамгийн түрүүнд хийсэн ажил нь хуучин роялист засаг захиргааг сэргээсэн явдал юм. Хөшиг, хувцас, хэл, жүжигчид, дагалдан тоглогчид, жүжигчдийн үгийг хэлж өгөгчид, намуудын байр, жүжгийн хөдөлгөх хүчин харгалдааны агуулга зэрэг бүх байдал агшин зуур өөрчлөгдөв. Аль дээр үед бий болсон Зохион байгуулах хурал л байр сууриндаа үлджээ. Гэвч Үндэсний хурлаас Бонапартыг Бонапарт—Баррог, Барро — Шангарньег138 албан тушаалд тус тус томилсон үеэс эхлэн Франц улс бүгд найрамдах засгийг зохион байгуулах үеэсээ зохион байгуулагдсан бүгд найрамдах засгийн үед шилжсэн юм. Нэгэнт зохион байгуулагдсан бүгд найрамдах засагтай улсад Зохион байгуулах хурал я ар хэрэгтэй байх бил ээ? Дэлхийг нэгэнт бүтээсний дараагаар бүтээгч нь тэнгэр өөд зугтахаас өөр юу ч үлдсэнгүй. Зохион байгуулах хурал түүний жишээг дагахгүй гэж хатуу шийдээд, бүгд найрамдахчуудын хоргодох сүүлчийн байр болжээ. Түүний гүйцэтгэх эрх мэдлийн бүх хөшүүрэг булаагдсан байхад түүний гарт зохион байгуулах бүрэн эрх үлдсэн гэж үү? Түүний гол санаа нь өөрийн бүрэн эрхт байрыг заавал хадгалж, түүгээрээ уламжлан, алдсан байр сууриа дахин олж авах явдал байлаа. Баррогийн засгийн газрыг түлхэн унагаж, түүнийг «National» сонины засгийн газраар соливол л роялист түшмэд засаг захиргааны газруудаас нэн даруй зайлж, гурван өнгөт тугийн хүмүүс баярлан буцаж ирэх байсан юм. Үндэсний хурал засгийн газрыг түлхэн унагахаар шийдэж, засгийн газар өөрийгөө довтлуулахад хамгийн тохиромжтой бөгөөд тус хурал бодож олохооргүй тийм аян шалтгийг өөрөө гаргаж өгсөн юм.

	Тариачид Луи Бонапартыг албан татвар сөнөтүгэй! гэсэнтэй адил гэж бодож байсныг санацгаая. Луи Бонапарт ерөнхийлөгч болоод зургаа хоноод байтал долоо дахь өдөр нь, арван хоёрдугаар сарын 27-нд түүний засгийн газар түр засгийн газрын хуулиар хүчингүй болгосон давсны албан татварыг хэвээр нь байлгах санал тавьжээ. Давсны албан татвар, дарсны албан татвар хоёрыг ялангуяа хөдөөгийн ард иргэд, францын санхүүгийн хуучин системийн золиосонд явах эрх ямба гэж үзэж байв. Баррогийн засгийн газар сонгогч тариачдад давсны албан татварыг дахин оногдуулах болно гэдэг гашуун үгнээс өөр зүйлийг тариачны сонгогдогчид хэлж өгч чадсангүй. Бонапарт давсны албан татвар оногдуулан хувьсгалт давсаа алдаад, тариачны бослогын Наполеон манан зэрэглээ мэт замхраад, хөрөнгөтний роялист будилаанд зөвхөн оньсого тааврын төдий юм үлджээ. Баррогийн засгийн газар хоосон горьдлогыг бүдүүлгээр эвдсэн энэ эв хавгүй ажиллагааг ерөнхийлөгчийн засгийн газрын эхний ажиллагаа болгож санаатайгаар хийжээ.

	Зохион байгуулах хурал засгийн газрыг түлхэн унагах ба тариачны сонгогчийг эсэргүүцэн, тариачдын эрх ашгийг хамгаалагчийн рольд гарч ирэх ийм хоёр шалтгийг баяртай шүүрэн авав. Тэгээд сангийн яамны сайдын саналыг няцаан, давсны албан татварыг урьдынх нь хэмжээний гуравны нэг хувиар хорогдуулан, улсын орлогын дутагдлыг 60 саяар нэмэгдүүлж 560 сая болгоод, үл итгэхээ ийнхүү мэдэгдсэний дараа засгийн газрын огцрохыг тайван хүлээж байв. Ийнхүү Зохион байгуулах хурал орчин тойрныхоо шинэ байдлыг хийгээд өөрийнхөө байр суурь өөрчлөгдсөнийг тун бага ойлгож байсан нь энэ дээ. Засгийн газрын ар талд ерөнхийлөгч, ерөнхийлөгчийн ар талд Зохион байгуулах хуралд үл итгэх саналаа дор бүрдээ сонгуулийн хайрцагт хийсэн 6 сая сонгогч зогсож байв. Зохион байгуулах хурал үндэстний үл итгэх саналыг өөрт нь буцааж өгөв. 

	Инээдтэй арилжаа болжээ! 

	Зохион байгуулах хурал өөрийнхөө саналыг албадах үнээ алдсан байсныг мартжээ. Зохион байгуулах хурал давсны албан татварыг хэрэгсэхгүй болгосон нь тус хурлыг «эцэс болгох» гэж Бонапарт ба түүний сайд нарын шийдсэнд нь улам нэмэр болжээ. Урт удаан өрсөлдөөн эхлээд, тус хурлын оршин тогтож байсан хугацааны хоёрдугаар хагасын турш үргэлжлэв. Нэгдүгээр сарын 29, гуравдугаар сарын 21, тавдугаар сарын 8-ны өдрүүд нь journées, энэ хямралын шийдвэрлэгч өдрүүд мөн бөгөөд зургаадугаар сарын 13-ны явдлын дохио болсон юм.

	Францчууд, жишээ нь Луи Блан, нэгдүгээр сарын 29-нийг нэг талаас бүх нийтийн сонгуулийн эрхээр бий болсон тараагдахгүй байвал зохих бүрэн эрхт Үндэсний хурал нөгөө талаас цаасан дээр тус Хурлын өмнө хариуцлага хүлээх, хэрэг дээрээ мөн Хурлын адилаар бүх нийтийн санал хураалтаар зөвшөөрөгдсөнөөр барахгүй, хурлын гишүүдийн хооронд маш олон хэсэг болон хуваагдсан бүх саналыг ганцаараа өөртөө нэгтгэж буйгаас гадна гүйцэтгэх бүх эрхийг гартаа бүрэн атгаад зөвхөн ёс суртахууны хүчний хувьд нь Үндэсний хуралд захирагдагч ерөнхийлөгч хоёрын хооронд үндсэн хуулийн талаар гарсан зөрчил гэж үзэж байв. Нэгдүгээр сарын 29-ний үйл явдлыг ингэж үзсэн нь парламент, хэвлэл, клубт гарч байгаа ярианы хэлбэрийг агуулгатай нь хутгасан хэрэг байлаа. Луи Бонапарт, Үндэсний зохион байгуулах хурал хоёр бол үндсэн хуульт нэг л засгийн бие биеийн эсрэг хандсан өрөөсгөл байгууллага огт биш байлаа. Бонапарт бол хууль тогтоох засгийн эсрэг гүйцэтгэх засгийн эрх баригч биш байв. Бонапарт, нэгэнт зохион байтуулагдсан хөрөнгөтний бүгд найрамдах засгийн эрхийг барьж байсан юм, тэр засаг нь түүнийг өөрийн нь байгуулсан хэрэглүүрийг эсэргүүцэж, бас түүнийг байгуулсан хөрөнгөтний хувьсгалт фракцын нэрэлхүү маргаан, үзэл суртлын шаардлагыг эсэргүүцэж байсан бөгөөд тэрхүү фракц өөрийнхөө байгуулсан бүгд найрамдах засгийг яг л сэргээгдсэн хаант засаг байгааг харж гайхан, зохион байгуулах үеийг түүний болзол, горьдлого, ярианы хэлбэр, оролцох хүмүүсийнх нь хамт хүчээр сунгаж, нэгэнт бүрэлдчихсэн хөрөнгөтний бүгд найрамдах засгийг бүрэн төгс бөгөөд өвөрмөц дүрээрээ гарч ирэхийг нь саатуулах гэдэг болсон байлаа. Үндэсний зохион байгуулах хурал, өөр лүү нь буцаад ирсэн Кавеньякийг төлөөлж байсны нэгэн адилаар Бонапарт, өөрөөс нь хараахан тасран салаагүй байсан үндэсний хууль тогтоох хурлыг өөрөөр хэлбэл нэгэнт зохион байгуулагдсан хөрөнгөтний бүгд найрамдах засгийн Үндэсний хурлыг төлөөлж байсан юм.

	Бонапартыг сонгосон явдал нь нэг нэрийн оронд тэр нэрийн олон утга учир багтаж, мөнхүү сонгууль нь Үндэсний шинэ хурлын сонгуульд давтагдсаны дараа л тайлбарлагдсан юм. Хуучин хурлын мандатыг арван хоёрдугаар сарын 10-нд хүчингүй болгосон юм. Ингэхлээр 1 дүгээр сарын 29-нд нэг л бүгд найрамдах засгийн ерөнхийлөгч Үндэсний хурал хоёр хоорондоо харшилсан биш, харин нэг талаас бүрэлдэн тогтож буй бүгд найрамдах засгийн Үндэсний хурал, нөгөө талаас нэгэнт тогтсон бүгд найрамдах засгийн ерөнхийлөгч, тухайлбал бүгд найрамдах засгийн амьдралын процесс дахь огт өөр хоёр үеийн байдлыг шингээсэн хоёр засаг хоорондоо харшилсан хэрэг юм. Нэг лагерьд нь хөрөнгөтний бүгд найрамдах засгийн жижиг фракц байсан тэр фракц дангаараа бүгд найрамдах засгийг тунхаглаж, гудамжны тэмцэл, аллага хядлагын аргаар хувьсгалт пролетари нараас тэр засгийг булаан авч, энэ засгийн шинж чанарыг үндсэн хуульд оруулсан бөгөөд нөгөө лагерьд нь роялист үзэлтэй олон хөрөнгөтөн нийтээрээ байсан ба тэр олон түмэн нэгэнт зохион байгуулагдсан тэр бүгд найрамдах засагт дангаараа ноёрхож, үндсэн хуулийн үзэл суртлын чимгийг хуулан хаяж, пролетари нарыг боолчлоход чухал нөхцөлүүдийг өөрийн хууль дүрэм, засаг захиргаагаар дамжуулан бүрдүүлж чадсан юм.

	Нэгдүгээр сарын 29-нд пижигнэсэн аянгат ширүүн шуурга бүтэн нэгдүгээр сарын турш бэлтгэгджээ. Зохион байгуулах хурал Баррогийн засгийн газрыг үл итгэх санал өгч огцруулъя гэж боджээ. Гэтэл Баррогийн засгийн газар үүнийг хариуд Зохион байгуулах хурлыг өөртөө үл итгэхээ илэрхийлэн, өөрөө өөрийнхөө амийг хорлох ялын тогтоол гаргаж, өөрийгөө тараалгах хууль гарга гэжээ. Хамгийн нөлөөгүй депутатуудын нэг байсан Рато139, засгийн газрын хатгалгаар нэгдүгээр сарын 6-нд энэ саналыг Зохион байгуулах хуралд оруулсан бөгөөд Зохион байгуулах хурал нь наймдугаар сард гаргасан тогтоолдоо үндсэн хуульд нэмэлт болгосон хэд хэдэн хууль гаргахаас нааш өөрийгөө тараахгүй гэсэн байв. Засгийн газрын талын Фульд гэгч хүн, Зохион байгуулах хурлыг тараах нь «суларч ганхсан зээллэгийг сэргээхэд» чухал гэж илэн далангүй хэлжээ. Үнэндээ Зохион байгуулах хурал түр зуурын байдлыг сунжруулж, Баррогоор уламжлан Бонапартыг бас Бонапартаар уламжлан, нэгэнт тогтсон бүгд найрамдах засгийг дэндгэнүүлснээрээ зээллэгийг ганхуулаагүй гэж үү? Буянтай шинжийн Олимпын маягийн амгалан Барро өөрийн арайхийж олж авсан ерөнхий сайдын албан тушаалыг, тухайлбал, бүгд найрамдахчуудын «деценниум» буюу бүтэн арван cap хүлээлгэсэн албан тушаалыг хоёр долоо хоног шимийu нь хүртэж чадалгүй, булаалгах нь гэж бодоод, галзуу Орландо140 болжээ. Тэгээд Барро энэ арчаагүй болсон Хуралтай харилцахдаа, хамгийн харгис этгээдийн хэрцгийллээс давжээ. Барро хамгийн зөөлнөөр хэлэхдээ, «түүнд ямар ч ирээдүй байж болохгүй» гэжээ. Тэр хурал үнэхээр ч өнгөрсөн үеийг л илэрхийлж байв. Барро ёжлон нэмж хэлэхдээ «энэ хурал бүгд найрамдах засгийн бэхжихэд чухал албан байгууллагуудыг цэгцэлж засаж чадахгүй» гэжээ. Үнэхээр ч тийм байв! Пролетари нарын өөдөөс түүний баримталдаг дайсагнасан үзлийнх нь хамт түүний хөрөнгөтний эрчим чадал нь унаж, мохож роялистуудын талынхны өөдөөс баримталдаг эсрэг үзлийнх нь хамт бүгд найрамдах үзлийн онгод нь дахин сэргэжээ. Ингэхлээр тэрхүү хурал өөрийнхөө огт ойлгоогүй хөрөнгөтний бүгд найрамдах засгийг зохих албан байгууллагуудаар бэхжүүлж чадахгүй шинж нь давхар үндэстэй байв.

	Засгийн газар Ратогийн саналаар дамжуулан тус орон даяар өдий төдий өргөдөл гаргах шуурга дэгдээсэн учраас өдөр бүр Францын газар бүхнээс Зохион байгуулах хурлыг толгой түрүүгүй баглаа баглаа bill-dоux141-ээр шидэж, тэр бичгүүдэд түүнийг өөрийгөө тарааж гэрээсээ зохиохыг ерөнхийдөө шаардсан байв. Зохион байгуулах хурал хариуд нь сөрөг өргөдлүүд гаргаж, амьд байхыг өөрөөсөө шаардуулсан ажээ. Наполеон, Кавеньяк хоёрын хооронд ялагдсан сонгуулийн тэмцэл нь, Зохион байгуулах хурлыг тараахыг зөвшөөрөх үү, үгүй юү гэдгийн төлөө өргөдөл гаргах тэмцлийн хэлбэрээр дахин гарлаа. Эдгээр өргөдөл нь арван хоёрдугаар сарын 10-ны үйл явдалд нэмэлт тайлбар болох ёстой байжээ. Ийм ухуулга нэгдүгээр сарын турш үргэлжлэв.

	Зохион байгуулах хурлаас ерөнхийлөгчтэй тэмцэлдэхдээ, өөрийгөө бүх нийтийн сонгуулийн эрхийн үр дүн хэмээн маргаж чадаагүй бөгөөд учир нь гэвэл нөгөө талынхан нь түүнийг эсэргүүцэхдээ бүх нийтийн сонгуулийн эрхийг өмнөө барьдаг байсан юм. Бас уг хэрэг нь хууль ёсны засгийн эрхийг эсэргүүцсэн учраас Зохион байгуулах хурал хууль ёсны ямар ч эрхэнд түшиглэж чадаагүй ажээ. Засгийн газарт Зохион байгуулах хурлын итгэл хэрэггүй байсан болохоор зохион байгуулах хурал нэгдүгээр сарын 6, 26-нд засгийн газрыг түлхэн унагаах гэж оролдсоныхоо нэгэн адилаар үл итгэх саналаар түүнийг унагах гэж оролдоод чадаагүй байна. Тэгээд бослого хийх ганцхан зам Зохион байгуулax хуралд үлджээ. Бослогын дайчин хүч нь үндэсний гвардийн бүгд найрамдах засгийн талд зогсож байсан анги, гавшгай гварби, хувьсгалт пролетари нарын төв байсан клубүүд байлаа. Зургаадугаар сарын бослогыг хүртэл хувьсгалт пролетари нарын дайчин хүч нь үндэсний уран дархны газрууд байсны адилаар арван хоёрдугаар сард хөрөнгөтний бүгд найрамдах фракцын зохион байгуулалттай дайчин хүч нь зургаадугаар сарын баатрууд, гавшгай гвардийнхан байлаа. Зохион байгуулах хурлын гүйцэтгэх комисс пролетари нарын шаардлагыг өөртөө тэсвэрлэшгүй болоод ирэхээр түүнийг эцэс болгохоор шийдвэрлэн, үндэсний дархны газруудыг хэрцгийгээр дайрсны адилаар Бонапартын засгийн газар хөрөнгөтний бүгд найрамдах фракцын шаардлагыг өөртөө тэсвэрлэшгүй болоод ирэхээр түүнийг эцэс болгохоор шийдвэрлэн, гавшгай гвардийг хэрцгийгээр дайрчээ. Тэр засгийн газар, гавшгай гвардийг тараахаар тогтоол гаргав. Гавшгай гвардийн тэн хагас нь халагдан, гудамжнаа хаягдаж, тэн хагас нь ардчилсан зохион байгуулалтын оронд хаант засгийн зохион байгуулалттай болж, цалин нь шугамын цэргийн ердийн цалингийн хэмжээнд хүртэл буурав. Гавшгай гварди зургаадугаар сарын бослого гаргагчдын байдалд орж, гавшгай гвардийнхан зургаадугаар сард үйлдсэн гэмээ хүлээж, пролетари нараас уучлал гуйж, нийтийн өмнө гэмшсэн явдал сонин хэвлэлд өдөр бүр нийтлэгдэх болов.

	Клубүүд яасан бэ? Зохион байгуулах хурал Баррод, Баррогоор уламжлан ерөнхийлөгчид, ерөнхийлөгчөөр уламжлан, нэгэнт зохион байгуулагдсан хөрөнгөтний бүгд найрамдах засагт, ер нь хөрөнгөтний бүгд найрамдах засагт үл итгэхээ илэрхийлснээс эхлэн тус хурлыг хоёрдугаар сарын бүгд найрамдах засгийг зохион байгуулагч бүх этгээд, бүх нам байгуулах хурлыг аргагүй хүрээлэн нягтарсан бөгөөд тэд тухайн үед байгаа бүгд найрамдах засгийг түлхэн унагаж, түүнийг хуучин байдалд нь хүчээр оруулж, ангийнх нь эрх ашиг, зарчимчийг илэрхийлэгч бүгд найрамдах засаг болгохыг хүсэв. Нэгэнт болсон явдал болоогүй юм шиг болж, хувьсгалт хөдөлгөөнөөс тодрон гарсан зүйл дахин уусан арилж, нам бүр өөрийнхөөрөө тодорхойлж байсан хоёрдугаар сарын өдрүүдийн тодорхойгүй бүгд найрамдах засгийн төлөө тэмцэл дахин эхлэв. Намууд хоёрдугаар сарын горьдлогыг баримтлаагүй боловч хоёрдугаар сарын хуучин байруудаа дахин маш түргэн эзлэв. «National» сонины гурван өнгөт тугтай бүгд найрамдахчууд «Réforme»-гийн ардчилсан бүгд найрамдахчуудыг дахин түшиглэж, тэднийг парламентын тэмцлийн тэргүүн тайзан дээр манлайлагчид болгон дахин гаргасан юм. Ардчилсан бүгд найрамдахчууд социалист бүгд найрамдахчуудыг дахин түшиглэж (нэгдүгээр сарын 27-нд тэд гаргасан тунхаг нь тэдний эвлэрэн нэгдсэнийг илэрхийлсэн билээ), клубүүдэд бослогын бэлтгэл хийж эхлэв. Засгийн газрын хэвлэл нь «National» сонины гурван өнгөт тугтай бүгд найрамдахчуудыг зургаадугаар сарын дахин сэргэсэн босогчид гэж зүй ёсоор үзжээ. Тэд хөрөнгөтний бүгд найрамдах засгийн толгойд сууж байхын тулд хөрөнгөтний бүгд найрамдах засгийг өөрийг нь муучилж байв. Нэг дүгээр сарын 26-нд эвлэлүүдийн эрхийн тухай сайд Фошегийн оруулсан хуулийн 1 дүгээр зүйлд нь «клубүүдийг хориглоно» гэжээ. Фоше энэ хуулийн төслийг хойшлуулшгүй зүйл гэж нэн даруй хэлэлцэх санал тавьжээ. Зохион байгуулах хурал энэ хуулийг хойшлуулахгүй хэлэлцэх хэрэгтэй гэдгийг няцаажээ. Нэгдүгээр сарын 27-нд Ледрю-Роллен засгийн газрыг үндсэн хууль зөрчсөн учир шүүхэд шилжүүлэх тухай 230 депутатын үсэг зурсан санал оруулжээ. Засгийн газрыг шүүхэд шилжүүлэх нь шүүгчийн буюу өөрөөр хэлбэл танхимын олонхын хүч чадалгүйг эв хавгүй илрүүлэх, эсхүл яллагчаас энэ олонхын эсрэг тавьж байгаа хүчгүй эсэргүүцлийн тэмдэг болох тийм үед засгийн газрыг шүүхэд шилжүүлсэн нь тэр үеэс эхлэн хямралын шийдвэрлэгч үед гологдмол Уулынхны хэрэглэсэн хувьсгалт том арга нь байжээ. Нэрдээ няц даруулсан хөөрхий ч Уул юм даа!

	Бланки, Барбес142, Распайль нарын зэрэг хүмүүс тавдугаар сарын 15-нд Зохион байгуулах хурлын хуралдааны танхимд Парисын пролетари нарыг тэргүүлэн дайрч ороод, тус Хурлыг тараан хөөхийг оролджээ. Барро Зохион байгуулах хурлыг өөрийг нь өөрөөр нь тараалгаж түүний хурлын Танхимыг хаахыг зорин, энэ Хуралд 5 дугаар сарын 15-ны үйл явдлыг дахин учруулахаар бэлтгэж байжээ. Зохион байгуулах хурал 5 дугаар сарын үйл явдлын гэм буруутнуудыг байцааж эхлэхийг Баррод даалгажээ. Барро нь түүний өөдөөс роялист Бланкийн роль гүйцэтгэж эхлээд, тус Хурал түүнийг эсэргүүцэн клубүүд ба пролетари нарын дотроос, бас Бланкийн намын дотроос холбоотнууд олох гээд эхлэхлээр, энэрэлгүй хатуу сэтгэлтэй Барро нь 5 дугаар сарын явдалд оролцон олзлогдогчдыг тангарагтны шүүхээс булаан авч, «National» намын байгуулсан (haute cour) дээд шүүхэд шилжүүлэх санал тавьж Зохион байгуулах хурлыг залхаасан байна. Сайдын тушаалаа алдахаас айсан нь Бомаршегийн143 гаргах хамгийн сүрхий арга ухааныг мань Баррогийн толгойноос гаргуулсан нь тун гайхалтай хэрэг! Үндэсний хурал шийдэж чадахгүй удаж удаж эцэст нь түүний саналыг хүлээн авчээ. Тэгээд Үндэсний хурал тавдугаар сарын босогчдыг дахин хэвийн байдлаараа үзэх болов.

	Зохион байгуулах хурал ерөнхийлөгч ба сайдуудыг эсэргүүцэхдээ, бослого гаргах замд орох нь аргагүй болсон бол, ерөнхийлөгч ба сайдуудад түүнийг тараах хууль ёсны ямар ч бололцоо байгаагүй учраас тэд түүнийг эсэргүүцэхдээ төрийн эргэлт хийх замд орох нь аргагүй болжээ. Гэтэл үндсэн хуулийн эх нь Зохион байгуулах хурал байсан бөгөөд ерөнхийлөгчийн эх нь үндсэн хууль байв. Ерөнхийлөгч төрийн эргэлт хийж, үндсэн хуулийг, түүний хамт өөрийн бүгд найрамдах засгийн үндсийг устгав. Тэгээд ерөнхийлөгч хуандийн эрхийг дэвшүүлэн тавихаас өөр замгүй болсон бөгөөд хуандийн эрх нь роялистуудын эрхийг сэргээсэн ба энэ хоёр эрх нь легитимист эрхээс балархай байв. Хууль ёсны бүгд найрамдах засаг унасан нь гагцхүү түүний эсрэг этгээд легитимист хаант засгийн талынхныг баярлуулсан бөгөөд учир нь энэ үед орлеанистууд нь хоёрдугаар сарын явдлын зөвхөн ялагдагчид, Бонапарт нь арван хоёрдугаар сарын 10-ны зөвхөн ялагч байсан тул энэхүү хоёр нам хаант засгаас булааж авсан эрхээ бүгд найрамдах засгийн эрхийг булааж авсны өөдөөс сөргүүлэн тавьж чадах байлаа. Легитимистүүд уг байдлыг өөрсдөдөө тохиромжтой байгааг ухамсарлаад, гэгээн цагаан өдөр хуйвалдаж байв. Тэд генерал Шангарньег өөрийн Монк144 болгоно хэмээн найдаж байв. Улаан бүгд найрамдах засаг ойртсоныг пролетарийн клубүүдэд зарлаж байсны адилаар цагаан хаант засаг ойртсоныг тэдний клубүүдэд илэрхий зарлаж байв.

	Бослогыг амжилттай дарвал, засгийн газар бүх бэрхшээлээс ангижрах ёстой байлаа. «Хууль ёс биднийг алж байна!» гэж Одилон Барро дуу алдан хашхирч байв. salutpublic145 нэрийдлээр Зохион байгуулах хурлыг тарааж, үндсэн хуулийн төлөөнөө үндсэн хуулийг зөрчих бололцоог бослого олгох байв. Үндэсний хуралд Одилон Барро бүдүүлэг авирлан, клубүүдийг хаах тухай санал гарч, орон нутгийн захиргааны гурван өнгөт тугийнхны 50 дарга албан тушаалаасаа огцорсон тухай шуугиан дэгдэж, тэдний оронд роялистууд орж, гавшгай гвардийг татан буулгаж, түүний дарга нарыг Шангарнье хялайн үзэж, Гизогийн үед профессор Лерминье146 тэнхим эрхлэх бололцоогүй байсан нь бололцоотой болж, легитимистуудын авирлалыг хүлцэх болсон зэрэг энэ бүхэн нь бослого гаргуулах зорилготой байв. Гэвч бослого сураг чимээгүй л байлаа. Бослого засгийн газрын дохиог бус, харин Зохион байгуулах хурлын дохиог хүлээж байсан юм.

	Эцэст нь нэгдүгээр сарын 29 болж, Ратогийн саналыг заавал хэрэгсэхгүй болгох тухай Матье де ла Дромын147 саналыг хэлэлцэж шийдэх болжээ. Энэ өдөр легитимистүүд, орлеанистууд, бонапартистууд, гавшгай гварди, Уул, клубүүд цөм тус бүрдээ зохиомол холбоотны эсрэг хуйвалдахаасаа харин зохиомол дайсны эсрэг хуйвалджээ. Бонапарт, морь унаад, Эвслийн талбайд очиж, цэргийн ангиудад үзлэг хийжээ. Шангарнье стратегийн ашигтай маневр хийж жүжиг тоглосон байна. Зохион байгуулах хурлын хуралдаан хийж буй байшинг цэргүүд бүсэлсэн байв. Сүлжилдэн зөрөлдсөн бүх найдвар, горьдлого, болгоомжлол, бужигнаан, хүндрэл, хуйвалдааны төв болсон, арслан зоригт Зохион байгуулах хурал өөрт нь хэзээ хэзээнээс илүү ноцтой болсон дэлхий дахины түүхт энэ үед өчүүхэн ч гуйваагүй ажээ. Зохион байгуулах хурал өөрийн зэвсгийг хэрэглэхээс айснаар барахгүй, дайсныхаа зэвсгийг бүрэн бүтэн үлдээх үүрэгтэй гэж өөрийгөө үздэг тийм тэмцэгч шиг болжээ. Зохион байгуулах хурал үхлээс үл айн өөрийгөө алах ялын тогтоолд гарын үсэг зурж, Ратогийн саналыг заавал хэрэгсэхгүй болгох явдлыг няцаав. Тус хурал өөрөө түгшүүртэй байдалд ороод, зохион байгуулах ажиллагаандаа хязгаар тогтоож, Парисын түгшүүртэй байдал тэр хязгаартай ажиллагааных нь зайлшгүй хүрээ болов. Зохион байгуулах хурал өшөөгөө авах нь зүйн хэрэг байсан, тэгээд: нэгдүгээр сарын 29-нд засгийн газраас түүнийг сүрдүүлсэн явдлыг мөрдөн байцаах ажлыг маргааш нь зохиов. Уул «National» намд энэ будилааны инээдэмт их жүжигт зарлагч болон ашиглагдсанаараа хувьсгалт эрчим улс төрийн ухаан санаа дутагдалтай байгаагаа харуулав, «National» нам бүгд найрамдах засаг анх үүсэж байх үед өөрийн эзэмшиж байсан засгийн онц эрхийг нэгэнт тогтсон хөрөнгөтний бүгд найрамдах засгийн үед өөртөө хадгалж байх гэсэн сүүлчийн оролдлого хийсэн боловч тэр нь бүтэлгүй боллоо.

	Нэгдүгээр сарын хямралын үед Зохион байгуулах хурлын оршиж байх эсэхтэй холбогдсон явдал гарч байсан бол гуравдугаар сарын 21-ний хямралын үед үндсэн хууль хүчинтэй байх эсэх тухай асуудал тавигджээ. Эхний хямралын үед «National» намын хүмүүсийн тухай асуудал, дараах хямралынх нь үед тэр намын дээд эрмэлзлийнх нь тухай асуудал яригдсан байна. «Намбатай» бүгд найрамдахчууд эрхэм дээд үзэл суртлаа засгийн эрхийг газар дэлхий дээр эдлэхээс хямд үнээр худалдсан нь илэрхий.

	3 дугаар сарын 21-нд Үндэсний хурлын хэлэлцэх хэргийн Төлөвлөгөөнд эвлэлүүд байгуулах эрхийн эсрэг чиглэсэн Фошегийн хуулийн төсөл: клубүүдийг хүчээр хаах асуудал орсон байв. Үндсэн хуулийн 8 дугаар зүйлд эвлэлүүд байгуулах эрхийг бүх францчуудад олгосон юм. Ийм учраас клубүүдийг хориглох нь үндсэн хуулийг шууд зөрчиж, Зохион байгуулах хурал өөрийн ариун шүтээнийг бузарлахыг зөвшөөрөх хэрэг болох байв. Гэтэл клубүүд нь хувьсгалт пролетари нарын цуглааны газар, тэдний нууц ажиллагааны байр болж байв. Үндэсний хурал, хөрөнгөтнийхөө эсрэг ажилчдын эвсэхийг хориглов. Гэтэл клубүүд нь бүх хөрөнгөтөн ангийн эсрэг бүх ажилчин ангийн эвсэл, хөрөнгөтний төрийн эсрэг чиглэсэн ажилчны төрийн байгууллагаас өөр юу байсан бил ээ? Клубүүд бүгдээрээ пролетари нарын зохион байгуулах хурлууд, бослогын армийн байлдаанд бэлхэн отрядууд биш байсан гэж үү? Үндсэн хууль нь юуны урьд хөрөнгөтний ноёрхол тогтоох хэрэгтэй байсан, ингэхлээр хөрөнгөтнүүдийн ноёрхолтой нийцэх, өөрөөр хэлбэл хөрөнгөтний байгуулалтай нийцэх эвлэлүүд байгуулах эрхийг эвлэлүүд байгуулах эрх гэж үндсэн хуульд үзсэн нь илэрхий хэрэг. Хэрэв, Үндсэн хуульд онолын хувьд намба ёс баримтлан ерөнхий томьёоллыг баримталсан бол тухайн тохиолдлуудад түүнийг тайлбарлан хэрэглэх засгийн газар, Үндэсний хурал байгаагүй гэж үү? Балар эртний бүгд найрамдах засгийн үед түгшүүртэй байдлын улмаас клубүүдийг жинхэнэ хэрэг дээр хориглож байсан бол нэгэнт зохион байгуулагдсан журамт бүгд найрамдах засгийн үед хууль ёсны үндсэн дээр клубүүдийг хориглож болохгүй байсан гэж үү? Гурван өнгөт тугтай бүгд найрамдахчууд үндсэн хуулийг ийнхүү жирийн байдлаар тайлбарлахын өөдөөс үндсэн хуулийн тухай хоосон гоё үг ярьж байв. Тэдний нэг хэсэг нь, Паньер148, Дюклер149 зэрэг хүмүүс засгийн газрын төлөө саналаа өгч, түүний талынхныг олонх болгов. Тэнгэрийн ахлах элч Кавеньяк, сүмийн их хамба Марраст тэргүүтэй нөгөө нэг хэсэг нь клубүүдийг хориглох тухай зүйлийг баталчихсаны хойно Ледрю-Роллен Уул хоёртой нийлж нэгэн комиссын байранд очиж «зөвлөлджээ». Үндэсний хурлын ажиллагаа нь боогдсон бөгөөд шийдвэр гаргахад хүрэлцэхүйц зохих тооны саналгүй байв. Ноён Кремьё, нөгөөх комиссын байранд байхдаа, эндээс Гудамжинд шууд гарах зам байгаа ба одоо 1848 оны хоёрдугаар cap биш, харин 1849 оны гуравдугаар cap байна гэж цагт нь сануулжээ. «National» гэнэт ухаарч, Үндэсний хурлын хуралдааны танхимд буцаж иржээ, түүний хойноос дахин мангуурсан Уул орж иржээ. Уулынхан, хувьсгалт хүслэнгээс болж байнга тарчилж байсан бөгөөд үндсэн хуультай болж авах арга замыг мөн түүн шигээ ямагт сүвэгчилж байснаас гадна хувьсгалт пролетари нарын урд байхаасаа хөрөнгөтний бүгд найрамдахчуудын ар талд зохих байран дээрээ байгааг улам их мэдэрч байв. Энэхүү инээдэмт жүжиг ингэж дуусав. Үндсэн хуулийн заалтыг зөрчих нь түүний утга санааг тайлбарлах ганц зүйтэй арга гэж Зохион байгуулах хурал өөрөө тогтоосон байна.

	Зохион байгуулагдсан бүгд найрамдах засгаас Европын хувьсгалыг хэрхэн үзэх ба тэр засгийн гадаад бодлогыг зохицуулах нэг зүйл л үлдсэн байв. Өөрийнхөө амьдралын сүүлчийн өдрүүдийг дуусгаж байсан Зохион байгуулах хуралд 1849 оны тавдугаар сарын 8-нд ер бусын догдолсон байдал ноёрхож байв. Тулгарсан асуудал нь францын арми Ромд халдан довтолж, италичууд түүнийг эргүүлж хөөгөөд францын арми улс төрийн талаар шившгээ тарьж, дайнд ялагдаад, бүгд найрамдах франц улсаас Ромын бүгд найрамдах улсыг урвагчийн аргаар хорлож, 2 дугаар Бонапартаас Итали руу анхдугаар аян дайнаа хийх явдал байлаа. Уул, гол аргаа дахин хэрэглэж, Ледрю Роллен, үндсэн хуулийг зөрчсөн хэргийн учир энэ удаа Бонапартын ч эсрэг чиглэсэн, засгийн газрын эсрэг ялын тулгах бичгийг даргын ширээн дээр тавьжээ.

	Тавдугаар сарын 8-ны явдлын шалтгаан нь, дараа нь зургаадугаар сарын 13-ны үйл явдлын шалтгаан болж давтагдав.

	Ром руу цэрэглэн халдсан нь юу байсныг авч үзье.

	Кавеньяк 1848 оны арван нэгдүгээр сарын дунд үеэр папыг хамгаалалдаа авч, түүнийг Францад авчрах даалгавартайгаар цэргийн флотыг Чивита-Веккид явуулсан байв. Пап150 «намбатай» бүгд найрамдах засгийг ивгээж, ерөнхийлөгчийн тушаалд Кавеньякийг сонгуулах ёстой байсан юм. Кавеньяк паптай хамтарч, лам нарыг гогодож авах, лам нартай хамтарч тариачдыг, бас тариачидтай хамтарч ерөнхийлөгчийн тушаалыг гогодож авахыг хүсэж байв. Кавеньякийн аян дайн нь ойрынхоо зорилгоор сонгуулийн тунхаг байхын хамт Ромын хувьсгалын эсрэг тавьсан эсэргүүцэл, сүрдүүлэг байв. Үүнд нь папын төлөөнөө Францаас халдан довтлох явдлын эх үүсвэр оршиж байв.

	Папын төлөөнөө Ромын бүгд найрамдах улсыг эсэргүүцэн, Австри, Неапол хоёртой хамт энэ халдлагыг хийх гэж арван хоёрдугаар сарын 23-нд Бонапартын сайд нарын зөвлөлийн анхдугаар хуралдаанаар шийдвэрлэжээ. Засгийн газарт Фаллу байгаа явдал бол Ромд пап байгаатай, тэгэхдээ папын Ромд пап байгаатай адил бөлгөө. Бонапартад тариачдын ерөнхийлөгч болоход нь пап хэрэггүй болж, харин тариачдыг ерөнхийлөгчийн талд байлгахад нь папын засаг хэрэгтэй байв. Тариачид Бонапартад хөнгөмсөг итгэдэг учраас түүнийг ерөнхийлөгч болгосон юм. Тэд сүсэг бишрэл алдагдахын хамт хөнгөмсөг итгэл нь алдагджээ. Папын хамт сүсэг бишрэлээ алджээ. Бонапартын нэрээр ноёрхож байсан, нэгдсэн орлеанистууд ба легитимистуудын тухайд гэвэл хааныг сэргээхийн урьд хааныг гийгүүлэгч засгийн эрхийг сэргээх хэрэгтэй байв. Гэвч уг хэрэг тэдний роялизмаар зогсохгүй байжээ, үүнд: папын төрийн засагт захирагдсан хуучин Ромгүйгээр католизм байж болохгүй, католизмгүйгээр францын шашин байж болохгүй байсан ба шашингүй бол францын хуучин нийгэм юу болох байсан бил ээ? Тариачид тэнгэрийн хишигт шүтэж байх нь хөрөнгөтнүүдээс тариачдын газрыг барьцаалан тэдэнд өндөр хүүтэй зээллэг олгож байхын баталгаа юм. Ингэхлээр Ромын хувьсгал нь зургаадугаар сарын хувьсгалын адилаар өмчийн хөрөнгө ба хөрөнгөтний ёс дэглэмд аюултай халдлага хийсэн хэрэг байв. Францад хөрөнгөтний ноёрхол сэргэсний улмаас Ромд папын засгийг сэргээх шаардлагатай болжээ. Бас Ромын хувьсгалч нарт цохилт өгсөн нь францын хувьсгалчдын холбоотонд цохилт өгсөн хэрэг байсан бөгөөд Зохион байгуулагдсан бүгд найрамдах засагтай францын хувьсгалын эсэргүү ангиудын холбоо нь бүгд найрамдах Франц улсаас Ариун Холбоо гэгчтэй, тухайлбал, Неапол Австри хоёртой байгуулсан холбоонд үнэхээр нэмэлт болжээ. Арван хоёрдугаар сарын 23-нд сайд нарын зөвлөлөөс гаргасан шийдвэр нь Зохион байгуулах хуралд нууц зүйл биш байв. Ледрю-Роллен, бүр нэгдүгээр сарын 8-нд түүнийг засгийн газраас лавласан боловч засгийн газар хэрэгсээгүй тул Зохион байгуулах хурал зохих ажилдаа орсон юм. Тус хурал засгийн газрын үгэнд итгэж байсан уу? Тус Хурал засгийн газарт үл итгэх саналыг нэгдүгээр сарын турш тавьж байсныг бид мэдэж байна. Гэвч худал хэлэх явдал засгийн газрын үүрэгт багтаж байсан бол бүгд найрамдах засгийн гадаад үзэмжийг аварсан түүний худал үгэнд итгэх нь Зохион байгуулах хурлын үүрэгт багтаж байв.

	Тэр үед Пьемонт цохигдчихсон, Карл Альберт151 ширээнээсээ огцорчихсон, Австрийн арми Францын хаалгыг тогшиж байсан ба Ледрю-Роллен эрс шийдвэртэй лавласан асуулт тавьжээ. Гэтэл засгийн газар тухайнхаа үед түр засгийн газрын буюу өөрөөр хэлбэл Ледрю-Роллены бодлогыг үргэлжлүүлж байсан Кавеньякийн бодлогыг л хойд Италид зөвхөн үргэлжлүүлж байснаа нотолжээ. Тэр ч байтугай засгийн газар энэ удаа хойд Италид тохиромжтой газрыг түр эзэлж; Сардины эзэмдэлгүүд хуваагдашгүйн тухай, бас Италийн асуудлын тухай Австритай хийж байгаа хэлэлцээг бэхжүүлэх итгэмжийг Үндэсний хурлаас авчээ. Хойд Итали дахь байлдаан Италийн хувь заяаг шийдвэрлэх байсан нь мэдээж хэрэг. Ийм учраас Ломбарди, Пьемонт хоёрын дараагаар Ромын унахыг зөвшөөрөх, эсхүл Францаас Австрид, үүний хамт Европын хувьсгалын эсэргүүчүүдэд дайн зарлах хэрэгтэй байлаа. Үндэсний хурлаас Баррогийн засгийн газрыг нийгмийн аврах хуучин хороо гэж гэнэт үзсэн үү? Эсхүл өөрийгөө Конвент гэж үзсэн үү? Хойд Италид ямар нэг газрыг францын цэрэг эзлэхийн хэрэг байсан уу? Энэ сиймгэр халхавчийн цаана Ромын эсрэг аян дайныг нууж байсан юм.

	Удиногоор152 даргалуулсан 14 000 цэрэг дөрөвдүгээр сарын 14-нд Чивита-Веккид очихоор усаар явсан бөгөөд дөрөвдүгээр сарын 16-нд Үндэсний хурал, халдан довтлох зорилго бүхий Францын цэргийг гурван сарын турш Дундад тэнгист бэлхэн байлгахын тул 1 200 000 франкийн зээллэг авах зөвшөөрлийг засгийн газарт олгожээ. Үндэсний хурал засгийн газрыг Австрийн эсрэг тэмцэх гэж байгаа мэт царай гарган, Ромд халдлага хийхэд хэрэглэгдэх бүх хөрөнгө хэрэгслийг засгийн газрын гарт ингэж олгов. Үндэсний хурал засгийн газрын юу хийж байгааг харахгүй, харин түүний үгийг л дагаж байв. Тийм сүсэг бишрэл Израилд ч байгаагүй билээ. Зохион байгуулах хурал нь зохион байгуулагдсан бүгд найрамдах засгийн юу хийхийг мэдэж үл болох тийм байдалд оржээ.

	Эцэст нь тавдугаар сарын 8-нд инээдэмт жүжгийн эцсийн бүлгийг тогложээ. Зохион байгуулах хурал Италийн аян дайныг уг зорилгод нь оруулах арга хэмжээ авахыг шаардав. Бонапарт тэр орой «Moniteur» сонинд захидал нийтэлж, түүндээ Удинод нэн их талархал илэрхийлжээ. Зохион байгуулах хурал тавдугаар сарын 11-нд Бонапарт ба түүний сайдуудын эсрэг зэмлэлийг хэрэгсэхгүй болгов. Гэтэл Уул энэ худал хэргийн хэрээсийг урж хаяхын оронд өөрөө энэ жүжигт Фукье-Тенвилийн153 рольд тоглохын тул парламентын инээдэмт жүжгийг эмгэнэлт жүжиг болгосон боловч Конвентийн хөлсөлж нөмөрсөн арслангийн арьсны цаанаас нь төрөлхийн жижиг хөрөнгөтөн тугалын арьс нь гараад иржээ!

	Зохион байгуулах хурлын оршин тогтносны 2 дугаар хагас нь ямар байж вэ гэвэл: нэгдүгээр сарын 29-нд хөрөнгөтний роялист фракцуудыг зохион байгуулагдсан бүгд найрамдах засагт улс дахь зүй ёсны захирагч эзэд хэмээн үзэж, гуравдугаар сарын 21-нд, үндсэн хуулийг зөрчсөн явдлыг түүний биелэлт хэмээн үзэж, бас тавдугаар сарын 11-нд, Францын бүгд найрамдах засгаас, эрх чөлөөнийхөө төлөө тэмцэж байгаа Европын улс түмэнтэй байгуулан, сүржин тунхагласан идэвхгүй холбоог Европын хувьсгалын эсэргүүчүүдтэй байгуулсан идэвхтэй холбоо хэмээн үзжээ.

	Тэрхүү арчаагүй Хурал, төрсөн өдрийнхөө ойгоос хоёр хоногийн урьд тавдугаар сарын 4-нд зургаадугаар сарын бослогынхонд өршөөл үзүүлэх тухай саналыг хэрэгсэхгүй болгож бахаа хангаад тайзнаас буужээ. Бүх эрх мэдлээ алдсан, ард түмэнд үхтлээ үзэн ядагдсан, бас хөрөнгөтний зэвсэг байгаад, түүнд жигшигдэн хаягдаж, эрээ цээргүй таягдуулсан, амьдралынхаа 2 дугаар хагаст хөрөнгөтнөөс салах нь аргагүй болсон, бүгд найрамдах засгийн хий үзэгдлээсээ хагацсан, урьд өмнө бүтээсэн их үйл хэрэггүй, ирээдүйн найдваргүй болсон, амьдаараа хэсэг хэсгээрээ ялзарсан Зохион байгуулах хурал Зургаадугаар сарын ялалтын хий үзэгдлийг сэтгэлдээ ямагт бодож, түүнд дахин санаашран, нэгэнт буруушааснаа дахин дахин буруушааж байж өөрийнхөө хүүрийг үлдээж нэг муу дөнгөжээ. Зургаадугаар сарын босогчдын цусыг сорж байсан мангас даа!

	Зохион байгуулах хурал сөнөхийнхөө өмнө зургаадугаар сарын үйл явдлын улмаас их зардал гаргаж, давсны албан татварыг устгаж, бас негрүүдийн боолчлогдлыг устгасны учир гэж плантанцын эздэд шагнал олгож, Ромын аян дайнд их зардал гаргаж, тэрчлэн дарсны албан татварыг устган, эдгээр явдлаараа улсын зарлагын хэтрэлтийг нэмэгдүүлсэн бөгөөд, өвийг нь залгамжлах гэж баярлаж буй нэр хүндээ гутаах өрийг тулган үүрүүлэхдээ бах нь ханадаг зөнөгийн адилаар сөнөхийнхөө өмнөхөн дарсны албан татварыг устгажээ.

	Үндэсний хууль тогтоох хурлын сонгуулийн кампани зургаадугаар сарын эхээр эхлэв. Хоёр гол бүлэг: дэглэмийн нам, демократ - социалист буюу улааны нам154 бие биеийгээ эсэргүүцэн, тэр хоёр бүлгийн хооронд «үндсэн хуулийн нөхөд» гэгч буюу «National»-ын гурван өнгөт тугтай бүгд найрамдахчууд байсан ба тэд ийм нэртэй нэг нам байхыг оролдож байв. Дэглэмийн нам зургаадугаар сарын өдрүүдийн дараахан байгуулагдсан боловч зөвхөн арван хоёрдугаар сарын 10-нд «National» бүлэг буюу хөрөнгөтний бүгд найрамдахчуудыг өөрөөсөө холдуулж, орлеанистууд ба легитимистууд нэг намд эвлэлдсэний дараа л тэр дэглэмийн намын оршиж байгаагийн нууц учир нь илэрсэн юм. Хөрөнгөтөн анги хоёр том фракцад хуваагдаад, тэр хоёр фракц засгийн эрхийг ээлжлэн дангаараа барьж байжээ, үүнд: Сэргээгдсэн хаант засгийн155 үед том газрын эзэд, Долоодугаар сарын хаант засгийн үед санхүүгийн язгууртан, аж үйлдвэрийн хөрөнгөтнүүд засгийн эрхийг барьж байв. Нэг фракцынх нь эрх ашгийн голлох нөлөөтэй хааных нь нэр Бурбон, нөгөө фракцынх нь эрх ашгийн голлох нөлөөтэй хааных нь нэр Орлеан байсан бөгөөд энэ хоёр фракц гагцхүү бүгд найрамдах засгийн нэргүй ноёрхлын үед засгийн эрхийг тэгш эрхтэй барихынхаа хамт хоорондынхоо өрсөлдөөнийг үл зогсоохын зэрэгцээгээр анги нийтийнхээ эрх ашгийг хамгаалж байв. Хөрөнгөтний бүгд найрамдах засаг нь хөрөнгөтний бүх ангийн ноёрхлыг дангаар нь илэрхийлсэн дээд хэлбэрээс ондоо юм биш байсан бол легитимистууд хамсарсан орлеанистуудын ноёрхол, орлеанистууд хамарсан легитимистүүдийн ноёрхол, Сэргэлт, Долоодугаар сарын хаант засаг хоёрын нийлбэрээр өөр юу байж болох байсан бэ? «National»-ын хөрөнгөтний бүгд найрамдахчууд ер нь эдийн засгийн үндсийг түшиглэсэн өөрийнхөө ангийн ямар нэг том фракцын төлөөлөгч болж байгаагүй юм. Тэд хаант засгийн үед бүгд найрамдах засгийн нэргүй ноёрхлыг дээд эрмэлзэл болгож, түүнийг эртний араб маягийн хээгээр чимж, тэгснээрээ юуны урьд өөрийн ангийн ноёрхолд баяр хүргэж байсан боловч, тус бүрдээ зөвхөн өөрийн тусгай ёс журмыг баримтлагч хөрөнгөтний хоёр фракцаас тэд өөрөөр хөрөнгөтний ёс журмыг дэвшүүлэн гаргасанд тэдний ач холбогдол, түүхт учир утга нь оршиж байв. «National» нам өөрийнхөө байгуулсан бүгд найрамдах засгийг эвсэн нэгдсэн роялистууд толгойлж байгааг үзээд, баримжаагаа алдаж байсан бол роялистууд ч хамтран ноёрхож буй явдлын талаар мөн л төөрөлдсөн юм. Тэдний фракц бүр нь роялист фракц байвч тэдний химийн нэгдэхүүний бүтээгдэхүүн нь заавал бүгд найрамдах засагтай бүтээгдэхүүн байх ёстойг тэд ойлгоогүй бөгөөд цагаан, цэнхэр хоёр хаант засаг нь гурван өнгөт тугтай бүгд найрамдах засаг болон саармагжих ёстой байсныг ойлгоогүй байв. Хувьсгалт пролетари нартай ба төв рүүгээ татагдаж байгаа мэтээр тэдэн рүү улам их татагдаж байгаа завсрын ангиудтай эвлэршгүй зөрчилтэй болсон нь дэглэмийн намын хоёр фракцыг бүх нэгдсэн хүчээ гаргаж, энэ нэгдсэн хүчний зохион байгуулалтыг хэвээр байлгахыг шаардсан бөгөөд фракц тус бүр, нэг нь нөгөөгийнхөө сэргээгч хэтэрхий эрмэлзлийн өөдөөс хамтын ноёрхол буюу өөрөөр хэлбэл хөрөнгөтний ноёрхлын бүгд найрамдах засгийн хэлбэрийг дэвшүүлэн тавих ёстой болгосон байв. Үүнээс үзэхэд, анх сэргэлт нэн даруй гарна гэж итгэж байгаад, дараа нь амандаа хөөс цахруулан хараал зүхэлтэйгээр засгийн бүгд найрамдах хэлбэрийг хадгалсан энэ роялистууд гагцхүү бүгд найрамдах засагт л идээшиж болно гэж сая нэг зөвшөөрөн хүлээгээд, хаант засгийг сэргээхийг тодорхойгүй хугацаагаар хойшлуулжээ. Хамтын ноёрхол нь хоёр фракцын аль алиныг аяндаа хүчтэй болгож, нэг нь нөгөөдөө захирагдах буюу хаант засгийг сэргээх боломж, хүслээр улам хомс болгожээ.

	Дэглэмийн нам сонгуулийн программдаа хөрөнгөтөн ангийн ноёрхлыг, өөрөөр хэлбэл түүний ноёрхлын оршин тогтож байх нөхцөл болох хувийн өмч, өрх гэр, шашин шүтлэг, горим журмыг! хэвээр байлгана гэж шууд зарлан тунхаглажээ. Тус намаас хөрөнгөтөн ангийн ноёрхол, түүний ангийн ноёрхол оршиж тогтож байх нөхцөлийг соёл иргэншлийн ноёрхол, материаллаг үйлдвэрлэлийн ба түүнээс ундран гарч байгаа нийгмийн харилцааны чухал нөхцөл мэтээр тодорхойлсон нь мэдээж хэрэг. Дэглэмийн нам асар их мөнгөн хөрөнгөтэй байсан бөгөөд бүх Франц даяар өөрийн салбаруудыг байгуулж, хуучин байгууллын бүх үзэл сурталчдыг цалинтай байлгаж, тухайн үеийн засгийн газрын эрхийн бүх нөлөөг ашиглаж байснаас гадна бүх олноороо хувьсгалт хөдөлгөөнөөс хол хөндий зогсож, өмчийн эрхтэн дархтан этгээдүүдийг өөрийн жижиг өмчийг ба түүнийхээ жижиг мухар үзлийг жинхэнэ хамгаалагчид хэмээн үзэгч бүх жижиг хөрөнгөтөн, тариачдаар байгуулагдсан цалингүй зарц цэрэгтэй байлаа. Тус орон даяар тоо томшгүй олон хаадаар төлөөлүүлсэн дэглэмийн нам өөрийн нэр дэвшүүлсэн хүмүүсийг сонгоогүй бүх хүнийг самуун дэгдээгчид гэж шийтгэн, үймээн гаргасан ажилчид, хэдэрлэдэг зарц, гэрийн зарц, орлон хөөгчид, төмөр замын түшмэд, бичээч, иргэний амьдралын талаар түүнд харьяалагдсан бүх албан хаагчдыг халж байв. Дэглэмийн нам, 12 дугаар сарын 10-нд сонгогдсон Бонапартыг ид шидэт хүч чадлаа гаргахад нь бүгд найрамдах засгийн зохион байгуулах хурал саад болсон гэдэг домгийг зарим нэгхэн газарт хэвээр байлгаж амжсан байна. Бид дэглэмийн намын тухай ярихдаа бонапартистуудыг хэлсэн биш билээ. Тэд хөрөнгөтөн ангийн ноцтой фракц байгаагүй, харин сүсэг бишрэлтэй тахир дутуу хөгшид, сүсэг бишрэлгүй залуу балмад этгээдүүд холилдсон бүлэг байв. Дэглэмийн нам сонгуульд ялж, Хууль тогтоох хуралд оруулсан хүмүүс нь тэнд асар олонх болжээ.

	Хувьсгалын эсэргүү хөрөнгөтнүүд эвсэл байгуулчхаад байхад жижиг хөрөнгөтөн, тариачид хоёрын бүх хувьсгалжсан хэсэг нь хувьсгалын эрх ашгийг өөртөө агуулсан гол хэсэг болох пролетари нартай зүйн ёсоор нэгдэх ёстой байлаа. Парламентад ялагдсан явдал нь парламент дахь жижиг хөрөнгөтний ардчилсан төлөөлөгчдийг, жишээ нь Уулыг хэрхэн пролетарийн социалист төлөөлөгчидтэй холбоо байгуулахад хүргэж, бас concordats à l'amiable156-ийг хэрэгсэхгүй болгосон ба хөрөнгөтний эрх ашгийг бүдүүлгээр хамгаалсан явдал, тэрчлэн дампуурал хэрхэн парламентын гаднах жинхэнэ жижиг хөрөнгөтнийг жинхэнэ пролетари нартай ойртуулж өгснийг бид үзсэн билээ. Уул ба социалистууд өөрсдийн эвлэрсний ёслолыг нэгдүгээр сарын 27-нд хийсэн бөгөөд тэд 1849 оны хоёрдугаар сард хийсэн том дайллага дээр тийнхүү нэгдсэн явдлаа дахин нотолсон юм. Нийгмийн нам, ардчилсан нам хоёр, тухайлбал ажилчны нам, жижиг хөрөнгөтний нам хоёр нэгдэн нийлж нийгмийн ардчилсан нам, өөрөөр хэлбэл улааны нам болов.

	Зургаадугаар сарын өдрүүдийн дараа амь тэмцүүлсэн байдалд орж, агшин зуур ажиллагаа нь зогссон францын хөрөнгөтний бүгд найрамдах засаг түгшүүртэй байдлыг хүчингүй болгосон арван нэгдүгээр сарын 19-нөөс хойш тасралтгүй халууран дагжиж байв. Эхлээд ерөнхийлөгчийн албан тушаалын төлөө тэмцэл явагдаж, дараа нь ерөнхийлөгчөөс Зохион байгуулах хуралтай тэмцэж, клубүүдийн улмаас тэмцэлдэж, ерөнхийлөгч, нэгдсэн роялистууд «намбатай» бүгд найрамдахчууд ардчилсан Уул, пролетарийн социалист номлолчид зэрэг өчүүхэн хүмүүстэй харьцуулбал дэлхий дахинаа галав юүлэлт болсны дараа нийгмийн гадаргуу дээр үлдэж болох буюу нийгмийн галав юүлэлтээс өмнө байж болох эртний гагцхүү тийм аварга том хүмүүс шиг харагдсан пролетари нарын жинхэнэ хувьсгалч нарын хэргийг Буржид шүүж157, сонгуулийн ухуулга хийж, Бреаг158 алагчдыг цаазаар авч, хэвлэлийн тухай хэргийг тасралтгүй шүүж, засгийн газраас будаалгуудад цагдаагийн ёсоор хүчээр оролцож, роялистууд дээрэнгүй хатгалга хийж, Луи Блан, Кассидьер хоёрын зургийг шившгийн баганад хадаж, Зохион байгуулах хурал, зохион байгуулагдсан бүгд найрамдах засаг хоёрын хооронд тэмцэл болж, тэр тэмцэл нь тухай бүрдээ хувьсгалыг эхнийх нь байранд буцааж оруулж, ялагчийг ялагдагч болгож, ялагдагчийг ялагч болгож, нам, ангиудын байдал, тэдгээрийн салалт, нийлэлтийг маш хурдан өөрчилж, Европт хувьсгалын эсэргүү ажиллагаа хурдан явцтай болж, унгарчуудын алдарт тэмцэл, германчуудын бослого гарч, Ромд цэрэг илгээж, Ромын дэргэд Францын арми ичгүүртэй ялагдсан зэрэг хөдөлгөөний энэ ширүүн хуй салхи, түүхийн энэ шаналгаатай тайван бус явц, хувьсгалт тэмүүлэл, найдвар, сэтгэл гонсойлтын тэр драматик тэлэлт татралтын үед Францын нийгмийн янз бүрийн анги өөрсдийн хөгжлийн үеүдийг урьдын адил хагас зуун жилүүдээр биш, хоногоор тоолох ёстой болсон байв. Мужуудын ба тариачдын нэлээд хэсэг нь хувьсгалжжээ. Тэд Наполеоны хувьд сэтгэл гонсойчихсон байсан юм, гэсэн ч улааныхны нам юмыг хоосон нэрийн оронд агуулгатай болгох, албан татвараас чөлөөлөх гэдэг хоосон үгийн оронд легитимистүүдэд төлсөн миллиардыг буцааж өгүүлэх, барьцаат зээллэгийг нэг тийш болгох, мөнгө хүүлэх явдлыг устгахаар амлаж байв.

	Армид ч хувьсгалын ханиад томуу халджээ. Бонапартад саналаа өгөхдөө ялалтын төлөө саналаа өгсөн армийг Бонапарт ялагдалд учруулжээ. Арми түүнд саналаа өгөхдөө хувьсгалын их жанжныг цаанаа агуулсан өчүүхэн бага даргад саналаа өгсөн бөгөөд тэр бага дарга нь жирийн бага даргыг цаанаа агуулсан том генералуудыг армид дахин өгчээ. Улааны нам, өөрөөр хэлбэл нэгдсэн ардчилсан нам эс ялавч том амжилт олох ёстой байсан нь маргаангүй байжээ, үүнд: Парисынхан, арми, мужийн нэлээд хэсэг нь тэр намд саналаа өгөх ёстой байв. Таван мужаас Уулын жолоодогч Ледрю-Ролленыг сонгосон бөгөөд дэглэмийн намын нэг ч жолоодогч, жинхэнэ пролетарийн намын нэг ч хүн тийм ялалт олоогүй юм. Ийнхүү сонгосон нь ардчилсан - социалист намын нууцыг бидэнд нээж өгч байна. Нэг талаар ардчилсан жижиг хөрөнгөтний парламентын хошуучлагч Уул, пролетари нарын социалист номнолчидтой нийлэх нь аргагүй, зургаадугаар сард материаллаг хүнд ялагдалд учирсан пролетари нар, оюун сэтгэлийн ялалтаар шинэ өрнөлтөд хүрэх замыг эрэх нь аргагүй болсон бөгөөд бусад ангийн хөгжил нь хувьсгалт диктатурыг гартаа авах бололцоо өгөхгүй байсан учраас пролетари нар өөрийнх нь эрх чөлөөг номлогчид ба явцуу социалист бүлгүүд зохион байгуулагчдын аясыг дагах ёстой байжээ. Нөгөө талаар хувьсгалт тариачид, арми, мужууд Уулын талд оржээ. Нэгдсэн хувьсгалт хүчнүүдийн командлал ийнхүү Уулд шилжиж, социалистуудтай түүний байгуулсан хэлэлцээр нь хувьсгалт лагерь дахь аливаа зөрчлийг арилгасан юм. Зохион байгуулах хурлын тогтнолын 2 дугаар хагаст Уулын нам мөнхүү хурлын бүгд найрамдах засгийн бахархлыг өөртөө шингээж, түр засгийн газар, гүйцэтгэх комисс хоёрын үед мөн зургаадугаар сарын үйл явдлын үед хийсэн нүгэл хилэнцээ мартуулав. «National» намыг бүрэн хүчирхэг байх үед тайзнаас зайлуулагдсан Уулын нам, «National» намыг зэрэмдэг чанарынхаа дагуу роялист засгийн газарт дарагдахын хэр хэмжээгээр дээшилж, парламентад хувьсгалын төлөөлөгчийн чанартай болгов. Үнэндээ «National» нам бусад роялист фракцын өөдөөс нэр төр хөөцөлдөгч хүмүүс хийгээд идеалист чалчаа ярианаас өөр юугаар ч эсэргүүцэж чадаагүй юм. Харин Уулын нам хөрөнгөтөн пролетари хоёрын хооронд гуйвж байсан олон түмнийг төлөөлж байсан бөгөөд тэр олон түмний материаллаг эрх ашиг нь ардчилсан байгууллагууд байгуулахыг шаардаж байв. Ледрю-Роллен, Уул хоёр Кавеньяк Марраст хоёрыг эсэргүүцэн тэмцэхдээ, жинхэнэ хувьсгалт үндсийг баримталж байсан бөгөөд энэ чухал байдлыг ухамсарласан явдал нь хувьсгалт эрчмийн илрэлийг парламентад хааяа дайралт хийх, ялын бичиг зохиох, сүрдүүлэх, дуугаа чангаруулах, сүр бадруулсан үг хэлэх, хоосон үгнээс үл хэтрэх хэтэрхийлэлт хийх явдлаар хязгаарлагдах тусам тэдэнд улам их зориг оруулж байсан ажээ. Тариачид жижиг хөрөнгөтөнтэй бараг адилхан байдалтай байсан ба тэдний нийгмийн шаардлага нь бараг адил байв. Ийм учраас нийгмийн бүх дунд давхраа хувьсгалт хөдөлгөөнд хамрагдсаныхаа дагуу Ледрю-Ролленыг өөрийн баатар гэж үзэх ёстой байв. Ледрю-Роллен ардчилсан жижиг хөрөнгөтний гол хүн байв. Дэглэмийн намтай тэмцэхэд юуны урьд энэхүү дэглэмийн хагас консерватив, хагас хувьсгалч, бүрнээ үл гүйцэлдэх үзэлтэй шинэчлэн байгуулагчдыг тэргүүн сууринд тавих ёстой болжээ.

	«National» нам, «quand méme159 үндсэн хуулийн нөхөд» republicains purs et simples160 сонгуулиар бүрэн бут цохигдов. Тэдний өчүүхэн цөөнх нь хууль тогтоох танхимд орж, тэдний хамгийн нэртэй жолоодогчид, жишээ нь сонины ерөнхий эрхлэгч бөгөөд «намбатай» бүгд найрамдах засгийн Орфей байсан Марраст нь ч тайзнаас арчигджээ.

	Тавдугаар сарын 28-нд хууль тогтоох хурал нээгдэж, зургаадугаар сарын 11-нд тавдугаар сарын 8-ны мөргөлдөөн сэргэв. Үндсэн хуулийг зөрчсөн, Ромыг их буугаар галласан явдалтай холбогдуулан ерөнхийлөгч ба засгийн газрыг яллах бичгийг Уулын нэрийн өмнөөс Ледрю-Роллен оруулав. Энэ яллах бичгийг тавдугаар сарын 11-нд Зохион байгуулах хурал хэрэгсэхгүй болгосны адилаар Хууль тогтоох хурал зургаадугаар сарын 12-нд хэрэгсэхгүй болгосон боловч пролетари нар энэ удаа үнэндээ гудамжны тэмцэл хийхийн тул биш, харин гудамжны жагсаал хийхийн тул гудамжинд гарахыг Уулаас шаарджээ. Энэ хөдөлгөөн дарагдсан бөгөөд 1849 оны зургаадугаар сарын үйл явдал 1848 оны зургаадугаар сарын үйл явдлын инээдэмтэй өчүүхэн шог дүрс байсныг ойлгохын тул энэ хөдөлгөөнийг Уул толгойлж байсан юм гэдгийг хэлэхэд л хангалттай болно. Дэглэмийн намаас их хүмүүсийн тоонд яаравчлан оруулсан Шангарньегээс тулалдааны тухай оруулсан агуу их тайлан нь зургаадугаар сарын 13-ны их ухралтыг улам л бүрхэгдүүлээ биз дээ. Нийгмийн эрин үе бүрд тэр үеийнх нь их хүмүүс хэрэгтэй байдаг бөгөөд хэрэв тийм хүмүүс байхгүй бол, түүнийг зохиож бий болгодог гэж Гельвеций хэлсэн байдаг билээ.

	Арван хоёрдугаар сарын 20-нд нэгэнт зохион байгуулагдсан бүгд найрамдах засгийн тэн хагас нь, өөрөөр хэлбэл зөвхөн ерөнхийлөгч оршиж байсан бөгөөд тавдугаар сарын 28-нд нөгөө нэг хагас нь болох Хууль тогтоох хурал түүн дээр нэмэгдэв. Хөрөнгөтний Зохион байгуулагдаж буй бүгд найрамдах засаг 1848 оны зургаадугаар сард түүхийн дэвтэрт пролетари нарыг эсэргүүцсэн зүйргүй тулалдаанаар тэмдэглэгдсэн бол хөрөнгөтний зохион байгуулагдсан бүгд найрамдах засаг 1849 оны зургаадугаар сард мөн тэр дэвтэрт жижиг хөрөнгөтөнтэй тоглосон хэлж баршгүй инээдтэй жүжгээр тэмдэглэгджээ. 1849 оны зургаадугаар cap бол 1848 оны 6 дугаар сарын өсийг авсан Немезида161 байлаа. 1849 оны 6 дугаар сард ажилчид ялагдаагүй, харин ажилчид хувьсгал хоёрын хооронд байсан жижиг хөрөнгөтнүүд ялагдсан юм. 1849 оны зургаадугаар сарын үйл явдал бол хөлсний хөдөлмөр, капитал хоёрын цуст эмгэнэлт жүжиг биш, харин өртөн, зээлдүүлэгч хоёрын арчаагүй жүжиг байсан бөгөөд тэр нь шоронд хийлгэх л жүжиг байжээ. Дэглэмийн нам ялсан бөгөөд хамгийн хүчтэй ч байсан болохоор ямар нам байснаа харуулах ёстой байжээ.

	 


III : 1849 ОНЫ ЗУРГААДУГААР САРЫН 13-НЫ ҮЙЛ ЯВДЛЫН УРШИГ

	 

	Арван хоёрдугаар сарын 20-нд үндсэн хуульт бүгд найрамдах засгийн Янусын162 толгой нь гүйцэтгэгч зөвхөн нэг нүүрээ харуулсан бөгөөд энэ нь Луи Бонапартын гөлгөр хавтгай дүрстэй нүүр байв. 1849 оны тавдугаар сарын 28-нд нөгөө нэг, хууль тогтоох нүүрээ харуулсан бөгөөд энэ нь Сэргэлт ба Долоодугаар сарын хаант засгийн бузар наргианы дараа тогтсон олон сорвитой нүүр байлаа. Үндэсний хууль тогтоох хурал нь үндсэн хуульт бүгд найрамдах засгийг, өөрөөр хэлбэл төрийн бүгд найрамдах хэлбэрийг бүрэн тогтоосон хэрэг байсан бөгөөд тэр хэлбэр нь хөрөнгөтөн ангийн ноёрхлыг, ингэхлээр францын хөрөнгөтнүүдийг хамтаараа төлөөлөн нэгдсэн легитимистүүд ба роялистуудаас бүрдэн тогтсон роялист хоёр том фракцын хамтын ноёрхол, дэглэмийн намын ноёрхлыг хуулиар тогтоосон юм. Энэ мэтээр францын бүгд найрамдах засаг роялист намуудын эвслийн өмч болж байхын зэрэгцээгээр хувьсгалын эсэргүү гүрнүүдийн Европын эвслээс гуравдугаар сарын хувьсгалуудын сүүлчийн орогнох газрын эсрэг нийтийн загалмайт довтолгоо хийх болжээ. Орос улс Унгарт цөмрөн орж, пруссийн цэрэг, эзэн хаант улсын үндсэн хуулийн төлөө тулалдаж байсан армийг эсэргүүцэн хөдөлж, Удино Ромыг их буугаар галлав. Европын хямрал шийдвэрлэгч эргэлтэд илт ойртож, бүх Европын хараа Парис руу чиглэж, бүх Парисын хараа Хууль тогтоох хурал руу чиглэж байлаа.

	Ледрю-Роллен зургаадугаар сарын 11-нд хурлын индэр дээр гарч иржээ. Тэгээд үг хэлсэнгүй, харин сайдуудыг эсэргүүцсэн илэн далангүй, шууд, үнэн бодитой товч, хатуу зэмлэлийг томьёолжээ.

	Ромд халдсан нь үндсэн хуульд халдсан хэрэг, Ромын бүгд найрамдах засагт халдсан нь Францын бүгд найрамдах засагт халдсан хэрэг юм. Үндсэн хуулийн V зүйлд «Бүгд найрамдах Франц улс өөрийн цэргийн хүчийг ямарваа ард түмний эрх чөлөөний эсрэг хэзээ ч хэрэглэхгүй» гэсэн байтал ерөнхийлөгчөөс Францын цэргийг Ромын эрх чөлөөний эсрэг хандуулав. Үндсэн хуулийн 54 дүгээр зүйлд гүйцэтгэх эрх баригчдаас Үндэсний хурлын163 зөвшөөрөлгүйгээр ямарваа дайн зарлахыг хоригложээ. Зохион байгуулах хурлын тавдугаар сарын 8-ны тогтоолд Ромын аян дайныг анхных нь байранд нэн даруй буцааж авчрахыг сайдуудад хатуу тушаасан бөгөөд ингэхлээр Ромын эсрэг дайн хийхийг мөн түүн лүгээ адилаар хатуу хориглосон байхад Удино Ромыг их буугаар галлажээ. Энэ мэтээр Ледрю-Роллен үндсэн хуулийг өөрийг нь Бонапарт ба түүний сайдуудын эсрэг зэмлэлийн гэрч болгожээ. Үндсэн хуулийн индэр болсон энэ хүн «Бүгд найрамдахчууд үндсэн хуулийг бүх аргаар, зэвсгийн хүчээр атугай ч хүндэтгүүлж чадна!» гэж сүрдүүлсэн үгийг роялист олонхын нүүрэн дээр хэлжээ. — «Зэвсгийн хүчээр!» гэж. Уулын цуурай үгийг зуу дахин давтжээ. Тэр олонх нь үүний хариуд шуугилдан хашхирч, үндэсний хурлын даргаас Ледрю-Ролленыг дэглэмтэй бай гэж хэлжээ. Ледрю-Роллен өдөөсөн үгээ давтаж хэлээд, эцэст нь Бонапарт ба түүний сайдуудыг шүүхэд шилжүүлэх саналыг даргын ширээн дээр тавьжээ. Үндэсний хурал Ром руу галлах тухай асуудлыг хэлэлцээд, дараачийн асуудалд орохыг 203 хүн татгалзсан боловч 361 хүний саналаар шийдвэрлэж, ердөө л дараачийн асуудалдаа оржээ.

	Ледрю-Роллен үндсэн хуулийн тусламжтайгаар Үндэсний хурлыг, Үндэсний хурлын тусламжтайгаар ерөнхийлөгчийг дийлж чадна гэж найдаж байсан юм гэж үү?

	Үндсэн хуульд бусад ард түмний эрх чөлөөнд халдахыг хориглосон нь магад боловч засгийн газрын үгээр бол Францын арми Ромд халдсан нь «Эрх чөлөөнд» халдсан биш, харин «Анархийн харгис ёсонд» халджээ. Уулын нам, зохион байгуулах хуралд их туршлагатай болсон байвч үндсэн хуулийг зохиогчид түүнийг тайлбарлахгүй, харин түүнийг зөвшөөрөн батлагчид тайлбарлана гэдгийг ойлгоогүй юм гэж үү? Үндсэн хуулийг амьдрах чадлынх нь утгаар тайлбарлах ёстой юу, хөрөнгөтөн утга нь түүний амьдрах чадлын ганц утга нь гэж үү? Библи судрыг жинхэнэ тайлбарлагч нь лам, хуулийг жинхэнэ тайлбарлагч нь шүүгч байдагтай яг адилаар үндсэн хуулийг жинхэнэ тайлбарлагч нь Бонапарт, үндэсний хурлын роялист олонх энэ хоёр л байсан уу? Зохион байгуулах хурлыг сөнөөгүй байхад нь ч Одилон Баррр гэгч хүн түүний заалтыг зөрчиж байсан атал дөнгөж сая бүх нийтийн сонгуулиар бий болсон Үндэсний хурал өөрийгөө тэр сөнөсөн зохион байгуулах хурлын гэрээсийг дагах хэрэгтэй гэж үзэх ёстой байсан гэж үү? Ледрю-Роллен Зохион байгуулах хурлын тавдугаар сарын 8-ны шийдвэрийг дурдахдаа, тэр хурал Бонапарт ба түүний сайдуудыг шүүхэд шилжүүлэх тухай өөрийнх нь анхны саналыг 5 дугаар сарын 11-нд хэрэгсэхгүй болгож, ерөнхийлөгч ба сайдуудыг цагаатгаж, ингэснээрээ Ромыг галласан явдал «Үндсэн хуульд» нийцэх мэтээр үзсэнийг мартчихсан байгаа юу, чухамдаа нэгэнт гарсан ялын тогтоолыг эсэргүүцэн эцэстээ бүгд найрамдах засгийн Зохион байгуулах хурлаас роялист легислативд очиж гомдол гаргаснаа мартчихсан байгаа юу? Үндсэн хууль тусгай зүйлдээ өөрийгөө хамгаалахыг иргэн бүрд уриалан, өөртөө туслахыг бослогод өөрөө уриалжээ. Ледрю-Роллен энэ зүйлийг түшиглэжээ. Гэвч нөгөө талаар, үндсэн хуулийг хамгаалахын тул төрийн эрх барих газруудыг байгуулсан биш бил үү, үндсэн хуулиар байгуулагдсан төрийн эрх барих газруудын нэг нь нөгөөгийнхөө эсрэг босох тэр үеэс л эхлэн үндсэн хуулийг зөрчиж эхэлдэг биш бил үү? Гэтэл бүгд найрамдах засгийн ерөнхийлөгч ба сайдууд, бүгд найрамдах засгийн үндэсний хурал хоорондоо тун эвтэйхэн байжээ.

	Зургаадугаар сарын 11-нд Уулын хийх гэж оролдсон юм нь «жинхэнэ учир зүйн хүрээн доторх бослого», өөрөөр хэлбэл дан парламентын бослого байв. Ард түмний зэвсэгт бослого гарах шинж төлөвөөс айсан Үндэсний хурлын олонх нь Бонапарт ба түүний сайдуудыг зайлуулан өөрийнхөө засгийн эрх, өөрийнхөө сонгуулийн ач холбогдлыг устгана гэж уулынхан бодож байжээ. Зохион байгуулах хурал Барро-Фаллугийн засгийн газрыг огцрохыг хатуу шаардахдаа, Бонапартыг сонгосон явдлыг хүчингүй болгохыг мөн тиймэрхүү маягаар оролдсон биш бил үү?

	Парламентын бослогууд олонх цөөнх хоёрын харилцааг гэнэт өөрчилсөн Конвентийн үеийн жишээ байгаагүй гэж үү, тэгэхлээр хөгшин Уулын хийж чадсан юмыг залуу Уул яагаад хийж чадахгүй бил ээ? Ер нь тухайн нөхцөл байдал нь тэгэхэд тохиромжгүй ч биш байжээ. Парист ард түмний үймээн түгшүүртэй байдалд хүрсэн бөгөөд сонгуульд саналаа өгсөн байдлаас үзэхэд, арми ч засгийн газарт итгэхгүй болсон ба Хууль тогтоох хурлынхны олонх нь өвөр хоорондоо зохион байгуулагдъя гэхэд дэндүү балчир байснаас гадна бас тэгээд хөгшин хүмүүсээс бүрдсэн байв. Хэрэв Уул, парламентын бослогыг амжилттай хийж чадсан бол засаг төрийн жолоо түүний гарт шууд шилжих байв. Ардчилсан жижиг хөрөнгөтнүүд тэмцлийг өөрсдийнхөө толгойноос хол, үүлэн дотор парламентын гишүүдийн сүнсний хооронд болоосой гэж ямагт хүсдэгээсээ өөр юу ч хүсэхгүй байв. Тэгээд эцэст нь Ардчилсан жижиг хөрөнгөтөн, тэдний төлөөлөгч Уул хоёрын аль нь ч пролетари нарын ажиллагааг чөлөөтэй болголгүй буюу алсаас барааг нь харагдуулан, хөрөнгөтний хүчийг эвдэх гэсэн их зорилгодоо парламентын бослогоор хүрчээ; пролетари нарыг аюултай болголгүй ашиглах байсан юм гэнэ дээ.

	Зургаадугаар сарын 11-нд үндэсний хурлын санал хураалтын дүн гарсны дараа Уулын хэдэн гишүүн, ажилчны нууц нийгэмлэгийн төлөөлөгчидтэй уулзжээ. Төлөөлөгчид бослогыг тэр орой эхлэхийг шаарджээ. Уул энэ саналыг шууд няцаажээ. Уул, хөдөлгөөний удирдлагыг ямар ч гэсэн алдахгүйг хичээсэн бөгөөд холбоотноо дайсан шигээ үзэж хардаж байсан, энэ нь ч аргагүй байв. 1848 оны зургаадугаар сарын дурсгал Парисын пролетари нарын сэтгэлийг хэзээ хэзээнээс илүү их долгилуулав. Тэгэвч пролетари нар Уултай тогтоосон холбоонд баригдаж байв. Уулын нам, парламентад мужуудын олонхыг төлөөлж, армид өөрийн нөлөөг асар их нэмэгдүүлэн, үндэсний гвардийн ардчилсан хэсэгт итгэгдэж, бас мухлагчдын санаа сэтгэлийн дэмжлэгийг олжээ. Уултай санал зөрж, энэ үед бослого гаргаж эхэлбэл, энэ нь (пролетари нарын нэлээд хэсэг нь ажилгүйдэлд туугдан Парисаас гарсан ба булчин задрах тахлаас болж эгнээ нь шингэрсэн) пролетари нарын хувьд авч үзвэл, пролетари нарыг шургуу тэмцэлд түлхсэн нөхцөл бүрдээгүй байхад 1848 оны зургаадугаар сарын үйл явдлыг ашиггүй давтах хэрэг болох байлаа. Ажилчны төлөөлөгчид хийж болох байсан ганц зохистой зүйлийг хийжээ. Уулын ял тулгасан зэмлэлийг хэрэгсэхгүй болгох юм бол, нэрээ гутаахыг буюу өөрөөр хэлбэл парламентын тэмцлийн хүрээнээс гадагш гарахыг тэр төлөөлөгчид Уулд үүрэг болгов. Пролетари нар дараа нь тэмцэлд ухасхийн орж, хувьсгалыг жижиг хөрөнгөтний зорилгоос нь цааш гаргахын тул үндэсний гварди арми хоёрын хоорондоо нухацтайхан лав барилцаж авахыг зургаадугаар сарын 13-ны турш хүлээн, хаяагаа манасан байр суурь эзэлж байв. Хэрэв ялах юм бол албан ёсны засгийн газрын зэрэгцээгээр ажиллах пролетарийн коммун байгуулчихсан байв. 1848 оны зургаадугаар сарын цус урсгасан сургууль Парисын ажилчдыг юманд сургажээ.

	Ял тулгасан зэмлэлийг нэн даруй хэлэлцэж эхлэх саналыг сайд Лакрос164 өөрөө зургаадугаар сарын 12-нд хууль тогтоох хуралд оруулжээ. Засгийн газар хориглон хамгаалах, довтлох арга хэмжээг тэр шөнийн дотор авч; Үндэсний хурлын олонх нь самуун дэгдээгч цөөнхийг хавчин гудамжинд гаргахаар хатуу шийджээ, цөөнх нь байдал нэгэнт тийм болчихсон учраас ухрах аргагүй байсан ба ял тулгасан зэмлэлийн бичгийг 8 хүн зөвшөөрсөн боловч 377 саналаар хэрэгсэхгүй болгож, санал хураалтад оролцохыг татгалзсан Уул ихэд хорсон, «найрамдлыг эрхэмлэгч ардчиллын» суртал нэвтрүүлгийн танхим, «Démocratiе pacifique165» сонины газарт гүйж оржээ.

	Парламентын байшингаас Уулыг зайлуулсан нь аварга хүчит Антей166 эх болох газраас хөндийрөхдөө хүч алдсаны адилаар Уулын хүчийг алдуулав. Хууль тогтоох хурлын байшинд байсан самсонууд167 буюу монтаньчууд168 «найрамдлыг эрхэмлэгч ардчиллын» танхимуудад суусан бэртэгчид л байжээ. Тэгээд дэмий хоосон шуугьсан урт маргаан гарчээ. Уул «зөвхөн зэвсгийн хүч хэрэглэхээс бусад» бүх аргаар үндсэн хуулийг сахиулахаар шийдвэрлэжээ. Түүний энэ шийдвэрийг «Үндсэн хуулийн нөхдийн» төлөөлөгчид, тунхаг169 дэмжжээ. «National» бүлгийн буюу хөрөнгөтний бүгд найрамдахчуудын намын хэсэг этгээд өөрсдийгөө «үндсэн хуулийн нөхөд» гэж нэрлэж байсан юм. Ял тулгаж зэмлэсэн бичгийг хэрэгсэхгүй болгохыг тэр бүлгээс парламентад эсэн мэнд үлдсэн төлөөлөгчдийн зургаа нь татгалзаж бусад нь бүгдээрээ зөвшөөрөх саналаа өгч, Кавеньяк сэлмээ дэглэмийн намын эрх мэдэлд өгөөд байх үед энэ бүлгийн парламентын гаднах нэлээн томоохон хэсэг нь маргагч хоёр этгээдийн тогтоосон улс төрийн хэлэлцээрийн үүргээс ангижрах бололцоог шүүрэн, ардчилсан намын эгнээнд ороод авчээ. Үнэн хэрэг дээрээ тэд, тэдний халхавчийн цаана, тэдний зарчмын цаана, үндсэн хуулийн цаана өөрийгөө далдалж хаацайлсан тэр намын жинхэнэ зэвсэг баригчид байгаагүй бил үү!

	«Уул», өглөө болтол төрөх гэж тарчилжээ. Уул, «Ард түмэнд гаргах ухуулга» төрүүлж, тэр нь зургаадугаар сарын 13-ны өглөө социалист хоёр сонины170 доогуурхан байранд нийтлэгджээ. Тэр ухуулах хуудас ерөнхийлөгчийг, сайдуудын хууль тогтоох хурлын олонхыг «үндсэн хуулийн гадуур» (hors la Constitution) болгон зарлаад, «өндийж хөдлөхийг» үндэсний гварди ба армид, тэрчлэн төгсгөлд нь ард түмэнд уриалсан байв. Түүний таних нэр нь «Хувьсгал сөнөтүгэй!» гэснээс өөрцгүй үг болох «Үндсэн хууль мандтугай!» гэсэн үг байв.

	Уулын үндсэн хуулийн тухай ухуулгад зургаадугаар сарын 13-нд жижиг хөрөнгөтний энх тайван жагсаал гэгч тохирчээ. Энэ нь Шато д’О-гоос эхлэн цэцэрлэгт гудамжнуудаар явсан цуваа байсан бөгөөд ажилчны нууц секцүүдийн гишүүдтэй холилдсон, зэвсэггүй, үндэсний гвардиуд голдуу 30 000-аад хүн «Үндсэн хууль мандтугай!» гэж хашхиралдан цэцэрлэгт талбайнуудаар явжээ. Жагсагчид өөрснөө энэ лоозонг үнэн сэтгэлээсээ биш, харин амныхаа хийгээр дуртай дургүй хашхирч байсан бөгөөд энэ лоозон нь улам их хүчтэй цуурайтахын оронд гудамжны довжоон дээр бөөгнөсөн хүмүүст ёжлуулж байв. Олон янзын хоолойгоор дуулсан авч жинхэнэ цээлхэн хоолой гарч өгөхгүй байлаа. Жагсаалыг «үндсэн хуулийн нөхдийн» хурлын байшинтай зэрэгцэж ирэхэд үндсэн хуулийн хөлсний зарлагч нь байшингийн фронт дээр гарч ирээд, өдөөн хөгжөөгчийн малгайгаар бүх хүч чадлаараа дохин. «Үндсэн хууль мандтугай!» гэж уушги зүрхээ амаараа гартал дээр дээрээс нь хашхиран, сүсэгтэн жагсагчид дээр энэ үгээр мөндөр буулгахад уг байдлын инээдэмтэй нь жагсагчдын өөрсдийнх нь сэтгэлд ч түргэн зуур мэдэгдэж байх шиг байжээ. Цувааг де ла Пе гудамжны аманд цэцэрлэгт талбайд хүрч ирэхэд Шангарнье-гийн морьт ба явган цэргүүд тэднийг парламентынхаас огт өөр байдлаар угтахад жагсагчид тал бүр тийшээ тарцгаан зургаадугаар сарын 11-нд бослогод дуудсан парламентын уриалгыг биелүүлэхийн тул «зэвсгээ барь!» гэж гүйнгүүтээ сулхан дуугаар хааяа нэг хашхирах дуун сонсогдож байсан нь мэдээж хэрэг.

	Энх тайван жагсаалыг хүчээр хөөн тарааж, гудамжинд зэвсэггүй ард иргэдийг алсан тухай дам сураг дуулдаж, гудамжинд үймээн хүчтэй болсон зэргээс бослого ойртсоны шинж мэдэгдэхэд Хазар гэдэг гудамжинд цугласан Уулын гишүүдийн олонх нь тарж зугтжээ. Ледрю-Роллен тэргүүтэй хэсэгхэн депутат Уулын нэр төрийг аврав. Тэд, Пале-Насионалийг эзэлсэн Парисын их буугаар хамгаалуулан урлаг, гар урлалын Консерватори171 руу явсан бөгөөд тэнд үндэсний гвардийн 5, 6 дугаар легионууд ирэх ёстой байв. Гэтэл 5, 6 дугаар легионуудыг монтаньчуудын хүлээсэн нь дэмий болсон бөгөөд энэ болгоомжтой гвардичууд өөрсдийнхөө төлөөлөгчдийг зөнд нь хаячихжээ. Парисын их бууныхан ард түмний баррикад байгуулахад саад болж, эмх замбараа алдагдан, яахын ч нөхцөлгүй болж жадаа байлдаанд зэхсэн шугамын цэргүүд нөмрөн ирж, депутатуудын зарим нь баригдаж, зарим нь зугтжээ. Зургаадугаар сарын 13-ны явдал ингэж дуусав.

	1848 оны зургаадугаар сарын 23-нд хувьсгалт пролетари нарын бослого гарсан бол 1849 оны зургаадугаар сарын 13-нд ардчилсан жижиг хөрөнгөтний бослого гарсан бөгөөд энэ хоёр бослогын аль нь ч тэр бослогыг гаргасан тэрхүү хоёр ангийн жинхэнэ классик илрэл байв.

	Уг хэрэг зөвхөн Лионд л цуст, шургуу мөргөлдөөнд хүрсэн юм. Энд аж үйлдвэрийн хөрөнгөтөн ба аж үйлдвэрийн пролетари нар шууд халз тулгарч байсан бөгөөд ажилчны хөдөлгөөн нь Парисынх шиг бүх нийтийн хөдөлгөөнд хамрагдаагүй байсан бөгөөд бүх нийтийн хөдөлгөөн өрнөөгүй байв. Ийм учраас зургаадугаар сарын 13-ны тусгалд анхных нь шинж чанар алга болжээ. Зургаадугаар сарын 13-ны цуурай хүрсэн тус мужийн бусад газарт юу ч болоогүй бөгөөд тэр нь очгүй цахилгаан байжээ.

	1849 оны тавдугаар сарын 28-нд Хууль тогтоох хурал нээгдэхийн хамт хэвийн байдалтай амьдрал нь эхэлсэн үндсэн хуульт бүгд найрамдах засгийн амьдралын нэгдүгээр үе нь зургаадугаар сарын 13-нд дуусав. Эхний энэ бүх үе нь дэглэмийн нам, Уул хоёрын, том жижиг хоёр хөрөнгөтний хоорондын тэмцлээр дүүрэн байсан бөгөөд жижиг хөрөнгөтнүүд хөрөнгөтний бүгд найрамдах засгийн төлөө түр засгийн газар, Гүйцэтгэх комисс хоёрт тасралтгүй хуйвалдаж, зургаадугаар сарын өдрүүдэд пролетари нарыг эсэргүүцэн ширүүн тэмцэж байсан боловч хөрөнгөтний бүгд найрамдах засаг тогтоох явдлыг дэмий эсэргүүцэж байв. Зургаадугаар сарын 13-ны явдал тэдний эсэргүүцлийг няцааж, нэгдсэн роялистуудын хууль тогтоох диктатурыг нэгэнт өнгөрсөн хэрэг болгов. Үндэсний хурал, энэ үеэс эхлэн, дэглэмийн намын зөвхөн нийгмийн авралын хороо болжээ.

	Ерөнхийлөгч ба сайдуудыг бас үндэсний хурлын олонхыг Парис «яллагдагчдын байдалд» оруулан, тэдгээр нь Парисыг «түгшүүpтэй байдалд байгаа» гэж зарлав. Уулын нам, Хууль тогтоох хурлын олонхыг «үндсэн хуулиас гадуур» болгон зарлаж, тэр олонх нь Уулыг үндсэн хууль зөрчсөн гэж дээд шүүхэд шилжүүлэн, энэ намын амьдрах чадалтай бүхнийг хуулийн хамгаалалтгүй болгожээ. Уулаас толгой, зүрхгүй их бие үлджээ. Цөөнх нь парламентын бослого хийхийг оролдоход ч хүрч, олонх нь парламентын харгислалыг хуулийн зэрэгт дэвшүүлжээ. Олонхоос, шинэ дэглэмийг хуулиар тогтоож, индрийн эрх чөлөөг устгаад, журам зөрчсөн депутатуудад шийтгэл, мөнгөн торгууль хүлээлгэх, цалингүй болгох, хуралдаанаас түр хасах, хорих эрхийг үндэсний хурлын даргад олгожээ. Уулын толгой, зүрхгүй биеийн дээр нь илдийн оронд туйван өлгөжээ. Уулын эсэн мэнд үлдсэн депутатуудын нэр төр нь нийтийн өмнө эрх үүргээсээ огцрохыг тэднээс шаардах ёстой байв. Тэгвэл дэглэмийн намын задран унахыг хурдатгах байлаа. Энэхүү намыг эсэргүүцлийн өнгөн дүрс нь ч тогтоож чадахаа болиход бүрэлдэхүүнийхээ анхны хэсгүүдээр задран унах байв.

	Тэрчлэн ардчилсан жижиг хөрөнгөтнүүдийн зэвсэгт хүч нь дэглэмийн намын парламентын хүчний хамт булаагдсан бөгөөд Парисын их буу хийгээд үндэсний гвардийн 8, 9, 12 дугаар легионуудыг тараасан юм. Харин зургаадугаар сарын 13-нд Булегийн ба Ругийн хэвлэлийн газруудыг дайрч, хэвлэлийн суурь машинуудыг эвдэж, бүгд найрамдах засгийн сониныг бут цохиж, тэр сонины газруудын эрхлэгч, өрөгч, хэвлэгч, илгээгч, тараагч нарыг хууль бусаар баривчилсан санхүүгийн язгууртны легионыг Үндэсний хурлын индэр дээрээс сайшаажээ. Бүгд найрамдах засгийн үзэлтэй гэж сэжиглэгдсэн үндэсний гвардичуудыг тараах ажлыг Франц даяар дахин хийжээ.

	Хэвлэлийн тухай шинэ хууль, эвлэлүүдийн тухай шинэ хууль, түгшүүртэй байдлын тухай шинэ хууль гаргасан, Парисын шоронг пиг дүүргэсэн, улс төрийн хэргээр дүрвэн суугчдыг хөөж зайлуулсан, «Nationaл»-ын тогтоосон заагаас хальсан сонинуудын гарахыг зогсоосон, Лион ба түүний орчин тойрны таван мужийг цэргийн хэрцгий харгислалд захируулсан, газар сайгүй прокурорын хяналт бий болгосон, нэгэнт өдий төдий удаа цэвэрлэгдсэн түшмэдийн армийг дахин цэвэрлэсэн явдал нь ялсан харгислалын байнга, зайлшгүй давтагдагч улиг болсон арга байсан бөгөөд тэдгээр нь энэ удаад зөвхөн Парисын эсрэг биш, харин мужуудын ч эсрэг, зөвхөн пролетари нарын эсрэг биш, харин юуны урьд дунд ангиудын ч эсрэг чиглэсэн учраас л зургаадугаар сарын хядлага, цөллөгүүдийн дараа түүнийг дурдах нь зүйтэй юм. 

	6, 7, 8 дугаар саруудын туршид Үндэсний хурлын хууль тогтоох бүх ажиллагаанаас, түгшүүртэй байдал зарлах эрхийг засгийн газарт олгосон ба хэвлэлийг бүр ч хатуу хориглосон, бас эвлэлүүдийн эрхийг устгасан ийм залхаан цээрлүүлэх хуулиуд л гарчээ.

	Гэвч энэ үеийн шинж чанар нь ялалтыг жинхэнэ хэрэг дээр биш, харин түүнийг зарчмын талаар ашиглаж байгаа явдлаар, түүнчлэн Үндэсний хурлын шийдвэрээр биш, харин энэ шийдвэрийн шалтгааныг тайлбарлах явдлаар, ажил хэргээр биш, харин үг яриагаар, тэр ч байтугай үг яриагаар ч биш, харин үг яриаг уран хошин болгох аялгуу, дохиогоор тодорхойлогдож байна. Роялист бишрэлийг эрээ цээргүй дээрэнгүйгээр харуулж, бүгд найрамдах засгийг зэвүүн аристократ байдлаар доромжилж, дахин сэргээх зорилгод хүний сэтгэлийг татах гэж ам мэдэн чалчиж, товчоор хэлбэл бүгд найрамдах засгийн намба төрхийг сагсууран зөрчиж байсан явдал тэр үеийг өвөрмөц байдал, өвөрмөц өнгө зүстэй болгожээ. «Үндсэн хууль мандтугай!» гэдэг нь зургаадугаар сарын 13-нд ялагдагчдын дайчин уриа байв. Энэ нь ялагчдыг үндсэн хуулийн буюу бүгд найрамдах засгийн манж ярианаас ангижруулжээ. Унгар, Итали, Германд хувьсгалын эсэргүү ялж, тэр улсууд францын үүдэнд сэргэлт тулж ирснийг мэдэж байв. Дэглэмийн намын удирдагчид «Moniteur»-aap уламжлан өөрсдийн роялизмыг баримт бичгээр нотлох ба Хаант засгийн үед үйлдсэн ямарваа либерал хилэнцээ хүлээж наманчлах, түүнийг нь өршөөхийг тэнгэр сахиус ба хүмүүсээс гуйх гэж хоорондоо ам булаацалдан өрсөлдөх болов. Хоёрдугаар сарын хувьсгалыг нийгэмд тохиолдсон гай гамшиг гэж Үндэсний хурлын индэр дээрээс зарлахгүй, бүгд найрамдах засгийг хэзээ ч зөвшөөрөхгүй байсан гэж бөглүү нутгийн ямар нэг легитимист помешик сүржигнэн хэлэхгүй. Долоодугаар сарын хаант засгаас урван зугтсан аймтгай амьтан, урвагчдын хэн нэг нь гайхамшигт үйл хэргийг минь бүтээхэд Луи-Филиппийн энэрэнгүй сэтгэл буюу бусад дутуу дулим ойлголт саад болсон гэж өнгөрсөн хойно үйлдсэн гайхамшигт явдлын тухай ярихгүйгээр нэг ч өдөр өнгөрч байсангүй ээ. Хоёрдугаар сарын үйл явдлаас ялгуусан ард түмний уужим сэтгэлийг биш, харин түүнд ялах боломж олгосон роялистуудын амь бие хайргүй зүтгэл, даруу зан байдлыг л гайхвал ганц болох юм ажээ. Хоёрдугаар сарын шархдагсдад туслахаар зориулсан мөнгөний хагасыг тэр өдрүүдэд эх орондоо дангаараа тусалсан орон нутгийн захиргааны гвардичуудад олгох саналыг ардын нэгэн төлөөлөгч тавьжээ. Каруселийн талбай дээр херцог Орлеаны морьтой хөшөө босгох саналыг өөр нэгэн төлөөлөгч тавьжээ. Тьер172 үндсэн хуулийг хиртэй цаасны өөдөс гэж нэрлэв. Орлеанистууд, индэр дээр гарч ирээд, легитим хаант засгийн эсрэг хорт санаа агуулж байснаа наманчилжээ, легитимистүүд мөн гарч ирээд легитим биш хаант, засгийг эсэргүүцсэнээрээ ер нь хаант засгийн уналтыг, хурдатгасан гэж өөрсдийгөө зэмлэж, Тьер нь Молегийн эсрэг, Моле нь Гизогийн эсрэг, Барро нь тэр гурвын гурвуулын ч эсрэг явууллага хийж байснаа наманчилжээ. «Нийгмийн ардчилсан бүгд найрамдах засаг мандтугай!» гэсэн уриаг үндсэн хуулийн эсрэг гэж зарлаж, «Бүгд найрамдах засаг мандтугай!» гэсэн уриаг социалист ардчилсан уриа гэж мөрджээ. Ватерлоогийн дэргэд болсон тулалдааны нэг жилийн ойн өдөр нэгэн депутат хэлэхдээ: «Би, Францад Пруссийн цөмрөн орж ирэхээс айхаасаа, харин хувьсгалт дүрвэгчид орж ирэхээс илүү айж байна» гэжээ. Лион ба зэргэлдээх мужуудад нь зохиосон хядлагын тухай гомдол гаргасны хариуд Бараге д’Илье173 хэлэхдээ: «Би цагааны хядлагыг улааны хядлагаас дээр гэж үзэж байна» («J’aime mieux la terreur blanche que la terreur rouge») гэжээ. Хурал дээр үг хэлэгчдээс бүгд найрамдах засгийн эсрэг хувьсгал ба үндсэн хуулийн эсрэг, хаант засаг ба Ариун холбооны төлөө үг хэлэх бүрд хурлынхан учир зүггүй алга ташицгааж байв. Бүгд найрамдах засгийн өчүүхэн ёс журмыг зөрчихөд, жишээ нь депутатуудтай харилцахдаа «Citoyens174» гэж хэлэх журмыг зөрчихөд дэглэмийн намын рыцариуд ид бах болгож байв.

	Түгшүүртэй байдлын нөлөө бүхий үед долоодугаар сарын 8-нд Парист нэмэлт сонгууль болж, пролетари нарын ихээхэн хэсэг нь санал өгөхөөс татгалзаж, Францын арми Ромыг эзэлж, Ромд улааны дээдэс175 орж, дараагаар нь лам нар хэрцгий шүүлт, хядлага хийсэн зэрэг нь зургаадугаар сарын ялалт дээр шинэ ялалт нэмж, дэглэмийн намыг улам их оодруулжээ.

	Эцэст нь роялистууд, нэг талаар дөнгөж сая цугласан мужийн зөвлөлүүдийн хуралдаануудад суулцахын тул, нөгөө талаар өөрийн роялизмын олон сарын бузар наргианд ядарч сульдсан тул Үндэсний хурлын хуралдааныг хоёр cap завсарлах тогтоолыг наймдугаар сарын дундуур гаргав. Тэд нуухын аргагүй ёжоор хорин таван депутатын бүрэлдэхүүнтэй нэгэн комиссыг, бас легитимист, орлеанист намуудын сор дээж болсон Моле176, Шангарнье нарыг Үндэсний хурлын орлогчид бөгөөд бүгд найрамдах засгийн манаачаар тавьжээ. Энэ ёж нь тэдний бодсоноос илүү ёж болжээ. Түүх тэднийг өөрсдийнх нь энхрийлдэг хаант засгийн уналтад туслуулж яллаад, тэднийг бас өөрсдийнх нь үзэн яддаг бүгд найрамдах засгийг хамгаалуулахаар томилжээ.

	Хууль тогтоох хурлын хуралдаан завсарлахын хамт үндсэн хуульт бүгд найрамдах засгийн амьдралын хоёрдугаар үе, түүний роялист галзуурлын үе дуусжээ.

	Парисын түгшүүртэй байдлыг дахин хүчингүй болгож, хэвлэлүүд дахин ажиллаж эхлэв. Социалист ардчилсан сонинууд гарахыг зогсоон, цээрлүүлэн шийтгэх арга хэмжээ авч «роялист ноёрхол гаарч байх үед хаант засаг - үндсэн хуульт жижиг хөрөнгөтний утга зохиолын хуучин төлөөлөгч «Siécle177» бүгд найрамдах засгийн тал руу, хөрөнгөтний хуучин реформчдын хуучин хэвлэл «Presse178» ардчиллын тал руу, хөрөнгөтөн бүгд найрамдахчуудын хуучин классик хэвлэл «National» нь социализмын тал руу эргэжээ.

	Клубүүд ил ажиллах бололцоогүй болох тусам нууц нийгэмлэгүүд өргөжиж, улам хүчтэй болов. Дан ганц худалдааны нийгэмлэгүүд хэмээн зөвшөөрөгдөн эдийн засгийн талаар ямар ч ач холбогдолгүй байсан ажилчны бүтээн үйлдвэрлэх эвлэлүүд улс төрийн хувьд пролетари нарын холбогч шижмийн үүрэг гүйцэтгэж байжээ. Зургаадугаар сарын 13-нд хагас хувьсгалт янз бүрийн намын албан ёсны толгойлогчид авхуулж, харин эсэн мэнд үлдсэн олон түмэн өөрсдийнхөө толгойг олж авчээ. Дэглэмийн намын рыцариуд улааны бүгд найрамдах засгийг аюул учруулна хэмээн урьдаас таамаглан сүрдүүлж байсан боловч Унгар, Баден, Ромд ялсан хувьсгалын эсэргүүчүүдийн гутамшигт харгислал, гиперборейн аюул нь «улааны бүгд найрамдах засгийг» мөлчийтөл угаажээ. Францын нийгмийн сэтгэл гонсойсон завсрын ангиуд аюул нь мэдэгдээгүй улааны бүгд найрамдах засгийн амлалтыг хэрэг дээрээ найдваргүй байгаа улааны хаант засгийн аюулаас дээр хэмээн үзэж эхлэв. Францад нэг ч социалист хүн хувьсгалт ухуулгын хувьд Гайнаугаас179 илүү юм хийгээгүй ажээ. A chaque capacitéselon ses oeuvres!180

	Харин Луи Бонапарт Үндэсний хурлын завсарлагыг мужуудаар нэг л их сүртэй аялал хийхэд ашиглаж, хамгийн их шартай легитимистүүд Эмст очиж ариун Людовикийн181 удамд мөргөхөөр явж, дэглэмийн намын нийт депутатууд дөнгөж сая цугласан мужийн зөвлөлүүдийг хутган үймүүлж байв. Үндэсний хурлын олонхынхны зориглож хэлээгүй зүйлийг зөвлөлүүдээр хэлүүлж үндсэн хуулийг нэн даруй хянан өөрчлөхийг тэднээр шаардуулах хэрэгтэй байв. Үндсэн хуульд заасан ёсоор бол түүнийг хянан өөрчлөх явдлыг 1852 онд л энэ зорилгоор хуралдуулах Үндэсний хурлаар хийж болох байлаа. Гэвч мужийн зөвлөлүүдийн олонх нь түүнийг хянаж өөрчлөх хэрэгтэй гэж хэлбэл үндэсний хурлаас Францын саналын ёсоор үндсэн хуулийн онгоныг эвдэж болохгүй гэж үү? Вольтерийн182 «Генрио»-ад гардгаар хандмаа нарын пандурүүдээс горьдож байсан шиг зүйлийг Үндэсний хурал мужийн хурлуудаас горьджээ. Гэвч Үндэсний хурлын Пентефринүүд183, зөвхөн зарим нэгээс бусад нь, мужуудад бишгүй л Иосифтай184 дайралджээ. Асар олонх нь тэр яршигтай ятгалгыг ойлгохыг хүссэнгүй. Үндсэн хуулийг хянаж өөрчлөх явдлыг бүтээх зэвсэг болох ёстой байсан мужийн зөвлөлүүдийн санал хураалт нь үндсэн хуулийг хянаж өөрчлөх явдалд саад болов. Франц даяар Францын хөрөнгөтнүүд ч үндсэн хуулийг өөрчлөхийг татгалзах саналаа хэлэв.

	Үндэсний хууль тогтоох хурлын хуралдаан аравдугаар сарын эхээр дахин нээгдэв — tantum mutatus ab illo!185 Түүний нүүр царай огт өөр болжээ. Үндсэн хуулийг хянаж өөрчлөхийг мужийн зөвлөлүүд гэнэт хэрэгсэхгүй болгосон нь үндэсний хурлыг үндсэн хуулийн хүрээнд буцаан оруулж, түүний оршин тогтож байх хүрээг сануулж өгсөн байна. Легитимистүүд Эмст очиж мөргөл хийсэн нь орлеанистуудад сэжиг төрүүлж, орлеанистууд Лондонтой186 харилцсан нь легитимистүүдийг түгшүүлж, хоёр фракцын сонинууд ажлаа хүчтэй болгож, санаархагчдын бие биедээ тавьж байгаа шаардлагыг цэгнэн үзэв. Ерөнхийлөгчийн сүртэй аяллаар ба үндсэн хуулийн хязгаарлалаас өөрийгөө мултлах гэж ямар нэгэн хэмжээгээр цухалзсан оролдлогоор, түүнчлэн бонапартист сонинуудын гудиггүй үгээр илэрсэн бонапартистуудын өнгөлзлөгт орлеанистууд ба легитимистүүдийн аль аль нь уурлаж, бас Луи Бонапарт нь зөвхөн легитимистүүд ба орлеанистуудын нууц хуйвалдааныг зөвшөөрсөн Үндэсний хуралд, мөн Үндэсний хуралд тал өгч түүнээс ямагт урваж байсан засгийн газарт уурлав. Эцэст нь Ромын талаар баримталсан бодлогын тухай болоод сайд Пассигаас187 санал болгон оруулж консерваторуудад социалист татвар гэгдсэн ашиг орлогын татварын тухай асуудлын талаар засгийн газар дотроо хагаралтай болжээ.

	Дахин цугласан Хууль тогтоох хуралд Баррогийн засгийн тавьсан эхний саналуудын нэг нь герцогжин Орлеонад188 бэлэвсний тэтгэвэр олгохын тул 300 000 франкийн зээллэг авах шаардлага байв. Үндэсний хурал үүнийг зөвшөөрч, францын үндэсний өрийн дансанд долоон сая франк нэмэв. Гэтэл Луи Филлип «pauvre honteux»-ийн ичгүүртэй гуйлгачны ролийг энэ мэтээр амжилттай гүйцэтгэсээр байсан ба засгийн газраас Бонапартын зардлыг нэмэгдүүлэх саналыг Үндэсний хуралд тавихыг зориглосонгүй бөгөөд үндэсний хурал ч тийнхүү нэмэгдүүлэхийг зөвшөөрөх янзгүй байжээ, тэгээд Луи Бонапарт аанай л Aut Caesar, aut Clichy!189 гэдэг энэ хоёрын нэгийг сонгож авах ацан тээгт тулгарчээ.

	Ромын аян дайны зардлыг нөхөх 9 сая франкийн зээллэг авах тухай засгийн газрын тавьсан хоёрдугаар шаардлага нь нэг талаас Бонапартын, нөгөө талаас сайдууд ба Үндэсний хурлын хоорондын зөрөлдөөнтэй байсан харилцааг улам хүнд болгов. Луи Бонапарт папын засгийн газрыг үндсэн хуулийн баталгаатай холбож, өөрийн туслагч Эдгар Нейд бичсэн захидлыг «Moniteur» сонинд нийтлүүлэв. Гэтэл пап хариуд нь «motu proprio»128 гэдэг үг нийтэлж, өөрийн сэргэгдсэн засгийн эрхийг хязгаарлах аливаа явдлыг хэрэгсэхгүй гэж мэдэгдэв. Бонапартын захидал нь түүнийг өөрийг нь нигүүлсэнгүй боловч гэрийнхэндээ ч тоогддоггүй, боогдмол суут ухаантан гэж олонд харуулахын тул түүний албаны байрын хөшгийг зориуд сагсуу байдлаар дээш нь сөхжээ. Бонапарт «чөлөөт сэтгэлийн жигүүрийг сэмхэн дэвж190» маягласан нь анх удаа биш юм. Комиссын илтгэгч Тьер Бонапартын жигүүрийн дэвэлтийг огт үл тоомсорлон, папын тунхгийг франц хэлээр хөрвүүлэх төдийгөөр хязгаарлажээ. Үндэсний хурлаас Наполеоны захидлыг сайшаах саналыг тус хуралд засгийн газраас биш, харин Виктор Хюго тавьж, ерөнхийлөгчийг аврахыг оролдов. Олонхоос «Allons done! Allons done!191» гээд хүндэтгэсэн шинжгүй, тоомсоргүй байдлаар хашхиран Хюгогийн саналыг хэрэгсэхгүй болгожээ. Ерөнхийлөгчийн бодлого юу боллоо? Ерөнхийлөгчийн захидал юу боллоо? Ерөнхийлөгч өөрөө яалаа? «Allons done! Allons done!» Ноён ерөнхийлөгчийн үгийг хэн үнэмших вэ? Таныг ерөнхийлөгчид итгэж байгаа мэтээр биднийг танд итгэж байна гэж ноён Виктор Хюго та бодож байна уу? «Allons done! Allons done!» гэцгээжээ.

	Эцэст нь Орлеанууд ба Бурбонуудыг улс орондоо буцааж ирүүлэх тухай асуудлын талаар гарсан санал шүүмжлэлийн улмаас Бонапарт, Үндэсний хурал хоёрын салах нь хурдсав. Засгийн газрын эзгүйд энэ саналыг ерөнхийлөгчийн бүл192, Вестафалийн хуучин вангийн хүү нь оруулжээ. Энэ санал нь легитимист ба орлеанист санаархагчдыг бонапартист санаархагчтай адилтган үзэх буюу нарийвчлан хэлбэл Бонапарт нь дор хаяхад л чухам дээрээ төрийн толгойд байсан болохоор тэднийг түүнээс ч доогуур байранд оруулах гэсэн л зорилготой санал байв.

	Наполеон Бонапарт ёс мэдэхгүй бүдүүлэг амьтан байсан болохоороо хааны угсаатны хөөгдөгсдийг буцааж ирүүлэх ба зургаадугаар сарын бослого гаргагчдад өршөөл үзүүлэх энэ хоёрыг нэг л санал болгоод нийлүүлчихжээ. Олонхын зэвүүцэл нь ариуныг бузартай, хааны язгуурыг пролетари хог новштой, нийгмийн сор дээжийг намгийн шавартай хутгахаа больж энэ хоёр саналд зохих зохих байрыг нь эзлүүлэхийг түүнд дорхноо тулгажээ. Олонх нь хааны овгийн хүмүүсийг тус оронд урьж ирүүлэх саналыг эрчимтэй няцааж, легитимистүүдийн Демосфен193 болсон Берье194 санал хураалтаар гарсан энэ саналын учир утгыг ямар ч эргэлзээгүй болгожээ. Санаархагчдыг энгийн иргэд болгон бууруулах зорилго тавьцгаажээ! Тэднийг ариун дээдийн алдаргүй болгох, тэдэнд үлдсэн эцсийнх нь сүр жавхланг, хөөгдсөнийх нь сүр жавхланг үгүй болгохыг хүсэцгээжээ! Өөрийн язгуур угсааг мартаад, Францад хувиа борлуулагч эгэл хүн болж амьдрахаар буцаж ирэх хүн, санаархагчдын дотроос гарвал, түүний тухай юу гэж бодоцгоох бил ээ? гэж Берье чанга дуугаар хэлжээ. Бонапарт улс орондоо байж байгаагаар юу ч хожоогүй ба хэрэв төвийг сахигч хүний ёсоор хаан ширээнд сууж байх явдал нь роялистуудад хэрэгтэй байсан бол титэмд жинхэнэ санаархагчид нь өөрсдийгөө хөөгдөн орогносны манангаар учир мэдэхгүй хүмүүсийн нүднээс халхалсаар байх ёстой байсныг түүнд үүнээс илүү тодорхой хэлж өгч болохгүй байсан биз ээ.

	Луи Бонапарт арван нэгдүгээр сарын 1-нд Хууль тогтоох хуралд хариу илгээлт өгч, түүндээ Баррогийн засгийн газрыг огцруулж, шинэ засгийн газар байгуулсныг нэлээн ширүүн үгээр мэдэгдэв. Барро - Фаллугийн засгийн газар нь роялист эвслийн засгийн газар байсан бөгөөд Опулийн195 засгийн газар нь Бонапартын засгийн газар, ерөнхийлөгчөөс, Хууль тогтоох хурлыг эсэргүүцэх зэвсэг, даамлуудын засгийн газар байв.

	Тэгээд Бонапарт арван хоёрдугаар сарын 10-нд байсантайгаа адил төвийг сахигч хүн биш болсон байлаа. Бонапарт гүйцэтгэх засгийн тэргүүнийхээ хувьд нэг хэсэг эрх ашгийн төв болжээ, анархитай тэмцсэн нь дэглэмийн намаар өөрөөр нь Бонапартын нөлөөг хүчтэй болгуулсан бөгөөд хэрэв Бонапарт нэр сүртэй байдаг нь больчхоод байсан бол дэглэмийн нам ерөөсөө нэр сүр муутай байжээ. Нэг талаар орлеанист, легитимистүүд өрсөлдөөнтэй байсан, нөгөө талаар ямар нэг хаант засгийг сэргээх нь чухал болсон явдал, төвийг сахисан санаархагчийг тэрхүү хоёр фракцаар зөвшөөрүүлнэ гэж Бонапарт найдаж болохгүй байсан гэж үү?

	Үндсэн хуульт бүгд найрамдах засгийн амьдралын 3 дугаар үе нь 1849 оны арван нэгдүгээр сарын 1-нд эхлээд 1850 оны гуравдугаар сарын 10-нд дуусав. Гизог маш их магтсан үндсэн хуульт байгууллагуудын ердийн бужигнаан буюу гүйцэтгэх засгийн ба хууль тогтоох засгийн хоорондын хэрүүл эхлэв. Гэвч бүх хэрэг үүгээр дуусаагүй юм. Бонапарт, нэгдсэн орлеанист, легитимистийн сэргээх эрмэлзлийг эсэргүүцэн өөрийнхөө бодит засгийн эрхийн үндэс - бүгд найрамдах засгийг хамгаалж, дэглэмийн нам, Бонапартын сэргээх эрмэлзлийг эсэргүүцэн хамтын ноёрхлынхоо хууль ёсны үндэс - бүгд найрамдах засгийг хамгаалж, легитимистүүд орлеанистуудыг эсэргүүцэн, орлеанистууд легитимистүүдийг эсэргүүцэн status quo196 бүгд найрамдах засгийг хамгаалж байна. Дэглэмийн намын тус бүрдээ in petto197 өөрийн хаантай, өөрийн сэргээх эрмэлзэлтэй тэр бүх фракц, өрсөлдөгчдийнхөө булаан авах, самуун дэгдээх эрмэлзлийн өөдөөс хөрөнгөтний нийтийн ноёрхлыг тухайлбал тэдний тус тусын бүх эрмэлзэл нь саармагжин хадгалагдаж байдаг хэлбэр болох бүгд найрамдах засгийг хамгаалж байна.

	Кант198 бүгд найрамдах засгийг төрийн ганц зохистой хэлбэрийнх нь хувьд практик учир зүйн хэзээ ч биелэхгүй шаардлага боловч түүнийг биелүүлэх нь ямагт бидний зорилго, бидний бодож санаж явах зүйл байх ёстой гэж үздэгийн адилаар тэр роялистууд хаант засгийг тэгж үзэж байна.

	Хөрөнгөтний бүгд найрамдахчуудын гараас гарсан үзэл суртлын хоосон томьёолол байсан бүгд найрамдах засаг нь энэ нэгдсэн роялистуудын гарт тийнхүү дүүрэн агуулгатай амьд хэлбэр болжээ. Тьер «роялистууд бид бол үндсэн хуульт бүгд найрамдах засгийн жинхэнэ тулгуур мөн» гэж хэлэхдээ, санаандгүйгээр үнэнийг ярьчихжээ.

	Эвслийн засгийн газар унаж, даамлуудын засгийн газар бий болсон нь өөр бас нэг утга учиртай юм. Шинэ засгийн газрын сангийн яамны сайд нь Фульд гэгч хүн болжээ. Фульдийг сангийн яамны сайдаар томилсон нь Францын үндэсний баялгийг биржийн мэдэлд албан ёсоор өгч, улсын баялгийг биржээр уламжлан, биржийн эрх ашгийн үүднээс удирдах гэсэн хэрэг байлаа. Фульдийг сайдаар томилогдохын хамт санхүүгийн язгууртнууд өөрсдийн сэргэлтийг «Moniteur»-т зарлав. Энэ сэргэлт нь бусад бүх сэргэлтэд зайлшгүйгээр нэмэлт болж, бусад бүх нэмэлтийн хамт үндсэн хуульт бүгд найрамдах засгийн гинжний нэг цагариг нь болов.

	Луи-Филипп жинхэнэ loup-cervier199-oop сангийн яамны сайд болгох гэж хэзээ ч зүрхэлж байгаагүй юм. Түүний хаант засаг нь хөрөнгөтний дээдэст эрхэм сайхан нэр байсны адилаар, түүний харьяа яамдад онцлог эрх ашиг нь амины эрх ашгийг сонирхдоггүй байдлыг илэрхийлсэн үзэл суртлын сайхан нэртэй байх ёстой байлаа. Легитимист, орлеанист зэрэг янз бүрийн намын хөшигний цаана нууж байсан зүйлийг хөрөнгөтний бүгд найрамдах засаг газар бүхэнд тайзны нүүр талд гаргаж ирэв. Тэр намуудын огторгуйд тултал өргөмжилж байсан зүйлийг бүгд найрамдах засаг газарт буулгажээ. Хөрөнгөтний бүгд найрамдах засаг, хутагт нарын нэрийг ангийн ноёрхогч эрх ашгийн жинхэнэ хөрөнгөтний нэрээр сольжээ.

	Яагаад бүгд найрамдах засаг өөрийн оршин тогтносон эхний өдрөөс санхүүгийн язгууртны ноёрхлыг устгаагүйгээр барахгүй, харин бэхжүүлснийг бидний тодорхойлсон бүх зүйл илэрхийлж байна. Гэвч бүгд найрамдах засаг хувь заяандаа захирагдан, өөрийн хүсэл эрмэлзлийг зөрчиж, түүнд буулт хийжээ. Фульдийг сангийн яамны сайд болохын хамт засгийн газрын санаачилга дахин санхүүгийн язгууртны гарт орсон байна.

	Хөрөнгөтний эвсэл яагаад Луи-Филиппийн үед засгийн эрхээс зайлуулагдан, хөрөнгөтний бусад давхраанд захирагдаж байсан санхүүгийн язгууртны ноёрхлыг хүлцэн тэсвэрлэж байсан бэ? гэж хүмүүс асуух байх.

	Үүнийг хариулахад тун амархаан.

	Юуны урьд санхүүгийн язгууртнууд өөрснөө роялист эвслийн дотор удирдах гол хэсэг болж байгаа бөгөөд засгийн газарт нийт дундаа барьж байгаа бүх эрх нь бүгд найрамдах засаг нэртэй байдаг. Орлеанистуудын илтгэгчид, «оюун билигтнүүд» нь санхүүгийн язгууртны хуучин холбоотнууд, хуучин хань хамсаатнууд байгаагүй гэж үү? Санхүүгийн язгууртнууд өөрснөө орлеанистуудын алтан фаланга нь биш гэж үү? Легитимистүүдийн тухай гэвэл тэд Луи-Филиппийн үед ч хэрэг дээрээ бирж, уурхай, төмөр замын панз наймааны бүх бузар наргианд оролцож байсан. Ер нь том газрын эздээс санхүүгийн язгууртнуудтай холбоо тогтоодог нь зүйн дагуу үзэгдэл юм. Үүний нотолгоо нь Англи, тэр ч байтугай Австри байна.

	Үндэсний үйлдвэрлэлийн хэмжээ нь улсын өрийн хэмжээтэй харьцуулбал, тэнцвэргүй бага байгаа, бас улсын рент нь панз наймааны чухал зүйл болж байгаа ба бирж нь бүтээн үйлдвэрлэхээс өөр аргаар өсөхийг хүсэгч капиталыг оруулах зах зээл болж байгаа Франц шиг ийм оронд хөрөнгөтөн ба хагас хөрөнгөтөн ангиудын тоо томшгүй олон хүн улсын өр, биржийн бужигнаан, мөнгөн санхүү энэ бүгдэд оролцохгүй яах вэ. Үүнд оролцогч хоёрдугаар зэргийн энэ бүх хүмүүс тэр эрх ашгийг нь туйлын их хэмжээгээр, тэгэхдээ нийтэд нь төлөөлж байгаа фракцыг өөрсдийн зүй ёсны тулгуур гэж үзэхгүй гэж үү?

	Улсын хөрөнгө санхүүгийн язгууртны гарт шилжсэн нь юунаас шалтгаалсан бэ? Улсын зарлага байнга нэмэгдэж байгаагаас шалтгаалжээ. 

	Улс ингэж өрд баригдсаны учир нь юу байна? Улсын зарлага нь орлогоосоо даваад орлого зарлага хоёр хоорондоо ийнхүү тохирохгүй байгаа нь улсын зээллэгийн шалтгаан, урхаг болж байна.

	Энэ өрнөөс гарахын тул улс өөрийн зардлыг хязгаарлах, өөрөөр хэлбэл засгийн газрын байгууллагуудыг хялбарчлах, цомтгох, захиргааны ажлыг аль болохоор багасгах, аль болохоор түшмэл цөөнтэй байлгах, иргэний нийгмийн хэрэгт аль болохоор бага оролцох ёстой байлаа. Дэглэмийн нам ийм замаар явах бололцоогүй байсан бөгөөд түүний ноёрхол, түүний ангийн оршин тогтож байх нөхцөлүүдэд тал бүрээс нь занал учрах тусам өөрийн залхаах арга хэмжээг, бас газар бүхэн байгаа улсын байгууллагаар дамжуулан, улсын нэрээр албан ёсоор оролцох явдлыг улам хүчтэй болгох ёстой байв. Хүний ба өмчийн эсрэг гэмт хэрэг ихсэж байгаа үед жандармын бүрэлдэхүүнийг бага болгож болохгүй билээ.

	Улсаас нэг бол хүн амын чинээлэг ангиудад онцгой албан татвар оногдуулан, төсөвт түргэн зуурын ч гэсэн тэнцвэрийг түр тогтоож, өрөөс мултрахыг сүвэгчлэх ёстой. Гэвч дэглэмийн нам үндэсний баялгийг биржийн мөлжлөгөөс ангижруулахын тул өөрийнхөө хувийн баялгийг эх орныхоо өргөлийн санд өргөх ёстой байсан уу? Pas si léte!200

	Товчоор хэлбэл, Францын төрд үндсэн эргэлт хийхгүйгээр улсын санхүүд эргэлт хийх аргагүй юм. Гэтэл улсын өр нь улсын санхүүтэй зайлшгүй холбоотой бөгөөд улсын өрийг ашиглаж мөлжих ноёрхол, тухайлбал зээллэг олгогчид, банкны эзэд, мөнгөний худалдаачид, биржийн чононуудын ноёрхол нь улсын өртэй зайлшгүй холбоотой юм. Дэглэмийн намын ганцхан фракц, чухамдаа фабрикийн эзэд л санхүүгийн язгууртныг унагах сонирхолтой байв. Бид энэ удаа дунд, жижиг үйлдвэрийн эздийг хэлээгүй, харин Луи-Филиппийн үед үе залгамжлалын оппозицын өргөн суурь болж байсан хамгийн том үйлдвэрийн эздийг хэлж байгаа юм. Тэдний эрх ашиг нь үйлдвэрлэлийн зардлыг хорогдуулах, ингэхлээр үйлдвэрлэлийн зардалд ордог албан татварыг хорогдуулах, ингэхлээр бас хүү авч, албан татварт оруулдаг улсын өрийг хорогдуулахыг, өөрөөр хэлбэл тэдний эрх ашиг, санхүүгийн язгууртныг унагахыг шаардсан нь эргэлзээгүй юм.

	Англид банк, биржийн язгууртныг эсэргүүцсэн загалмайтны аян дайныг толгойлсон том фабрикийн эзэд, ямар нэг Кобден201 буюу Брайт202 байгааг бид үнэхээр мэдэх бөгөөд францын хамгийн том фабрикийн эздийг Англи өрсөлдөгчидтэй нь харьцуулбал жижиг хөрөнгөтнүүд юм. Францад яагаад тийм биш байна? Англид аж үйлдвэр голлож, францад тариалан голлож байна. Английн аж үйлдвэрт free trade203 хэрэгтэй байхад францынханд хамгаалах гааль, бас бусад монополийн зэрэгцээгээр үндэсний монополь хэрэгтэй байна. Францад аж үйлдвэр францын үйлдвэрлэлийг ноёрхож байгаа биш учраас францын фабрикийн эзэд нь францын хөрөнгөтнийг ноёрхоогүй байна. Тэд хөрөнгөтний бусад фракцаас өөрсдийн эрх ашгийг хамгаалахын тул хөдөлгөөнийг англичууд шиг толгойлж, улмаар өөрийн ангийн эрх ашгийг тэргүүн сууринд дэвшүүлж чадахгүй байгаа бөгөөд хувьсгалын хойноос зүүгдэн, ангийнхаа нийт эрх ашигт харш эрх ашигт үйлчлэх ёстой болжээ. Тэд хоёрдугаар сард өөрийн байдлыг ойлгоогүй боловч хоёрдугаар сарын үйл явдал тэднийг ухааруулжээ. Ажилчны талаас учрах аюул, ажил олгогч аж үйлдвэрийн капиталистаас өөр хэнд шууд заналхийлэх бил ээ? Тийм учраас Францын фабрикийн эзэд гарцаагүй дэглэмийн намын талыг улайран баримтлагчид болжээ. Тэдний ашгийг санхүүгийн том хөрөнгөтнүүд тонож байгаа боловч энэ нь тэр ашгийг пролетари нарын бүрэн устгахтай харьцуулбал үнэндээ юу ч биш биз дээ?

	Францад уг нь аж үйлдвэрийн хөрөнгөтнүүдийн хийвэл зохих зүйлийг жижиг хөрөнгөтөн хийж байгаа бөгөөд уг нь жижиг хөрөнгөтнүүдийн зорилт байвал зохих юмыг ажилчид биелүүлж байгаа ба ажилчдын зорилтыг хэн шийдвэрлэж байна? Хэн ч шийдвэрлэхгүй байна. Энэ зорилтыг Францад шийдвэрлээгүй, зөвхөн тунхаглаж байна. Энэ зорилт хаана ч үндэсний хүрээн дотор13 шийдвэрлэгдэж чадахгүй бөгөөд францын нийгмийн доторх ангийн дайн нь үндэстнүүдийн хоорондын дэлхий дахины дайн болж хувирна. Дэлхий дахины дайн, зах зээлийг ноёрхогч үндэстний тэргүүнд, Английн тэргүүнд пролетари нарыг дэвшүүлэн тавихад л энэ зорилт сая шийдвэрлэгдэж эхэлнэ. Гэвч тэнд төгсгөлөө биш, харин зохион байгуулалтынхаа эхлэлтийг үзэж буй тэр хувьсгал богино хугацааны хувьсгал байх биш ээ. Одоо үеийн хүмүүс бол цөл дундуур Моисейн204 дагуулж явсан еврейчүүдтэй төстэй байна. Тэд шинэ ертөнцийг олж авахаар барахгүй, шинэ ертөнцийн төлөөнөө бойжсон хүмүүст байр сууриа тавьж өгөхийн тул тайзнаас зайлах ёстой.

	Фульдын тухай дахин дурдъя.

	Фульд 1849 оны арван нэгдүгээр сарын 14-нд Үндэсний хурлын индэр дээр гарч ирээд, өөрийн санхүүгийн системийг тодорхойлохдоо: Албан татварын хуучин системийг хамгаална! Дарсны албан татварыг хэвээр нь байлгана! Пассийн дагаж шийтгүүлсэн ашиг орлогын албан татварыг хэрэгсэхгүй болгоно! гэжээ.

	Пасси205 бас хувьсгалч байгаагүй бөгөөд Луи-Филиппийн нэг хуучин сайд байсан юм. Пасси бол Дюфорын маягийн пуритануудын нэг бөгөөд Долоодугаар сарын хаант засгийн золиос болсон Тестийн206 хамгийн дотно нөхдийн нэг байсан юм207. Пасси бас албан татварын хуучин системийг магтаж, дарсны албан татварыг хэвээр байлгах санал тавихынхаа зэрэгцээгээр харин улсын зарлага хэтэрсний халхавчийг хуу татжээ. Ашиг орлогын шинэ татвар дагаж шийтгүүлбэл л улсын дампуурлаас гарч болно гэж тэр хэлжээ. Урьд нь улсыг дампууруулах саналыг Ледрю-Ролленд тавьж байсан Фульд улсын зардлыг хэтрүүлэх саналыг Үндэсний хуралд тавьжээ. Фульд хадгаламжтай болгохоор амласан бөгөөд түүний нууц нь хожим илэрч, жишээ нь, зарлагыг 60 саяар хорогдуулж, өдөр тутмын өрийг 200 саяар нэмэгдүүлсэн нь тоонуудыг хооронд нь гүйлгэж тооцоолоод эцэстээ шинэ зээллэгт хүргэсэн илбийн арга байжээ.

	Санхүүгийн язгууртнууд Фульдийн үед Луи-Филиппийн үеийнхтэй адилаар хөрөнгөтний хоорондоо барьцагч бусад фракцтай зэрэгцэн, хувийнхаа эрх ашгийг тийм ичгүүр сонжуургүйгээр тавьж чадаагүй нь магад юм. Гэвч уг систем нь хуучин хэвээрээ байсан, үүнд: улсын өр байнга өсөн, улсын зарлага далдуур хэтэрсээр л байжээ. Тэгээд яваандаа биржийн хуучин заль мэх нь улам бүр илэрхий болжээ. Үүний нотолгоо нь Авийн төмөр замын тухай хууль байна, мөн улсын цаасан мөнгөний ханш далдуур гуйвж бүх Парисыг донсолгосон хийгээд гуравдугаар сарын 10-ны сонгуулийг ашиглах гэсэн Фульд, Бонапарт нарын бүтэлгүй оролдлого билээ.

	Санхүүгийн язгууртнууд албан ёсоор сэргээгдэхийн хамт Францын ард түмэн хоёрдугаар сарын 24-ний үйл явдалд удахгүй дахин тулгарах ёстой болов.

	Зохион байгуулах хурал өөрийн хойчийг залгамжлагчийг үзэн ядахдаа дарсны албан татварыг 1850 оноор тасалбар болгож устгасан юм. Хуучин албан татваруудыг устгасан нь шинэ өрийг төлөх хөрөнгө олох бололцоогүй болгожээ. Дэглэмийн намын муйхар этгээдүүдийн нэг байсан Кретон208 дарсны албан татварыг хэвээр нь байлгах саналыг бүр Хууль тогтоох хурлыг завсарлахаас өмнө тавьжээ. Фульд энэ саналыг Бонапартын засгийн газрын нэрийн өмнөөс хүлээж авч, Бонапартыг ерөнхийлөгчөөр тунхагласны ойг тохиолдуулан 1849 оны арван хоёрдугаар сарын 20-нд Үндэсний хурлаас дарсны албан татварыг сэргээх хууль гаргажээ.

	Ингэж сэргээх явдлыг өмгөөлөгч нь санхүүгийн хүн биш, харин хоёр нүүр гаргагч зальт этгээдүүдийн удирдагч Монталамбер209 байв. Түүний гаргасан шалтаг нь гайхалтай жирийн шалтаг байв. Үүнд: албан татвар бол засгийн газрыг тэжээгч эхийн мээм бөгөөд засгийн газар бол залхаан шийтгэх зэвсэг, нэр хүндтэй байгууллага, арми, цагдаа, түшмэд, шүүгчид, сайдууд, санваартан мөн. Албан татварт халдсан явдал бол пролетари балмадуудын халдлагаас хөрөнгөтний нийгмийн эд материалын ба утга соёлын үйлдвэрлэлийг хамгаалан, эмх журмыг сахиулагч манаанд анархистуудын халдсан явдал мөн. Албан татвар бол өмч, өрх гэр эмх журам, шашинтай зэрэгцэн буй 5 дахь тэнгэр сахиус мөн. Дарсны албан татвар, албан татвар мөн боловч ердийн биш, харин хаант засгийн ёс шингэсэн, эртний уламжлалтай, хүндтэй албан татвар мөн. Vive l'impot des boissons! Three cheers and one more!210 гэжээ.

	Францын тариачин хүн, чөтгөрийн дүрсийг бодохдоо, түүнийг албан татвар хураагчийн дүрээр бодож байна. Албан татварыг тэнгэр сахиус гэж Монталамберийн зарласнаас хойш Францын тариачин, шашингүйн үзэлтэн, атеист болоод, социализм хэмээх чөтгөрийг бишрэн дагажээ. Дэглэмийн шашин ч, хоёр нүүртэн зальт этгээдүүд ч, Бонапарт ч хөнгөмсөг хандаад тариачныг алджээ. 1849 оны арван хоёрдугаар сарын 20-ны үйл явдал нь 1848 оны арван хоёрдугаар сарын 20-ны үйл явдлын нэрийг үүрд гутаав. «Авга ахын зээ хүү нь» гэр бүл дотроо дарсны албан татварт, Монталамберийн хэлснээр хувьсгалт аянгын үнэртэй албан татварт хөнөөгдсөн анхдугаар зээ нь биш байв. Жинхэнэ, их Наполеон, Ариун Елена арал дээр байхдаа, дарсны албан татварыг сэргээсэн явдал Өмнөд францын тариачдыг түүнээс түлхэн зайлуулсан учраас түүний уналтад бусад ямар нэг шалтгаанаас илүү түлхэц болсон юм гэж хэлжээ. XIV Людовикийн211 үед албан Татвар нь ард түмний үзэн ядаж байсан гол зүйл байжээ. (Буагильбер212, Вобан213 нарын зохиолыг үз). Анхдугаар хувьсгал түүнийг устгаж, харин Наполеон түүнийг 1808 онд дахиад л нэлээн өөрчлөгдсөн хэлбэрээр дагаж шийтгүүлжээ. Францад сэргэлт гарахад түүний замыг зөвхөн казакууд тавьсан биш, дарсны албан татварыг устгана гэсэн амлалт ч түүний замыг тавьсан юм. Gentilhommerie214 gens taillable à merci et miséricorde215 хэлсэн үгэндээ заавал хүрэх албагүй нь мэдээж хэрэг. 1830 онд дарсны албан татварыг устгахаар амлаж байв. Хэлснээ хийх буюу хийснээ хэлэх нь тэр оны шинж биш байв. 1848 онд бүгдийг амлаж байсан шигээ дарсны албан татварыг устгана гэж амлаж байв. Зохион байгуулах хурал юу ч амлахгүй байснаа 1850 оны нэгдүгээр сарын 1-нээс эхлэн дарсны албан татварыг устгана гэж гэрээстээ тушаасныг бид нэгэнт өгүүлсэн билээ. Гэтэл хууль тогтоох хурал 1850 оны нэгдүгээр сарын 1-нээс яг 10 хоногийн өмнө тэр татварыг дахин дагаж шийтгүүлэв. Францын ард түмэн тэр албан татварыг зайлуулах гэж ийнхүү оролдсоор байсан боловч түүнийг хаалгаар гаргаад хаячихад цонхоор ороод ирдэг байжээ.

	Дарсны албан татварт Францын албан татварын системийн жигшигдэх хамаг муу муухай нь нийлчхээд байсан болохоор түүнийг ард түмэн үзэн ядаж байсан нь аргагүй юм. Түүнийг жигшигдэх аргаар хураадаг, бас язгууртныг хамгаалах маягаар оногдуулдаг тул хамгийн жирийн ба хамгийн үнэтэй дарсанд оногдох хувь нь ижил учраас хэрэглэгчийн хөрөнгө чинээ бага болох тусам өсөлт нь геометрийн прогрессээр нэмэгддэг болохоор энэ нь урвуугаар өсгөж хураадаг албан татвар юм. Энэ албан татварын улмаас дарсыг хуурамчаар хийж, эсхүл түүнд хольцоо хольж хөдөлмөрчин ангиудыг шууд хордуулж байна. 4000-гаас дээш хүнтэй хот бүрийн хаалганы дэргэд татварын газар бий болгоод, тийм хот бүрийг хамгаалах гаалиар францын дарснаас хамгаалсан харийн орон мэт болгон, хэрэглээг хорогдуулж байна. Орлого нь дарсны хэрэглээнээс шууд шалтгаалдаг дарсны том худалдаачид, ялангуяа жижиг marchands de vin гэгчид буюу дарсны газрын эзэд цөмөөрөө дарсны албан татварын заналт дайсан болжээ. Түүнчлэн дарсны албан татвар нь хэрэглээг хорогдуулан, үйлдвэрлэлийг борлуулах зах зээлээр явцуу болгож байна. Энэ албан татвар хотын ажилчдыг дарс худалдаж авах бололцоогүй болгосноороо дарс үйлдвэрлэдэг тариачдыг дарсаа худалдах боломжгүй болгож байна. Францад дарс үйлдвэрлэгчид 12 сая орчим байна. Ийм учраас бүх ард түмэн дарсны албан татварыг үзэн яддаг, ялангуяа тариачид түүнийг маш их үзэн яддаг нь аргагүй юм. Тэд дарсны албан татвар сэргэсэн явдлыг ганц нэг удаа тохиолдох санамсаргүй явдал гэж үзээгүй юм. Тариачдад эцгээс хүүд нь шилждэг онцгой түүхт уламжлал байгаа бөгөөд ямар ч засгийн газар тариачдыг мэхлэх гэхдээ дарсны албан татварыг устгана гэж амлаад, мэхэлж амжихтайгаа зэрэг тэр албан татварыг хэвээр байлгадаг буюу сэргээдэг гэдгийг тариачид тэр түүхт сургуулиар сайн мэдэж авчээ. Тариачид засгийн газрын зан авир, хандлагыг тэрхүү албан татвараар туршиж мэддэг байна. Арван хоёрдугаар сарын 20-нд дарсны албан татварыг сэргээсэн нь Луи-Бонапартыг мөн л бусадтай адил болохыг харуулжээ. Гэхдээ Луи-Бонапарт бусадтай адил биш байсныг хэлбэл тэр бол тариачдын олж авсан хүн байлаа. Тариачид дарсны албан татварыг эсэргүүцэн олон сая хүний гарын үсэг зурсан өргөдөл гаргаж, нэг жилийн өмнө «авга ахын зээ хүүд» өгсөн саналаа буцааж авсан байна. 

	Францын бүх хүн амын гуравны хоёроос илүү хувь болох хөдөөгийн ард иргэд нь голцуу газрын чөлөөт өмчтөн гэгчид байдаг. 1789 оны хувьсгалаар феодалын албан татвараас төлбөр төлөөсгүй чөлөөлөгдсөн тэдний түрүүч үеийнхэн нь газрыг үнэгүй авсан юм. Харин дараа дараачийн үеийнхэн нь, хагас хамжлагын байдалтай байсан эцэг өвгөдийнхөө рент, аравтын гувчуур, эзний ажил зэрэг хэлбэрээр төлж байсан зүйлийг газрын үнэ гэдэг нэрээр төлж байжээ. Нэг талаар хүн ам өсөж, нөгөө талаар газрыг жижиглэн хэсэглэх нь их болох тусам, парцелл эдлэнгийн хэмжээ жижгэрэхийн хамтаар түүнийг авч эдлэх хэрэгцээ нэмэгдсэн учраас үнэ нь их болжээ. Бас тариачин уг газрыг шууд худалдаж авсан буюу хамт өвлөгчдөөсөө түүнийг өөр дээрээ капитал гэж бүртгүүлж авсан байна уу ялгалгүй парцелл эдлэнд тариачны төлдөг үнэ нэмэгдэхийн хэр хэмжээгээр тариачны өр, өөрөөр хэлбэл барьцаат зээллэг зайлшгүй нэмэгджээ. Газраар баталгаа тогтоосон өрийн үүргийг чухамдаа газрын барьцаат зээллэг гэж нэрлэдэг юм. Дундад эртний үед эдэлгээний газарт эрх дарх хуримталж байсны адилаар орчин үеийн парцелл эдлэн дээр барьцаат зээллэг хуримталжээ. Нөгөө талаар, газрыг жижгэрүүлэн ашиглах системтэй болсон үед газар нь газрын өмчтөндөө ердөө л үйлдвэрлэлийн багаж зэвсэг болж байна. Газрын хэмжээ жижгэрэх тусам газрын үр шим нь мөн төчнөөн буурч байна. Газрыг боловсруулахад машин хэрэглэх, хөдөлмөрийг хуваарилах, тэрчлэн газрыг хатаах, услах сувгууд байгуулах зэрэг газрын хөрсийг сайжруулах том арга хэмжээнүүдийг биелүүлэх явдал улам бүр хунигдаж, газрыг боловсруулахад орох үргүй зардал нь тэрхүү үйлдвэрлэлийн багаж зэвсгийг өөрийг нь олон хэсэг хуваах тусам нэмэгдэж байна. Парцелл газрын эзэн капиталтай байна уу, үгүй юу гэдэгтэй холбогдолгүйгээр тэр бүх байдал гарч байна. Тэгээд газар жижгэрэх процесс нэмэгдэх тусам л жижиг газартай тариачны байдаг капитал нь ердөө л хамгийн арчаагүй багаж хэрэгсэлтэй хэсэгхэн газар болж, газарт капитал зарцуулах бололцоо улам багасаж, ядуу тариачинд [Kotsass], агрономын амжилтыг хэрэглэхэд шаардагдах боловсрол, мөнгө, газар дутагдаж, газар боловсруулах явдал доройтож байна. Эцэст нь нийт хэрэглээ нэмэгдэх хэмжээгээр түүнчлэн тариачны өмч нь түүний гэр бүлийн амьдралыг бүрэн хангаж чадахгүй байгаа мөртөө тэднийг өөр ажил хийлгэхгүй бариад байх тусам тэр хэмжээгээр цэвэр орлого нь хорогдож байна.

	Тэгээд хүн ам өсөж газар жижгэрэх тусам тэр хэмжээгээр үйлдвэрлэлийн багаж зэвсэг болох газрын үнэ их болж, газрын үр шим багасаж, тэр хэмжээгээр газар тариалан доройтож, тариачны өр нэмэгдэж байна. Уршиг байсан зүйл нь эргээд шалтгаан болж байна. Нэг үеийн хүмүүсээс дараачийн үеийнхдээ байнга улам их өр үлдээж, шинэ үеийнхэн нь улам тохиромжгүй, хүнд нөхцөлд амьдралаа эхэлж, барьцаат зээллэгийн хуучин өрнөөс барьцаат зээллэгийн шинэ өр бий болж, тариачин алгын чинээ газраа шинэ өрөнд дахин барьцаалуулж чадахгүй болохдоо, өөрөөр хэлбэл тэр газраараа барьцаат шинэ зээллэг авч чадахгүй болохдоо, мөнгө хүүлэгчийн саварт шууд орж, төлөх хүү нь улам их болдог байна.

	Энэ мэтээр Францын тариачин газраа барьцаалуулсан зээллэгийн хүү, мөнгө хүүлэгчээс газар барьцаалуулалгүй авран зээлийн хүүгийн хэлбэрээр капиталистуудад рент, аж үйлдвэрийн ашиг хоёрыг, товчоор хэлбэл бүх цэвэр орлогоор барахгүй, ажлынхаа хөлсний нэг хэсгийг ч өгч, улмаар ирландын түрээслэгчийн зэрэгт хүртэл доройтож байгаа бөгөөд энэ бүхэн нь хувийн өмчтөн байх гэсэн явдлаас л гарч байна.

	Францад энэ процессыг албан татварын улам нэмэгдэн хүндэрч байгаа үүрэг, шүүхийн зардлууд хурдатгасан бөгөөд эдгээр зардал нь зарим талаар шууд Францын хуулиар газрын өмчид тогтоосон дагаж гүйцэтгэх горим дүрмээс нь болж, зарим талаар газар бүхэнд зааг нийлэн хутгалдсан парцелл эдлэнгийн эздийн хоорондох будилаанаас зарим талаар тариачид хий өмчийг, чухамдаа өмчийн эрхийг байдгаараа хамгаалахыг өмчийн жаргал гэж үздэг болохоороо зовж зүдрэх дуртай байдгаас нь гарч байсан байна.

	1840 оны статистикийн тодорхойлсон мэдээг үзвэл, Францын газар тариалангийн нийт бүтээгдэхүүн нь 5 237 178 000 франк байжээ. Тариалагчдын хэрэглээг оролцуулан, газар боловсруулах зардлын 3 552 000 000 франкийг түүнээс хасвал зохино. Цэвэр үлдэх 1 685 178 000 франкийн бүтээгдэхүүнээс барьцаат зээллэгийн хүү 550 сая, шүүхийн түшмэдийн зардал 100 сая, албан татварын 350 сая, шүүхийн баталгаа, тамга тэмдгийн татвар, барьцаат зээллэгээс хураах татвар зэргийн 107 сая франкийг тус тус хасах хэрэгтэй. Бүх цэвэр бүтээгдэхүүний гуравны нэг хувь болох 538 000 000 франк үлдэх бөгөөд хүн тутамд 25 франк хүрэхгүй цэвэр орлого оногдоно216. Харин барьцаагүй авсан хүүтэй зээллэг, өмгөөлөгчдийн зардал зэргийг энд оролцуулж бодоогүй юм шүү.

	Бүгд найрамдах засаг тариачны хуучин ачаан дээр нь шинэ ачаа нэмсэн болохоор францын тариачдын байдал одоо ямар байгаа нь ойлгомжтой хэрэг. Тариачдын мөлжигдөл нь үйлдвэрийн пролетари нарын мөлжигдлөөс зөвхөн хэлбэрээрээ ялгаатай байгаа нь илэрхий байна. Мөлжигч нь аанай л өнөөх капитал юм. Зарим капиталист барьцаат зээллэг олгох, мөнгө хүүлэх аргаар зарим тариачныг мөлжиж, капиталистуудын анги нь улсын албан татвараар тариачдын ангийг мөлжиж байна. Тариачдын өмчийн эрх нь тариачдыг одоо хүртэл капиталын эрхэнд байлгаж байгаа сахиус бөгөөд капиталаас тариачдыг аж үйлдвэрийн пролетари нарын эсрэг тухирахдаа ашиглаж байгаа тийм шалтаг юм. Капиталыг унагавал л тариачин хүн дэвжиж чадах бөгөөд капитализмыг эсэргүүцэгч пролетарийн засгийн газар л тариачны эдийн засгийн гуйланчлал, нийгмийн доройтлыг эцэс болгож чадна. Үндсэн хуульт бүгд найрамдах засаг гэдэг бол түүнийг мөлждөг нэгдсэн мөлжигчдийн диктатур юм; нийгмийн ардчилсан, улаан бүгд найрамдах засаг гэдэг бол түүний холбоотны диктатур юм. Сонгуулийн хайрцагт тариачны хийсэн саналын жингээр жингийн таваг ч дээш доошоо болж байна. Тариачид хувь заяагаа өөрснөө шийдвэрлэх ёстой гэж социалистууд шог зохиол, зургийн цоморлог, хуанли, янз бүрийн ухуулах хуудсанд өгүүлж байсан юм. Бас дэглэмийн намын маргаж бичсэн зохиолуудын улмаас тэр үзэл санаа тариачинд улам ойлгомжтой болсон бөгөөд тус нам мөн л тариачинд хандаж, социалист үзэл санаа, эрмэлзлийг бүдүүлгээр дэгсдүүлэн, ичих нүүргүй гуйвуулж байснаараа тариачны жинхэнэ араншинтай яг нийлж, цаазтай жимс рүү тэмүүлэх хорхойг нь хөдөлгөсөн юм. Гэтэл сонгуулийн эрх эдлэхдээ тариачин ангийн олж авсан туршлага нь уг байдлыг хамгийн ойлгомжтой харуулсан бөгөөд хувьсгал зогсолтгүй тэмүүлэн хөгжиж байхад энэ ангид дараа дараагаар тохиолдож байсан сэтгэл санааны гутрал түүнийг бас харуулсан юм. 

	Хувьсгал бол түүхийн хөлөг мөн.

	Тариачдын санаа сэтгэлд аажмаар эргэлт гарсан нь янз бүрийн шинж тэмдгээр илрэв. Эргэлт нь бүр хууль тогтоох хурлын сонгуулиар, Лионтой залгаа таван мужид зарласан түгшүүртэй байдлаар, зургаадугаар сарын 23-наас хойш хэдэн сарын дараа Жирондын мужаас «хосгүй танхимын» [chambre introuvable]217 хуучин ерөнхийлөгчийн оронд уулын намын нэг хүнийг сонгосон явдлаар, 1794, 1795 онуудад бүгд найрамдахчуудыг хамгийн аймшигтайгаар залхаасан залхаалтын гол газар, 1815 онд либералууд ба протестантуудыг олны нүдэн дээр хядсан terreur blanche218-ын гол голомт, легитимистүүдийн дагшин орон байсан Гар219 мужийн нас барсан легитимист нэгэн депутатын оронд улааны хүнийг 1849 оны арван хоёрдугаар сарын 20-нд сонгосон явдлаар тус тус илэрчээ. Хамгийн хөдөлгөөнгүй ангийн энэ хувьсгалжилт нь дарсны албан татварыг сэргээсний дараа хамгийн тод илэрчээ. 1850 оны нэг ба хоёрдугаар сард засгийн газраас авсан арга хэмжээ, хуулиуд нь бараг тэр аяараа мужууд болон тариачдын эсрэг чиглэсэн бөгөөд тэдгээрийн идэвх сэргэснийг тод томруун харуулсан нотолгоо байв.

	Мужийн дарга ба дэд даргын өөдөөс, юуны урьд хотын даргын өөдөөс жандармыг харгис шүүгч болгосон, хамгийн бөглүү тосгонуудын хөл хөдөлгөөнгүй газруудад ч тагнуулын системийг дагаж шийтгүүлэх болгосон Опулийн зapлалын бичиг; сургуулийн багш нарыг эсэргүүцэн тэднийг, өөрөөр хэлбэл тариачин ангийн үзэл сурталчид, хамгаалагчид, хүмүүжүүлэгчид, зөвлөхүүдийг мужийн даргын дур зоригт захируулан, тэднийг, өөрөөр хэлбэл эрдэмтдийн ангийн пролетари нарыг юманд хөөгдсөн зэрлэг амьтад шиг нэг отгоос нөгөө отогт хөөж хяхсан хууль; хотын дарга нарын толгой дээр нь дамоклын220 илд өлгөж221, тэдний тухайлбал тариачны отгийн ерөнхийлөгчдийг бүгд найрамдах засаг ба дэглэмийн намын ерөнхийлөгчтэй хэзээ ямагт харгалдуулж, хотын дарга нарыг эсэргүүцсэн хуулийн төсөл; Францын цэргийн 17 тойргийг 4 пашалык222 болгож, цэргийн хуаран, хээрийн лагерь хоёрыг францчуудын үндэсний танхим болгосон зарлиг; дэглэмийн намаас Францыг хүчээр мунхруулах явдал, бүдүүлэг байдлыг сонгуулийн түгээмэл эрхийн горим журамтай үед өөрийн оршин тогтож байх чухал нөхцөл гэж тунхагласан сургууль хичээлийн тухай хууль зэрэг энэ бүх хууль, арга хэмжээ нь юу байсан бэ? гэвэл аргаа барахад мужийн тариачид ба мужуудыг дэглэмийн намд дахин захируулахыг оролдсон оролдлого байв.

	Хавчлагын хувьд тэр нь зорьсныгоо онодоггүй арчаагүй арга хэрэгсэл байв. Дарсны албан татвар ба 45 сантмийн албан татварыг хэвээр байлгасан, бас миллиардыг буцааж төлүүлэх гэсэн тариачны өргөдлүүдийг доромжлон хэрэгсэхгүй болгосон зэрэг том арга хэмжээнүүд буюу хуулийн энэ бүх аянга, цахилгаан нь төвөөс гагцхүү тариачин ангийг бөөнөөр нь даруй ниргэж байв. Дээр дурдсан энэ бүх хууль арга хэмжээнүүд нь довтолгоо, эсэргүүцлийг бүх нийтийн шинж чанартай болгож, үүнийг урц бүрийн ярианы сэдэв болгож, тосгон бүрд хувьсгал тарааж, хувьсгалыг орон нутагт шилжүүлэн, хувьсгалыг тариачны хувьсгалын шинж чанартай болгож байв.

	Нөгөө талаар Бонапарт тэдгээр хуулийн төслийг оруулсан ба тэдгээрийг Үндэсний хурлаар баталсан нь анархийг дарах, өөрөөр хэлбэл хөрөнгөтний диктатурыг эсэргүүцэн босогч бүх ангиудыг дарах талаар үндсэн хуульт бүгд найрамдах засгийн хоёр хүч нь санал нийлж байгааг нотолж байгаа хэрэг биш үү? Сулук өөрийнх нь бүдүүлэг илгээлтийн223 дараахан гарсан Карльегийн224 илгээлтээр225, чухамдаа Луи Бонапарт өөрөө Наполеоны зөвхөн шог дүрс байсны адилаар Фушегийн226 шог дүрс байсан тэр өөдгүй шившигтэй амьтны илгээлтээр дэглэмийн үйл хэрэгт үнэнчээ Хууль тогтоох хуралд батлан илэрхийлээгүй гэж үү?

	Залуу католик шашинтан ба хуучин вольтерчуудын холбоотойг сургууль хичээлийн тухай хууль бидэнд харуулж байна. Нэгдсэн хөрөнгөтний ноёрхол нь шийдчихсэн үхширмэл үзэлтнийг талархагч сэргээлт, чөлөөт санаа бодлыг ашиглагч Долоодугаар сарын хаант засаг хоёрын хамсарсан харгислалаас өөр ямар нэг юм байж болох уу? Ард түмэн нэгэнт хөрөнгөтний фракцуудын нэгдсэн диктатурыг эсэргүүцсэн тул засгийн дээд эрхийн төлөө нэг фракц нь нөгөөгийнхөө эсрэг тэмцэж байхдаа ард түмэнд өгч байсан зэвсгээ тэднээс булааж авах ёстой болоогүй гэж үү? Илэрхийгээр хоёр нүүр гаргахаас өөр юу ч, тэр ч байтугай concordats à 1’amiable227-ийн тухай хуулийг хэрэгсээгүй явдал ч парисын мухлагчдын уур хилэнг тэгж их хөдөлгөөгүй юм.

	Гэтэл дэглэмийн намын янз бүрийн фракцын хоорондох харгалдаан Үндэсний хурал Бонапарт хоёрын хоорондын харгалдааны адилаар мөн үргэлжилж байв. Бонапарт өөрийн coup d’ état-ийн дараахан, өөрийнхөө бонапартч засгийн газар байгуулсныхаа дараахан мужийн дарга нарын албан тушаалд шинээр оруулсан хаант засгийн тахир дутуучуудыг дуудаж ирүүлээд, үндсэн хуулиар хориглосон ухуулгыг, тухайлбал өөрийгөө ерөнхийлөгчөөр дахин сонгуулахын төлөө ухуулга хийхийг тэдний албанд байхын нөхцөл болгосон нь Үндэсний хуралд таалагдсангүй байна. Түүнчлэн Карлье нэг легитимист клубийг хааж, албан үүргээ гүйцэтгэж эхэлсний тэмдэг болгосон нь Үндэсний хуралд мөн таалагдсангүй ажээ. Сайдууд нь Хууль тогтоох хурлын тайзан дээр ерөнхийлөгчийн нууц эрмэлзлээс няцах ёстой болсон байхад тэр эрмэлзлийг нийтэд нээж харуулсан «Napoléon228» гэдэг нэртэй өөрийн нэг сониныг Бонапарт байгуулсан нь мөн түүнд таалагдсангүй ажээ; үл итгэх санал бүрдээд байхад Бонапарт өөрийн сайдуудыг огт халахгүй байсан нь мөн таалагдсангүй; бага дарга нарын өдөр тутмын цалин дээр 4 су нэмж тэдний талархлыг татах гэж, мөн Эжен Сюгийн229 «Парисын нууц» гэдэг зохиолоос хулгайлан, бас «зээлэмжийн хүндэт банк» байгуулж пролетари нарын талархлыг татах гэж оролдсон нь мөн түүнд таалагдсангүй. Ерөнхийлөгч өөртөө нэр олох явдлаа өршөөл үзүүлэх ганц нэг бичгээр en détail230, хангасан байтлаа Зохион байгуулах хурлын нэрийг en gros231 гутаахын тул долоодугаар сарын бослогынхноос эсэн мэнд үлдэгсдийг Алжирт цөлөх саналыг сайдуудаараа дамжуулан тавьсан ичгүүртэй явдал мөн түүнд таалагдсангүй ажээ. Тьер «coup d' état», «coups de téte»232 гэж сүрдүүлсэн бөгөөд Хууль тогтоох хурал, Бонапартын хувийнхаа эрх ашгийг бодож оруулсан аливаа хуулийн төслийг няцааж, нийт эрх ашгийг бодож түүний оруулсан аливаа хуулийн төслийг шуугиан дэгдээж сэжиглэсэн байдалтай судалж үзэхдээ», гүйцэтгэх засгийн эрхийг хүчтэй болгох нэрийдлээр Бонапарт хувийнхаа эрх мэдлийг хүчтэй болгохыг оролдож буй эсэхийг тодруулан өшөөгөө авч байлаа. Товчоор хэлбэл жигших хуйвалдаанаар өшөөгөө авсан юм.

	Тэрчлэн залирхаг орлеанистууд улсын бараг бүх албан тушаалыг дахин гартаа авсан ба төвлөрөлт задарвал хэргээ бүтнэ гэж легитимистүүд горьдож байтал төвлөрөлт нэмэгдсэн нь легитимистүүдийн намын дургүйг хүргэжээ. Хувьсгалын эсэргүүчүүд үнэхээр ч төвлөрөлтийг хүчээр дагаж шийтгүүлсэн бөгөөд өөрөөр хэлбэл хувьсгалын механизмыг бэлтгэсэн юм. Тэд, банкны тэмдэгтэд заавал баримтлах ханш тогтоон, францын алт, мөнгийг ч, Парисын банканд төвлөрүүлж, энэ мэтээр хувьсгалын дайны бэлэн санг бий болгосон юм.

	Бас дахин гарч ирсэн легитимизмийн зарчим нь орлеанистуудын саармаг зарчмын өөдөөс босож ирсэн ба тайж нар хөрөнгөтний гаралтай эхнэрээ доромжилж байдагтай адилаар орлеанистуудыг доромжлон, байнга хавчиж байсан явдал тэдний зэвүүг хүргэжээ.

	Тариачид, жижиг хөрөнгөтнүүд, ер нь нийгмийн дунд давхрааныхан пролетари нарын талд хэрхэн шилжиж, өөрсдийг нь дайсан шиг үзэж байсан албан ёсны бүгд найрамдах засагтай тэд хэрхэн шууд эсрэг тэсрэг болсныг бид дараа дараагаар нь үзлээ. Хөрөнгөтний диктатурт дургүйцсэн зэвүүцэл, нийгмийг өөрчлөн байгуулах шаардлага, ардчилсан бүгд найрамдах байгууллагуудыг тийнхүү өөрчлөн байгуулах явдлын зэвсэг болгож хэвээр байлгах, пролетари нарыг хувьсгалт шийдвэрлэгч хүч хэмээн тэднийг хүрээлэн нягтрах явдлаар улаан бүгд найрамдах засгийн нам, нийгмийн ардчиллын нам гэдгийн ерөнхий шинж байдал тодорхойлогдож байна. Дайсандаа «анархийн нам» гэж нэрлэгдсэн энэ нам бол янз бүрийн эрх ашгийг дэглэмийн намаас дутуугүй төлөөлсөн эвсэл юм. «Анархийн намын» эхлэх, дуусгах цэгүүд болох хоёр туйл нь нийгмийн хуучин эмх журамгүй байдалд өчүүхэн реформ хийхээс нийгмийн хуучин журмыг түлхэн унагах хүртэл, хөрөнгөтний либерализмаас хувьсгалт хядлага хүртэл хоорондоо хол зайтай байна.

	Хамгаалах гаалийг устгах нь социализм гэнэ! Яагаад гэвэл энэ нь дэглэмийн намын аж үйлдвэрийн фракцын монополд халдаж буй хэрэг гэнэ. 

	Улсын санхүүг цэгцлэх нь социализм гэнэ! Яагаад гэвэл энэ дэглэмийн намын санхүүгийн фракцын монополд халдаж буй хэрэг гэнэ. 

	Гадаадаас мах тариа будаа, чөлөөтэй оруулах нь социализм гэнэ! Яагаад гэвэл энэ нь дэглэмийн намын гурав дахь фракц болох том газар эзэмшлийн фракцын монополыг эвдэнэ гэнэ. Английн хөрөнгөтний үлэмж дэвшилттэй нам болох фритредерүүдийн шаардлага нь францад нэлэнхийдээ социалист шаардлага болж байна. 

	Вольтерийн үзэл бол социализм гэнэ! Яагаад гэвэл энэ үзэл дэглэмийн намын дөрөв дэх фракц болох католикийн фракцад довтолж буй хэрэг гэнэ. 

	Хэвлэх, эвлэл байгуулах эрх чөлөө, ард түмний бүх нийтийн боловсрол бол социализм, социализм гэнэ! Яагаад гэвэл энэ бүхэн нь дэглэмийн намын нийт монополд халдаж буй хэрэг гэнэ!

	Хувьсгалын явцад нөхцөл байдал түргэн боловсроод, реформын зүсэн зүйлийн нөхөд, хамгийн даруу шаардлага тавьсан дунд ангиуд эргэлтийн хамгийн эрс намын тугийг, улаан тугийг хүрээлэн нэгдэх нь аргагүй болов.

	Гэвч «анархийн намын» бүрэлдэхүүний гол хэсгүүдийн социализм нь ялгаатай байвч эдийн засгийн нөхцөл байдал, үүнээс ундран гарч байгаа аль нэг ангийн буюу ангийн фракцын хэрэгцээний улмаас нэг зүйл дээр адил байжээ. Үүнд: тэр социализм нь өөрийгөө пролетари нарын эрх чөлөөг олгох зэвсэг гэж зарлаж, тийнхүү эрх чөлөөтэй болгох явдлыг өөрийн зорилго гэж тунхаглаж байв. Зарим нь бидний хэрэгцээнд тохирон өөрчлөгдсөн ертөнц бол бүх ертөнцийн дотроос бүгдэд хамгийн сайхан ертөнц байх бөгөөд энэ ертөнц бүх хувьсгалт шаардлагыг биелүүлж, бүх хувьсгалт харгалдааныг арилгана гэж итгэн өөрийгөө мэхэлж, зарим нь бусдыгаа зориуд мэхэлж байв.

	«Анархийн намын» нэлээд ижилхэн өнгөтэй цуурайтаж байгаа ерөнхий социалист үг ярианд «National», «Presse» «Siecle» сонинуудын буюу чухамдаа санхүүгийн язгууртны ноёрхлыг түлхэн унагаж, аж үйлдвэр худалдааг хуучин дөнгөнөөс нь чөлөөлөхийг нэлээд тууштай эрмэлзэгч социализм нуугдаж байна. Энэ нь аж үйлдвэр, худалдаа, тариалангийн социализм бөгөөд дэглэмийн намд багтсан эрх баригчид нь эдгээрийн эрх ашгийг өөрсдийнхөө хувийн монополд огт тохирохгүй болсон болохоор гарзад гаргаж байгаа юм. Социализмын аливаа бусад хэлбэрийн адилаар ажилчид ба жижиг хөрөнгөтний зарим хэсгийн анхаарлыг зүйн ёсоор өөртөө татаж байгаа энэхүү хөрөнгөтний социализмаас жинхэнэ социализм, жижиг хөрөнгөтний социализм, par excellence233 социализм, ялгаатай юм. Капитал гол нь зээллэг олгогчийнхоо хувьд энэ ангийг хавчин хяхаж байгаа учраас энэ нь зээллэгийн байгууллагууд байгуулахыг шаардаж байна; капитал түүнийг өрсөлдөөнөөрөө хавчиж байгаа учраас энэ анги улсын дэмжлэгтэй эвлэлүүд байгуулахыг шаардаж байна; капитал түүнийг бөөгнөрөлтөөр ялж байгаа учраас энэ анги өсгөн нэмэгдүүлэх журмаар хураадаг албан татвар тогтоох, өв залгамжлах эрхийг хязгаарлахыг шаардахаас гадна улсаас капиталын өсөлтийг хүчээр саатуулах том ажил хийх ба бусад тийм арга хэмжээнүүд авахыг шаардаж байна. Энэ анги өөрийн социализмыг энх тайвнаар биелүүлэхийг мөрөөдөж байгаа болохоор (хоёр дахь удаагийн хоёрдугаар сарын хувьсгалыг дахин түр зуур хийж болно гэж үзээд) ирээдүйн түүхт процессыг нийгмийн онолчдын хамтаараа буюу ганц нэгээрээ боловсруулан гаргаж байгаа хийгээд боловсруулан гаргасан системийг хэрэглэх явдал мөн хэмээн ухаарах нь аргагүй юм. Энэ мэтээр энэ социалистууд эклектикчид буюу бэлэн байгаа социалист системийн, өөрөөр хэлбэл пролетари нар өөрийнхөө түүхт чөлөөт хөдөлгөөнд хүртлээ өсөөгүй байсан зөвхөн тэр үед пролетари нарын онолын илэрхийлэл болж байсан номнолын социализмын талынхан болж байна.

	Бүх хөдөлгөөнийг уг хөдөлгөөний нэг үе шатанд захируулан, нийгмийн бүх үйлдвэрлэлийг хэт ёсорхогч ганц нэг хүний тархины ажиллагаагаар сольж, ялангуяа жижигхэн илбэ, нялуун сэтгэлийн аргаар ангиудын зайлшгүй илрэх хувьсгалт тэмцлийг хоосон бодолдоо үгүйсгэгч тэрхүү үл гүйцэлдэх үзэл, тэрхүү номлолын социализм үнэн чанартаа орчин үеийн нийгмийг л дээд эрмэлзэл болгож, түүний байдлыг дутагдалтай талгүй харуулан, энэ нийгмийн бодит байдлыг хайхрахгүйгээр өөрийн дээд эрмэлзлийг биелүүлэхийг хичээж байна. Пролетари нар энэ социализмыг жижиг хөрөнгөтний эрх мэдэлд өгч, системүүд гэдэг нь тус бүрдээ нийгмийн эргэлтийн шилжих үеүдийн нэгийг бусдаас нь зориуд товойлгож байгаа явдал мөнийг социалист янз бүрийн удирдагчдын хоорондох тэмцэл харуулж байхад пролетари нар хувьсгалт социализмыг хүрээлэн, Бланкийн нэрээр хөрөнгөтнүүдийн өөрснөө нэрлэсэн коммунизмыг хүрээлэн улам бүр нэгдэж байна. Энэ социализм бол тасралтгүй хувьсгалыг зарлан пролетарийн ангийн диктатурыг ер нь ангийн ялгаврыг устгах, энэ ялгаврын үндэс болсон үйлдвэрлэлийн бүх харилцааг устгах, үйлдвэрлэлийн энэ харилцаанд тохирсон нийгмийн бүх харилцааг устгах, нийгмийн энэ харилцаанаас гарч байгаа бүх үзэл санаанд эргэлт хийхэд шилжих чухал шат хэмээн үзэх үзэл мөн.

	Бидний үзэж буй зүйлийн хүрээ нь энэ асуудлыг дэлгэрэнгүй авч үзэх бололцоо олгохгүй байна.

	Санхүүгийн язгууртнууд «дэглэмийн намын» манлайд зайлшгүй гарсны адилаар пролетари нар «анархийн намын» манлайд зайлшгүй гарсныг бид үзсэн билээ. Хувьсгалт холбоонд нэгдсэн янз бүрийн анги пролетари нарыг хүрээлэн бөөгнөж, мужууд найдвараар улам бага болж, хууль тогтоох хурал өөрөө Францын Сулукийн234 санаархлыг улам их эсэргүүцэн янших болсон үед нөгөө зургаадугаар сарын 13-нд хөөгдсөн монтаньчуудын орны хүмүүсийг нөхөн сонгох гээд удтал хойшлуулан саатуулсан сонгууль тулгарч ирэв.

	Дайсандаа жигшигдэн, алхам бүрдээ оргүй хоосон хань нөхдөдөө басамжлагдан доромжлуулж байгаа засгийн газар үймээн гаргах явдлыг энэ тэсвэрлэшгүй ганхмал байдлаасаа гарах ганц арга гэж үзжээ. Парист үймээн гарвал Парис ба мужуудад түгшүүртэй байдал зарлан, улмаар сонгуулийг хяналтдаа авах бололцоо олгох байв. Нөгөө талаар дэглэмийн хань нөхөд хэрэв өөрсдөө анархистууд болох гээгүй юм бол анархийг ялсан засгийн газарт бууж өгөх ёстой байжээ.

	Тэгвэл засгийн газар ажлаа хийж эхлэв. Засгийн газар 1850 оны хоёрдугаар сарын эхээр эрх чөлөөний модыг235 огтлон, ард түмнийг хатган өдөөв. Бүтэлгүй юм болжээ! Хэрэв эрх чөлөөний мод байраа алдсан бол засгийн газар толгойгоо алдаж, өөрөө өдөөчхөөд түүндээ сандран ухрав. Үндэсний хурал Бонапартын чөлөөтэй болох гэсэн энэ болхи оролдлогыг үл итгэж хүйтэн царайгаар угтав. Долоодугаар сарын баганаас мөнх дурсгалтын цэцгийн цоморлогийг236 авч хаясан явдал амжилттай төдий л болсонгүй. Энэ нь армийн нэг хэсгийг хувьсгалт жагсаал хийхэд хүргэж, засгийн газарт үл итгэх санал Үндэсний хурлын дотор далдуурхан бүрдэх шалтгаан болжээ. Бүх нийтийн сонгуулийн эрхийг хүчингүй болгоно, казакууд цөмрөн орж ирнэ гэж засгийн газрын хэвлэлийн сүрдүүлэх гэсэн нь бүтэлгүй болж, Опуль Хууль тогтоох хуралд зүүн бүлгийн гишүүдийг шууд өдсөн үг хэлж, тэднийг гудамжинд гарахыг дуудаад, засгийн газар тэднийг зохих ёсоор угтахаар бэлтгэсэн гэсэн нь дэмий болов. Опуль, журамтай байх сануулгыг ерөнхийлөгчөөс авсан ба Бонапартын булаах эрмэлзлийг шоолж дооглох бололцоог дэглэмийн намаас зүүн бүлгийн нэг депутатад бах нь ханасан байдалтайгаар чимээгүйхэн олгоход хүрснээс өөр юу ч олж долоосонгүй. Бас засгийн газар хоёрдугаар сарын 24-нд хувьсгал болно гэж зөгнөсөн нь дэмий болов. Засгийн газар ингэж хэлж байсан боловч ард түмэн хоёрдугаар сарын 24-нийг ойшоолгүй өнгөрчээ.

	Пролетари нар үймээн гаргах хатгалгад автагдсангүй, харин хувьсгал хийхийг зорьж байв.

	Засгийн газрын хатгалга нь тэр үеийн дэглэмд бүх нийтээрээ дургүйцэх явдлыг л нэмэгдүүлээд, яах ч аргагүй ажилчдын нөлөөнд байсан сонгуулийн хорооноос Парист Дефлотт, Видаль, Карно237 нарыг сонгохоор нэрийг нь дэвшүүлэхэд саад болсонгүй. Дефлотт нь зургаадугаар сард цөлөгдөөд, Бонапартын олны дунд нэр олж авах гэсэн явдлын нэгийнх нь үр дүнд өршөөгдсөн, Бланкийн анд нөхөр байсан бөгөөд тавдугаар сарын 15-ны явдалд оролцсон хүн Видаль238 нь коммунист зохиолчийн хувьд бас «Баялгийн хуваарилалтын тухай» гэдэг номоороо нэрд гарсан бөгөөд Люксембургийн комисст Луи Бланы нарийн бичгийн дарга байсан хүн. Карно239 нь ялалтыг зохион байгуулсан Конвентийн нэг гишүүний хүү, «National» намынхны дотроос нэрээ хамгийн бага гутаасан нэг гишүүн, түр засгийн газар ба Гүйцэтгэх комисст гэгээрлийн яамны сайд байсан бөгөөд ардын гэгээрэл боловсролын тухай ардчилсан хуулийн төсөл гарган, гэгээрэл боловсролын тухай хамгийн харгис этгээдүүдээс гаргасан хуулийг эсэргүүцэгч амьд эсэргүүцэл болж байсан хүн. Сонгуульд нэр дэвшсэн энэ гурван хүн бол холбоотон болсон гурван ангийн төлөөлөгчид байжээ, үүнд: эхнийх нь зургаадугаар сарын бослогод оролцогч бөгөөд хувьсгалт пролетари нарын төлөөлөгч, хоёр дахь нь номногч социалист, социалист жижиг хөрөнгөтний төлөөлөгч, гурав дахь нь бүгд найрамдахчуудын намын төлөөлөгч бөгөөд тус намын ардчилсан томьёолол нь дэглэмийн намтай мөргөлдөхөд өөрийнхөө утга учрыг аль хэдийн алдаж, социалист утга санаатай болсон байв. Энэ нь хоёрдугаар сарынхтай адил хөрөнгөтөн ба засгийн газрыг эсэргүүцсэн бүх нийтийн эвсэл байв. Гэвч энэ удаа бол пролетари нар хувьсгалт холбооны манлайд зогсож байв.

	Нөгөө талынхан бүх чармайлтаа гаргасан боловч нэр дэвшигдсэн социалистууд ялжээ. Армийнхан ч цэргийн яамныхаа сайд Лаутыг240 сонгохоос татгалзан, зургаадугаар сарын бослогод оролцсон хүнд саналаа өгөв. Дэглэмийн нам аянгад ниргэгдсэн юм шиг ялагджээ. Мужуудын сонгууль, монтаньчуудыг олонх болгоод, дэглэмийн намыг баясуулсангүй.

	1850 оны гуравдугаар сарын 10-ны сонгуульд! гэдэг чинь 1848 оны зургаадугаар сарын явдлыг өөрчилсөн хэрэг болсон. Үүнд: зургаадугаар сарын босогчдыг цөлж, алж байсан этгээдүүд хугнийчихаад, тэр босогчдыг дагалдуулан, тэдний зарчмыг ярьсаар Үндэсний хуралд буцаж ирэв. Тэр чинь 1849 оны зургаадугаар сарын 13-ны явдлыг өөрчилсөн хэрэг болсон, үүнд: Үндэсний хурлын хөөж зайлуулсан Уулынхан хувьсгалын даргаар биш, харин түүний тэргүүний бүрээчнээр Үндэсний хуралд буцаж ирэв. Тэр чинь арван хоёрдугаар сарын 10-ны явдлыг өөрчилсөн хэрэг болсон үүнд: Наполеон өөрийн сайд Лаутыг унахад хамт унав. Францын парламентын түүхэнд ийм явдал ганцхан удаа гарсан нь 1830 онд X Карлын241 сайд Оссегийн242 унасан явдал билээ. Түүнчлэн 1850 оны гуравдугаар сарын 10-ны сонгууль нь дэглэмийн намыг олонх болгосон тавдугаар сарын 13-ны сонгуулийг өөрчилсөн хэрэг болов. Гуравдугаар сарын 10-ны сонгууль нь тавдугаар сарын 13-нд олонх бологчдыг эсэргүүцсэн хэрэг болжээ. Гуравдугаар сарын 10-ны явдал нь хувьсгал байжээ. Сонгуулийн хуудсанд хамаг учир оршиж байна.

	Дэглэмийн намын хамгийн эрс үзэлтэй гишүүдийн нэг нь болох Сегюр д’Агессо243 гэгч «Гуравдугаар сарын 10-ны санал хураалт бол дайн мөн» гэж хашхирчээ.

	Үндсэн хуульт бүгд найрамдах засаг 1850 оны гуравдугаар сарын 10-наас эхлэн шинэ шатанд буюу өөрийн ялзралын шатанд оржээ. Олонхын янз бүрийн фракц хоорондоо болон Бонапарттай нэгдэж, дэглэмийг дахин аварч, Бонапарт дахин тэдний төвийг сахисан хүн болов. Хэрэв тэд өөрийн роялизмыг дурсан дурдаж байгаа бол энэ нь хөрөнгөтний бүгд найрамдах засгийг хэвээр байлгах бололцоо эрж цөхөрсөндөө л тэгж байгаа хэрэг, хэрэв Бонапарт өөрийгөө ерөнхийлөгч гэж дурсан дурдаж байгаа бол тэр өөрөө ерөнхийлөгч хэвээр байх бололцоо эрж цөхөрсөндөө л тэгж байгаа хэрэг.

	Зургаадугаар сарын бослогод оролцсон Дефлоттыг сонгосны хариуд Бонапарт дэглэмийн намын командаар дотоод явдлын яамны сайдын тушаалд Барошийг томилсон бөгөөд Барош244 нь Бланк, Барбес245, Ледрю-Роллен, Гинар246 нарыг яллагч байсан юм. Хууль тогтоох хурал, Карног сонгосны хариуд сургуулийн тухай хууль гаргаж, Видалийг сонгосны хариуд социалист хэвлэлийг хавчин хяхав. Дэглэмийн нам өөрийнхөө айсныг хэвлэлийн бүрээний дуугаар дүйвүүлэхийг оролдов. Түүний нэг хэвлэлийн газар нь «Мэс ариун» гэж хашхиран, «дэглэмийг хамгаалагчид улааныхны намын эсрэг довтолж эхлэх ёстой» гэж өөр нэг хэвлэлийн газар нь хашхирав. «Социализм нийгэм хоёрын үхэх сэхэхийгээ үзэх тулалдаан, буцалт няцалтгүй, хатуу ширүүн дайн болж байна. Салахгүй зууралдсан энэ дайнд энэ хоёрын нэг нь сөнөх ёстой. Нийгэм нь социализмыг устгахгүй бол социализм нь нийгмийг устгана» гэж дэглэмийнхний гурав дахь азарган тахиа нь хашхирав. Дэглэмийн баррикад, шашны баррикад, гэр бүлийн баррикад босгогтун!247 Парисын 127 000 сонгогчийг эцэс болгох хэрэгтэй! Социалистуудад Варфоломейн шөнийг248 үзүүлэх хэрэгтэй! гэцгээж байлаа. Тэгээд ч дэглэмийн нам өөртөө ялалт хангагдсан гэж агшин зуур үнэхээр итгэж байна.

	Түүний хэвлэлүүд нь «парисын мухлагчдыг» хамгийн ширүүн дайрч байв. Парисын мухлагчид зургаадугаар сарын бослогод оролцогчийг өөрийн төлөөлөгч болгон сонгожээ! Энэ бол 1848 оны зургаадугаар сарын явдал дахин гарч болохгүй, 1849 оны зургаадугаар сарын 13-ны явдал дахин гарч болохгүй гэсэн хэрэг. Энэ бол капиталын ёс суртахууны нөлөө эвдэрч, хөрөнгөтний Хурал зөвхөн хөрөнгөтнийг төлөөлж байгаа гэсэн хэрэг. Энэ бол том өмчийн гар харсан жижиг өмч нь өөрийгөө аврах аргыг өмчгүйчүүдийн дотроос эрж байгаа болохоор том өмч сөнөжээ гэсэн хэрэг.

	Дэглэмийн нам, «Залхаан цээрлүүлэлтийг их болгоё!», «Залхаан цээрлүүлэлтийг арав дахин нэмэгдүүлье!» гэж хашхиран нөгөө л улигт аргаа хэрэглэж байгаа биз. Гэтэл эсэргүүцэл зуу дахин нэмэгдсэн байхад түүний залхаан цээрлүүлэх хүч нь арав дахин багасжээ. Залхаан цээрлүүлэлтийн гол зэвсэг болох армид өөрт нь залхаан цээрлүүлэлт хэрэггүй гэж үү? Дэглэмийн нам эцсийнхээ шийдийг хэлэхдээ: «Бидний багалзуурыг боож байгаа энэ байдлын төмөр цагаригийг хэмх цохих хэрэгтэй. Үндсэн хуульт бүгд найрамдах засаг байж болохгүй. Бид өөрийнхөө жинхэнэ зэвсгээр тэмцэх ёстой. Бид 1848 оны хоёрдугаар сараас хойш хувьсгалтай тэмцэхдээ түүний үндсэн дээр түүний зэвсгээр тэмцэж, түүний байгууллагуудыг хүлээж авсан бөгөөд үндсэн хууль бол бүслэгдэгчдийг биш, харин бүслэгчдийг хамгаалж байгаа цайз юм! Бид тройн морины хэвлийд нуугдаад ариун Илионд нэвтрэн орсон боловч өвөг дээдэс маань болсон grecs249 грекүүдийн жишээгээр дайсны хотыг эзлэхийн оронд, харин өөрсдөө олзлогдчихлоо» гэжээ.

	Үндсэн хуулийн үндэс нь бүх нийтийн сонгуулийн эрх мөн. Бүх нийтийн сонгуулийн эрхийг устгасан дэглэмийн намын эцсийн шийдвэр, хөрөнгөтний диктатурын эцсийн шийдвэр мөн.

	Бүх нийтийн сонгуулийн эрх нь 1848 оны тавдугаар сарын 4, 1848 оны арван хоёрдугаар сарын 20, 1849 оны тавдугаар сарын 13, 1849 оны долоодугаар сарын 8-нд тэдний хөрөнгөтний диктатур тогтоох эрхийг зөвшөөрсөн юм. Бүх нийтийн сонгуулийн эрх 1850 оны гуравдугаар сарын 10-нд өөрөө өөрийгөө буруушаав. Хөрөнгөтний үндсэн хуулийн утга санаа нь хөрөнгөтний ноёрхлыг бүх нийтийн сонгуулийн эрхийн дагавар, үр дүн, ард түмний бүрэн биеэ даасан хүсэл эрмэлзлийн илэрхий үйлдэл гэж үзэхэд оршиж байна. Гэтэл тэр сонгуулийн эрх, ард түмний бүрэн биеэ даасан тэр хүсэл эрмэлзэл нь хөрөнгөтний ноёрхол байхыг больчхоод тэр үеэс эхлээд хөрөнгөтний үндсэн хуулийн утга санаа нь юу болох вэ? Сонгуулийн эрхийг зүй зохистой зүйлийг буюу хөрөнгөтний ноёрхлыг хүсдэг болгохоор тохируулах нь хөрөнгөтний шууд үүрэг биш гэж үү? Бүх нийтийн сонгуулийн эрх тухайн үед байгаа төрийн эрхийг устгах бүрдээ, түүнийг өөрөөсөө дахин бий болгох бүрдээ ингэснээрээ аливаа тогтвортой байдлыг устгадаггүй, тухайн үеийн засгийн эрхийг агшин бүрд эргэлзээтэй болгодоггүй, бас нэр хүндийг эвддэггүй, тэрчлэн анархийг өргөмжлөн дэвшүүлэх гэж сүрдүүлдэггүй гэж үү? 1850 оны гуравдугаар сарын 10-ны дараа хэн үүнд эргэлзэх бил ээ?

	Хөрөнгөтнүүд өнөө хүртэл гоёмсог хувцас болгон хэрэглэж, бүх эрх дархаа олж авч байсан бүх нийтийн сонгуулийн эрхийг хүчингүй болгохдоо: «Манай диктатур эдүгээ болтол ард түмний хүсэл эрмэлзлийн дагуу оршин тогтож байсан юм, хойшдоо ард түмний хүсэл эрмэлзлийг эсэргүүцэн бэхжих болно» гэж үзэж байгаагаа ний нуугүй хэлжээ. Тэгээд одоо бүр шуударч гүйцээд түшиг тулгуураа тэд Францаас биш, харин түүний гаднаас, харийн довтолгооноос олох гэж эрэл хийж байна.

	Францыг өөрийн өргөөгөө болгосон хоёрдугаар Кобленц250 буюу хөрөнгөтнүүд довтолгоонд уриалахынхаа хамт үндэсний бүх эрмэлзлийг өөрийн эсрэг хандуулж байна. Тэд бүх нийтийн сонгуулийн эрхэд халдан, шинэ хувьсгалд түгээмэл шалтаг гаргаж өгч байна, хувьсгалд тийм шалтаг ч хэрэгтэй. Аливаа онцгой шалтаг, хувьсгалт холбооны фракцуудыг салган, тэдгээрийн ялгааг ил гаргачхаж мэднэ. Гэвч түгээмэл шалтаг нь хагас хувьсгалт ангиудыг дөжрүүлж, тэдэнд ирэх хувьсгалын тодорхой шинж чанарын талаар, өөрсдийнх нь үйл явдлын үр уршгийн талаар сэтгэлээ хуурах боломж өгдөг байна. Аливаа хувьсгалд дайллагын асуудал хэрэгтэй. Бүх нийтийн сонгуулийн эрх бол шинэ хувьсгалын дайллагын асуудал мөн.

	Гэтэл хөрөнгөтний эвсэн нэгдсэн фракцууд өөрсдийн нэгдсэн засгийн ганц боломжтой хэлбэр, өөрсдийнхөө ангийн ноёрхлын хамгийн хүчирхэг, хамгийн бүрэн хэлбэр болсон үндсэн хуульт бүгд найрамдах засгаас дорд, бүрэн биш, сул доройхон хаант засгийн хэлбэр лүү ухарч, өөрсөндөө ялын тогтоол уншжээ. Тэд, залуу насныхаа цог жавхланг дахин олж авахыг хүсэн, хүүхэд байх үеийнхээ дээлийг гаргаж ирээд, хорчгор бие дээрээ нөмөрч үзэж байгаа өвгөнтэй төсөөтэй байна. Тэдний бүгд найрамдах засгийн ганц гавьяа нь хувьсгал соёолох дулаан бүхээг байсанд оршино.

	 

	1850 оны 3 дугаар сарын 10-нд:

	 

	Aprés moi le déluge251 гэжээ.

	 


IV : 1850 ОНД БҮХ НИЙТИЙН СОНГУУЛИЙН ЭРХИЙГ ХҮЧИНГҮЙ БОЛГОСОН НЬ

	 

	Түрүүчийн гурван бүлгийн үргэлжлэлийг «Neue Rheinische Zeitung, Politisch-ökonomische Revue»79 гэдэг сэтгүүлийн сүүлчийн хамтатгасан 5—6 дугаарт нийтлэгдсэн «Тоймоос» авав. Тэнд эхлээд 1847 онд Англид дэлгэрсэн худалдааны их хямралыг тодорхойлж бичээд, Европ тивд улс төрийн байдал хурцдаж, уг хурцдал нь 1848 оны хоёр, гуравдугаар сарын хувьсгал болж хувирсныг тэр хямралын нөлөө хэмээн тайлбарлаж, цааш нь худалдаа, аж үйлдвэрийн цэцэглэлт 1848 онд эхлээд, 1849 онд улам хүчтэй болж, хувьсгалт өрнөлтийг боогдуулахын зэрэгцээ харгислалын ялалтад зам тавьж өгснийг харуулжээ. Дараа нь дан Францын тухай дор дурдсан зүйлийг өгүүлсэн нь:252

	Ийм шинж тэмдгүүд Францад 1849 оноос, ялангуяа 1850 оны эхнээс тодорхой харагдаж эхлэв. Парисын аж үйлдвэр бүрэн ажиллах болж, энд түүхий эдийн үнэ их байсан нь Английнх лугаа адилаар саад тотгор болж байсан боловч Руан, Мюльхаузен дахь хөвөн эдлэлийн фабрикууд бас нэлээд сайн ажиллах болов. Бас тэгээд Франц дахь цэцэглэлтийн хөгжилд Испанийн гаалийн өргөн реформ хийгдэж Мексикт янз бүрийн хээнцэр эдлэлийн гааль хорогдсон явдал дөхөм болжээ. Францаас энэхүү хоёр зах зээлд бараа таваар гаргах явдал их нэмэгдэв. Францад капитал өссөн нь хэд хэдэн панз наймааны газруудыг бий болгосон бөгөөд тэр газруудад Калифорнийн алтны уурхайг тун их хэмжээгээр ашиглах явдал түлхэц болжээ. Өдий төдий нийгэмлэгүүд үүссэн бөгөөд эдгээр нь хувь нийлүүлсэн жижиг тэмдэгтээрээ болон социализмаар өнгөлөн, будсан төлөвлөгөөнүүдээрээ жижиг хөрөнгөтөн хийгээд ажилчны мөнгөний түрийвч рүү шууд хандсанаас гадна францчууд ба хятадуудын ганц хэрэглэдэг мэхлэх арга заль юм. Тэр ч байтугай энэ нийгэмлэгүүдийн нэг нь засгийн газрын шууд ивгээлтэй байна. Францад гаднаас оруулсан зүйлээс хурааж байгаа гааль нь 1848 оны эхний 9 сард 63 сая франк, 1849 оны эхний 9 сард 95 сая франк, 1850 оны эхний 9 сард 93 сая франк болжээ. 1850 оны есдүгээр сард 1849 оны есдүгээр сарынхаас 1 сая гаруй франкаар нэмэгджээ. Тэрчлэн гадаадад гаргасан зүйл нь 1849 онд нэмэгдсэн ба 1850 онд бүр ч их нэмэгджээ.

	Дахин эхэлсэн цэцэглэлтийн хамгийн тодорхой нотолгоо нь 1850 оны наймдугаар сарын 6-ны хуулийн ёсоор Францын банкнаас бэлэн мөнгөөр төлөх журмыг сэргээсэн явдал юм. Банк бэлэн мөнгөөр төлөх журмыг зогсоох эрхийг 1848 оны гуравдугаар сарын 15-нд олж авсан байлаа. Мужийн банкнуудыг оролцуулан тэр үеийн гүйлгээнд банкны тэмдэгт 373 сая франк (14 920 000 фунт стерлинг) байв. 1849 оны арван нэгдүгээр сарын 2-нд гүйлгээнд 482 сая франк буюу 19 280 000 фунт стерлинг байсан нь 4 360 000 фунт стерлингээр нэмэгдсэн хэрэг байсан бөгөөд 1850 оны есдүгээр сарын 2-н д 496 сая франк буюу 19 840 000 фунт стерлинг байсан нь барагцаалбал 5 сая фунт стерлингээр нэмэгдсэн хэрэг байлаа. Ингэхэд, банкны тэмдэгтийн ханш буурсангүй, харин банкны тэмдэгтийн гүйлгээ нэмэгдэхэд банкны зооринд алт, мөнгө улам нэмэгдэн хуримталж, 1850 оны зун алт, мөнгөний нөөц нь барагцаалбал 14 сая фунт стерлинг болж, францад тохиолдоогүй их хэмжээнд хүрчээ. Банк энэ мэтээр өөрийн тэмдэгтийн гүйлгээг нэмэгдүүлэхийн хамт өөрийн идэвхтэй капиталыг 123 сая франк буюу 5 сая фунт стерлингээр нэмэгдүүлж чадсан нь хувьсгалын дүнд санхүүгийн язгууртнууд унагаагдаагүйгээр үл барам харин улам ч бэхэжсэн гэж тус сэтгүүлийн түрүүчийн дугааруудын нэгд253 нь бидний дурдсан маань хэчнээн зөв байсныг ягштал нотолж байна. Энэ үр дүн нь сүүлийн жилүүдэд гарсан францын хуулийн доорх тоймоос үзэхэд улам ч илэрхий болж байна. 1847 оны зургаадугаар сарын 10-нд банк 200 франкийн билет гаргах эрх олж авчээ. Тэр үеийг хүртэл банкны тэмдэгтийн хамгийн бага үнэ нь 500 франк байв. 1848 оны гуравдугаар сарын 15-ны хуулиар банкны билетийг төлбөрийн хууль ёсны хэрэгсэл болгон зарлаж банк билетээ алт мөнгөн зоосоор сольж өгөх үүргээс чөлөөлөгджээ. Банкны билет гаргах эрхийн хэмжээ нь 350 сая франкаар хязгаарлагдсан байв. Банк үүнийхээ зэрэгцээгээр 100 франкийн билет гаргах эрх олж авчээ. Дөрөвдүгээр сарын 27-ны хуулиар мужуудын банкийг францын банктай нийлүүлэх болгож, 1848 оны тавдугаар сарын 2-ны өөр нэг хуулиар 452 сая хүртэл франкийн билет гаргах эрхийг банканд олгожээ. Банкны тэмдэгт гаргах дээд хэмжээг 1849 оны 12 дугаар сарын 22-ны хуулиар 525 сая франкт хүргэжээ. Эцэст нь 1850 оны наймдугаар сарын 6-ны хуулиар банкны тэмдэгтийг мөнгөөр солих эрхийг дахин тогтоожээ. Банкны тэмдэгтийн гүйлгээ тасралтгүй нэмэгдэж, францын бүх зээллэг банкны эрх мэдэлд бөөгнөж, түүний зооринд францын бүх алт, мөнгө хуримталсан энэ бүх явдал нь ноён Прудоныг, одоо банк хуучин могой арьсаа хаяж, Прудоны ардын банк болох ёстой гэсэн дүгнэлтэд хүргэжээ. Үнэн хэрэг дээрээ Прудон254 хөрөнгөтний нийгмийн түүхнээс өөрийн олж мэдээгүй энэ явдлыг Францад одоо л анх удаа тохиолдсон яг л ёсны дагуу явагдаж буй хөрөнгөтний үзэгдэл мөн гэдгийг мэдэхийн тул 1797 оноос 1819 он хүртэлх Английн банкны хязгаарлалтын255 түүхтэй танилцахын хэрэггүй, харин Ла-Маншийн хоолойн тэртээ тал руу зөвхөн харах хэрэгтэй байсан юм. Түр засгийн газрын дараагаар, Парист гол чиглэл өгч байсан хуурай хувьсгалч онолчид, нэгэнт авсан арга хэмжээнүүдийн шинж, чанар, үр дүнгийн тухай асуудлын талаар түр засгийн газрын ноёдтой өөрсөнтэй нь нэгэн адилаар юу ч мэдэхгүй байсныг бид үзлээ.

	Одоогоор Францад аж үйлдвэр, худалдааны цэцэглэлт гараад байгаа боловч үй олон хүн ам, 25 сая тариачин зах зээлийн их доройтлын улмаас зовж байна. Сүүлийн жилүүдэд тариа сайн ургасан нь францад тариа будааны үнийг Английнхаас илүү бууруулсан учраас зээллэгийн хүү, хүнд албан татварт хэлмэгдсэн тариачин олны байдлыг сайн байгаа гэж үзэж огт болохгүй байна. Гэвч хүн амын энэхүү ангид хувьсгалт санаачилга гаргах авьяас чадал огт байхгүйг сүүлийн гурван жилийн түүх хангалттай харуулж өглөө.

	Хямралын үе эх газар дээр Английнхаас хожим эхэлсэн лүгээ адилаар цэцэглэлтийн үе мөн хожим эхлэв. Анхны процесс нь ямагт Англид гардаг бөгөөд Англи бол хөрөнгөтөн сансрыг бүтээгч мөн. Хөрөнгөтний нийгмийн ямагт дахин туулдаг цуврал эргэлдлийн янз бүрийн үе шат нь эх газар дээр хоёрдогч, гуравдагч хэлбэрүүдээрээ тохиолдож байна. Нэгдүгээрт, бусад ямар ч оронд гаргаж байгаа зүйлтэй зүйрлэшгүй их зүйлийг эх газраас Англид гаргаж байна. Гэвч Англид гаргах зүйл нь Английн байдлаас, ялангуяа далайн тэртээх орнуудын зах зээлийн байдлаас шалтгаалж байна. Бас Англиас далайн тэртээх орнуудад эх газраас нийтдээ гаргаж байгаатай зүйрлэшгүй их зүйлийг гаргаж байгаа учир, эх газраас далайн тэртээх орнуудад гаргаж байгаа зүйлийн хэмжээ нь Англиас тэдгээр оронд гаргаж байгаа зүйлийн хэмжээнээс шалтгаалж байна. Ийм учраас хямралын улмаас юуны урьд эх газар дээр хувьсгал гаравч үүний шалтгаан нь ямагт Англид байдаг. Хүчтэй донсолгоон хөрөнгөтний цогцсын нөхөгдөх бололцоо ихтэй байдаг зүрхэнд нь болохоосоо урьд дөрвөн мөчинд нь болох ёстой нь зүйн хэрэг. Нөгөө талаар, эх газар дээрх хувьсгалаас Англид хэр зэрэг нөлөө тусаж буй нь үүнийхээ хамт уг хувьсгал, хөрөнгөтний байгууллын оршин тогтож байх нөхцөлийг үнэхээр хэдий хэмжээгээр донсолгож байгааг, эсхүл, түүний улс төрийн байгууллыг л тэрхүү хувьсгал ямар хэмжээгээр хөндөж байгааг харуулагч барометр мөн.

	Ер нь хөрөнгөтний нийгмийн харилцааны дотор хөрөнгөтний нийгмийн үйлдвэрлэх хүч нь хөгжих бололцооныхоо хэрээр хөгжиж байгаа тийм түгээмэл цэцэглэлтийн үед жинхэнэ хувьсгал гарна гэж ярихын хэрэг огт байхгүй. Орчин үеийн үйлдвэрлэх хүчин, үйлдвэрлэлийн хөрөнгөтний хэлбэр, энэ хоёр хүчин зүйл хоорондоо зөрчилтэй болсон тийм үед л тийм хувьсгал гарч болно. Одоо эх газрын дэглэмийн намын фракцуудын төлөөлөгчид харилцан бие биеийнхээ нэрийг гутаан маргаж байгаа төгсгөлгүй маргаанууд нь шинэ хувьсгалд огт хүргэхгүй, харин одоо нийгмийн харилцааны үндэс нь бат бэх байгаа ба хөрөнгөтний чанартай байгаа учраас л тийм маргаанууд гарах боломжтой байна. Үүнийг харгисууд мэдэхгүй байна. Хөрөнгөтний хөгжлийг саатуулах гэсэн харгис оролдлогууд нь ардчилсан үзэлтнүүдийн санаа сэтгэлийн бүх эгдүүцэл ба тэдний цогтой халуун тунхаг үгийн адилаар тэр үндсийг мөргөж бяц үсрэх болно. Шинэ хямралын дараа л шинэ хувьсгал гарч болно. Гэвч тэр хувьсгал гарч болох нь тэр хямрал гарч болохтой адил зайлшгүй юм.

	Одоо Францыг авч үзье.

	Ард түмэн дөрөвдүгээр сарын 28-нд шинэ сонгууль хийлгүүлээд гуравдугаар сарын 10-ны сонгуульд жижиг хөрөнгөтөнтэй холбоотойгоор олсон ялалтаа үгүй болгов. Видаль Парисаас сонгогдохоор барахгүй, доод Рейнээс ч сонгогдов. Уулын нам ба жижиг хөрөнгөтний төлөөлөгчид их орсон Парисын хороо, доод Рейнээс сонгогдохыг түүгээр зөвшөөрүүлжээ. Гуравдугаар сарын 10-ны ялалт шийдвэрлэгч ач холбогдлоо алдаж, бүрэн шийдвэрлэх хугацаа дахин хойшлогдож, ард түмний чармайлт суларч, ард түмэн хувьсгалт жавхланд дасахаасаа ил байдлын жавхланд дасжээ. Нялуун бэртэгчин, социал хоосон сэтгэгч Эжен Сю-гийн нэрийг дэвшүүлсэн нь гуравдугаар сарын 10-ны хувьсгалт утга санааг буюу зургаадугаар сарын бослогын цагаатгалыг эцэст нь бүрэн устгажээ, пролетари нар түүнийг их л сайндаа аальгүй хүүхнүүдийг зугаацуулах тоглоом тохуу хэмээн хүлээж аваа биз. Дэглэмийн нам эсрэг этгээдүүдийнхээ туйлбаргүй зан авирын улмаас эрэмшин, сайн санааны үүднээс нэр дэвшүүлсэн хүнийг нь эсэргүүцэн зургаадугаар сарын бослогын ялалтыг биеэрээ харуулах ёстой хүний нэрийг сонгуульд дэвшүүлжээ. Сонгуульд нэр дэвшсэн энэ инээдэмтэй хүн нь спартаныхны эцэг Леклер256 байсан бөгөөд хэвлэл түүний баатрын өмсгөлийг урж тасчсан бөгөөд тэр өөрөө сонгуульд мундаг гэгч ялагдав. Дөрөвдүгээр сарын 28-ны сонгуульд гарсан шинэ ялалт нь Уулын нам ба жижиг хөрөнгөтнүүдийг зоригжуулав. Уулын нам пролетари нарыг тэргүүн эгнээнд дахин дэвшүүлэх шинэ хувьсгалд хүргэлгүй, дан ганц ил байдлын замаар хүссэн зорилгодоо хүрнэ гэж дотроо баясан, 1852 оны шинэ сонгуульд бүх нийтийн сонгуулийн эрхийн тусламжтайгаар ноён Ледрю-Ролленийг ерөнхийлөгчийн ширээнд суулган, Үндэсний хуралд Уулынхныг олонх болгоно гэж итгэж байв. Уул ба жижиг хөрөнгөтнүүд ямар ч байдалд тайван байхаар шийдсэнийг шинэ сонгууль, тэрчлэн сонгуульд нэр дэвшсэн Сю, Уул ба жижиг хөрөнгөтний зан байдал зэргээс сайн мэдэж авсан дэглэмийн нам сонгуулийн хоёр ялалтын хариуд сонгуулийн хууль гаргаж, түүгээрээ бүх нийтийн сонгуулийн эрхийг устгав.

	Засгийн газар тэр хуулийн төслийг өөрөө хариуцан хүлээж авахаас их болгоомжилжээ. Засгийн газар энэ хуулийн төслийг боловсруулах эрхийг олонхын толгойлогч 17 бургграфд257 олгож, олонход буулт хийсэн царай гаргав. Энэ мэтээр бүх нийтийн сонгуулийн эрхийг устгах саналыг засгийн газраас Үндэсний хуралд тавьсан биш, харин тус хурлын олонхоос өөрөө өөртөө тийм санал тавьжээ.

	Энэ хуулийн төслийг тавдугаар сарын 8-нд танхимд оруулжээ. Бүх социал - демократ хэвлэл ард түмэнд calme majestueux258-ийг нэр төртэй сахиж, өөрийн төлөөлөгчдөд, итгэж, юманд оролцохгүй байхыг нэг зэрэг ятгах болов. Эдгээр сонины өгүүлэл бүр нь хувьсгал юуны урьд хувьсгалт хэвлэл гэдгийг устгах ба тийм учраас одоо хувьсгалт хэвлэл өөрийгөө хамгаалах хэрэг болж байгааг зөвшөөрөн хүлээж байв. Хувьсгалч нэр зүүсэн хэвлэл нууцаа задруулж, өөрийгөө алах ялын тогтоолд гарын үсэг зуржээ.

	Тавдугаар сарын 21-нд Уулын нам, уг асуудлыг урьдчилан хэлэлцүүлэхээр тавиад, энэ хуулийн төсөл үндсэн хуулийг зөрчиж байгаа учраас түүнийг бүхэлд нь хэрэгсэхгүй болгохыг шаарджээ. Дэглэмийн нам хариулахдаа, үндсэн хуулийг зөрчих явдал шаардагдвал, түүнийг зөрчиж болох бөгөөд одоо үүнийг хэлэлцэх нь илүү хэрэг, учир нь үндсэн хуулийг ямраар ч тайлбарлаж болох ба ямар тайлбар нь зөв болохыг олонх л шийдвэрлэх эрхтэй гэжээ. Тьер, Монталамбер нарын зэрлэг балмад дайралтыг Уулынхан төлөв дөлгөөн, боловсон энэрэнгүй байдлаар угтжээ. Уулынхан эрхийг үндэс болгож ярихад, дэглэмийн нам эрхийн тулгуурлан байгаа үндэс буюу хөрөнгөтний өмчийг дурджээ. Заавал л хувьсгал гаргахыг үнэхээр хүсэцгээж байгаа юм биз дээ? гэж Уулынхныг наманчлан асуухад, хувьсгал гарахад бид сандрахгүй гэж дэглэмийн нам хариулжээ.

	 Тавдугаар сарын 22-нд 462 хүн зөвшөөрч, 227 хүн татгалзаж, уг асуудлыг урьдчилан хэлэлцэж дуусжээ. Үндэсний хурал ба депутат бүр өөрсдөд нь бүрэн эрх олгосон ард түмний л бүрэн эрх үүргийг хасвал бүрэн эрхээсээ хасагдана гэж сүр жавхлантайгаар буурь суурьтай нотолж байсан нөгөө л хүмүүс суудал дээрээ суусан хэвээрээ, өөрсдөө хөдөлж ажиллахын оронд улс орноор гэнэт өргөдөл гаргуулахаар оролдоод, тавдугаар сарын 31-нд уг хуулийг бүтэмжтэйгээр батлагдахад ажиг ч үгүй сууж байв. Тэд үндсэн Хуулийг хүчиндэхэд оролцоогүйгээ тэмдэглэсэн эсэргүүцлээр өсөө авахыг оролдсон боловч тэрийгээ ил тавилгүй, харин хурлын даргын халаасанд сэмхэн хийчихжээ.

	Парист 150 000 хүнтэй арми байсан, эцсийн шийдвэрийг хязгааргүй хойшлуулж байсан, тайван байхыг хэвлэл уриалж байсан, Уул ба шинээр сонгогдсон депутатууд зориггүй байсан, жижиг хөрөнгөтнүүд их сүртэй тайван байсан, ялангуяа худалдаа, аж үйлдвэр цэцэглэн хөгжиж байсан зэрэг нь пролетари нарын талаас аливаа хувьсгалт оролдлого хийхэд саад болж байв.

	Бүх нийтийн сонгуулийн эрх оногдсон үүргээ гүйцэтгэв. Ард түмний олонх нь хувьсгалын үед тэр эрхийн үүргээ гүйцэтгэж гагцхүү чадах боловсролын сургуулийг туулж өнгөрчээ. Тэрхүү сонгуулийн эрхийг хувьсгалаар буюу харгислалаар арилгах ёстой байжээ.

	Уул, дараа нь удалгүй тохиолдсон будилааны үед үлэмж их чармайлт гаргав. Цэргийн яамны сайд Опуль хоёрдугаар сарын хувьсгалыг гамшгаар тохиолдсон сүйрэл гэж Үндэсний хурлын индэр дээрээс нэрлэв. Дарга Дюпен259, сэтгэл санааны гомдлоо ямагт сүрхий сүржин хэлдэг Уулын илтгэгчдэд үг хэлэх зөвшөөрөл өгсөнгүй. Жирарден260 бүх бүрэлдэхүүнээрээ танхимаас даруй гарч явах саналыг Уулд тавьжээ. Үр дүн нь юу болов гэвэл Уул суусан хэвээрээ үлдэж, харин Жирарден тэнцэхгүй хүнд тоологдон Уулнаасаа хөөгджээ.

	Сонгуулийн эрхийн тухай хуульд нэмэлт болгож хэвлэлийн тухай шинэ хууль гаргах хэрэгтэй байв. Тэр Хууль нь удаан ч хүлээлгэсэнгүй. Засгийн газрын хуулийн төсөл нь түүнд дэглэмийн намынхны засвар орсны улмаас улам харгис хатуу болж, барьцааг нэмэгдүүлж, (Эжен Сюг сонгосны хариуд) сонинд хэвлэгдсэн романуудад тэмдэг дарсны тусгай татвар хурааж байх болгож, өдөр тутам ба долоо хоног тутам зохих тооны хуудастай гардаг бүх зохиолд албан татвар оногдуулж, бас сонины өгүүлэл бүрийг зохиогчийн нэртэй гаргаж байх ёстой болгожээ. Барьцааны тухай заалт нь хувьсгалт хэвлэл гэдгийг сөнөөсөн бөгөөд ард түмэн түүний сөнөлтийг бүх нийтийн сонгуулийн эрхийг хүчингүй болгосны хариу гэж үзэж байв. Гэвч шинэ хуулийн хандлага, нөлөө нь хэвлэлийн зөвхөн ийм хэсгээр хязгаарлагдсангүй, хэвлэл, зохиогчийн нэргүй гарч байхдаа нэргүй өргөн олон нийтийн хэвлэл болж байсан ба тус улсын дотор гуравдугаар засаг нь болж байв. Өгүүлэл бүрд зохиогчийн нэрийг бичих болгосон нь сониныг нэр нь ямар нэг хэмжээгээр алдаршсан хүмүүсийн бичсэн зүйлийн жирийн түүвэр болгожээ. Өгүүлэл бүр нь сонины зарлалын хэмжээнд хүртэл буурав. Урьд нь сонинууд олон нийтийн саналын цаасан мөнгө болон гүйж байсан бол одоо вексель олгогч нь дангаараа хариуцахаас гадна чанар ба гүйлгээ нь вексель олгогчийн зээллэгээс шалтгаалахаар барахгүй, векселийг тэмдэг даран шилжүүлэгчийн зээллэгээс шалтгаалах нэлээн эргэлзээтэй вексель болон хувирчээ. Дэглэмийн намын хэвлэл нь бүх нийтийн сонгуулийн эрхийг устгуулах гэж хатгаснаар барахгүй, «өөдгүй» хэвлэлийг эсэргүүцэн, хамгийн эрс арга хэмжээ авхуулах гэж хатгажээ. Гэвч мондийн тухайлсан нэргүй «сайн» хэвлэл ч өөрөө дэглэмийн намын таалалд, ялангуяа түүний мужийн зарим төлөөлөгчийн таалалд тохирохгүй байв. Энэ нам цалин мөнгө авдаг зохиолчидтой байхыг хүсэн, тэдний нэр, суудаг газар, шинж байдлыг мэдэхийг хүсэж байв. «Сайн» хэвлэл тусыг нь усаар хариулсанд хий гасалж байлаа. Хууль батлагдаж, зохиогчийн нэрийг бичиж байх тухай заалт, юуны урьд түүнд өөрт нь цохилт болов. Бүгд найрамдах засгийнхны нийтлэгчдийн нэр нь нэлээн алдаршиж, харин «Journal des Débats», «Assemblée natio nale»261, «Constitutionnal262» зэрэг хүндтэй фирмүүд, энэ бүх нууц компани нь бэлэн мөнгөний төлөө юу ч хамаагүй хамгаалагч Гранье де Кассаньяк263 мэтийн туршлагатай худалдагдмал penny-a-liners264, эсхүл өөрсдийгөө төрийн зүтгэлтэн гэж нэрлэгч Капфиг265 мэтийн хуучин новшнууд, эсхүл «Débats»-ийн ноён Лемуан266 мэтийн маасганах дуртай зөнөгийн байдлаар гэнэт тодрохдоо, өөрсдийн сүржин зарладаг төрийн мэргэн ухаантайгаа хамт маш тэнэг байдалд оржээ.

	Хэвлэлийн тухай хуулийг хэлэлцэж байх үед Уулынхан, Луи-Филиппийн хуучин алдартан Виктор Хюгог хөөргөн үг хэлэхэд нь ч алга ташиж суудаг болтлоо доройтож, ингэж санаа сэтгэлээр гутарчээ.

	Сонгуулийн ба хэвлэлийн тухай хууль батлагдахын хамт ардчилсан, хувьсгалт нам албан ёсны тайзнаас огцров. Уулынхны хоёр фракцынхан, тухайлбал социалист ардчилсан үзэлтнүүд, ардчилсан социалистууд чуулган дууссаны дараахан буцаж явахынхаа өмнөхөн хоёр тунхаг, хоёр testimonia paupertatis267 гаргаж, түүндээ хүч амжилт хэзээ ч тэдний талд байгаагүй боловч тэд ямагт мөнх эрх, бусад мөнх үнэний талд байснаа нотолжээ.

	Одоо дэглэмийн намыг авч үзье. «Neue Rheiriische Zeitung» сэтгүүлийн 3 дугаарын 16 дахь талд бичсэн нь: «Бонапарт нэгдсэн орлеанист, легитимистүүдийн сэргээх эрмэлзлийг эсэргүүцэн, өөрийнхөө бодит засгийн хууль ёсны үндэс — Бүгд найрамдах засгийг хамгаалж, дэглэмийн нам Бонапартын сэргээх эрмэлзлийг эсэргүүцэн, хамтын ноёрхлынхоо хууль ёсны үндэс — бүгд найрамдах засгийг хамгаалж, легитимистүүд орлеанистуудыг эсэргүүцэн, орлеанистууд легитимистүүдийг эсэргүүцэн, status quo — бүгд найрамдах засгийг хамгаалж байна. Дэглэмийн намын тус бүрдээ in petto өөрийн хаантай, өөрийн сэргээх эрмэлзэлтэй тэр бүх фракц, өрсөлдөгчдийнхөө булаан авах, самуун дэгдээх эрмэлзлийн өөдөөс хөрөнгөтний нийтийн ноёрхлыг, тухайлбал тэдний тус тусын бүх эрмэлзэл нь саармагжин хадгалагдаж байдаг хэлбэр болох бүгд найрамдах засгийг... хамгаалж байна. Бас Тьер «роялистууд бид бол үндсэн хуульт бүгд найрамдах засгийн жинхэнэ тулгуур мөн» гэж хэлэхдээ, санаандгүйгээр үнэнийг ярьчихжээ.

	Républicains malgré eux268-ийн энэ инээдэмт жүжиг, status quo-г269 эсэргүүцсэн инээдэмт жүжиг, status quo-гийн тасралтгүй бэхжилт, Бонапартаас Үндэсний хуралтай харгалдсан байнгын харгалдаан, дэглэмийн нам бүрэлдэхүүнийхээ хэсгүүдээр задрах аюулд үргэлж байн байн тохиолдож, түүний фракцуудыг байнга дахин нягтруулж байсан явдал, фракц тус бүр нийтийн дайсныг ялсан аливаа ялалтыг түр зуурын холбоотнуудынхаа ялагдал болгох гэж оролдсон, хоорондоо атаархсан, бие биеийгээ гэнэдүүлэх, турхирах, мэсээ ямагт ил байлгах энэ мэтийн явдал байнга тохиолдож байгаад, эцэст нь ямагт — baiser Lamourette270 ирдэг болсон бөгөөд алдаа төөрөгдлийн энэ бүх инээдэмт олиггүй жүжиг хэзээ ч сүүлийн зургаан сарынх шиг ийм их сүрхий даамжирч байгаагүй ажээ.

	Дэглэмийн нам үүнийхээ хамт сонгуулийн тухай хуулийг Бонапартыг ялсан ялалт гэж үзэж байв. Бонапартын засгийн газар өөрийнхөө хуулийн төслийг арван долоогийн комиссоор засуулахаар шилжүүлэн, түүнд хариуцуулсан нь эрх үүргээсээ огцорсон хэрэг биш гэж үү? Бонапартаас үндэсний хурлыг эсэргүүцсэний гол тулгуур нь Бонапартыг 6 сая хүн сонгосон явдалд оршиж байсан биш гэж үү? Бонапарт хариуд нь сонгуулийн хуулийг Үндэсний хуралд хийсэн буулт, энэ буултаар гүйцэтгэх эасаг хууль тогтоох засаг хоёрын хоорондын зохицлыг худалдаж авсан юм гэж үзжээ. Энэ балмад этгээд үүнийхээ хариуд ордныхоо зардлыг гурван сая франкаар нэмэгдүүлэхийг шаарджээ. Үндэсний хурал Францын ард түмний асар олонхыг гаргуунд нь гаргачихсан үедээ гүйцэтгэх засагтай харгалдаж чадах байсан уу? Үндэсний хурал их зэвүүцэж, хамгийн эрс арга хэмжээ авахаар шийдсэн янзтай байсан бөгөөд түүний комисс нь уг саналыг хэрэгсэхгүй болгож, бонапартист хэвлэл сонгуулийн эрхээ хасуулж дээрэмдүүлсэн ард түмнийг дурдан, занах дүр үзүүлэв. Тохиролцох тухай шуугиан дэгдээсэн өдий төдий оролдлого гарч, эцэст нь Үндэсний хурал үнэн хэрэг дээрээ буулт хийсэн боловч зарчмын хувьд өсөө авчээ. Тус хурал Бонапартад жил бүр олгох ордны зардлыг 3 сая франкаар бүрмөсөн нэмэгдүүлэхийн оронд 2 160 000 франкийг нэг удаагийн тусламж болгон олгохыг зөвшөөрчээ. Гэвч үүндээ сэтгэл ханалгүй, дэглэмийн намын генерал, Бонапартын урилгагүй ивгээгч Шангарньегаас түүнийг нь дэмжихэд тэр буултаа хийжээ. Ингэхлээр 2 сая франкийг чухамдаа Бонапартад биш, харин Шангарньед олгохыг зөвшөөрчээ.

	Энэ de mauvaise gràce271 хаясан энэ өглөгийг Бонапарт ёстой л бэлэг ёсоор хүлээн авчээ. Бонапартист хэвлэл Үндэсний хурлыг дахин дайрч хэвлэлийн тухай хуулийг хэлэлцэхэд зохиогчийн нэрийг бичиж байх тухай засварыг юуны урьд Бонапартын хувийн эрх ашгийг төлөөлөгч хоёрдугаар зэргийн сонинуудын эсрэг чиглүүлэн оруулахад бонапартист гол хэвлэл «Pouvoir272» хэтэрхий шаралхаж, Үндэсний хурлыг улаан цайм дайрав. Сайдууд нь Үндэсний хуралд энэ сониноос татгалзаж, «Pouvoir» сонины хариуцлагатай эрхлэгч нь Үндэсний хурлын өмнө хариуцлага хүлээж, дээд хэмжээний мөнгөн торгуулиар, тухайлбал 5000 франкаар торгуулжээ. Маргааш нь «Pouvoir» сонин Үндэсний хурлыг бүр ч эрээ цээргүй дайрсан өгүүлэл нийтэлжээ, засгийн газар өсөө авахдаа, хэдэн легитимист сониныг үндсэн хууль зөрчсөн гэж шүүхээр мөрдүүлжээ.

	Эцэст нь танхимын хуралдааныг хойшлуулах асуудал тавигдав. Ингэж хойшлуулах нь Үндэсний хурлын зүгээс ямар ч саад тотгоргүйгээр Бонапартын ажиллахад хэрэгтэй байв. Тэр нь мөн зарим талаар дэглэмийн намын фракцуудын маргаанд, зарим талаар зарим депутатын хувийн эрх ашгийн үүднээс дэглэмийн намд хэрэгтэй байв. Түүнчлэн тийнхүү хойшлуулах нь мужуудад харгислалын ялалтыг бэхжүүлэн өргөтгөхөд тэр хоёрын аль алинд хэрэгтэй байжээ. Тийм учраас Үндэсний хурал хуралдаанаа наймдугаар сарын 11-нээс арван нэгдүгээр сарын 11 хүртэл хойшлуулав. Гэвч Бонапарт Үндэсний хурлын зовлонтой хяналтаас л ангижрахыг хүсэж байгаагаа нуухгүй байсан тул Үндэсний хурал итгэмжлэх саналаа ерөнхийлөгчид үл итгэх шинжтэй болгов. Завсарлагын үед бүгд найрамдах засгийн сайн үйлсийг хамгаалах ёстой байсан 28 хүний бүрэлдэхүүнтэй байнгын комисст бонапартынхнаас нэг ч хүн ороогүй ажээ273. Олонх нь үндсэн хуульт бүгд найрамдах засгийн талыг баримталж байгааг ерөнхийлөгчид нотлохын тул Бонапартынхны оронд «Siécle» ба «National» намаас хүртэл хэдэн бүгд найрамдахчуудыг сонгожээ.

	Танхимын хуралдааныг хойшлуулахын өмнөхөн, ялангуяа түүний дараахан дэглэмийн намын хоёр том фракц болох орлеанистууд, легитимистүүд хааны хоёр овгийг нийлүүлэх журмаар эвлэрэхэд бэлхэн байх шиг санагдсан бөгөөд тэд энэ хоёр овгийн тугийн дор тэмцэж байв. Сент-Леонардад өвчтэй хэвтэж байсан Луи Филиппийн274 орны дэргэд эвлэрлийн тухай шүүмжлэн хэлэлцсэн төслүүд сонинуудад их гарч байсан бөгөөд Луи-Филипп нас барсан нь уг байдлыг гэнэт хялбар болгожээ. Луи-Филипп засгийн эрхийг булаагч байсан ба Генрих түүнд дээрэмдүүлсэн, харин V Генрих Парис гүн бол V Генрих хүүхэдгүй учраас хууль ёсоор түүний хойчийг залгамжлагч байсан юм. Тэгээд үе залгамжлагч хоёр этгээдийн эрх ашгийг нийлүүлэхээс татгалзах аливаа шалтаг арилжээ. Гэвч хөрөнгөтний хоёр фракцаас хааны нэг нэг овгийг нялуун сэтгэлээр талархдаг нь тэднийг салгаж байсан биш, харин тэдний ангийн ялгаатай эрх ашиг нь хоёр овгийг салгаж байсныг тэд эцэст нь сая л нэг ойлгожээ. Висбаденд очиж V Генрихэд мөргөхөөр явсан легитимистүүд нь мөн Сент-Леонардс руу явсан өрсөлдөгчийнхөө нэгэн адил Луи-Филиппийн нас барсныг тэндээс дуулжээ. Тэд in partibus infidelium засгийн газрыг275 нэн даруй байгуулж, түүндээ бүгд найрамдах засгийн сайн үйлсийг манагчдын дээр дурдсан комиссын гишүүдийг голцуу оруулсан бөгөөд тэр засгийн газар нь намын дотор нэг будилаан гарахад эрх бол тэнгэрийн ивгээл гэж дор нь хамгийн илэн далангүйгээр тунхагладаг байжээ. Орлеанистууд энэ тунхгийн276 улмаас нэр гутаах будилаан хэвлэлд гарсанд баярлаад легитимистүүдийг илт дайсагнан үзэж байгаагаа огт нуугаагүй ажээ.

	Үндэсний хурлыг завсарласан байх үед мужуудын төлөөлөгчдийн хурлууд хуралдаанаа хийжээ. Олонх нь үндсэн хуулийг хянаж үзэх явдлыг аль нэг хэмжээгээр тайлбар оруулахаар хязгаарлах саналтай байгаагаа хэлжээ, өөрөөр хэлбэл хаант засгийг сэргээхийг нарийн тодорхойлолгүйгээр зөвшөөрөх ба «асуудлыг шийдвэрлэхийн» төлөө саналтай байгаагаа хэлсэн боловч үүнийхээ зэрэгцээгээр шийдвэр гаргана гэхэд эрх хэмжээ даанч бага, дэндүү мятархай байна гэдгээ хүлээжээ. Бонапартын фракц үндсэн хуулийг хянаж үзэх гэсэн хүслийг Бонапартын ерөнхийлөгчийн бүрэн эрхийг сунгах гэсэн санаа гэдэг утгаар дор нь тайлбарлав.

	1852 оны тавдугаар сард Бонапартыг тушаалаас нь огцруулан, асуудлыг үндсэн хуулийн дагуу шийдвэрлэж, тус орны бүх сонгогчдоор шинэ ерөнхийлөгчийг сонгуулахын зэрэгцээгээр үндсэн хуулийг хянаж үзэхээр сонгогдсон тусгай танхимаа шинэ ерөнхийлөгч сонгогдсоны эхний саруудад үндсэн хуулийг хянуулах явдлыг ноёрхогч анги хийж хэрхэвч чадахгүй байв. Ерөнхийлөгчийн шинэ сонгуулийн өдөр нь легитимистүүд, орлеанистууд, хөрөнгөтний бүгд найрамдахчууд, хувьсгалчид зэрэг дайсагналтай бүх намын уулзалтын өдөр болох байв. Үүний дүнд янз бүрийн фракцын хооронд хүчээр тулгагдсан мөргөлдөөн зайлшгүй гарах байв. Дэглэмийн нам хааны овгийн биш ямар нэгэн дундыг баримталсан хүнийг дэвшүүлэх талаар санал нийллээ ч гэсэн үүнийг Бонапарт эсэргүүцэх байв. Дэглэмийн нам ард түмнийг эсэргүүцэн тэмцэхдээ, гүйцэтгэх засгийн эрхийг нэмэгдүүлсээр байх нь аргагүй болсон байв. Гүйцэтгэх засгийг хүчтэй болгосон нь түүний эзэн Бонапартыг хүчтэй болгож байв. Ийм учраас дэглэмийн нам өөрийн нийт хүчийг нэмэгдүүлэх тусмаа Бонапартын үе залгамжлалын эрмэлзэлтэй байсан тэмцлийн арга хэрэгслийг хүчтэй болгож, асуудлыг үндсэн хуулийн ёcoop шийдвэрлэхийг эгзэгтэй үед нь хүчээр тасалдуулах боломжийг нь нэмэгдүүлж байлаа. Тэгээд дэглэмийн нам ч ард түмэнтэй тэмцэхдээ, бүх нийтийн сонгуулийн эрхийг хүчингүй болгон, үндсэн хуулийн өөр нэг үндсийг сэтгэл зовохгүй зөрчсөн лүгээ адилаар Бонапарт дэглэмийн намтай тэмцэхдээ үндсэн хуулийн нэг үндсийг тэгж зөрчих болно. Бонапарт, Үндэсний хурлыг ч эсэргүүцэхдээ, нийтийн сонгуулийг л урьдаа барина биз ээ. Товчоор хэлбэл, үндсэн хуулийн ёсоор шийдэх нь улс төрийн бүх status quo-г тээнэгэлзээтэй болгож байна, status quo донслоход цаанаас нь хөрөнгөтөнд эмх замбараагүй байдал, анархи, иргэний дайн харагдах шиг болж байна. 1852 оны тавдугаар сарын эхний ням гараг болохын хамт тэр хөрөнгөтний худалдан авах, худалдах бүх үйлдэл, вексель, гэр бүлийн баталгаа, шүүхийн акт бичгүүд, барьцаат зээллэг, газрын түрээс, орон сууцны хөлс, ашиг, түүний бүх гэрээ, орлогын эх булгууд нь эгзэгтэй байдалд ормоор шиг түүнд санагдаж байгаа байх, гэвч тэр өөрийгөө тийм осолтой байдалд оруулахгүй биз ээ. Улс төрийн status quo донслохын цаана нь хөрөнгөтний нийгмийн тэр аяараа сөнөх аюул нуугдаж байна. Хөрөнгөтнүүдийн хувьд боломжтой ганц шийдвэрлэх арга нь шийдвэрлэхийг хойшлуулах явдал байлаа. Хөрөнгөтнүүд үндсэн хуулийг зөрчих, ерөнхийлөгчийн засгийн эрхийг сунгах гагцхүү ийм арга замаар л үндсэн хуульт бүгд найрамдах засгийг аварч чадах юм. Энэ нь бас ерөнхий зөвлөлүүдийн чуулганы дараа «асуудлыг шийдвэрлэх» гэж удтал үргэлжилсэн гүнзгий бодолтой шүүмжлэл явуулсныхаа дараа дэглэмийн намын хэвлэлийн хэлсэн эцсийн шийдвэр юм. Энэ мэтээр хүчирхэг дэглэмийн нам өөрийнхөө өшөөт, гутамшигт, инээдэмт хуурамч Бонапартыг сүрхийд үзэж, харин өөрийгөө ичгүүртэн болгох нь аргагүй болжээ.

	Энэ бузар амьтан өөрөө ямар учраас түүнд чухал хүний үүрэг улам бүр оногдоод байсны шалтгааныг буруугаар ухаарчээ. Бонапартын роль нэмэгдэж байгаагийн учрыг түүний нам тухайн байдалд холбогдуулж үзэх сэхээтэй байхад, харин тэр өөрөө үүнийг зөвхөн өөрийнхөө нэр алдрын ид шидэт нөлөөний хүч, Наполеоныг цуцалтгүй дуурайсны ач гэж итгэж байв. Түүний авхаалж нь өдөр ирэх тутам нэмэгджээ. Висбаден Сент-Леонардс хоёрт очиж мөргөл хийсний хариуд Бонапарт Францаар аялав. Бонапартистууд түүний сүр нөлөөнд бага итгэн, Парисын люмпен пролетари байгууллага байсан арван хоёрдугаар сарын 10-ны нийгэмлэгийн гишүүд хөлсний алга ташигчдыг галт тэрэг, шуудангийн тэргэнд багтаж ядтал суулган, түүнийг дагуулж газар бүхэнд явуулж байв. Тэд өөрсдийнхөө тоглоомын амьтанд үг зааж өгч, тэр үг нь ямар нэг хотод ерөнхийлөгчийг хэрхэн хүлээн авсан байдалтай уялдан, ерөнхийлөгчийн улс төрийн бодлогын лоозон болж, бүгд найрамдах засгийн номхотголыг буюу тууштай, шургуу байдлыг илэрхийлэх байлаа. Элдэв маневр хийсэн боловч ингэж аялсанд нь ялалтын аяллын шинж тун бага байлаа.

	Бонапарт ийм замаар ард түмнийг зоригжуулж чадсан гэж итгэн, армийг талдаа татахын тул ухуулга хийдэг болов. Тэгээд Версалийн дэргэд Саторийн тал газар цэрэгт их үзлэг хийж, цэргүүдийг саримстай хиам, шампанск, янжуураар өөртөө татахыг хичээв. Жинхэнэ Наполеон байлдан дагуулах аян дайны хүнд байдлын үед эцэж сульдсан цэргүүдэд дор нь эцэг хүний хээгүй байдлыг харуулан, тэдний хийморийг сэргээж чаддаг байсан бол хуурамч Наполеон цэргүүдийг «Vive Napoléon, vive le saucissan!»277 буюу «Хиам вурст мандтугай, Хансвурт мандтугай!»278 гэж хашхирахад өөртөө талархал илэрхийллээ гэж бодож байжээ.

	Энэ үзлэг нь нэг талаас Бонапарт, цэргийн сайд Опуль, нөгөө талаас Шангарньегийн хооронд удтал далд байсан эвдрэлийг илрүүлжээ. Дэглэмийн нам Шангарньег үнэхээр төвийг сахисан хүн ээ гэж үзэж байсан бөгөөд түүнд өөрт нь үе залгамжлах санаархал байгаа ч үгүй юм. Тус намаас түүнийг Бонапартыг залгамжлах хүн гэж товлож байв. Шангарнье 1849 оны нэгдүгээр сарын 29, зургаадугаар сарын 13-нд үйлдсэн хэрэг явдлаараа дэглэмийн намын их жанжин шинэ Александр болсон бөгөөд түүнийг өөрийнхөө хэрцгий оролцоогоор хувьсгалын гордын зангилгааг279 тac цавчсан юм гэж халирхай хөрөнгөтөн үзэж байлаа. Энэ хүн жинхэнэ хэрэг дээрээ Бонапарт шиг хөгийн амьтан байсан боловч ийм тун хялбар аргаар мандаж, Үндэсний хурлаас түүнийг ерөнхийлөгчийг хянаж байх ажилд дэвшүүлсэн юм. Жишээ нь ерөнхийлөгчийн цалингийн тухай шүүмжлэл дээр түүний бие Бонапартыг ивгээгч болж маасганаж байсан бөгөөд сүүлдээ түүнтэй болоод сайдуудтай харьцах нь улам л дээрэнгүй болжээ. Сонгуулийн тухай шинэ хуулийн улмаас бослого гарах магадгүй гэж байх үед Шангарнье цэргийн яамны сайдаас буюу ерөнхийлөгчөөс ямар нэг тушаал хүлээж авахыг офицерууддаа хоригложээ. Хэвлэл Шангарньег их хүн болгож өргөмжлөхөд бас дөхөм үзүүлжээ. Товойж тодорсон их хүн байгаагүй тул дэглэмийн нам бүх ангидаа байхгүй хүчийг нэг хүнд олгож, түүнийг ямар нэг хэмжээгээр төвийлгөн хийлж, ийм аргаар түүнийг их хүн болгохоос аргагүй болж л дээ. Ингээд Шангарньег «нийгмийн тулгуур» гэдэг домог үүсжээ. Шангарньег бүх ертөнцийг мөрөн дээрээ үүрэх болгосон тэр дээрэнгүй луйвар, далдуур ихэмсэг зан нь Саторийн үзлэг дээр ба түүний дараа болсон явдлуудтай тэс зөрүү бөгөөд туйлын инээдэмтэй байдал бий болгожээ. Бонапарт гэдэг тун арчаагүй амьтан л үзгээ хөдөлгөж нэг зурахад л, хөрөнгөтний айдсаас төрсөн энэ зулбадсыг, энэ агуу их Шангарньег ердийн өчүүхэн амьтны байдалд хүртэл бууруулан нийгмийг аврагч энэ баатрыг тэтгэврээр амьдрагч огцорсон генерал болчхож бардан чадахыг дээрх явдлууд маргаангүй нотлов.

	Бонапарт цэргийн яамныхаа сайдыг хатган өдөж, санаанд таараагүй ивгээгчтэйгээ сахилга батын талаар мөргөлдүүлж, Шангарньегээс өсөө авч байсан удаа бий билээ. Саторид хийсэн сүүлчийн үзлэг нь хуучин дайсагналыг шууд дүрэлзүүлжээ. Морьт цэргийн хороод үндсэн хуулийг эсэргүүцэн «Vive l'empereur»280 гэж хашхиран Бонапартын өмнүүр цуваагаар өнгөрөхөд үндсэн хуулийн талыг баримтлагч Шангарнье бузар их зэвүүцжээ. Бонапарт тэнхимийн ирэх хуралдаан дээр энэ урианы талаар эвгүй шүүмжлэл гарахаас болгоомжлохын тул цэргийн яамны сайд Опулийг Алжирын губернийн захирагчаар томилон явуулжээ. Оронд нь эзэн хаант гүрний үеийн найдвартай генерал бөгөөд хэрцгий балмадаараа Шангарньегээс өчүүхэн ч дутуугүй нэг хүнийг томилжээ. Бас үүнийхээ зэрэгцээгээр Бонапарт Опулийг огцруулсан явдлыг Шангарньед буулт хийсэн юм шиг болгохгүйн тулд нийгмийг аврагч энэ их хүний баруун гар болсон генерал Неймейерийг281 Парисаас Нантад шилжүүлжээ. Сүүлчийн үзлэг дээр явган цэргүүд Напалеоны хойчийг залгамжлагчийн өмнүүр таг чимээгүй өнгөрсний гол буруутан нь Неймейер байв. Неймейерийг өөр газар шилжүүлсэн явдлыг чухамдаа өөрийнхөө эсрэг чиглэж байна гэдгийг мэдсэн Шангарнье эсэргүүцэж сүрдүүлсэн боловч талаар өнгөрчээ! Хоёр өдрийн хэлэлцээний дараа Неймейерийг Нантад шилжүүлэх тухай тогтоол «Moniteur» сонинд нийтлэгдэж, дэглэмийн намын баатар нь сахилга батад захирагдах буюу албан тушаалаасаа огцрохоос өөр аргагүй болжээ.

	Шангарньетэй Бонапартын тэмцсэн нь дэглэмийн намтай түүний тэмцсэний үргэлжлэл юм. Ийм учраас үндэсний хурлын шинэ чуулган арван нэгдүгээр сарын 11-нд нээгдэхдээ хэцүүхэн байдалтай тохиолдох байх. Гэвч энэ нь юу шалих вэ дээ. Ерөнхийдөө нөгөө хуучин бужигнаан л дахина биз. Дэглэмийн намын янз бүрийн фракцын зарчмыг сахигчид гасалж ориловч тус намын олонх нь ерөнхийлөгчийн бүрэн эрхийн хугацааг сунгахаас аргагүй болно. Бонапарт ч урьд өмнө эсэргүүцэж байсан боловч гагцхүү мөнгө дутагдалтай учраас эрхийг нь тийнхүү сунгахыг Үндэсний хурлаас олгосон жирийн эрх хэмээн үзэж хүлээн авах болно. Энэ мэтээр уг асуудлыг шийдвэрлэх явдал хойшилж, status quo хэвээр үлдэж, дэглэмийн намын нэг фракц нь нөгөөгийнхөө нэрийг гутааж сулруулан, тэсэж байхын аргагүй болгох бөгөөд хоорондоо маргалдагч эдгээр бүх нам бүгд найрамдах засгийнхаа хамт шинэ дэлбэрэлтээр агаарт цацагдах тийм шатанд эдийн засгийн харилцааны хөгжил дахин хүрэх хүртэл нийтийн дайсны буюу тухайлбал үндэстний олон түмний эсрэг чиглэсэн залхаалт нь хүчтэй болж байгаад, эцэстээ дуусна.

	Бонапарт дэглэмийн нам хоёрын хэрүүл зодооны улмаас бирж дээр олон жижиг хөрөнгөтөн хоосорч, тэдний капитал нь биржийн том чононуудын халаасанд орж буйг энэ далимд хэлчихвэл хөрөнгөтний сэтгэл тайтгарах биз ээ.

	 

	К. Маркс, Ф. Энгельсийн зохиол, 2 дугаар хэвлэл, 7 дугаар боть, 5—110 дахь талын эхээр хэвлэв.

	 

	К. Маркс 1850 оны 1 дүгээр сараас 11 дүгээр сарын 1-н хүртэл бичжээ.

	«Neue Rheinische Zeitung Politiseh-ökonomische Revue» сэтгүүлийн 1850 оны 1, 2, 3 бa 5—6 дугаарт Карл Маркс гэсэн гарын үсэгтэй нийтлэгджээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	- хэвлэгдсэн номыг цахим хэлбэрт оруулах,

	- цахимд оруулсан номыг ариутган шүүх,

	- цахим технологийн тоног төхөөрөмж авах,

	- цахим номын санг өргөжүүлэх,

	- цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 Марксын «1848—1849 оны Франц дахь ангийн тэмцэл гэдэг зохиолыг 1895 онд Берлинд тусгай хэвлэхэд уг зохиолын удиртгалыг Энгельс бичжээ. 
Маркс энэ зохиолдоо 1848—1849 оны хувьсгалын явц, сургамжид хийсэн шинжилгээ нь хэчнээн чухал байгааг Энгельс харуулаад, удиртгалынхаа ихээхэн хэсэгт пролетари нарын, ялангуяа Германы пролетари нарын ангийн тэмцлийн цаашдын туршлагыг нэгтгэн дүгнэжээ. Энгельс энэ удиртгалдаа социалист хувьсгалд пролетари нарыг бэлтгэхэд бүх ил арга бололцоог хувьсгалт ёсоор ашиглах, ардчиллын төлөө тэмцлийг социалист хувьсгалын төлөө тэмцэлтэй чадамгай хослуулах, үүний нэг дэх зорилтыг хоёр дахь зорилтод нь захируулах нь чухлыг онцлон тэмдэглэжээ. Энгельс энэ удиртгалдаа тэмцлийн тактикийн арга, хэлбэрүүдийг сонгож авах явдал түүхт тодорхой нөхцөл байдлаас шалтгаалах тухай, ноёрхогч харгис ангиуд дарангуйлал хэрэглэвэл пролетари нарт чухалчлагдах хувьсгалт ажиллагааны энх тайван хэлбэрүүдийг энх тайвны бус хэлбэрүүдээр солих нь чухлын тухай Марксын гол тулгуур үндэслэлийг дахин үндэсжүүлжээ.
Германы социал - демократ намын захиргаанаас уг удиртгалыг нийтлэхдээ, тэр зохиолыг дэндүү хувьсгалт янзтай болсон гэж мөн Захиргааны үзсэн зүйлийг зөөлрүүлж, нэлээд болгоомжтой хэлбэртэй болгохыг Энгельсээс хичээнгүйлэн гуйжээ. Энгельс тэр намын удирдлагын мятархай бодлого ба «зөвхөн хууль ёсны хүрээн дотор ажиллах» гэсэн түүний эрмэлзлийг шүүмжилжээ. Гэвч Энгельс арга буюу Захиргааны саналыг дагаж, засварын хувьд нэлээд хэдэн зүйлийг хасаж, зарим томьёоллыг өөрчлөхийг зөвшөөрчээ. (Энэ хассан, зассан зүйлүүдийг зохих газарт нь тусгайд нь сэргээж тэмдэглэв. Энэ засварууд хийсэн боолт эх ба уг удиртгалын бичмэл эх нь хадгалагдаж үлдсэн байгаа болохоор анхны эхийг сэргээх бүрэн бололцоотой юм).
Үүний зэрэгцээгээр социал - демократын зарим удирдагчид энэ зохиолын үндэс дээр Энгельсийг бүх нөхцөл байдалд ажилчин ангид засгийн эрхийг дан ганц энх тайвны замаар шилжүүлэх талыг баримтлагч хүн буюу Энгельсийг «хууль ёсыг заавал баримтлахын» төлөө тэмцэгч хүн мэт болгох гэж оролджээ. Энгельс үүнд нь их дургүйцэж, өөрийнхөө бичсэн удиртгалыг «Neue Zeit» сэтгүүлд хэвлэхийг шаарджээ. Гэтэл дээр дурдсан тусгай хэвлэлд зохиогчийн хассан зүйлийг нэмж оруулалгүйгээр түүнийг хэвлэжээ. Гэвч хэдийгээр хассан зүйлүүд байсан авч энэ удиртгалын хувьсгалт шинж чанар нь бүрэн үлдсэн юм.
Энгельсийн бичсэн удиртгал ЗСБНХУ-д 1930 онд К. Маркс «1848— 1850 оны Франц дахь ангийн тэмцэл» гэдэг номд анх удаа бүрэн хэвлэгджээ




	[←2]
	 «Neue Rheinische Zeitung. Orqan der Demokratie» («Шинэ Рейний сонин» Ардчиллын хэвлэл) бол 1848 оны 6-р сарын 1-нээс 1849 оны 5-р сарын 19-нийг дуустал Кёльн хотод Марксын эрхлэн гаргаж байсан өдөр тутмын сонин бөгөөд редакцын бүрэлдэхүүнд нь Энгельс байжээ.




	[←3]
	 «Neue Rheinische Zeitung. Politisch-ökonomische Revue» («Рейний шинэ Сонин. Улс төр - эдийн засгийн тойм») гэдэг нь Маркс, Энгельс нар 1849 оны 12 дугаар сард үндэслэн байгуулаад, 1850 оны 11 дүгээр cap хүртэл эрхлэн гаргаж байсан сэтгүүл бөгөөд коммунистуудын холбооны онол, улс төрийн хэвлэл байжээ. Гамбургт хэвлэгдэн гарч байсан ба 6-н дугаар гарчээ. Германд цагдаагийн хавчлага их байсан, хөрөнгө материал байгаагүйн улмаас гарахаа больжээ
 




	[←4]
	 Наполеон (III) (Луи - Наполеон Бонапарт) (1808—1873) — I Наполеоны зээ, Хоёрдугаар бүгд найрамдах улсын ерөнхийлөгч (1848—1851) францын эзэн хаан (1852—1870)




	[←5]
	 Энгельс Бисмаркийн өв эдлэнгийн нэрээр ёжилж нэрлэсэн засгийн газрын олгосон нэмэгдэл зардлыг хэлж байна. Тэр өв эдлэн нь Гамбургийн дэргэд Саксенвальдад (Саксоны ойд) байсан ба түүнийг I Вильгельмээс Бисмаркт бэлэглэсэн байжээ




	[←6]
	 In partibus infidelium (яг үгчилбэл: Сүсэггүйчүүдийн орнуудад гэсэн үг) нь христосын шашингүй орнуудын хамба нарын дан ганц албан ёсны албан тушаалд томилогдсон католикийн хамбуудын гуншин дээр нэмсэн чимэг үг юм. Маркс, Энгельс нар энэ үгийг улс орныхоо бодит нөхцөл байдлыг огт харгалзалгүйгээр гадаадад эмхлэгдэн байгуулагдсан засгийн газруудад холбогдуулан хэрэглэх нь үлэмж байжээ




	[←7]
	 Бисмарк (Bismarck), Отто, ван (1815—1898) — Прусс, Германы төрийн зүтгэлтэн, дипломат, Пруссийн юнкерүүдийн төлөөлөгч; Пруссийн сайд ерөнхийлөгч (1862—1871), Герман гүрний канцлер (1871—1890).— 201




	[←8]
	 XIX зууны нэгдүгээр хагасын Францын хөрөнгөтний хаант засгийн үзэлтнүүдийн хоёр нам буюу легитимистууд, орлеанистууд хоёрыг хэлж байна.
Орлеанистууд нь 1830 оны 7 дугаар сарын хувьсгалаас хойш засгийн эрх барьж байгаад, 1848 оны хувьсгалаар түлхэгдэн унасан бурбонуудын хаан угсаатны бага хаадын херцог орлеанчуудын талынхан бөгөөд Францын язгууртнууд ба том хөрөнгөтнүүдийн эрх ашгийг төлөөлж байжээ.
Хоёрдугаар бүгд найрамдах засгийн үед (1849—1851 онд) хаант засгийн үзэлт энэ хоёр бүлэг нь үндсэн хуульт, нэгдсэн «дэглэмийн намын» гол хэсэг болж байжээ




	[←9]
	 Наполеоны үед Франц (1854—1855 онд) Крымын дайнд оролцож, (1859 онд) Италийг эзлэхийн тулд Австритай байлдаж, (1856—1858, 1860 онд) Хятадын эсрэг дайнуудад Англитай хамт оролцож, (1859 онд) Италийг эзлэхийн тул Австритай байлдаж, (1856—1858, 1860 онд) хятадын эсрэг дайнуудад англитай хамт оролцож, (1860—1861) онд Энэтхэг Хятадыг байлдан эзэлж эхлэн, (1860—1861 онд) Серб, (1862—1867 онд) Мексикт зэвсэгт халдлага хийж, эцэст нь (1870—1871 онд) Прусстэй дайн хийжээ




	[←10]
	 Ф. Энгельс (1852—1870 оны) бонапартист Хоёрдугаар эзэн хаант гүрний эрх баригчдын гадаад бодлогын нэг зарчмын илэрхийлэл болсон нэр томьёог хэрэглэжээ. Том улсуудын ноёрхогч ангиуд байлдан дагуулах төлөвлөгөөндөө, гадаад бодлогын балмад явдалдаа «үндэстнүүдийн зарчим» гэдгийг үзэл суртлын халхавч болгон өргөн ашиглаж байжээ. «Үндэстнүүдийн зарчим» гэдэг нь үндэстний өөрөө засан тохинох эрхтэй огт нийцэхгүй бөгөөд үндэстнүүдийн эв найрамдлыг эвдэх, колонийн хөдөлгөөнийг, ялангуяа бага ард түмний хөдөлгөөнийг хоорондоо өрсөлдөгч том улсуудын хувьсгалын эсэргүү бодлогын зэвсэг болгоход чиглэсэн байв




	[←11]
	 1815 оны 6 дугаар сарын 8-нд Венын их хурлаар байгуулагдсан Германы холбоо нь феодалын хэмжээгүй эрхт хаант улсуудын нэгдэл байсан бөгөөд Германы улс төр, эдийн засгийн салангид тасархай байдлыг бэхжүүлжээ




	[←12]
	 Вильгельм (I) (1797—1888) — пруссийн хунтайж, пруссийн хаан (1861—1888), германы эзэн хаан (1871—1888)




	[←13]
	 Франц-пруссийн (1870—1871 оны) дайны үед Францыг ялсны дүнд Германы эзэн хаант гүрэн үүсэж, харин түүнээс Австри хасагдсан учраас түүнийг «Эзэн хаант бага Герман улс» гэдэг нэр гарчээ. III Наполеоны ялагдал нь Францад хувьсгал гарахад түлхэц болж, тэр хувьсгал нь Луи Бонапартыг түлхэн унагаж, 1870 оны 9 дүгээр сарын 4-нд бүгд найрамдах засаг тогтооход хүргэжээ




	[←14]
	 Тьер (Thiers), Адольф (1797—1877) — францын хөрөнгөтний түүхч, төрийн зүтгэлтэн, Хууль тогтоох хурлын депутат (1849—1851), орлеанист; бүгд найрамдах улсын ерөнхийлөгч (1871—1873), Парисын Коммуны зандалчин




	[←15]
	 Үндэсний гварди бол Франц ба Баруун Европын бусад зарим оронд байсан, бас тэгэхдээ сонгогдсон командлалтай байсан иргэний сайн дурын, зэвсэгт цэрэг юм. Энэ гварди анх францад 1789 онд хөрөнгөтний хувьсгалын эхээр байгуулагдаад, 1871 он хүртэл заримдаа байж, заримдаа байхгүй болж байжээ. Франц-пруссийн дайны үед ардчилсан өргөн олон түмэн элсэн орсон Парисын үндэсний гварди 1870—1871 онуудад хувьсгалт том роль гүйцэтгэжээ. Үндэсний гвардийн Төв Хороо 1871 оны 2 дугаар сард байгуулагдаад, 1871 оны 3 дугаар сарын 8-нд гарсан пролетари нарын бослогыг манлайлж, 1871 оны Парисын Коммуны эхний үед (3 дугаар сарын 18 хүртэл) түүхэн дэх пролетарийн анхны засгийн газрын үүрэг гүйцэтгэж байжээ. Парисын Коммун дарагдсаны дараа үндэсний гвардийг татан буулгажээ




	[←16]
	 Мак-Магон (Mac-Mahon), Мари Эдм Патрис Морис (1808—1893) — францын цэргийн харгис үзэлт улс төрийн зүтгэлтан, бонапартист, Парисын Коммуныхныг яргалагчдын нэг, Гуравдугаар бүгд найрамдах улсын ерөнхийлөгч (1873—1879)




	[←17]
	 Франц 1870—1871 оны Франц-пруссийн дайнд ялагдсаныхаа дараа Германд дайны сүйтгэлд 5 миллиард франк төлжээ




	[←18]
	 Социалистуудын эсрэг онц хуулийг Германд 1878 оны 10 дугаар сарын 21-нд дагаж шийтгүүлжээ. Энэ хуулийн ёсоор социал - демократ намын бүх байгууллага, ажилчны олон нийтийн байгууллагууд ба ажилчны хэвлэлийг хориглож, социалист утга зохиолыг хурааж, социал - демократуудыг харгислан хяхжээ. Ажилчин олон түмний хөдөлгөөний түрэлтэд автагдан, энэ хуулийг 1890 оны 10 дугаар сарын 1-нд хүчингүй болгожээ




	[←19]
	 Лассаль (Lassalle), Фердинанд (1825—1864) — германы жижиг хөрөнгөтний нийтлэлч, өмгөөлөгч бөгөөд 1848—1849 онд Рейн мужид гарсан ардчилсан хөдөлгөөнд оролцож явсан, 60-аад оны эхээр ажилчны хөдөлгөөнд нийлж нийт германы ажилчны эвлэлийг (1863) үндэслэн байгуулагчийн нэг бөгөөд Пруссийн манлайллын дор Германыг «дээрээс нь» нэгтгэх бодлогыг дэмжиж, Германы ажилчны хөдөлгөөн дэх оппортунист чиглэлийн эх үүсвэрийг тавьжээ




	[←20]
	 Бисмарк бүх нийтийн сонгуулийн эрхийг 1866 онд Умард Германы рейхстагийн сонгуульд, бас 1871 онд нэгдсэн Герман гүрний рейхстагийн сонгуульд дагаж шийтгүүлжээ




	[←21]
	 Энгельс, 1880 онд Гаагт францын ажилчны намын их хурлаар батлагдсан мөн намын программд Марксын бичсэн онолын удиртгалаас эш татаж байна. (К. Маркс, Ф. Энгельс. Зохиолын 2 дахь удаагийн хэвлэл, 19 дүгээр боть, 246 дахь талыг үз)




	[←22]
	 «Die Neue Zeit» сэтгүүлд хэвлэхдээ, бас 1895 онд «Франц дахь ангийн тэмцлийг» дангаар нь хэвлэхдээ энэ өгүүлбэрийг орхигдуулжээ. Ред.




	[←23]
	 1870 оны 9 дүгээр сарын 4-нд Францад ард олны хувьсгалт тэмцлийн ачаар Луи Бонапартын засгийн газрыг түлхэн унагаж, бүгд найрамдах засгийг тунхаглажээ. 1870 оны 10 дугаар сарын 31-нд бланкистууд үндэсний батлан хамгаалах засгийн газрын эсрэг бослого гаргах гэж оролдсон нь бүтэлгүй болжээ




	[←24]
	 «Die Neue Zeit» сонинд нийтлэхдээ бас 1895 онд гарсан «Франц дахь ангийн тэмцэл» гэдэг тусгай хэвлэлд догол мөрөөс эхэлсэн хэсгийг бүхэлд нь орхигдуулжээ. Ред.




	[←25]
	 II Фридрих (II) («Их» гэдэг хоч авчээ) (1712—1786) — пруссийн хаан (1740—1786) Ред.




	[←26]
	 Вагромын дэргэдэх тулалдаан 1809 оны австри-францын дайны үеэр 1809 оны 7 дугаар сарын 5—6-нд болжээ. Энэ тулалдаанд I Наполеоны командалсан францын цэрэг Австрийн тэргүүн херцог Карлын армийг ялжээ.
Ватерлоогийн дэргэдэх (Бельгийн нутаг) тулалдаан нь 1815 оны 6 дугаар сарын 18-нд болжээ. Наполеоны арми бут цохигдсон юм. Ватерлоогийн дэргэдэх тулалдаан нь 1815 оны дайнд шийдвэрлэгч роль гүйцэтгэн, Наполеоны эсрэг Европын гүрнүүдийн эвсэл бүрэн ялж, I Наполеоны эзэн хаант гүрэн унахыг урьдаас шийдвэрлэсэн байна




	[←27]
	 «Die Neue Zeit» сонинд хэвлэхдээ, бас 1895 онд хэвлэгдсэн «Франц дахь ангийн тэмцэл» гэдэг тусгай хэвлэлд «тэд юуны төлөө цусаа асгаруулж, амь насаа үрэгдүүлж байгаагаа» гэлгүй, «юуны төлөө тэмцэх ёстойгоо» гэж хэвлэжээ. Ред.




	[←28]
	 «Die Neue Zeit» сонинд хэвлэхдээ ба 1895 онд хэвлэгдсэн «Франц дахь ангийн тэмцэл» гэдэг тусгай хэвлэлд: «бэлтгэлгүй аттакууд газар бүхэнд чухал биш болсон байна» гэдгийг орхигдуулжээ. Ред.




	[←29]
	 Уг эх бичигт энэ орос үгийг латин үсгээр бичжээ. Ред.




	[←30]
	 Энгельс, Мекленбург-Шверин ба Мекленбург-Стрелицийн херцогт улсуудын херцогийн засаг, тайж нар хоёрын хооронд удаан үргэлжилсэн тэмцлийг хэлж байгаа бөгөөд 1775 онд Ростокт тайж нарын үе залгамжлах эрхийн тухай үндсэн хуульт гэрээнд үсэг зурснаар уг тэмцэл дуусжээ. Тэр гэрээ нь тайж нарын урьдын дур зоргоор аашилдаг байдал, эрх ямбыг баталж, язгуурын ландтагуудад тэдний удирдах байр суурийг бэхжүүлж, тэдний тэн хагасыг албан татвараас чөлөөлж, худалдаа, олборт оногдох албан татварын хэмжээ, тэрчлэн улсын зардлаас тэдэнд оногдох хувийг тогтоожээ




	[←31]
	 Богуславский (Boguslawski), Альберт (1834—1905) — германы генерал, цэргийн зохиолч




	[←32]
	 «Die Neue Zeit» сонинд хэвлэхдээ, бас «Франц дахь ангийн тэмцэл» гэдгийг тусгай хэвлэхдээ «Манлай хэсгийн тулалдаанд өдөр тутам бэхжиж байгаа энэ гавшгай отрядыг устгахгүй, харин шийдвэрлэгч өдрийг хүртэл түүнийг халдашгүй онгон дархан байлгах» гэдэг хэсэг үгийг орхигдуулжээ. Ред.




	[←33]
	 «Die Neue Zeib» сонинд хэвлэхдээ, бас «Франц дахь ангийн тэмцэл» гэдгийг тусгай хэвлэхдээ «бид хүнд үед гавшгай отрядгүй болж мэдэх бөгөөд» гэснийг орхигдуулж, «шийдвэрлэгч тулалдаан» гэсний оронд «шийдвэр» гэж хэвлэжээ. Ред.




	[←34]
	 Барро (Barrot), Одилон (1791— 1873) — францын хөрөнгөтний улс төрийн зүтгэлтэн, 1848 оны 2 дугаар cap хүртэл либерал хаан угсаатны оппозицыг толгойлж, 1848 оны 12 дугаар сараас 1849 оны 10 дугаар сард дэглэмийн намыг түшиглэсэн зас гийн газрыг толгойлж байв




	[←35]
	 — Үймээнд Гракхиудын урвалзахыг хүлцэж болох уу? (Ювенал, хоёрдугаар шог зохиол). Ред.
Гракхи, ах дүү Гай Семпроний (МТӨ 153—121). Тиберий Семпроний (МТӨ 163—133) — тариачдын ашиг сонирхлын дагуу газар тариалангийн хуулийг хэрэгжүүлэхийн төлөө Эртний Ромын тэмцэж байсан ардын төлөөлөгчид юм. 
Ювенал (Децим Юний Ювенал) (60 оны орчим төрөөд 127 оноос хойш нас баржээ). — ромын алдарт яруу найрагч - шог зохиолч




	[←36]
	 Рёслер (Rößler), Константин (1820—1896) — германы нийтлэлч, Берлин дэх утга зохиолын албан ёсны товчооны удирдагчийн хувьд (1877—1892) Бисмаркийн улс төрийн бодлогыг хамгаалж байв




	[←37]
	 — эзэн хааны таалал бол, дээд хууль мөн! Ред.




	[←38]
	 «Die Neue Zeit» сонинд нийтлэхдээ, «Франц дахь ангийн тэмцэл» гэдгийг 1895 онд тусгай хэвлэхдээ энэ хэсгийн гурван өгүүлбэрийг орхигдуулжээ. Ред.




	[←39]
	 Диоклетиан (245—313 оны орчим) ромын эзэн хаан (284—305)




	[←40]
	 Социалистуудын эсрэг шинэ хуулийн төслийг 1894 оны 12 дугаар сарын 5-нд рейхстагт оруулж, 1895 оны 5 дугаар сарын 11-нд тэр төслийг хэрэгсэхгүй болгожээ




	[←41]
	 Кёллер (Кöller), Эрнст Маттиас (1841—1928) — германы төрийн харгис зүтгэлтэн, рейхстагийн депутат (1881—1888), 1894—1895 онд Пруссийн дотоод явдлын яамны сайд; социал - демократ намыг мөрдөн мөшгөх бодлого явуулж, байжээ




	[←42]
	 Константин (274—337 оны орчим) — ромын эзэн хаан (306—337)




	[←43]
	 К. Марксын «1848-аас 1849 оны Франц дахь ангийн тэмцэл» гэдэг бол «1848-аас 1849 он» гэдэг ерөнхий гарчигтай цуврал өгүүлэл юм. Энэ зохиолд францын нэг бүтэн үеийг материализмын үүднээс тайлбарлаад, пролетарийн хувьсгалт тактикийн чухал үндэслэлүүдийг боловсруулжээ. Маркс олон түмний хувьсгалт тэмцлийн практик туршлагыг үндэс болгож, «Франц дахь ангийн тэмцэл» гэдэг зохиолдоо пролетари нарын хувьсгал, диктатурын онолыг хөгжүүлжээ. Маркс засаг төрийн эрхийг ажилчин анги байлдан авах нь чухлыг нотлоод, «пролетарийн диктатур» гэдэг нэр томьёог энд анх удаа хэрэглэж, энэ диктатурын улс төр, эдийн засаг, үзэл суртлын зорилтуудыг харуулжээ. Маркс энэ зохиолдоо ажилчин ангийн удирдах рольтойгоор ажилчин анги тариачидтай холбоотой байх үзэл санааг томьёолжээ. «Франц дахь ангийн тэмцэл» гэдэг зохиолын анхны төлөвлөгөөнд нь «1848 оны 6 дугаар сарын ялагдал», «1849 оны 6 дугаар сарын 13-ны явдал», «6 дугаар сарын 13-ны явдлын хаялга эх газарт туссан нь», «Английн орчин үеийн байдал» гэдэг дөрвөн өгүүлэл багтаж байжээ. Гэвч гурван өгүүлэл нь л гарчээ. 1849 оны 6 дугаар сарын явдлаас эх газарт туссан нөлөөний тухай, Английн байдлын тухай асуудлууд сэтгүүлийн бусад материалд, ялангуяа Маркс, Энгельс нарын хамтран бичсэн олон улсын байдлын тоймуудад тусгагджээ. Марксын энэ зохиолыг 1895 онд хэвлэхэд Энгельс 4 дүгээр бүлгийг нэмэн оруулж, түүнд нь Францад болсон үйл явдлуудын тухай «олон улсын байдлын гуравдугаар тоймын» зүйлүүд оржээ. (К. Маркс, Ф. Энгельс. Зохиолууд, 2 дахь удаагийн хэвлэл, 7-р боть 464—467, 473—483 дахь талуудыг үз). Энгельс энэ бүлгийг «1850 онд бүх нийтийн сонгуулийн эрхийг хүчингүй болгосон нь» гэж гарчиглажээ. Энэ ботид бусад зохиолын нэгэн адилаар эхний гурван бүлгийн гарчгийг сэтгүүлд бичигдсэнээр нь, 4 дүгээр бүлгийн гарчгийг 1895 оны хэвлэлд бичигдсэнээр нь хэвлэв




	[←44]
	 Лаффит (Laffitte), Жак (1767—1844) — францын банкны том эзэн, улс төрийн зүтгэлтэн, орлеанист




	[←45]
	 «compér» гэдэг нь «хүүхдэд нь нэр өгсөн лам», «хэргийн хамсаатан» гэсэн үгнүүдтэй ижил утгатай үг. Ред.




	[←46]
	 Луи Филипп гэдэг нэртэйгээр Горцог Орлеанский францын хаан ширээнд суужээ




	[←47]
	 1832 оны 6 дугаар сарын 5—6-нд Парист бослого гарч, түүнд оролцсон ажилчид олон баррикад барьж, их эрэлхэг зоригтой шургуу хамгаалжээ.
1834 оны 4 дүгээр сард Лионд ажилчны бослого гарсан нь францын пролетари нарын үй олныг хамаарсан анхны тэмцэл мөн билээ. Бусад нэлээд хотод, ялангуяа Парист бүгд, найрамдах засгийн үзэлтнүүдийн дэмжсэн энэ бослогыг хатуу ширүүн даржээ.
1839 оны 5 дугаар сарын 12-т Парист бослого гарч, түүнд ажилчид бас гол роль гүйцэтгэсэн бөгөөд түүнийг О. Бланки, А. Барбес нарын удирдсан улирлуудын Нийгэмлэг гэдэг бүгд найрамдах засгийн үзэлтэн - социалистуудын нууц нийгэмлэгээс бэлтгэсэн уг бослогыг цэргүүд, үндэсний гварди хоёр даржээ




	[←48]
	 Гранден (Grandin), Виктор (1797—1849) — Францын фабрикийн эзэн, депутатуудын тэнхимийн гишүүн (1839—1848), Хоёрдугаар бүгд найрамдах улсын үед Зохион байгуулах ба Хууль, тогтоох хурлын депутат байсан бөгөөд хэт үхширмэл бодлого баримталж байжээ




	[←49]
	 Гизо (Guizot), Франсуа Пьер Гийом (1787—1874) — францын хөрөнгөтний түүхч, төрийн зүтгэлтэн, 1840 оноос 1848 оныг дуустал үнэндээ францын гадаад, дотоодын улс төрийн бодлогыг удирдаж байв




	[←50]
	 Фоше (Faucher), Леон (1803—1854) — францын хөрөнгөтний улс төрийн зүтгэлтэн, орлеанист, мальтусын үзэлтэн эдийн засагч, дотоод явдлын яамны сайд (1848 оны 12-р cap — 1849 оны 5-р cap, 1851), хожим бонапартист болжээ




	[←51]
	 Луи Филипп (1773—1850) — херцог, Орлеан францын хаан (1830—1848)




	[←52]
	 Бастиа (Bastiat), Фредерик (1801—1850) — францын бүдүүлэг эдийн засагч




	[←53]
	 сонгуулийн эрх эдлэгч хүмүүс гэсэн үг. Ред.




	[←54]
	 Долоодугаар сарын хаант засаг бол (1830—1848 онд) Луи Филипп хаан байсан үе бөгөөд 7 дугаар сарын хувьсгалын улмаас тэгж нэрлэжээ




	[←55]
	 Наполеон (I) Бонапарт (1769— 1821) — францын эзэн хаан (1804—1814, 1815)




	[←56]
	 доод шатны хаадын ширээ. Ред.




	[←57]
	 «том хулгайчид сөнөтүгэй! Алаачид сөнөтүгэй!». Ред.




	[←58]
	 «Ротшильдийн засаг». Ред.




	[←59]
	 «Мөнгө хүүлэгчид бол одоо үеийн вангууд». Ред.




	[←60]
	 Нэр алдрын төлөө сохор улаан мөнгө ч зарцуулахгүй! Ред.




	[←61]
	 Найрамдал заавал хэрэгтэй! Ред.




	[←62]
	 1846 оны 2-р сард Польшийг үндэстний талаар чөлөөлөх зорилгоор Польш нутагт бослого гаргахаар бэлтгэж байв. Бослогыг санаачилсан гол хүмүүс нь (Дембовский зэрэг) Польшийн хувьсгалт социал - демократууд байв. Гэтэл тайж нар урван тэрсэлж, Пруссийн цагдаагийн газар бослогын удирдагчдыг баривчилсны уршгаар нийтийн бослого гарч үл чадан, зөвхөн зарим нэг хувьсгалт тэмцэл дүрэлзэн гарчээ. 1815 оноос эхлэн Австри, Орос, Пруссийн хамтын хяналтад захирагдаж байсан Краковк л 2-р сарын 22-нд босогчид ялж, Үндэсний засгийн газар байгуулж, тэр засгийн газар нь феодалын алба гувчуурыг халах тухай, тунхаг гаргажээ. Краковын бослого 1846 оны 3-р сарын эхээр дарагдаж, 1846 оны 11 дүгээр сард Австри, Прусс, Орос гурав Краковыг Австрийн эзэнт улсад нэгтгэх тухай гэрээнд гарын үсэг зуржээ




	[←63]
	 Зондербунд гэдэг нь Швейцарт хөрөнгөтний дэвшилттэй өөрчлөлт хийхийг эсэргүүцэх, католикийн сүм хийд, лам нарын эрх ямбыг хамгаалах зорилгоор 1843 онд Швейцарын эдийн засгийн талаар хоцрогдмол долоон кантоны байгуулсан жич холбоо юм. 1847 оны 7 дугаар сард Швейцарын чуулганаас Зондербундийг татан буулгах тогтоол гаргасан нь11 дүгээр сарын эхээр Зондербундээс бусад кантоны эсрэг байлдааны ажиллагаа эхлэх далим болжээ. 1847 оны 11 дүгээр сарын 23-нд Зондербундийн арми нь холбооны засгийн газрын цэрэгт бут цохигджээ. Урьд нь Ариун холбоо гэдэгт (Австри, Пруссийн холбоонд) багтаж байсан баруун Европын харгис гүрнүүд Зондербундийн дайны үед Швейцарын хэрэгт хөндлөнгөөс оролцож, Зондербундэд тус болохыг оролджээ. Гизо Зондербундийг хамгаалан, хэрэг дээрээ тэр гүрнүүдийг дэмжих байр суурь эзэлжээ. — 221
Ротшильдынхан — Европын олон орнуудад банктай банкны эздийн засаг




	[←64]
	 Ариун холбоо бол зарим оронд хувьсгалт хөдөлгөөнийг дарах, тэнд феодалын хаант засгийг хэвээр үлдээхийн тулд 1815 онд хаант Орос, Австри, Пруссийн үндэслэн байгуулсан европын хаадын харгис нэгдэл юм




	[←65]
	 1846 оны 11 дүгээр сарын 11-нд Орос, Прусс хоёрын зөвшөөрөлтэйгөөр Краковыг Австрид нийлүүлэн авчээ. Зонденбундийн швейцарын дайн 1847 оны 11 дүгээр сарын 4-нөөс 28 хүртэл үргэлжлэв. 1848 оны 1 дүгээр сарын 12-нд Палермод бослого болов. 1 дүгээр сарын эцсээр неаполичиуд хотыг 9 өдөр бөмбөгджээ. (1895 оны хэвлэлд Энгельсийн оруулсан тайлбар)




	[←66]
	 Бюзансад (Эндр муж) 1847 оны хавар өлсгөлөнтэй ажилчид ба ойр тойрны тосгонуудын ард иргэдийн санаачилгаар дамын панзчидын хүнсний зүйлсийн агуулахуудад халдаж, үүний улмаас ард иргэд, цэргүүд хоёрын хооронд цуст мөргөлдөөн болжээ. Бюзансад болсон явдлын хариуд засгийн газраас хатуу цээрлүүлэх арга хэмжээ авч, уг явдалд шууд оролцсон дөрвөн хүнийг 1847 оны 4 дүгээр сарын 16-нд цаазаар авч, бусад олон хүнийг цөллөгийн хүнд хүчир ажилд зүтгүүлэхээр шийтгэжээ




	[←67]
	 Үндэсний гварди бол Франц ба Баруун Европын бусад зарим оронд байсан, бас тэгэхдээ сонгогдсон командлалтай байсан иргэний сайн дурын, зэвсэгт цэрэг юм. Энэ гварди анх францад 1789 онд хөрөнгөтний хувьсгалын эхээр байгуулагдаад, 1871 он хүртэл заримдаа байж, заримдаа байхгүй болж байжээ. Франц-пруссийн дайны үед ардчилсан өргөн олон түмэн элсэн орсон Парисын үндэсний гварди 1870—1871 онуудад хувьсгалт том роль гүйцэтгэжээ. Үндэсний гвардийн Төв Хороо 1871 оны 2 дугаар сард байгуулагдаад, 1871 оны 3 дугаар сарын 8-нд гарсан пролетари нарын бослогыг манлайлж, 1871 оны Парисын Коммуны эхний үед (3 дугаар сарын 18 хүртэл) түүхэн дэх пролетарийн анхны засгийн газрын үүрэг гүйцэтгэж байжээ. Парисын Коммун дарагдсаны дараа үндэсний гвардийг татан буулгажээ




	[←68]
	 Барро (Barrot), Одилон (1791— 1873) — францын хөрөнгөтний улс төрийн зүтгэлтэн, 1848 оны 2 дугаар cap хүртэл либерал хаан угсаатны оппозицыг толгойлж, 1848 оны 12 дугаар сараас 1849 оны 10 дугаар сард дэглэмийн намыг түшиглэсэн зас гийн газрыг толгойлж байв




	[←69]
	 Ледрю-Роллен (Ledru Rollin), Александр Огюст (1807—1874) — францын нийтлэлч, жижиг хөрөнгөтний ардчилсан үзэлтний удирдагчдын нэг, «Reformе» сонины эрхлэгч, Зохион байгуулах, Хууль тогтоох хурлын депутат байхдаа Уулынхны намыг толгойлж, дараа нь гадаадад дүрвэн суужээ




	[←70]
	 Флокон (Flocon), Фердинан (1800—1866) — францын улс төрийн зүтгэлтэн, жижиг хөрөнгөтний ардчилсан үзэлтэн, «Reforme» - соницы эрхлэгчдийн нэг, 1848 онд түр засгийн газрын гишүүн байв




	[←71]
	 «Le National», («Үндэсний сонин») нь 1830—1851 онд Парист хэвлэгдэн гарч байсан өдөр тутмын сонин бөгөөд хөрөнгөтний дундаж зөөлөн бүгд найрамдах үзэлтнүүдийн хэвлэл юм. Түр засгийн газрын бүрэлдэхүүнд энэ чиглэлийн төлөөлөгчид нь Марраст, Бастит, Гарнье-Пажес нар бичжээ




	[←72]
	 Кремьё (Crémieux), Адольф (1796—1880) — францын өмгөөлөгч, улс төрийн зүтгэлтэн, 40-өөд онд хөрөнгөтний либерал




	[←73]
	 Дюпен de л'Эр (Dupont de L‘Eure), Жак Шарль (1767—1855) — францын улс төрийн зүтгэлтэн, либерал, XVIII зууны эцсийн үеийн хөрөнгөтний хувьсгал ба 1830 оны хувьсгалд оролцогч, 1848 онд түр засгийн газрын дарга




	[←74]
	 Блан (Blanc), Луи (1811—1882) —  францын жижиг хөрөнгөтний социалист, түүхч; 1848 онд түр засгийн газрын гишүүн, Люксембургийн комиссын дарга 1848 оны 8-р сараас жижиг хөрөнгөтнүүдийг Лондон руу дүрвүүлсэн удирдагчдын нэг




	[←75]
	 Альбер (Albert), (жинхэнэ нэр нь Александр Мартен) (1815—1895) — францын ажилчин, социалист; 1848 онд түр засгийн газрын гишүүн




	[←76]
	 Ламартин (Lamartine), Альфонс (1790—1869) — францын яруу найрагч, түүхч, улс төрийн зүтгэлтэн; 1848 онд гадаад явдлын яамны сайд, түр засгийн газрын жинхэнэ тэргүүн байжээ




	[←77]
	 Распайль (Raspail), Франсуа (1794—1878) — францын нэрт эрдэмтэн, байгалийн шинжээч, социалист, хувьсгалт пролетари нарт ойр дотно байж, 1830, 1848 оны хувьсгалд оролцож явсан; Зохион байгуулах хурлын депутат




	[←78]
	 Францын бүгд найрамдах засаг мандтугай! Эрх чөлөө, Тэгш ёсон, Ах дүүгийн барилдлагаа мандтугай! Ред.




	[←79]
	 Легитимистүүд бол газрыг өв залгамжлан эзэмших том эзэмшлийн эрх ашгийг төлөөлсөн Бурбоныхны хаанчлалд 1830 онд түлхэгдэн унасан «легитимийн» («хууль ёсны») талынхан юм. Санхүүгийн язгууртан, том хөрөнгөтнийг түшиглэсэн Орлеанынхны ноёрхогч хаанчлалыг эсэргүүцсэн тэмцэлд зарим легитимистүүд өөрсдийгөө хөдөлмөрчдийг мөлжигч хөрөнгөтнөөс хамгаалагчид болгон үзүүлэхдээ, нийгмийн хоосон хуурамч юманд дулдуйдах нь цөөнгүй байв




	[←80]
	 «La Gazette de France». («Францын сонин») нь 1631 оноос XIX зууны 40-өөд онд Парист хэвлэгдэн гарч байсан өдөр тутмын сонин бөгөөд Бурбоныхны үе залгамжлагч засгийг сэргээх талынхны ба легитимистүүдийн хэвлэл юм




	[←81]
	 Ларошжаклен (La Rochejaquelein), Анри, Огюст Жорж, маркиз (1805—1867) — францын улс төрийн зүтгэлтэн, легитимист намын удирдагчдын нэг, Хоёрдугаар бүгд найрамдах улсын үед Зохион байгуулах, Хууль тогтоох хурлын депутат




	[←82]
	 Марш (Marche) 1848 оны түр засгийн газраас хөдөлмөрлөх эрх тунхаглахыг ард түмний өмнөөс шаардсан францын ажилчин




	[←83]
	 Францын бүгд найрамдах засаг тогтсон эхний өдрүүдэд улсын тугийн өнгийг тогтоох асуудал гарч, хувьсгалт ажилчид 1832 оны 6 дугаар сарын бослогын үед Парисын ажилчны дүүрэгт мандуулж байсан улаан өнгийн тугтай байхыг шаардаж, хөрөнгөтний төлөөлөгчид XVIII зууны эцсээр хөрөнгөтний хувьсгалын үед Францын туг, I Наполеоны үеийн эзэн хаант гүрний туг байсан (цэнхэр - цагаан - улаан) гурван өнгийн тугтай байхыг шаарджээ. Энэ туг 1848 оны хувьсгалаас урьд «National» сониныг тойрон бөөгнөрсөн хөрөнгөтний бүгд найрамдах засгийн үзэлтнүүдийн сүлд тэмдэг болж байжээ. Ажилчны төлөөлөгчид францын бүгд найрамдах улсын тугийг гурван өнгөтэй байлгахыг аргагүй зөвшөөрч, харин тэгэхдээ ишинд нь улаан цэцгийн дэлбээ хадах болгожээ




	[←84]
	 «Le Moniteur universel», («Бүх нийтийн мэдээлэл») гэдэг нь 1789—1901 онд Парист хэвлэгдэн гарч байсан, Францын өдөр тутмын сонин, засгийн газрын албан ёсны хэвлэл юм. «Moniteur» сонинд засгийн газрын баримт бичгүүд, парламентын тайлан, албан ёсны бусад материалыг заавал хэвлэдэг байжээ. 1848 онд энэ сонинд Люксембургийн комиссын хуралдаануудын тухай мэдээ нийтлэгджээ




	[←85]
	 «янз бүрийн ангийн хоорондох аюултай ташаа ойлголтыг арилгах засгийн газар». Ред.




	[←86]
	 Коссидьер (Caussidiére), Марк (1808—1861) — францын жижиг хөрөнгөтний ардчилсан үзэлтэн, 1834 оны лионы бослогод оролцсон, 1848 оны 2-р сараас 6-р сард Парисын цагдаагийн газрын префект, Зохион байгуулах хурлын депутат байж байгаад 1848 оны 6-р сард Англид дүрвэн гарчээ




	[←87]
	 нэр төрийн асуудал. Ред.




	[←88]
	 Хүний толгойтой арслан биетэй баримал (Египетийн) - энд үл ойлгогдох гэсэн утгаар оржээ. Орч.




	[←89]
	 Маанаг Жак (тариачдыг Францын тайж нарын доромжлон нэрлэж байсан хоч). Ред.




	[←90]
	 XVIII зууны эцсээр францын хөрөнгөтний хувьсгалын үед хөрөнгө нь хураагдсан язгууртнуудад нөхвөр болгохоор 1825 онд францын хааны засгийн газрын төсөвлөсөн мөнгийг хэлж байна




	[←91]
	 Фульд (Fould), Ашиль (1800—1867) — францын банкны эзэн, орлеанист байснаа бонапартист болж, 1849—1867 онуудад сангийн яамны сайдын тушаалыг удаа дараа хүлээж байв




	[←92]
	 Диваажинд сайн мууг танихуйн модноос алим авч идэхийг эзэн тэнгэр хориглосон байтал Эва Адам хоёр, могойн ятгалгаар тэр модны алимаас идээд диваажингаас хөөгдсөн гэж Библи сударт гардаг ажээ. Орч.




	[←93]
	 Лаццарони гэдэг нь Италийн ангийнхаа чанарыг алдсан люмпен пролетари этгээдүүдийн жич нэр бөгөөд хаант засгийн эрх баригч харгис этгээдүүд либерал, ардчилсан хөдөлгөөний эсрэг тэмцэлд лаццаронийг удаа дараа ашиглажээ




	[←94]
	 Мари (Marie), Александр (1795—1870) — францын улс төрийн зүтгэлтэн, дундыг баримтлагч хөрөнгөтний бүгд найрамдах үзэлтэн; Кавеньякийн засгийн газарт 1848 онд нийгмийн хэрэг эрхэлсэн яамны сайд, дараа нь шүүх яамны сайд байжээ




	[←95]
	 1834 онд батлагдсан «Ядуучуудын тухай» Английн хуулиар ядуучуудад туслах зөвхөн хэлбэр буюу тэднийг шорон, цөллөгийн хүнд хүчир ажлын журамтай хөдөлмөрийн хуарангуудад байлгахыг зөвшөөрч, ажилчид тэнд үйлдвэрлэлийн бус, маш их зүдэргээтэй, нэг төрлийн ажил хийж байсан ба ард түмэн хөдөлмөрийн хуарангуудыг «ядуучуудыг байлгах цайз гэж нэрлэжээ




	[←96]
	 «Дедрю-Ролленыг зайлуулагтун!». Ред.




	[←97]
	 Бланки (Blanqui), Луи Огюст (1805—1881) — францын хувьсгалч, коммунист - утопист, 1848 оны хувьсгалын үед Францын пролетарийн ба ардчилсан хөдөлгөөний хамгийн зүүн талыг баримталж байв. Олон удаа гянданд хоригдох шийтгэл хүлээж явжээ




	[←98]
	 Кабе (Cabet), Этьенн (1788—1856) — францын нийтлэлч, 30—40-өөд оны пролетари нарын улс төрийн хөдөлгөөнд оролцож, тайван үл гүйцэлдэх коммунизмын нэрт төлөөлөгч, «Икарид жуулчилсан нь» гэдэг номыг зохиогч




	[←99]
	 Морраст (Marrast), Арман (1801—1852) — францын нийтлэлч, дундыг баримтлагч хөрөнгөтний бүгд найрамдах үзэлтнүүдийн удирдагчдын нэг, «National» сонины эрхлэгч, 1848 онд түр засгийн газрын гишүүн, Парис хотын дарга, Зохион байгуулах хурлын дарга (1848—1849)




	[←100]
	 1848 оны 5 дугаар сараас 1849 оны 5 дугаар cap хүртэл тогтнож байсан Үндэсний зохион байгуулах хурлыг (Конституант) энд ба 261 хүртэлх талд Үндэсний хурал гэж өгүүлж байна. Ред.




	[←101]
	 Иргэд. Ред.




	[←102]
	 XIX зууны нэгдүгээр хагасын Францын хөрөнгөтний хаант засгийн үзэлтнүүдийн хоёр нам буюу легитимистууд, орлеанистууд хоёрыг хэлж байна.
Орлеанистууд нь 1830 оны 7 дугаар сарын хувьсгалаас хойш засгийн эрх барьж байгаад, 1848 оны хувьсгалаар түлхэгдэн унасан бурбонуудын хаан угсгаатны бага хаадын херцог орлеануудын талынхан бөгөөд Францын язгууртнууд ба том хөрөнгөтнүүдийн эрх ашгийг төлөөлж байжээ.
Хоёрдугаар бүгд найрамдах засгийн үед (1849—1851 онд) хаант засгийн үзэлт энэ хоёр бүлэг нь үндсэн хуульт, нэгдсэн «дэглэмийн намын» гол хэсэг болж байжээ




	[←103]
	 Трела (Trélat), Улис (1795—1879) — францын улс төрийн зүтгэлтэн, хөрөнгөтний бүгд найрамдах улсын үзэлтэн, нийгмийн ажил эрхэлсэн яамны сайд (1848 оны 5—6-р cap)




	[←104]
	 1848 оны 5 дугаар сарын 15-нд ард олны жагсаалын үеэр Парисын ажилчид Үндэсний хурлын хуралдааны танхимд нэвтрэн орж, түүнийг татагдан буусан гэж зарлаад, хувьсгалт засгийн газар байгуулжээ. Гэтэл хүрэлцэн ирж амжсан үндэсний гварди ба цэргүүд жагсагчдыг даруй хөөн тарааж, ажилчны жолоодогчид (Бланки, Барбес, Альбер, Распайль, Собрие нарын зэрэг хүмүүс) баривчлагджээ




	[←105]
	 Кавеньяк (Cavaignac), Луи Эжен (1802—1857) — францын генерал, улс, төрийн зүтгэлтэн, дундыг баримтлагч хөрөнгөтний бүгд найрамдах үзэлтэн; 1848 оны 5-р сараас цэргийн яамны сайд, Парисын ажилчдын 6-р сарын бослогыг тун харгис хатуугаар дарсан бөгөөд гүйцэтгэх засгийн толгойлогч байв (1848 оны 6-р сараас 12-р сар)




	[←106]
	 Себастиани (Sébastiani), Орас, гүн (1772—1851) — францын маршал, гадаад явдлын яамны сайд (1830—1832), Лондонд элчин сайд (1835—1840)




	[←107]
	 К. Маркс, Ф. Энгельс, Зохиолууд, 2 дахь удаагийн хэвлэл, 5 дугаар боть, 138—140 дэх тал. Ред.




	[←108]
	 Парист 1848 оны 4 дүгээр сарын 16-нд «хөдөлмөрийг зохион байгуулж», «хүн хүнээ мөлжих явдлыг устгах» тухай өргөдлийг түр засгийн газарт өгөхөөр жагссан ажилчдын энх тайвны жагсаалыг зогсоохоор зориуд дайчлагдсан үндэсний гварди тэр жагсаалыг зогсоожээ




	[←109]
	 хөндий цээж. Ред.




	[←110]
	 1848 оны 8 дугаар сарын 28-нд гарсан «Journal des Debats» гэдэг хэвлэлийн тэргүүний өгүүллийг хэлж байна.
«Journal des Débats politiques et littéraires», («Улс төр, утга зохиолын шүүмжлэлийн сонин») гэдэг нь 1789 онд Парист байгуулагдсан, францын хөрөнгөтний өдөр тутмын сонин юм. Долоодугаар сарын хаант засгийн үед засгийн газрын сонин, орлеанист хөрөнгөтний хэвлэл байжээ. Энэ сонин 1848 оны хувьсгалын үед дэглэмийн нам гэдэг хувьсгалын эсэргүү хөрөнгөтний үзлийг илэрхийлж байжээ




	[←111]
	 Гудшо (Goudchaux), Мишель (1797—1862) — францын банкны эзэн, хөрөнгөтний бүгд найрамдах үзэлтэн, 1848 онд түр засгийн газар Сангийн Яамны сайд байв




	[←112]
	 дарсны газрын эзэд. Ред.




	[←113]
	 «Дотносог хэлэлцээр»- Peд.




	[←114]
	 Наполеон (III) (Луи—Наполеон Бонапарт) (1808—1873) — I Наполеоны зээ, Хоёрдугаар бүгд найрамдах улсын ерөнхийлөгч (1848—1851) францын эзэн хаан (1852—1870)




	[←115]
	 




	[←116]
	 Карфагенийг эвдэх ёстой. Ред.




	[←117]
	 Бастид (Bastide), Жюль (1800—1879) — францын улс төрийн зүтгэлтэн, нийтлэлч бөгөөд «National» (1836—1846) сонины нэг эрхлэгч, гадаад явдлын яамны сайд байв (1848 оны 5—12 дугаар сард)




	[←118]
	 Варфоломей — библи судрын домогт гардаг Христосын 12 шарваны нэг




	[←119]
	 Робеспьер (Robespierre), Максимилиан (1758—1794) — XVIII зууны эцсийн францын хөрөнгөтний хувьсгалын гарамгай зүтгэлтэн, якобинчүүдийн жолоодогч, хувьсгалт засгийн газрын тэргүүн (1793—1794)




	[←120]
	 илэрхий. Peд.




	[←121]
	 Үндсэн хуулийн анхны төслийг 1848 оны 6 дугаар сарын 19-нд Үндэсний хуралд оруулжээ




	[←122]
	 туслалцаа авах эрх. Ред.




	[←123]
	 Платон (МТӨ 427 оноос 347 оны орчим). — эртний грекийн идеалист-философич




	[←124]
	 дотносог хэлэлцээр. Ред.




	[←125]
	 Дюфор (Dufaure), Жюль Арман Станисла (1798—1881) — францын хөрөнгөтний улс төрийн зүтгэлтэн, орлеанист, 1848 онд Зохион байгуулах хурлын депутат, 1848 онд 10-р сараас 12-р сард Кавеньякийн засгийн газар дотоод явдлын яамны сайд




	[←126]
	 Вивьен (Vivien), Александр Франсуа (1799—1854) — францын өмгөөлөгч, улс төрийн зүтгэлтэн, орлеанист, 1848 онд Кавеньякийн засгийн газрын нийгмийн ажил эрхэлсэн яамны сайд




	[←127]
	 Еврейн хаант улсын анхны хаан Саул филистимлянуудтай тулалдахдаа хэдэн мянган дайсныг сөнөөж, түүний цэрэг Давид хэдэн арван мянган дайсныг сөнөөж, Саулийн нас барсны дараа Давид нь еврейн хаант улсын хаан болсон гэдэг библи судрын домог байдаг юм




	[←128]
	 төрийн эргэлт. Ред.




	[←129]
	 Сараана цэцэг нь Бурбонуудын хаант засгийн сүлд тэмдэг, нил цэцэг нь бонапартистуудын сүлд тэмдэг байжээ




	[←130]
	 «einfaltid» гэдэг нь «алсын бодолгуй» гэсэн үг бөгөөд «Vielfaltig» гэдэг «олон талын» гэсэн үг. Ред.




	[←131]
	 12 дугаар сарын 18-нд Парисаас Бердинанд Вольфын сурвалжлагчийн тэмдгээр зурсан гарын үсэгтэйгээр «Neue Rheinische Zeitung» сонинд ирүүлж, мөн сонинд 1848 оны 12 дугаар сарын 21-нд 174 дүгээрт нь нийтлэгдсэн мэдээг Маркс эш татаж байна. Маркс тэр сонины бүх материалыг нарийвчлан редакторлаж байсан болохоор тэр дурдсан үгс нь өөрийнх нь ч үг байж магадгүй юм




	[←132]
	 нийлж. Ред.




	[←133]
	 Мидасын чих гэдэг нь илжигний чих бөгөөд Аполлоноос фригийн хааныг тэр чихээр шагнасан гэдэг эртний домог байдаг. 
Мидас — фригийн хаан; эртний домог яриагаар Апполлон түүнийг илжигний чихээр шагнасан гэдэг




	[←134]
	 Фаллу (Falloux), Альфред (1811—1886) — франиын улс төрийн зүтгэлтэн, легитимист, клерикал, 1848 онд үндэсний уран дархны газруудыг тараахыг санаачилж байсан, бас Парисын 6 дугаар сарын хувьсгалыг дарах явдлыг зоригжуулагч, гэгээрлийн яамны сайд (1848—1849)




	[←135]
	 Сулук (Soulougue), Фаустин (1782—1867 оны орчим) — 1849 онд I Фаустин гэдэг нэртэйгээр өөрийгөө эзэн хаанд өргөмжилсөн Гаитийн негрийн бүгд найрамдах улсын ерөнхийлөгч




	[←136]
	 Туссен-Лувертюр (Louverture, dit Toussaint), Франсуа Доминик (1743—1803) — ХVIII зууны эцсээр англи, испаничуудын ноёрхлын эсрэг чиглэсэн Гаитийн негрүүдийн хувьсгалт хөдөлгөөний жолоодогч




	[←137]
	 Бюжо де ла Пиконри (Bugeand de la Piconnerie), Тома Робер (1784 —1849) — францын маршал; Долдугаар сарын хаант засгийн үед депутатуудын танхимын гишүүн, орлеанист, 1848—1849 онд альпын армийн ерөнхий командлагч, Хууль тогтоох хурлын депутат




	[←138]
	 Шангарнье (Changarnier), Никола Анн Теодюль (1793—1877) — францын генерал, хөрөнгөтний улс төрийн зүтгэлтэн, хаант засгийн үзэлтэн, 1848 оны 6-р сараас хойш Парисын гарнизоны болон үндэсний гвардийн командлагч, 1849 оны 6-р сарын 13-ны жагсаалыг хөөж тараахад оролцож явжээ




	[←139]
	 Рато (Rateau), Жан Пьер (1800—1887) — францын өмгөөлөгч, Хоёрдугаар бүгд найрамдах улсын үед Зохион байгуулах ба Хууль тогтоох хурлын депутат, бонапартист




	[←140]
	 Орландо (буюу Роланд) Неистовый — Ариостогийн найраглалын домогт баатар




	[←141]
	 эелдэг илгээлт. Peд.




	[←142]
	 Барбес (Barbes), Арман (1809—1870) — францын хувьсгалч, жижиг хөрөнгөтний ардчилсан үзэлтэн, 1848 оны хувьсгалын идэвхтэй зүтгэлтэн, 1848 оны 5 дугаар сарын 15-ны хэрэг явдалд оролцсон учир насаараа гянданд хоригдох ял заагдаад 1854 онд өршөөгджээ




	[←143]
	 Бомарше (Beaumarchais), Пьер Огюстен (1732—1799) — францын жүжгийн алдарт зохиолч




	[←144]
	 Монк (Monk), Жорж (1608—1670) — английн генерал, 1660 онд Англид хаант засгийг сэргээн тогтооход идэвхтэй нөлөөлж байв




	[←145]
	 — нийтийг аврах. Ред.




	[←146]
	 Лерминье (Lerminier), Жан Луи Эжен (1803—1857) — францын нийтлэлч, орлеанист, «Соllege de France»-гийн харьцуулсан эрхийн профессор (1831—1839), оюутны эсэргүүцлийн улмаас тэнхимээ орхижээ




	[←147]
	 Матьё де ла Дром (Mathieu de la Dröme), Филипп Антуан (1808—1865) — францын жижиг хөрөнгөтний ардчилсан үзэлт. Хоёрдугаар бүгд найрамдах улсын үед Зохион байгуулах ба Хууль тогтоох хурлын депутат байхдаа Уулынхны намд нийлсэн бөгөөд 1851 оноос гадаадад дүрвэжээ




	[←148]
	 Паньер (Pagnerre), Лоран Антуан (1805—1854) — францын хэвлэн нийтлэлч, хөрөнгөтний бүгд найрамдах үзэлтэн, 1848 онд Зохион байгуулах хурлын депутат




	[←149]
	 Дюклер (Duclerc), Шарль Теодор Эжен (1812—1888) — францын улс төрийн зүтгэлтэн, «National» сонины газрын гишүүн (1840—1846)




	[←150]
	 IX Пий. Ред.




	[←151]
	 Карл-Альберт. (1798—1849) — Пьемотын хаан (1831—1849)




	[←152]
	 Удино (Oudinot), Никола Шарль Виктор (1791—1863) — францын генерал, орлеанист; 1849 онд Ромын бүгд найрамдах улсын эсрэг явуулсан цэргийг комалдалж байгаад 1851 оны 12-р сарын 2-нд гарсан төрийн эргэлтийг эсэргүүцэх ажлыг зохион байгуулах гэж оролджээ




	[←153]
	 Фукье-Тенвиль (Fouquier-Tinville), Антуан Кантен (1746—1795) — XVIII зууны эцсийн францын хөрөнгөтний хувьсгалын нэрт зүтгэлтэн, 1793 онд Хувьсгалын шүүхийн олон нийтийн яллагч




	[←154]
	 Дэглэмийн нам гэдэг нь 1848 онд үүссэн, хуучныг баримтлагч том хөрөнгөтний нам бөгөөд францын хаант засгийн үзэлтэй легитимистууд ба орлеанистуудын хоёр фракцын эвсэл байсан бөгөөд 1849 оноос эхлэн 1851 онд төрийн эргэлт гарах хүртэл хоёр дахь удаагийн эзэн хаант гүрний Хууль тогтоох хуралд удирдах байр суурь эзэлж байжээ




	[←155]
	 Сэргэлт гэдэг нь 1814—1830 онуудад францад бурбоныхны үе залгамжилсан хоёр дахь засгийн үе юм. Тайж нар ба клерикалуудын эрх ашгийг төлөөлсөн бурбоныхны харгис дэглэм нь 1830 оны 7 дугаар сарын хувьсгалаар түлхэгдэн унажээ.
Бурбоныхан — Францын хаан угсаатныхан (1589—1792; 1814— 1815; 1815—1830)




	[←156]
	 — дотносог хэлэлцээр. Ред.




	[←157]
	 1648 оны 5 дугаар сарын 15-ны явдалд оролцогчдын хэргийг шүүж байгаа чимээ 1849 оны 3 дугаар сарын 7-ноос 4 дүгээр сарын 3-нд Бирж дээр сонсогдсоор байжээ. Барбесийг бүх насаар нь шоронд хорих, Бланкийг 10 жил хорих, Альбер, Дефлотт, Собрие, Распайль ба бусад хүмүүсийг шоронд янз бүрийн хугацаагаар хорих ба колониудад цөлөхөөр яллан шийтгэжээ




	[←158]
	 Бреа (Вгéа), Жан Батист Фидель (1790—1848) — францын генерал, харгис этгээд, 1848 оны 6-р сарын бослогыг дарахад оролцсон, босогчид буудан алжээ




	[←159]
	 — гарцаагүй. Ред.




	[←160]
	 — жинхэнэ бүгд найрамдахчууд. Ред.




	[←161]
	 Эртний Грекийн домогт өс хонзон авдаг бурхны нэр ийм байжээ. Орч. 
Немезида — эртний грекийн үлгэр домогт гардаг өшөө авагч дагина




	[←162]
	 Янус — хоёр тийшээ харсан хоёр нүүртэй эртний ромын бурхан; зүйрлэсэн утгаар бол хоёр нүүртэй хүн гэсэн үг




	[←163]
	 Эндээс эхлээд энэ зохиолыг дуустал 1849 оны 5 дугаар сарын 28-наас 1851 оны 12 дугаар cap хүртэл ажиллаж байсан Үндэсний хууль тогтоох хурлыг (Легислативыг) Үндэсний хурал гэж нэрлэжээ. Ред.




	[←164]
	 Лакрос (Lacrosse), Бертран Teoбальд Жозеф (1796—1865) — францын улс төрийн зүтгэлтэн, орлеанист, нийгмийн ажил эрхэлсэн яамны сайд, 1850 оноос бонапартист болжээ




	[←165]
	 «Lа Démocratie pacifique», («Энх тайван ардчилал») 1843—1851 онд Парист В. Консидераны редакторлан гаргаж байсан, фурьечүүдийн өдөр тутмын сонин юм.
1849 оны 6 дугаар сарын 12-ны орой энэ сонины газрын байранд Уулын намын депутатуудын хурал болжээ. Хуралд оролцогсод зэвсгийн хүч хэрэглэхийг татгалзах, энх тайван жагсаалаар хязгаарлахаар шийджээ




	[←166]
	 Антей — эх болсон газарт хүрч байгаа цагтаа хүч сэлбэн авч дийлдэггүй, грекийн үлгэр домгийн баатар




	[←167]
	 Самсон — ер бишийн их хүч чадалтай библи сударт гардаг баатар




	[←168]
	 — Монтаньчууд гэдэг нь «montagne» — «уул» гэсэн франц үгнээс гаралтай үг юм. Ред.




	[←169]
	 «Үндсэн хуулийн анд нөхдийн ардчилсан эвлэл» 1849 оны 6 дугаар сарын 13-нд «Le Peuple», («Ард түмэн») сонины 206 дугаарт нийтлэгдсэн тунхагтаа гүйцэтгэх засгийн «дээрэнгүй өнгөлзлөгийг» эсэргүүцэн энх тайван жагсаал хийхийг Парисын ард иргэдэд уриалжээ




	[←170]
	 Уулынхны тунхаг 1849 оны 6 дугаар сарын 13-нд «Réforme» ба «Démocratic pacilique»-д, бас Прудоны «Peuple» сонинд нийтлэгджээ




	[←171]
	 Урлаг, гар урлалын музей. Ред.




	[←172]
	 Тьер (Thiers), Адольф (1797—1877) — францын хөрөнгөтний түүхч, төрийн зүтгэлтэн, Хууль тогтоох хурлын депутат (1849—1851), орлеанист; бүгд найрамдах улсын ерөнхийлөгч (1871—1873), Парисын Коммуны зандалчин




	[←173]
	 Бараге д'Илье (Baraguay d’Hilliers), Ашиль (1795—1878) — францын генерал, Хоёрдугаар бүгд найрамдах улсын үед Зохион байгуулах, Хууль тогтоох хурлын депутат, 1851 онд Парисын гарнизоныг командалж байсан бонапарт үзэлтэн




	[←174]
	 — «Иргэд ээ». Ред.




	[←175]
	 Маркс, гурван хамбын бүрэлдэхүүн байсан IX Пий папын комиссыг хэлж байгаа бөгөөд тэр комисс, Ромын бүгд найрамдах засгийг дарсны дараа Ромд харгис дэглэмийг сэргээн тогтоосон хийгээд тэр хамбууд улаан хувцастай байжээ




	[←176]
	 Моле (Molé), Луи Матьё, гүн (1781—1855) — францын төрийн зүтгэлтэн, орлеанист, ерөнхий сайд (1836—1837, 1837—1839), Хоёрдугаар бүгд найрамдах улсын үед Зохион байгуулах ба Хууль тогтоох хурлын депутат байжээ




	[←177]
	 «Le Siécle», («Зуун») гэдэг нь 1836—1939 онд Парист хэвлэгдэн гарч байсан Францын өдөр тутмын сонин бөгөөд XIX зууны 40-өөд онд зөвхөн үндсэн хуулийн дундаж реформ хийхийг шаардаж байсан жижиг хөрөнгөтний тэр хэсгийн үзлийг тусгаж байгаад, 50-иад онд дундаж бүгд найрамдах засгийн үзэлтэй сонин болжээ




	[←178]
	 «La Presses, («Хэвлэл») гэдэг бол 1836 оноос эхлэн Парист хэвлэгдэн гарч байсан өдөр тутмын сонин бөгөөд Долоодугаар сарын хаант засгийн үед оппозиц шинж чанартай байсан ба 1848—1849 онд хөрөнгөтний бүгд найрамдах засгийн үзэлтнүүдийн хэвлэл, дараа нь бонапартист хэвлэл болж байсан юм




	[←179]
	 Гайнау (Haynau), Юлиус Якоб (1786—1853) — 1848—1849 онд Итали, Унгарын хувьсгалт хөдөлгөөнийг хатуу ширүүнээр дарсан австрийн генерал




	[←180]
	 — Авьяастан бүрд үйлсийнх нь хэрээр! (Маркс энд Сен-симоны нэг томьёоллыг хэрэглэжээ.). Ред.
Сен-Симон (Saint-Simon), Анри (1760—1825) — францын их утопик социалист




	[←181]
	 Бурбоныхны үе залгамжлагч хаан язгууртны ахмад салбарын дотроос францын хаан ширээнд суухыг санаархагч (өөрийгөө V Генрих гэж нэрлэж байсан) гүн Шамборыг хэлж байна. Шамборын байнга байрладаг орд харшийн нэг нь Баруун Германд Висбаден хотоос гадна Эмс хот байжээ.
Людовик (IX) «Гэгээн» (1215—1270) — францын хаан (1226—1270)
Шамбор (Chambord), Анри Шарль, гүн (1820—1883) — Бурбончуудын ахмад үеийнхний сүүлчийн төлөөлөгч, X Карлын ач, V Генрих гэсэн нэрээр францын хаан ширээнд суух гэж эрмэлзэгч




	[←182]
	 Вольтер (Voltaire), Франсуа Мари (жинхэнэ нэр нь Аруэ), (1694—1778) францын нэрт гэгээрүүлэгч деистийн философич, шог зохиолч, түүхч




	[←183]
	 Пентефрий (Потифар) — эртний еврейн домог яриагаар бол омгийн эцэг Иаковын хүү Иссифийг худалдаж авсан египетийн том түшмэл




	[←184]
	 Иосиф — эртний еврейн домогт яриагаар ах дүү нар нь Египетэд худалдаад тэндээ өргөмжлөгдсөн омгийн эцэг Иаковын хүү




	[←185]
	 — харин өөр болсныг нь яана гээч! {Вергилий, «Энейда».) Ред.
Вергилий (Публий Вергилий Марон) (НТӨ 70—19 он) — Pомын алдарт яруу найрагч




	[←186]
	 Луи-Филипп 1848 оны 2 дугаар сарын хувьсгалын дараа францаас оргож гараад, Лондоны дүүрэг Клормонтод оршин сууж байжээ




	[←187]
	 Пасси (Passy) Ипполит Филибер (1793—1880) — францын эдийн засагч орлеанист, Долоодугаар сарын хаант засгийн үед засгийн газрын бүрэлдэхүүнд удаа дараа орж байсан бөгөөд Хоёрдугаар бүгд найрамдах улсын үед сангийн яамны сайд байжээ




	[←188]
	 Орлеан Елена; Мекленбургт төрсөн, герцогжин (1814—1858) — Луи-Филиппийн ууган хүү Фердинандын бэлэвсэн авгай




	[←189]
	 — Нэг бол Цезарь болно, эсхүл Клиши авна! (Клиши гэдэг нь Парис дахь өртний шоронгийн нэр) («Aut caesar, aut nihil» гэдгийг хувирган өгүүлсэн ажээ.) Ред.




	[←190]
	 Г. Гервег, «Уулан дээрээс». Ред.




	[←191]
	 — «Дураараа болцгоо! Дураараа болцгоо!». Ред.




	[←192]
	 — Наполеон Жозеф. Бонапарт нь Жорем Бонапартын хүү байжээ. Ред.




	[←193]
	 Демосфен (МТӨ 384—322) — эртний грекийн нэрд гарсан уран илтгэгч, улс төрийн зүтгэлтэн




	[←194]
	 Берье (Веrrуеr), Пьер Антуан (1790—1868) — францын өмгөөлөгч, улс төрийн зүтгэлтэн, легитимист




	[←195]
	 Опуль (Hautpoul), Альфонс Анри (1789—1865) — францын генерал, легитимист байснаа бонапартист болсон; цэргийн яамны сайд (1849—1850)




	[←196]
	 — тухайн байдал, тухайн ёс журам. Ред.




	[←197]
	 — сэтгэл дотроо. Ред.




	[←198]
	 Кант (Kant), Иммануил (1724—1804) — германы нэрт философич, XVIII зууны эцэс XIX зууны эхний германы идеализмын эхийг тавигч




	[←199]
	 — биржийн чоно. Ред.
 




	[←200]
	 — Бас ч тийм тэнэг биш ээ! Ред.




	[←201]
	 Кобден (Cobden), Ричард (1804—1865) — английн фабрикийн эзэн, хөрөнгөтний улс төрийн зүтгэлтэн, фритредерчүүдийн удирдагчийн нэг бөгөөд тариа будааны хуулийг эсэргүүцсэн Холбоог үндэслэн байгуулагчдын нэг




	[←202]
	 Брайт (Bright), Жон (1811—1889) —  английн фабрикийн эзэн, тариа будааны хуулийг эсэргүүцсэн Холбоог үндэслэн байгуулагчдын нэг; 60-аад оны сүүлчээс эхлэн либералуудын намын нэг удирдагч; либералуудын засгийн газар хэд хэдэн сайдын тушаалтай явжээ




	[←203]
	 — чөлөөт худалдаа. Ред.




	[←204]
	 Моисей — библи сударт гардгаар эртний еврейчүүдийг египетийн фараончуудын мөрдлөг хавчилтаас чөлөөлсөн зөнч хүн («Египетээс үүссэн»)




	[←205]
	 Пасси (Passy) Ипполит Филибер (1793—1880) — францын эдийн засагч орлеанист, Долоодугаар сарын хаант засгийн үед засгийн газрын бүрэлдэхүүнд удаа дараа орж байсан бөгөөд Хоёрдугаар бүгд найрамдах улсын үед сангийн яамны сайд байжээ




	[←206]
	 Тест (Teste), Жан Батист (1780— 1852) — францын төрийн зүтгэлтэн, орлеанист, Долоодугаар сарын хаант засгийн үед худалдаа, шүүх, нийгмийн ажил эрхэлсэн яамны сайд, хээл хахууль авсан, эрхээ хэтрүүлж эдэлсэн учраас шүүхэд татагджээ




	[←207]
	 1847 оны 7 дугаар сарын 8-нд Парист дээд язгууртан тайж нарын танхимд Пармантье, генерал Кюбьер нарыг давсны концесс авах зорилгоор түшмэдийг хээл хахуулиар талдаа татаж авсан гэж бас тэр үеийн нийгмийн хөдөлмөрийн яамны сайд байсан Тестийг тэднээс хээл хахууль авсан гэж, тэдний хэргийг шүүж эхэлсэн юм. Тэр шүүхийн хурлын үеэр Тест амиа хорлохыг оролджээ. Тэднийг цөмийг нь их мөнгөөр торгож шийтгэснээс гадна Тестийг гурван жил шоронд хорихоор шийтгэжээ. 
(1895 оны хэвлэлд Энгельсийн бичсэн тайлбар)
Кюбьер (Cubiéres), Амеде Луи (1786—1853) — францын генерал, төрийн зүтгэлтэн, орлеанист; 1847 онд хээл хахууль авсан, эрхээ хэтрүүлж эдэлсний улмаас тушаалаасаа огцорчээ




	[←208]
	 Кретон (Creton), Никола Жозеф (1798—1864) — францын өмгөөлөгч, Хоёрдугаар бүгд найрамдах улсын үед Зохион байгуулах ба Хууль тогтоох хурлын депутат, орлеанист




	[←209]
	 Монталамбер (Montalembert), Шарль (1810—1870) — францын нийтлэлч, Хоёрдугаар бүгд найрамдах улсын үед Зохион байгуулах ба Хууль тогтоох хурлын депутат, орлеанист, католик шашны намын тэргүүн




	[←210]
	 — Дарсны албан татвар мандтугай! Гурав дахин ура, бас дахин ура! Ред.




	[←211]
	 Людовик (XIV) (1638—1715) — францын хаан (1643—1715)




	[←212]
	 Буагильбер (Boisguillebert), Пьер (1646—1714) — францын эдийн засагч, физиократуудын урьдах үеийн хүн, франц дахь хөрөнгөтний сонгодог улс төрийн эдийн засгийн ухааны эх үндсийг тавигч




	[←213]
	 Вобан (Vauban), Себастьенле Претр (1633—1707) — францын маршал, цэргийн инженер, зохиолч




	[←214]
	 —Тайж нар. Ред.




	[←215]
	 — эрхгүй дорд язгуурынханд. Ред.




	[←216]
	 Дүн нь тохирохгүй байх ёстой. Үүнд: 538 000 000 биш, харин 578 178 000 байх ёстой бөгөөд уг тоог нь алдаатай хэвлэсэн бололтой. Гэвч энэ нь ерөнхий дүгнэлтэд нөлөөлөхгүй бөгөөд учир нь энэ хоёр тооны алинаар нь ч гэсэн хүн тутамд 25 франк хүрэхгүй цэвэр орлого оногдож байна




	[←217]
	 Наполеоныг хоёр дахь удаагаа огцорсны дараа 1815 онд сонгогдсон туйлын роялист харгис танхимыг түүхэнд ингэж нэрлэжээ. (1895 оны хэвлэлд Энгельсийн хийсэн тайлбар)
 




	[←218]
	 — Цагаан хядлага. Peд.




	[←219]
	 Легитимист депутат де Бон нас барсны улмаас Гар мужид нэмэлт сонгууль хийжээ. Уулын талынхаас нэр дэвшсэн Фавоныг 36 мянган саналын олонх 20 мянган саналаар сонгожээ




	[←220]
	 Дамокл — эртний грекийн домогт яриагаар сиракузын харгис эзэн Дионисийн шадар хүн (МТӨ IV зуун). Дамоклыг Дионисий найрандаа урьж, тэр найран дээрээ өөртөө атаархдаг Дамоклад хүний сайн сайхан байдал бол бат биш юм гэдэгт итгүүлэх гэж түүнийг өөрийнхөө хаан ширээнд суулгаад адууны ганц хялгасаар торгосон хурц илдийг толгой дээр нь дүүжилжээ. «Дамоклын илд» гэж ярьдаг нь сүрхий аюул цаг үргэлж, ойрхон байгаа гэсэнтэй ойролцоо утгатай юм




	[←221]
	 Үргэлжийн аюул гэсэн утгатай. Орч.




	[←222]
	 1850 онд францын засгийн газраас Францын нутгийг цэргийн таван том тойрог болгон хуваасны дүнд Парис ба түүний залгаа мужууд нь хамгийн цуутай харгисуудаар толгойлуулсан бусад дөрвөн тойрогт бүслэгдмэл болжээ. Бүгд найрамдах засгийн хэвлэл эдгээр генералын эзэрхэх хэмжээгүй эрх ба туркийн пашуудын эзэрхэх харгис эрх хоёрын адил төсөөтэй байдлыг онцлон тэмдэглэж, эдгээр тойргийг пашит мужууд гэж нэрлэжээ




	[←223]
	 Ерөнхийлөгч Луи Бонапартаас Баррогийн засгийн газрыг огцруулж, шинэ засгийн газар байгуулсныг 1849 оны 10 дугаар сарын 31-нд Хууль тогтоох хуралд мэдэгдсэн илгээлтийг хэлж байна




	[←224]
	 Карлье (Carlier), Пьер (1799—1858) — парисын цагдаагийн газрын префект (1849—1851), бонапартист




	[←225]
	 Парисын цагдаагийн газрын шинэ томилогдсон дарга Карлье 1849 оны 11 дүгээр сарын 10-ныхаа илгээлтэд «шашин, хөдөлмөр, өрх гэр, өмч, сайн санааг» хамгаалахын тул «социализмын эсрэг нийгмийн холбоо» байгуулахыг уриалжээ




	[←226]
	 Фуше (Fouché), Жозеф (1759—1820) — XVIII зууны эцсийн францын хөрөнгөтний хувьсгалын зүтгэлтэн, якобинч, I Наполеоны үед цагдаагийн газрын сайд байж, хэтэрхий зарчимгүйгээрээ ялгарч байв




	[←227]
	 — дотносог хэлэлцээр. Ред.




	[←228]
	 «Le Napoleon», («Наполеон») гэдэг нь 1850 оны 1 дүгээр сарын 6-наас 5 дугаар сарын 19-нд Парист хэвлэгдэн гарч байсан өдөр тутмын сонин юм




	[←229]
	 Сю (Sue), Эжен (1804—1857) — францын зохиолч, Хууль тогтоох хурлын депутат (1850— 1851)




	[←230]
	 — бага багаар. Ред.




	[←231]
	 — нэгмөсөн. Ред.




	[←232]
	 Маяглаж хэлсэн үг: «coup détat» нь: «төрийн эргэлт», «coups, detéte» нь «гоомой явдал» гэсэн үг. Ред.




	[←233]
	 — ерөнхийдөө жинхэнэ. Ред.




	[←234]
	 — III Наполеон. Ред.




	[←235]
	 Эрх чөлөөний моднуудыг 1848 оны 2 дугаар сарын хувьсгалын ялалтын дараа Парисын гудамжнуудад тарьжээ. Эрх чөлөөний мод тарьдаг (тэгэхдээ тэр мод нь царс буюу улиангар байдаг) явдал XVIII зууны эцсээр францын хөрөнгөтний хувьсгалын үед заншил болсон бөгөөд тухайнхаа үед Конвентийн тогтоолоор батлагдсан байна




	[←236]
	 Долоодугаар сарын баганыг 1830 оны Долоодугаар сарын хувьсгалд нас барагчдын дурсгалд зориулж 1840 онд Парисын Бастилийн талбайд босгоод, 1848 оны 2 дугаар сарын хувьсгалын үеэс хойш иммортелийн (мөнх өнгөт цэцэгтэй ургамлын) баглаагаар чимж байдаг болжээ




	[←237]
	 Карно (Garnot), Лазар Никола (1753—1823) — францын тооны ухаантан, физикч, улс төрийн ба цэргийн зүтгэлтэн, хөрөнгөтний бүгд найрамдах үзэлтэн; XVIII зууны эцсийн францын хөрөнгөтний хувьсгалын үед, якобинчуудтай нийлсэн бөгөөд европын улсуудын эвслийн эсрэг францын хамгаалалтыг зохион байгуулагчдын нэг




	[←238]
	 Видаль (Vidal), Франсуа (1814—1872) — францын эдийн засагч, жижиг хөрөнгөтний социалист, 1848 онд Люксембургийн комиссын нарийн бичгийн дарга. Хууль тогтоох хурлын депутат (1850—1851)




	[←239]
	 Карно (Carnot), Лазар Ипполит (1801—1888) — францын нийтлэлч, улс төрийн зүтгэлтэн, хөрөнгөтний бүгд найрамдах үзэлтэн, түр засгийн газрын гишүүн (1848); Хоёрдугаар бүгд найрамдах улсын үед Зохион байгуулах, Хууль тогтоох хурлын депутат байж байгаад 1851 оноос хойш бонапартын дэглэмд үнэнч бүгд найрамдах үзэлт хагарал гаргагч бүлгийн (оппозицийн) удирдагчдын нэг байжээ




	[←240]
	 Лаут (La Hitte), Жан Эрнест (1789—1878) — францын генерал, бонапартист, Хууль тогтоох хурлын депутат (1850—1851), гадаад явдлын яамны сайд (1849 —1851)




	[←241]
	 Карл (X) : (1757—1836) — францын хаан (1824—1830)




	[←242]
	 Оссе (Haussez), Шарль (1778— 1854) — францын улс төрийн зүтгэлтэн, харгис үзэлтэн, 1829 онд тэнгисийн яамны сайд байв




	[←243]
	 Сегюр д’Aгecco (Ségur d’Aguesseau), Ремон Поль (1803—1889) — францын улс төрийн зүтгэлтэн, засгийн эрхэнд орсон бүх намтай эвлэрэн нийлж байжээ




	[←244]
	 Барош (Baroche), Пьер Жюль (1802—1870) — францын улс төрийн ба төрийн зүтгэлтэн, дэглэмийн намын төлөөлөгч байгаад бонапартист болсон; 1849 онд давж заалдах шүүхийн ерөнхий прокурор байв




	[←245]
	 Барбес (Barbes), Арман (1809—1870) — францын хувьсгалч, жижиг хөрөнгөтний ардчилсан үзэлтэн, 1848 оны хувьсгалын идэвхтэй зүтгэлтэн, 1848 оны 5 дугаар сарын 15-ны хэрэг явдалд оролцсон учир насаараа гянданд хоригдох ял заагдаад 1854 онд өршөөгджээ




	[←246]
	 Гинар (Guinard), Огюст Жозеф (1799—1874) — францын жижиг хөрөнгөтний ардчилсан үзэлтэн, 1849 оны 6-р сарын 13-нд Уулынхны намын тэмцэлд идэвхтэй оролцогч




	[←247]
	 Бланкийн талын хүн, Парисын хувьсгалт пролетари нарын төлөөлөгч Дефлотт 1850 оны 3 дугаар сарын 15-ны сонгуульд 216 643 санал авчээ




	[←248]
	 1572 оны 8-р сарын 21-ид (ариун Варфоломейн дүйчин) Францын хаан, католик лам нар хавсарч гугенотуудыг хядсан юм. Орч.




	[←249]
	 «grecs» гэдэг нь «грекчүүд», тэрчлэн «булхайлагч» гэсэн салаа утгатай үг. (1895 оны хэвлэлд Энгельсийн хийсэн тайлбар)




	[←250]
	 Кобленц нь Баруун Германы нэг хот бөгөөд XVIII зууны эцсээр францын хөрөнгөтний хувьсгалын үед дүрвэн гарсан хувьсгалын эсэргүүчүүдийн төв болж байсан байна




	[←251]
	 — Надаас хойш галав юүлсэн ч падгүй. (Үүнийг XV Людовик хэлсэн юм гэдэг). Ред.




	[←252]
	 Энэ удиртгал хэсгийг Энгельс 1895 оны хэвлэлд зориулан бичжээ. Ред.




	[←253]
	 Хэвлэмэл номын 289—295 дахь талд үзэж болно.




	[←254]
	 Прудон (Proudhon), Пьер Жозеф (1809—1865) — францын нийтлэлч, эдийн засагч, нийгэм судлалч, жижиг хөрөнгөтний үзэл сурталч, анархизмын эхийг тавигчдын нэг; 1848 онд Зохион байгуулах хурлын депутат байв




	[←255]
	 1797 онд Английн засгийн газар банкны тэмдэгтэд албадлагаар ханш тогтоож, банкны тэмдэгтийг алтаар солихыг зогсоож, банкны рестрикцийн тухай (хязгаарлалтын тухай) тусгай тогтоомж гаргажээ. 1819 онд л банкны тэмдэгтийг алтаар солих явдлыг сэргээжээ




	[←256]
	 Леклер (Leclerc), Александр — Парисын худалдаачин дэглэмийн намын талынхан, 1848 оны 6-р сарын бослогыг дарахад оролцжээ




	[←257]
	 Хууль тогтоох хурлаас сонгуулийн шинэ хуулийн төсөл зохиолгохоор байгуулсан комисст орсон орлеанист, легитимистүүдийн 17 толгойлогчийг засгийн эрхэнд үндэсгүй өнгөлзсөнд нь бас харгис эрмэлзэлтэй байсанд нь хотын гүнгүүд гэж нэрлэжээ. Энэ хоч нэрийг дундад зууны үеийн Германы амьдралаар Виктор Хюгогийн зохиосон ийм нэртэй түүхт драмаас авч хэрэглэжээ. Германд эзэн хааны томилсон, хот, тойргуудын захирагчдыг бургграф гэж нэрлэж байжээ




	[←258]
	 — сүр жавхлантай тайван байдлыг. Ред.




	[←259]
	 Дюпен (Dupin), Андре Мари Жан Жак (1783—1865) — францын хууль цаазын мэргэжилтэн, улс төрийн зүтгэлтэн, орлеанист, Хууль тогтоох хурлын дарга (1849—1851), дараа нь бонапартист болжээ




	[←260]
	 Жирарден (Girardin), Эмиль де (1806—1881) — францын хөрөнгөтний нийтлэлч, улс төрийн зүтгэлтэн, «Presse» сонины эрхлэгч, 1848 оны хувьсгалаас өмнө Гизогийн засгийн газрын оппозицад багтаж байсан бөгөөд хувьсгалын үед хөрөнгөтний бүгд найрамдах үзэлтэн, Хууль тогтоох хурлын депутат (1850—1851); хожим бонапартист болжээ




	[←261]
	 «L’Assemblee nationale», («Үндэсний хурал») гэдэг нь 1848 оноос 1857 онд Парист хэвлэгдэн гарч байсан, францын хаант засаг - легитимист чиглэлтэй өдөр тутмын сонин бөгөөд 1848—1851 онуудад хааны үе залгамжлах үзэлтэй хоёр намын буюу легитимистүүд, орлеанистууд хоёрын нэгдэн нийлэх талынхны үзлийг тусгаж байжээ




	[←262]
	 «Le Constitutionnel», («Үндсэн хуулийн үзэлт сонин») гэдэг нь 1815 оноос 1870 онд Парист хэвлэгдэн гарч байсан, францын хөрөнгөтний өдөр тутмын сонин бөгөөд 40-өөд онд орлеанистуудын дундаж жигүүрийн үзлийг илэрхийлж, 1848 оны хувьсгалын үед Гьерийг тойрон бөөгнөрсөн хувьсгалын эсэргүү хөрөнгөтний үзлийг илэрхийлж байгаад, 1851 оны 12 дугаар сард төрийн эргэлт гарсны дараа бонапартист сонин болжээ




	[←263]
	 Гранье де Кассаньяк (Granier de Cassagnac), Адолф (1806—1880) францын сэтгүүлч, болчимгүй бодлоготон. 1848 он хүртэл орлеанист, дараа нь бонапартист, Хоёрдугаар эзэн хаант улсын үед Хууль тогтоох газрын депутат байв




	[←264]
	 — их бичихийн хойноос хөөцөлдөгчид. Ред.




	[←265]
	 Капфиг (Capefigue), Жан Батист Оноре Ремон. (1802—1872); — францын нийтлэлч, түүхч, хаант засгийн үзэлтэн




	[←266]
	 Лемуан (Lemoinne), Жон (1814—1892) — английн «Journal des Debats» сонины сурвалжлагч




	[←267]
	 — ядуугийн тухай гэрчилгээ.; Ред.




	[←268]
	 — аргагүйн эрхээр бүгд найрамдахчууд (Мольерын «Аргагүйн эрхээр эмч» гэдэг инээдэмт жүжгийг битүүхэн дурдаж байна.) Ред.
Мольер (Moliére), Жан Батист (жинхэнэ нэр нь Поклен) (1622 —1673) — францын жүжгийн их зохиолч




	[←269]
	 — Тухайн үеийн ёс журам. Ред.




	[←270]
	 «Baiser Lamourette», («Ламуретийн үнсэлт») гэдэг нь XVIII зууны эцсээрх францын хөрөнгөтний хувьсгалын үеийн мэдээж нэг явдлыг битүү дурдаж байна. 1792 оны 7 дугаар сарын 7-нд хууль тогтоох хурлын депутат Ламурет намуудын бүх хэрүүл маргааныг ах дүүгийн үнсэлтээр дуусгах санал гаргажээ. Хоорондоо дайсагнагч намуудын төлөөлөгчид түүний уриалгыг дагаж, бие биеийгээ тэврэн үнсэлдсэн боловч тийм ч болно гэж бодвол зохих байсан ёсоор маргааш нь энэ хуурамч «ах дүүгийн үнсэлтээ» мартжээ




	[←271]
	 — гар татаж байж. Ред.




	[←272]
	 «Le Pouvoir», («Засаг») гэдэг нь 1849 онд Парист байгуулагдаад, 1850 оны 6 дугаар сараас 1851 оны 1 дүгээр сард ийм нэртэй гарч байсан бонапартист сонин юм




	[←273]
	 Францын бүгд найрамдах улсын үндсэн хуулийн 32 дугаар зүйлд хууль тогтоох хурлын хуралдаан завсарласан үед тус хурлын товчоо ба сонгогдсон 25 гишүүний бүрэлдэхүүнтэй байнгын комисс байгуулан ажиллуулж байхаар заасан байжээ. Энэ комисс нь чухал хэрэг тохиолдвол Хууль тогтоох хурлыг зарлан хуралдуулах эрхтэй байсан ба 1850 онд тэр комисс нь товчооны 11 гишүүн, аж ахуй - санхүү эрхэлсэн 3 түшмэл, сонгогдсон 25 гишүүн бүгд нийлж хэрэг дээр 39 хүний бүрэлдэхүүнтэй байжээ




	[←274]
	 Луи-Филипп-Альбер Орлеанский, Парисын гүн (1838—1894) — Луи Филипп хааны ач, хаан ширээг залгамжилсан




	[←275]
	 Гүн Шамбор засгийн эрх баривал де Левис, Сен-Прист, Берье, Пасторе, Д’Эскар нарын бүрэлдэхүүнтэй сайд нарын кабинет байгуулахаар легитимистүүдийн төлөвлөж байсныг хэлж байна




	[←276]
	 «Висбадений тунхаг» гэдэг нийтэд зарлах бичгийг хэлж байгаа бөгөөд 1850 оны 8 дугаар сарын 30-нд Висбаденд, Хууль тогтоох хурлын легитимист фракцын нарийн бичгийн дарга Де Бартелеми гүн Шамборын даалгавраар тэр бичгийг зохиожээ. Тэр бичигт легитимистүүд засгийн эрх баривал тэдний баримтлах бодлогыг тодорхойлж, гүн Шамбор мэдэгдэхдээ, «ард түмэнд хандвал үе залгамжилсан хаант засгийн үндэсний агуу их зарчмыг хэрэгсээгүй хэрэг болох тул тийнхүү хандах явдлыг албан ёсоор эрс хатуу татгалзана» гэжээ. Депутат Ларошжаклен тэргүүтэй хаант засгийн үзэлтэй нэлээд хүн тэр мэдэгдлийг эсэргүүцсэн учраас хэвлэлд хэрүүл маргаан гарчээ




	[←277]
	 — «Наполеон мандтугай. Хиам мандтугай!» Ред.




	[←278]
	 «Wurst» — (хиам). «Hanswurst» — (мааз амьтан) гэсэн хоёр үгийг хоршуулж хэрэглэжээ. Ред.




	[←279]
	 Нарийн төвөгтэй юмыг хар хүчээр шийдвэрлэх ёс. Орч.




	[←280]
	 «Эзэн хаан мандтугай!» Ред.




	[←281]
	 Неймейер (Neumayer), Максимильен Жорж Жозеф (1789—1866) — францын генерал, дэглэмийн намын талын хүн

